
PIERRE  DE  LARIVEY  AU  LECTEUR 


iESNAGEANT  quelques  heures  de  loisir, 
amy  lecteur,  fay  faict  françois  ce  second 
et  dernier  volume  des  Facecieuses  Nuicts 
du  seigneur  Straparole,  lequel  je  te  pré- 
sente comme  premières  arres  de  mes  bonnes  volontez 
envers  toy.  Et  jaçoit  que  la  frase,  diction  et  liaison 
des  sentences ,  qui  sont  assez  mal  cousues,  nayent  la 
grâce,  facilité  et  gravité  requise ,  si  me  suis- je  toutes- 
fois  persuadé  que  ne  le  recevras  de  moindre  affection 
que  jadis  Juppiter  receut  la  petite  offrande  que  la 
pauvre  vieille  Bauce  luy  présenta,  coronnant  son  chef 
d'un  chappelet  faict  des  premières  fueilles  et  fleurs  qui 
se  trouvèrent  devant  ses  doigts.  Aussi  serois-tu  ingrat 
et  de  mauvaise  nature  si,  en  recompense  des  peines 
que  jyay  prinses  pour  te  donner  plaisir,  tu  me  payois 
d'un  mescontentement ,  attendu  que  je  ny  suis  tenu, 
et  que  ce  que  j'en  fais  procède  du  seul  désir  que  j'ay 

te  faire  oublier  par  quelque  plaisante  raillerie  Ven- 
nuyeux  chagrin  auquel  jusques  icy  la  fréquence  des 
guerres  civilles  fa  tousjours  entretenu.  Tu  liras  donc 
aux  heures  de  récréation  ce  mien  premier  labeur,  te 
promettant  que,  où  la  pitié  de  quelque  fable  ouvrira 
tes  yeux  et  poictrine  aux  larmes  et  sanglots,  la  gayeté 
des  énigmes  qui  y  sont  meslez  sçaura  tant  bien  tem- 
pérer ce  dueil  que  de  joye  et  allégresse  elle  essuyera 
et  appaisera  ces  pleurs  et  souspirs.  Je  nay  exprimé 
de  mot  à  mot  la  diction  italienne,  mais  bien  me  suis- 
je  estudié  t'explicquer  les  sentences  et  conceptions  de 
l'auteur.  Et  ou  en  cet  endroict  j'auray  faict  chose  qui 
te  soit  de  plaisir,  je  penseray  avoir  bien  employé  ma 
peine,  qu'icy  je  te  consacre  et  voue  comme  au  dieu 
tutelaire  de  mes  escrits,  fasseurant  que,  si  tant  tu  es 
abusé  que  ce  commencement  de  mes  labeurs  te  plaise, 
je  te  feray  en  bref  jouir  de  quelque  chose  de  meilleur 
et  plus  sérieux.  A  Dieu. 


AUX 

GRACIEUSES    ET    AMOUREUSES    DAMES 

JEHAN  FRANÇOIS  STRAPAROLE 
DE    CARAVAGGE 

SALUT. 

frf^Msgw  lusieurs  sont,  amoureuses  Da- 
S^Qmes,  qui,  poussez  ou  d'envye  ou 
^MM.  de  haine,  cherchent  avec  une  dent 
Sk^^menassante  me  mordre  et  des- 
chirer  mes  pauvres  membres  de  tous  costez, 
m'imposant  que  les  plaisantes  fables  que  j'ay 
escrites  et  recueillies  en  ce  volume  et  en 
l'autre  ne  sont  miennes,  mais  laronnement 
desrobées  de  cestuy-cy  et  de  cestuy-là.  A  dire 
vray,  je  confesse  qu'elles  ne  sont  miennes, 
et,  si  je  disois  autrement,  je  mentirois;  mais 
bien  les  ay-je  fidellement  escrites  comme  et 
en  la  façon  qu'en  certaine  assemblée  elles 

furent  racontées  par  dix  damoiselles.  Et,  si 
maintenant  je  leur  fay  veoir  le  jour,  ce  n'est 
à  fin  de  m'enorgueillir  ny  acquérir  honneur 
et  réputation,  ains  seulement  pour  vous  com- 
plaire, mesmes  à  celles  qui  me  peuvent  com- 
mander et  ausquelles  je  suis  perpétuellement 
tenu  et  obligé.  Recevez  donc,  gracieuses 
dames,  avec  un  visage  alaigre  le  petit  présent 
que  vous  faict  vostre  serviteur,  et  ne  croyez 
ces  aboyeurs,  lesquels  avec  une  rage  canine 
et  dents  dévorantes  s'attachent  à  moy;  mais 
lisez-le  par  fois,  y  prenant  plaisir  en  temps  et 
lieu,  sans  toutesfois  laisser  celuy  duquel  pro- 
cède tout  nôstrebien.  Soyez  heureuses,  me- 
moratives  de  ceux  qui  vous  tiennent  engra- 
vées  en  leur  cœur,  entre  lesquels  je  ne  pense 
estre  le  moindre. 


SONET. 


Les  discours  amoureux  de  ces  plaisantes  fables, 
Où  tu  as  meslangé  tant  et  tant  de  beaux  vers, 
Dont  le  sens  ambigu,  caché  soubs  mots  couvers, 
En  les  assaisonnant  les  rend  plus  délectables, 

Resemblent  le  ruby,  et  tels  joyaux  semblables, 
Qu'un  orfèvre  sçavant  entre  les  plus  experts 
Enchâsse  dedans  l'or,  que  d'un  email  divers 
Il  orne  en  cent  façons  à  son  gré  sortissables. 

Car,  tout  ainsi  qu'on  void  que  l'art  industrieux 
De  ce  brave  artizan  rend  l'or  plus  précieux 
Et  le  faict  estimer  mille  fois  d'avantage, 

Ainsi  tes  doctes  vers  et  ce  doux  plaisant  fruict 
Qu'aujourd'huy,  Larivey,  ta  muse  nous  produict, 
Honorant  ton  autheur,  font  priser  ton  ouvrage. 


LOYS  LE  JARS. 


LA  SIXIESME    NUICT 


es  ténèbres  de  la  nuict  sombre  et  obscure 
s'estendoient  des-ja  de  toutes  parts,  chas- 
sant par  leur  brune  épaisseur  la  troupe 
dorée  des  estoilles  brillantes,  et  Eole, 
razant  les  ondes  sallées  avec  un  long  sifflement,  ne 
faisoit  seulement  enfler  la  mer,  ains,  par  le  redouble- 
ment de  sa  furye,  tourmentoit  sans  cesse  les  pasles  et 
crainctifs  navigans ,  quand  ceste  belle  et  fîdelle  corn- 
pagnie,  se  souciant  peu  de  la  rage  des  vents  émeus, 
de  la  fureur  des  flots  courroucez  et  la  violence  de  Vâpre 
froidure,  s'assembla  au  lieu  accoustumé ,  ou  chacun 
prit  place  et  s'assit  en  son  rang,  après  avoir  premiè- 
rement et  de  bonne  grâce  salué  et  faict  la  révérence  à 
ma  Dame,  qui  lors  commanda  le  vase  d'or  luy  estre 
apporté,  dans  lequel  elle  jetta  les  noms  de  cinq  da- 


IO  SIXIEME     NUIT 

moiselles,  rouliez  séparément  chacun  en  un  petit  bu- 
letin,  lesquels  [elle  ayant  quelque  peu  remué  le  vais- 
seau) elle  retira  les  uns  après  les  autres.  Dont  le 
premier  fut  celuy  d'Alterie ,  le  second  d'Ariane,  le 
troisiesme  de  Catharuze,  le  quatriesme  de  Laurette  et 
le  dernier  d'Eritrée.  Ce  faict,  ordonna  que  toutes  en- 
semble dissent  une  chanson:  lesquelles  [obéissantes  à 
ses  commandemens)  d'une  voix  doulce  et  mélodieuse 
commencèrent  à  chanter  en  ceste  sorte  : 


Si  de  ton  beau  commencement, 
Armé  de  foy  et  de  jeunesse, 
O  Amour,   l'accomplissement 
S'accordoit  avec  ma  déesse, 

Ton  sainct  nom  et  son  nom  divin , 
Ta  gloire  et  sa  grâce  féconde, 
Ne  prendroient  çà  bas  jamais  fin 
Que  premier  ne  prist  fin  le  monde. 

Mais  (  las  !  )  je  croy  que  ta  valleur 
N'a  sur  elle  tant  de  puissance 
Que  de  brider  son  chaste  cueur 
D'autre  frein  que  de  continence: 

Car  à  ses  pensers  vertueux 
Elle  attache  si  fortes  aisles 
Qu'elle  les  faict  voiler  es  cieux 
Au  rang  des  trouppes  éternelles, 

Si  qu'elle  me  faict  désirer 

Trop  plus  qu'assez  sa  bonne  grâce, 

Laquelle  je  n'ose  espérer, 

Tant  mon  espoir  a  l'aisle  basse. 

Aussi  en  ses  façons  je  voy, 
Et  en  sa  beauté  naturelle, 
Apparoistre  je  ne  sçay  quoy 
Qui  nous  la  rend  toute  immortelle, 

Et  qui  faict  que  son  sainct  renom 
Guidé  de  fortune  meilleure, 
Vit  éternel,  et  que  ton  nom 
Captif  soubs  son  pouvoir  demeure. 

Ceste  belle  et  délectable  chanson  parachevée,  Aliè- 
ne, à  laquelle  estoit  escheu  le  premier  lieu  pour  dis- 
courir, quittant  viole  et  archet,  donna  à  sa  fable  tel 
commancement. 


FABLE    I 


Deux  compères  s'aymans  infiniment  se  déçoivent  l'un  Pautre  ; 
en  fin  font  leurs  femmes  communes  entr'eux. 


Jurandes  sont  les  astuces  et  tromperies 
qui  se  pratiquent  aujourduj  entre  les 
misérables  mortels,  mais  beaucoup  plus 
celles  qui  se  commettent  entre  deux 
vrais  et  fidelles  amys.  M'estant  donc  escheu  donner 
commancement  par  une  plaisante  fable  aux  gra- 
cieux discours  de  ceste  nuict,  je  me  suis  advisée 
vous  raconter  la  finesse,  tromperie  et  trahison  dont 
un  compère  usa  envers  son  aultre  compère;  lequel, 
combien  qu'il  les  executast  avec  une  merveilleuse 
industrie,  si  ne  peult-il  tant  bien  faire  que  l'autre, 
avec  non  moindre  astuce  et  gentillesse  d'esprit,  ne 
luy  rendist  la  pareille,  le  payant  en  semblable  mon- 
noye,  ainsi  que  je  délibère  vous  déclarer,  s'il  vous 
plaist,  me  prester  quelque  bénigne  audience. 

En  l'ancienne  et  célèbre  cité  de  Gennes  furent 
jadis  deux  compères,  l'un  desquels  estoit  nommé 
le  seigneur  Libéral  Spignole,  homme  fort  riche  et 
aisé,  mais  trop  adonné  à  ses  plaisirs,  et  Pautre,  qui 
s'estoit  du  tout  dédié  à  la  marchandise,  se  appel- 
loit  Artile  Sara.  Ces  deux-cy  dont  je  vous  parle  se 
portoient  une  si  grande  et  sincère  amitié  que,  si 
Pun  avoit  besoin  de  chose  qui  fust  en  la  puissance 
de  Pautre,  il  s'en  prevaloit  comme  de  son  propre. 
Aussi,  tant  grand  estoit  i'efîect  de  ceste  amitié,  qui 
de  jour  en  jour  croissoit  en  toute  perfection,  qu'ils 
ne  pouvoient  vivre  séparez.  Advint,  pour  ce  que 
(comme  avons  dict  cy  dessus)  Artile  estoit  mar- 
chant grossier,  et  faisoit  grand  trafîcq  de  toutes 
sortes  de  marchandises,  tant  pour  luy  que  pour 
aultres  ses  amys,  desquels  il  se  rendoit  facteur, 
délibéra  faire  un  voyage  en  Surie,  dont  il  voulut 
bien  avertir  son  compère  et  bon  amy  Libéral.  Par- 
quoy  un  matin,  s'estans  rencontrez  en  la  place  et 
devisans  de  leurs  affaires,  print  occasion  luy  dé- 
clarer son  entreprise,  et  luy  dict  :  «  Compère,  vous 
sçavez  (comme  il  est  tout  notoire)  combien  grande 
est  l'amitié  que  nous  nous  portons,  et  en  quelle 
estime  je  vous  ay  tousjours  eu,  comme  j'auray 
toute  ma  vie.  Au  moyen  de  quoy,  ayant  résolu  en 
moy-mesme  aller  en  Surie  pour  quelques  affaires 
qui  m'y  appellent,  et  n'ayant  parent  ny  amy  en  qui 
je  me  puisse  mieux  fier  qu'en  vous,  je  m'adresse  à 

vostre  courtoisie  pour  la  supplier  me  faire  un  plai- 
sir, lequel  encores  que  je  sache  vous  pouvoir  des- 
tourner de  voz  plus  privez  affaires,  si  ay-je  telle 
espérance  en  vostre  bonté  que  ne  m'en  retourneray 
esconduict.  »  Libéral,  qui  sur  tout  desiroit  luy  gra- 
tifier comme  à  son  amy,  luy  respondit  que  l'amitié 
et  fidélité  qui  estoit  entr'eux  ne  requeroit  une  tant 
longue  suyte  de  vaines  parolles.  «  Cest  pourquoy, 
disoit-il,  je  vous  supplie  me  dire  en  deux  motz  et 
librement  ce  qu'il  vous  plaist  de  moy,  et  me  com- 
mander comme  à  un  qui  est  vostre,  et  toute  sa  vie 
vous  veult  obeyr  en  ce  qui  luy  sera  possible.  » 
Adonc  Artile  en  le  remerciant  poursuivit  :  «  Je 
vouldrois  voluntiers  vous  prier  que,  durant  mon 
absence,  il  vous  pleust  prendre  la  charge  de  ma 
maison  et  de  ma  femme,  la  secourant  en  toutes  ses 
nécessitez;  et,  où  emploirez  quelque  chose  pour 
elle,  je  jure  en  voz  mains  vous  en  rembourser  si 
tost  que  seray  de  retour.  —  Failloit-il  tant  haran- 
guer pour  me  dire  cela?  dict  Libéral.  Hé!  vray 
Dieu_,  ignorez-vous  que  je  suis  plus  vostre  que 
jamais  je  ne  seray  mien,  et  que  voz  prières  ont 
plus  de  puissance  envers  moy  que  n'auront  jamais 
tous  les  commandemens  des  plus  grands  monarques 
du  monde,  comme  par  ce  peu  je  désire  en  faire 
telle  preuve  qu'en  demeurerez  content  et  satis- 
faict,  vous  asseurant  au  surplus  que  je  m'oblieray 
plustost  moy-mesme  que  la  moindre  chose  de  ce 

dont  il  vous  plaist  me  donner  charge  ?  »  Sur  ce 
propos,  s'entr'accollans,  prindrent  congé  Pun  de 
l'autre. 

Le  jour  venu  qu'il  failloit  partir,  Artile  chargea  un 
puissant  vaisseau  de  toutes  marchandises,  et,  ayant 
de  rechef  recommandé  à  son  compère  sa  femme 
Darie,  laquelle  estoit  grosse  de  trois  mois,  s'em- 
barqua, et,  faisant  voyle,  singla  en  plaine  mer. 
Ainsi,  ce  bon  homme  party,  Libéral  alla  trouver 
sa  commère,  à  laquelle  il  déclara  comme  Artile 
avant  son  partement  l'avoit  prié  avec  grande  in- 
stance avoir  l'œil  à  ses  affaires,  et  soigner  que  elle 
n'eust  besoin  de  chose  qui  fust  en  sa  puissance, 
qui  estoit  l'occasion  qui  le  menoit  vers  elle,  pour 
la  prier  l'employer  comme  celuy  qui  luy  estoit 
amy  tresaffectionné.  Darie,  qui  de  sa  nature  estoit 
toute  bonne,  humble  mentle  remercie,  le  suppliant 
toutesfois  s'en  souvenir;  ce  que  luy  promit  Libéral, 
lequel  deslors  se  fit  tant  familier  en  la  maison  de 
sa  commère  qu'il  n'en  bougeoit;  de  sorte  que, 
par  ceste  continuelle  fréquentation ,  il  s'apperceut 
finablement  qu'elle  commençoit  à  estre  trop 
pressée  en  ses  accoustremens,  et,  faignant  n'en 
veoir  rien,  luy  dict  :  «  Mais  comment  vous  sentez- 
vous,  commère  ?  Il  semble  que  soyez  devenue 
toute  triste  et  mélancolique  depuis  l'absence  de 
vostre  mary.  Queveult  dire  cecy?  Avez-vous  faulte 
de  quelque  chose  ?»  A  quoy  elle  respond  que  non; 

neantmoins  qu'elle  avoitbien  occasion  de  s'atrister, 
et  pour  beaucoup  de  respects,  principalement  se 
trouvant  comme  elle  faisoit.  —  Et  comme  vous 
trouvez-vous?  dict  Libéral. — Grosse  de  trois  mois, 
respond  Darie,  et  sens  ma  grossesse  si  estrange 
que  jamais  je  n'en  eus  une  telle.  »  Ainsi  devisans 
ensemble,  et  tousjours  tombans  de  fil  en  eguille, 
Libéral,  qui  la  voyoit  belle  femme  et  fresche,  s'es- 
chauffa  tellement  en  son  amour  qu'il  ne  songeoit 
plus  à  autre  chose,  sinon  comme  il  pourroit  exé- 
cuter son  sale  et  deshonneste  désir.  A  quoy  resis- 
toit  aucunement  la  grande  amitié  qu'il  portoit  à 
son  compère.  Mais  la  rage  de  ce  nouveau  feu,  qui 
le  consumoit  petit  à  petit,  l'eguillonnoit  de  telle 
sorte  que,  pressé  par  sa  violence,  fut  contrainct 
chercher  son  remède  en  sa  blessure;  tellement 
qu'après  une  longue  suyte  de  menuz  propos,  luy 
dict  comme  en  souspirant  :  «  Ah  !  ma  commère 
m'amye,  que  je  suis  marry  qu'Artiîe  vous  a  ainsi 
laissée  seule,  encores  sur  le  commancementde  vostre 
grossesse,  car  je  m'asseure  que  par  son  trop  sou- 
dain départ  il  a  laissé  manque  et  imparfaict  de 
ses  membres  le  petit  enfançon  qu'il  a  engendré  en 
vous;  et  voila  d'où  procedde  tout  le  mal  et  tour- 
ment qu'ores  endurez.  —  Mon  Dieu,  mon  com- 
père, dict  la  pauvre  Darie  toute  éperdue,  helas  ! 
que  dictes-vous  ?  Auriez-vous  bien  opinion  qu'à 
ceste  petite  créature  que  je  porte  en  mes  costez 

defaillist  quelque  chose,  et  qu'à  ceste  occasion  je 
souffre  toutes  ces  tranchées  qui  me  grèvent  ainsi  ? 
—  Ouy  vrayement,  dict  Libéral,  et  qui  est-ce  autre 
chose  qui  faict  acoucher  tant  de  femmes  avant  leur 
terme,  et  que  tant  de  petits  enfans  naissent  les  uns 
borgnes,  les  autres  boiteux,  cestuy  d'une  façon, 
et  cest  aultre  d'une  auitre  ,  sinon  un  tel  deffault 
d'entière  perfection  ?  —  Helas  !  Libéral,  que  vos 
parolles  me  sont  cruelles  !  réplique  Darie  ;  mais 
quel  remède  y  pourroit-on  faire  pour  amander 
ceste  faulte?  — Quel?  dict  Libéral;  le  meilleur  du 
monde,  pourveu  que  preniez  courage  et  ne  vous 
tourmentiez  ainsi,  car  à  toutes  choses,  comme 
l'on  dict,  y  a  remède,  fors  qu'à  la  mort.  —  Je 
vous  prie  donc,  respond  la  dame,  par  l'amitié  que 
portez  à  vostre  compère,  m'enseigner  ce  remède  ; 
et,  d'autant  que  plus  diligemment  m'ayderez  de 
vostre  faveur  en  ce  besoin,  d'autant  plus  vous  en 
demeureray-je  redevable  à  l'advenir,  avec  ce  que 
serez  cause  que  l'enfant  ne  naistra  tortu,  boyteux 
ny  contrefaict.  »  Libéral,  qui  voyoit  avoir  mis  ceste 
femme  aux  ambles,  adjousta  :  «  Commère,  ce  se- 
roit  une  grande  et  reprochable  honte  à  jamais  à 
un  homme,  si,  voyant  périr  son  amy,  ne  luy  pres- 
toit  quelque  amiable  secours.  Estant  donc  en  ma 
puissance  pouvoir  former  en  l'enfant  ce  qui  y 
deffault  pour  sa  perfection,  je  serois  mal-heureux, 
indigne  du  nom  d'amy,  et  vous  ferois  grand  tort, 
Straparole.  III.  3 

si  ne  vous  subvenois  en  ceste  tant  urgente  néces- 
sité. —  Ha  !  mon  compère  et  meilleur  amy,  dict 
Darie,  je  vous  prie  donc  vous  haster  et  ne  tarder 
plus,  à  fin  que  ceste  petite  créature  ne  demeure 
empeschée  :   car,    outre    le  grand   dommage   qui 
reussiroit  d'une   telle  perte,  le  péché  n'en  seroit 
moindre.  —  Ne  vous  souciez  que  de  bien  danser, 
replicque  Libéral,  et  me  laissez  faire,  et  vous  verrez 
comme  je  me  veux  employer  pour  vous.  Com- 
mandez seulement  à  vostre  servante  qu'elle  mette 
la   nappe,  car  cela   est   un  merveilleux  preparatif 
pour  nostre  reformation.  »  A  quoy  la  dame  obeyt. 
Ainsi,  tandis  que  la   chambrière   donnoit  ordre 
que  le  disner  fust  prest,  ce  vénérable  reformateur 
entra  en  une  chambre  avec  sa  commère,  et,  ayant 
très-bien  fermé  l'huys  sur  eux,  commença  l'em- 
brasser,  baiser,   accoler   et    faire    toutes   les  plus 
grandes  caresses  qu'il  fist  oncques  à  femme.  Dont 
ma  dame  Darye  estoit  bien  estonnée,  laquelle,  ne 
s'en  pouvant  taire,  fut  contrainte  luy  dire  :  «  Et 
quoy!  que  veult  dirececy?  Les  compères  se  jouent- 
ils  ainsi  avec  leurs  commères?  Enenda  !    c'est  un 
trop  grand  péché;  et,  n'estoit  cela,  je  vous  jure, 
mon  compère,  que  m'efforcerois  vous  complaire  en 
tous  vos  désirs.  »  Adonc  dict  Libéral  :  «  Que  vous 
estes  simple!  Mais  venez  çà.  Quel  est  plus  grand 
péché,  ou  coucher  avec  sa  commère,  ou  estre  cause 
qu'un   enfant  ne  vienne  à  perfection?  —  Il  me 

semble,  respond  Darje,  que  c'est  celuy  quand, 
par  la  faulte  des  parens,  l'enfant  naist  imparfaict. 
—  Ha  !  je  suis  bien  aise  que  le  confessez,  replicque 
Libéral,  car  par  là  vous  voyez  à  ceste  heure  com- 
bien grandement  vous  faillez  si  ne  me  laissez  sup- 
pléer au  deffault  de  vostre  mary.  »  Elle,  qui  desiroit 
veoir  son  enfant  accomply  en  tous  ses  membres,  et 
se  laissant  gaigner  par  ces  bonnes  raisons,  donna 
foy  aux  parolles  de  son  compère,  qui  sur  le  champ, 
nonobstant  le  comperage,  luy  monstra  comme  on 
achevoit  les  enfans.  Ceste  nouvelle  reformation 
pleut  tant  à  la  dame  qu'elle  prioit  incessamment 
cet  ouvrier  se  donner  garde  de  faillir  comme  avoit 
faict  son  mary.  Aquoy  s'efforceant  la  gratifier,  il 
prenoit  tant  de  peine  que  jour  et  nuict  ne  cessoit 
d'y  besongner.  Et  tousjours  continua  ses  coups, 
jusques  au  temps  que,  le  terme  de  l'enfantement 
venu,  la  bonne  Darye  acoucha  d'un  beau  fils,  le- 
quel resembloit  entièrement  à  Artile,  et  estoit  tant 
beau  et  bien  formé  en  tous  ses  membres  qu'il  ne 
luy  manquoit  chose  qui  appartînt  à  sa  perfection, 
dont  la  mère  estoit  fort  contente,  remerciant  infi- 
niment son  compère  d'avoir  tant  bien  besongné. 
Quelque  temps  après,  Artile  retourne  à  Gennes, 
et,  arrivé  en  sa  maison,  y  trouva  sa  femme  saine  et 
gaillarde,  laquelle,  joyeuse  à  merveilles,  luy  courut 
au  d'avant,  tenant  son  petit  poupon  entre  ses  bras, 
que  le  père  embrassa  et  baisa  mille  foys.   Libéral, 

ayant  [senty  le  vent  de  la  venue  de  son  compère, 
ne  faillit  à  l'aller  trouver,  et,  luy  donnant  mille 
accollades,  remercioit  Dieu  de  son  heureux  retour 
et  bon  portement,  sans  luy  rendre  aultre  compte 
de  ce  qui  luy  avoit  esté  commis.  Advint,  un  jour 
entre  les  autres,  qu'Artile,  estant  à  table  avec  sa 
femme  et  caressant  le  petit  mignon,  dict  :  «  Mais, 
Darie,  que  cet  enfant  est  beau  et  gentil!  vistes- 
vous  onq  petite  créature  mieux  accomplie?  Voyez 
quel  mignard  visage  !  regardez  quelle  gentille 
bouche!  considérez  quelz  beaux  yeux  qui  reluisent 
comme  deux  estoilles  !  »  Et  ainsi  de  part  en  part 
le  recommandoit  en  tous  ses  membres,  quand  Darie 
respondit  :  «  Certes,  mon  amy,  rien  ne  luy  manque 
voirement  ;  mais  ce  n'est  pas  Dieu  mercy  et  vous, 
beau  sire,  parce  que,  quand  partistes  d'icy  comme 
sçavez,  vous  me  laissastes  grosse  de  trois  mois  et 
l'enfant  imparfaict;  dont  j'ay  porté  beaucoup  d'en- 
nuy  pendant  ma  grossesse,  de  façon  qu'avons  bien 
à  remercier  nostre  compère  Libéral,  qui,  songneux 
et  diligent,  a,  de  sa  grâce,  survenu  à  l'imperfec- 
tion de  l'enfant,  supleant  en  tout  ce  où  aviez 
failly.  »  Artile,  ayant  oy  et  bien  gousté  les  propos 
de  sa  femme,  qui  luy  furent  un  estoc  pointu  planté 
au  milieu  de  son  cueur,  demeura  tout  estonné,  se 
doubtant  incontinent  de  ce  qui  en  estoit,  et  que 
Libéral  l'avoit  trahy,  deceu  sa  femme  et  souillé 
son  honneur;  toutesfois,  comme  homme  sage  et 

advisé  qu'il  estoit,  n'en  dict  mot,  ains,  feignant 
n'avoir  entendu  ce  qu'elle  disoit,  se  teut.  Et,  tour- 
nant la  truye  au  foing,  commença  deviser  d'autre 
chose. 

Estans  levez  de  table,  Artile  se  mit  à  considérer 
Pestrange  et  vergongneux  acte  de  son  compère, 
qu'il  aymoit  comme  un  aultre  soymesme,  et  à 
penser  comme  il  se  pourroit  vanger  du  tort  qu'il 
luy  avoit  faict.  Ainsi  s'esgarant  le  pauvre  passionné 
en  longs  et  fantastiques  discours,  et  ne  sçachant 
quel  chemin  tenir,  s'advisa  en  fin  luy  jouer  un  tour 
qui  reussist  à  son  intention  et  selon  son  désir. 
Parquoy  appella  sa  femme,  et  luy  dict  :  «  Darie, 
parce  que  demain  je  veux  donner  à  disner  à  mon 
compère  Libéral  et  sa  femme,  faictes  que  nous 
ayons  quelque  chose  de  friant.  Au  surplus,  gardez- 
vous,  sur  vostre  vie,  sonner  un  seul  mot  pour 
chose  que  puissiez  veoir  ou  entendre.  »  Ce  dict, 
s'en  alla  en  la  place  commune,  où,  ayant  faict 
deux  ou  trois  tours,  rencontra  Libéral,  lequel 
(après  nouvelles  accollades)  il  pria  aller  le  lende- 
main disner  en  son  logis,  et  y  mener  sa  femme  ; 
ce  que  le  compère  luy  promit  faire. 

Le  jour  assigné  venu,  Libéral  et  sa  femme  ne 
faillirent  à  aller  trouver  Artile,  lequel,  les  ayant 
gracieusement  receuz,  prit  par  la  main  dame 
Propercie  (car  tel  estoit  le  nom  de  la  femme 
à    Libéral),  et  luy   dict   :  à'«   Et  bien,  que  dictes- 

vous,  commère  ?  Je  pense  que  n'avez  encore 
desjuné.  S'il  est  ainsi,  je  serois  cTadvis  que,  tandis 
que  le  disner  s'apprestera,  vous  prinsiez  un  peu 
de  vin.  »  Lors,  la  menant  en  une  chambre,  luy 
versa  un  grand  voirre  plain  de  certaines  mixtions 
dormitoires,  et  luy  présenta.  Lequel  la  bonne 
dame  print,  et,  ayant  trempé  une  rostie  dedans,  la 
mangea,  et  getta  sur  sa  conscience  tout  ce  qui 
estoit  au  voirre.  Ce  faict,  retournèrent  en  la  salle, 
où  Ton  commençoit  des-ja  à  couvrir,  et  se  misrent 
à  table.  Mais  à  peine  avoient-ilz  le  dessert  que 
ma  dame  Propercie  se  sentit  tellement  abbatue  de 
sommeil  qu'elle  ne  pouvoit  plus  ouvrir  les  yeux. 
Quoy  voyant,  Artile  luy  dict  qu'elle  feroit  bien  de 
s'aller  reposer,  et  que  peult-estre  la  nuict  passée  on 
ne  Tavoit  laissé  assez  dormir.  Et,  la  conduisant  en 
une  chambre,  la  fit  coucher  sur  un  lict,  où  elle  ne 
fut  plustost  qu'elle  s'endormit.  Artile,  craignant 
que  la  vertu  de  son  breuvage  ne  fust  assez  forte, 
et  qu'ainsi  n'eust  trop  peu  de  temps  pour  faire  ce 
qu'il  tenoit  secret  en  soymesme,  les  nappes  levées, 
appella  Libéral,  et  fit  tant  qu'il  le  menapourmener 
en  la  place,  où,  après  quelques  menuz  propos,  le 
laissa,  feignant  avoir  quelques  affaires  pressées. 
Ainsi,  prenant  congé  de  luy,  retourna  en  sa  mai- 
son, et,  entrant  secrètement  en  la  chambre  où  re- 
posoit  Propercie,  tira  le  plus  dextrement  qu'il 
luy  fut  possible    tous  les    anneaux  qu'elle    avoit 

aux  doigts  et  les  chaisnes  de  son  col,  puis  se  re- 
tira. 

Le  brevage  endormant  avoit  faict  son  opéra- 
tion quand  Propercie  se  resveilla,  laquelle,  se 
voulant  lever,  aperceut  qu'elle  n'avoit  plus  ses 
anneaux  ny  autres  bagues  :  parquoy,  se  jettantsur 
pieds,  se  mit  à  les  chercher  de  tous  costez  ;  et 
ayant  presque  [tout]  renversé  s'endessus-dessous,ne 
peut  jamais  rien  trouver.  Au  moyen  dequoy,  toute 
troublée,  sortit  de  la  chambre  et  s'alla  plaindre  à 
ma  dame  Darie,  luy  demandant  si,  sans  y  penser, 
elle  avoit  point  serré  ses  bagues  et  joyaux  pré- 
cieux ;  laquelle  luy  dict  que  non,  dont  la  pou- 
vrette  demeura  tellement  éperdue  qu'elle  ne  sça- 
voit  à  quel  sainct  se  vouer,  quand  le  sire  Artile 
arriva,  qui,  la  voyant  toute  faschée,  luy  demanda 
qu'elle  avoit.  Adonc  elle  commença  luy  raconter 
le  tout,  dont  il  fit  assez  Festonné;  en  fin  luy  dict 
qu'elle  cherchast  bien  et  pensast  qu'elle  en  avoit 
faict  :  «  car  il  se  peult  faire,  disoit-il,  que  les  ayez 
mises  en  lieu  dont  peult-estre  ne  vous  pouvez 
souvenir  à  ceste  heure;  néanmoins,  où  ne  les 
pourrez  recouvrer,  je  vous  promects,  foy  de  com- 
père, d'en  faire  si  songneuse  recherche  que  mal- 
heureux sera  celuy  qui  les  retiendra;  et,  d'avant 
que  rien  bouger,  je  vous  prie  me  faire  ce  bien 
chercher  encor'  de  tous  costez.  »  Ce  que  fit  la 
pauvre   femme,  aydée  de  sa  commère  et  ses  ser- 

vantes,  lesquelles  se  travaillèrent  en  vain,  ne  pou- 
vans  rien  trouver.  Quoy  voyant,  Artile  commença 
à  tempester  par  le  logis,  faisant  le  diable  de  Vau- 
vert,   menassant    tantost   l'un,    tantost    l'autre,   et 
jurant  comme  un  enragé;  en  fin,  se  tournant  vers 
ma  dame  Propercie,  luy  dict  :  «  Commère,  je  vous 
prie  prendre  courage  et  ne  vous  tourmenter  ainsi, 
d'autant  que  je  suis  délibéré  veoir  la  fin   de  tout 
cecy  et   descouvrir  le  larron  :  car,  Dieu  mercy,  je 
sçay  un  tel  secret  que  j'espère  vous  en  dire  nou- 
velles certaines  d'avant  que  je  dorme.  »  Quoy  en- 
tendant, la  bonne  dame,  toute  transportée  de  joye, 
luy  dict  :  «  Helas  !  mon  meilleur  amy,  je  vous  sup- 
plie, de  grâce,  faire  ceste  expérience  pour  l'amour 
de  moy,    affin    d'oster    la    mauvaise  opinion  que 
mon  mary  pourroit  avoir  conçeùe.  »  Artile,  voyan^ 
le  temps  propre    à   se  venger   de  l'injure  receùe, 
appelle  sa  femme  et    tous   ses   serviteurs   et  ser- 
vantes, leur  commande  sortir  de  la  chambre,    et 
qu'aulcun  ne   fust    tant  hardy  s'en  aprocher  que 
premièrement  ne  fust  appelle.  Tout  ce  train  party, 
le  compagnon  ferme  l'huis  sur  luy;  puis,  prenant 
un  charbon,  faict  un  cerne  contre  terre  et  quelques 
signes   avec    certains    caractères    à   sa  mode.    Ce 
faict,  entre  en  iceluy,  disant  à  ma  dame  Propercie  : 
«  Commère,  si  desirez  que  le  tout  se  porte  bien, 
il  est   nécessaire   que  demeuriez  coye  sur  ce   lict 
sans  vous  bouger  en  façon  du  monde,  ny  avoir 

peur  de  chose  que  puissiez  veoir  ou  entendre  ; 
aultrement  nous  ne  ferions  rien.  —  Que  cela  ne 
vous  détourne  point,  dict  la  dame,  car  je  suis  dé- 
libérée me  gouverner  en  cecy  par  vostre  conseil 
et  bdn  advis.  »  Adonc  Artile,  s'estant  tourné  de- 
vers orient,  fit  quelques  signes  contre  terre  ;  puis, 
se  retournant  vers  occident,  en  fit  d'aultres  en  l'air  ; 
et,  feignant  parler  avec  beaucoup  d'esprits,  contre- 
faisoit  plusieurs  et  diverses  vois  ensemble,  de  façon 
que  la  pauvre  Propercie  suoit  sang  et  eaue  de 
frayeur.  Quoy  congnoissant,  ce  nouveau  nigro- 
mancien  l'asseuroit  à  son  possible,  luy  criant  tous- 
jours  qu'elle  prist  courage  et  n'eust  point  peur. 
Ce  faict,  et  ayant  demeuré  en  ce  cerne  environ  un 
bon  demy  quart  d'heure,  d'une  voix  grommelante 
et  farouche  commença  à  chanter  ces  vers  en  ceste 
sorte  : 

Ce  que  trouver  ne  puis,  et  que  cherchant  tu  vas, 
Est  dans  le  plus  profond  de  la  fosse  peluë, 
Car  cachée  elle  y  est  par  cil  qui  l'a  perdue; 
Mais  pesche  en  diligence,  et  tu  l'y  trouveras. 

Ainsi  cest  enchantement  finy,  Artile  dict  à  sa 
commère  :  «  A  ceste  heure  avez-vous  oy  le  tout, 
si  que  pouvez  maintenant  congnoistre  que  les 
bagues  que  cherchez  et  pensez  estre  perdues  sont 
ores  dedans  vous.  Venez  doncques  joyeuse  et  con- 
tente, car,  Dieu  aydant,  nous  les  trouverons.  Mais 

il  fault  que  ce  soit  moy  qui  les  cherche  au  lieu  que 
l'esprit  m'a  enseigné.  »  La  commère,  qui  desiroit 
r'avoir  ses  joyaux,  luy  respondit  d'assez  bonne 
façon  que  véritablement  elle  avoit  tout  entendu,  au 
moyen  dequoy  le  prioit  affectueusement  pescher 
en  toute  diligence,  suyvant  la  voix  de  l'oracle. 

Alors  Artile,  sortant  du  cerne,  va  droit  vers  le 
lict,  se  couche  prés  sa  commère,  qui  ne  se  remue 
tant  soit  peu,  luy  levé  sa  cotte  et  sa  chemise,  tire 
son  ameçon,  et  commence  à  pescher  en  la  fosse 
pelue;  et,  au  premier  coup  de  ligne  qu'il  jetta, 
ayant  secrettement  tiré  de  son  sein  un  anneau, 
luy  bailla,  disant  :  «  Voyez,  commère,  comment 
j'ay  bien  pesché  quand  du  premier  coup  j'ay  prins 
ce  diamant  !  »  La  bonne  dame,  voyant  son  anneau, 
luy  dict,  toute  joyeuse  :  «  Helas  !  mon  compère, 
je  vous  prie  recommancer,  car  paraventure  vous 
pourrez  trouver  les  autres.  » 

Adonc  le  pescheur,  jettant  de  rechef  sa  ligne  en 
la  fosse  et  poursuivant  sa  pesche,  tiroit  tantost 
une  bague,  tantost  une  autre;  tellement  qu'à  la 
fin  il  retira  avecques  son  hain  tout  ce  qu'elle  avoit 
perdu,  dont  elle  demeura  la  plus  contente  du 
monde;  et,  voyant  toutes  ses  bagues,  disoit  au 
pescheur  :  «  Vray  Dieu,  mon  compère,  que  m'avez 
grandement  obligée  à  vous,  ayant  tant  faict  par 
vostre  soing  et  bonne  diligence  que  j'ay  recouvré 
tous  mes  joyaux!  Mais  vous  accroistriez  de  beau- 

coup  ceste  obligation  si  me  vouliez  encores  faire 
ce  bien  et  faveur  d'essayer  si  cTaventure  pourriez 
repescher  un  petit  chaudron,  que  j'aymois  infini- 
ment, lequel  ces  jours  passez  me  fut  desrobé.  — 
Tresvolontiers  »,  respond  Artile  ;  et,  jettant  son 
engin  dans  la  fosse,  travailla  tant  qu'il  toucha  le 
chaudron,  mais  ne  luy  fut  jamais  possible  Ta- 
crocher  :  parquoy,  voyant  qu'il  se  tourmentoit  en 
vain,  dict  à  la  dame  :  «  Commère,  j'ay  senty  vos- 
tre  chaudron  ;  mais,  parce  qu'il  est  renversé  le  cul 
en  hault,  mon  instrument  ne  Ta  peu  pescher.  »  La 
bonne  dame,  qui  desiroit  recouvrer  ses  pièces,  et 
à  qui  le  jeu  plaisoit,  le  persuadoit  pescher  encores 
une  fois;  mais  le  compère,  qui  ne  pouvoit  plus 
faire  brusler  sa  lampe,  à  cause  que  l'huille  y  dé- 
faillit, luy  dict  franchement  :  «  Ma  foy,  mamye, 
je  ne  puis  pour  ceste  heure,  d'autant  que  l'in- 
strument avec  lequel  je  peschois  a  la  pointe  rom- 
pue ;  parquoy  je  vous  prie  prendre  en  patience 
pour  ce  coup,  et  demain  j'envoyray  mon  engin  à 
Tesmouleur,  à  fin  qu'il  le  reface  ;  puis  nous  pes- 
cherons  le  chaudron  tout  à  loisir.  »  A  quoy  elle 
s'accorda,  et,  prenant  congé  de  luy  et  de  sa  femme, 
retourna  toute  gaye  et  joyeuse  en  sa  maison. 

Advint  que,  la  nuict  d'après,  ceste  bonne  dame, 
estant  couchée  avec  son  mary,  qui  lors  peschoit 
en  ceste  fosse,  luy  dict  :  «  Mon  amy,  je  vous 
prie   essayer  si   en  peschant  vous  pourrez  point, 

par  hazard,  tirer  nostre  petite  chaudière  que  per- 
dismes  ces  jours  passez;  pource  qu'hyer  ayant 
adiré  mes  bagues  et  joyaux,  le  sire  Artile,  nostre 
compère,  peschant  en  ceste  vallée,  retrouva  le 
tout,  et,  l'ayant  prié  pescher  encores  nostre  petit 
chaudron,  me  dict  l'avoir  touché,  mais  qu'il  ne 
l'avoit  jamais  peu  prendre,  pource  qu'il  estoit  ren- 
versé, ayant  le  cul  en  hault  et  l'anse  en  bas,  et 
aussi  que,  pour  avoir  tant  pesché,  son  instrument 
avoit  la  pointe  rompue.  Ainsi  je  vous  supplie 
regarder  si  le  pourrez  reprendre.  »  Libéral,  s'aper- 
cevant  de  la  trousse  que  luy  donnoit  son  compère 
en  prenant  sa  revanche  du  bon  tour  qu'au-paravant 
il  luy  avoit  joué,  demeura  muet,  avallant  cela 
doulx  comme  laict. 

Le  lendemain  matin,  les  deux  compères  se  trou- 
vèrent en  la  place,  lesquels,  s'entre-regardans 
seulement,  ne  s'osoient  accoster  l'un  de  l'autre; 
ains,  joùans  à  l'esbahy,  baissoient  la  teste,  se 
salùans  de  loin  du  bonnet.  A  la  fin,  taisans  le 
tout,  se  rapointerent,  sans  toutesfois  en  jamais 
dire  un  seul  mot  à  leurs  femmes,  lesquelles  des- 
lors  ils  firent  communes  entre  eux. 

Ceste  fable,  racontée  par  Alterie,  pleut  merveilleu- 
sement à  la  compagnie,  qui  toute  ceste  soirée  ne  fit 
autre  chose  que  discourir  sur  Y  événement  de  ces  joyeuses 
tromperies,  pensant  avecques  quelle  finesse  et  astuce 

ces  galans  compères  s'estoient  tant  gentiment  revangez 
l'un  de  Vautre.  Mais  ma  Dame,  qui  voyoit  la  risée  et 
les  discours  prendre  trop  long  traict,  commanda  faire 
silence,  et  qu'Alterie  suyvist  Y  ordre  en  racontant  son 
énigme,  laquelle,  sans  trop  songer,  dict  ainsi  : 

ENIGME 

Mon  nerf  est  roide,  blanc,  dur  et  de  taille  forte, 
Et  d'un  petit  pertuis  percé  à  l'un  des  boutz. 
De  l'autre  il  est  couvert  d'un  poil  molet  et  doux, 
Qu'on  couppe  s'il  empesche  ou  nuit  en  quelque  sorte. 

Si  dans  un  large  trou  une  ardeur  le  transporte, 
Blanc  et  sec  il  s'y  mect;  mais  (ô  astres  jaloux!), 
Y  ayant  fureté  ne  sçay  combien  de  coups, 
Tout  sale  et  tout  mouillé  il  convient  qu'il  en  sorte. 

Toutesfois  pour  cela  il  ne  perd  point  le  cueur; 
Ains,  reprenant  vertu  et  puissance  et  vigueur, 
A  un  chacun,  s'il  peult,  il  ayde  de  sa  peine, 

Et  de  le  contenter  onc  ne  se  monstre  las, 
Pourveu  que  cestuy  là  qui  le  guide  et  le  meine 
Soit  tousjours  son  escorte  et  adresse  ses  pas. 

Cet  énigme,  recité  par  Alterie,  ne  donna  moins  de 
plaisir  que  la  fable  de  contentement  ;  et,  pource  qu'en 
aparence  il  sembloit  aucunement  deshonneste,  les  da- 
moiselles  s'en  teurent ,  encores  que  aultresfois  elles 
Veussent  031  raconter.  A  la  fin  Lorette,  qui  feignoit 
ne  l'entendre,  pria  la  damoiselle  leur  déclarer,   la- 

quelle,  en  sou-riant,  luy  dict  :  «  Ma  damoiselle,  c'est 
chose  superflue  porter  des  crocodilles  en  Egipte,  des 
vaisseaux  en  Samos  et  des  chouettes  à  Athènes; 
toutesfois,  pour  vous  faire  plaisir,  je  l'expliqueray, 
vous  déclarant  en  deux  motz  que  le  nerf  percé  à  Vun 
des  boutz  et  velu  par  l'autre  n'est  aultre  chose  qu'une 
plume  à  escrire,  et  le  trou  ouvert,  le  cornet  à  l'encre; 
auquel  devant  que  la  plume  soit  mise  elle  est  blanche 
et  seiche,  mais,  après  qu'elle  y  a  entré,  elle  en  est 
retirée  sale  et  mouillée,  et  sert  à  l'escrivain  qui  la 
guide,  tant  quil  luy  plaist.  »  Ceste  interprétation 
donnée,  Ariane,  qui  estoit  assise  auprès  d'elle,  se  leva 
debout,  donnant  tel  commencement  à  sa  fable. 


FABLE   II. 


Castor  se  faict  chastrer  par  Sandrin,  affin  de  devenir  gras, 
dont  il  pensa  mourir  ;  toutesfois ,  avec  une  plaisante 
tromperie ,  il  est  finablement  apaisé  par  la  femme  dudict 
Sandrin. 


a  gentille  fable  poursuivie  par  Alterie, 
non  avec  moindre  grâce  que  prudence, 
m'a  faict  souvenir  d'une  aultre  autant 
Sâplaisante  que  la  sienne,  laquelle,  n'a 
pas  long  temps,  me  fut  briefvement  recitée  par  une 
gaillarde  damoiselle,  et  si,  en  vous  la  racontant, 
je  ne  garde  ceste  grâce  et  gentillesse  dont  elle  usa 
me  la  déduisant,  vous  m'excuserez,  s'il  vous  plaist, 
comme  celle  à  qui  la  nature  a  denyé  ce  dont  elle  a 
faict  tant  riche  part  à  l'autre. 

Prés  de  Fane,  cité  de  la  marche  assise  au  rivage 
de  la  mer  Adriatique,  est  un  village  appelle  Cari- 
gnan,  fort  peuplé  de  beaux  jeunes  hommes  et  belles 
femmes.  Là,  entre  les  autres,  demeuroit  un  paysant 

nommé  Sandrin,  homme  autant  plaisant  et  face- 
cieux  qu'on  vist  oncques,  lequel,  pour  ce  qu'il  ne 
se  soucioit  de  chose  qui  advînt,  fust  bien  ou  mal, 
estoit  devenu  si  gras  et  enflambé  qu'il  resembloit 
,  un  droict  Roger  Bontemps.  Cestuy,  ayant  des-ja 
attaintl'aage  de  quarante  ans,  se  voulut  marier,  et 
prit  pour  sa  femme  une  grosse  desgoustée,  laquelle 
en  gayetez,  en  bon  point,  grandeur,  grosseur  et 
façons,  luy  estoit  du  tout  semblable;  et  n'eut  ceste 
bonne  dame  passé  une  sepmaine  qu'elle  n'eust  faict 
razer  la  barbe  à  son  Sandrin,  pensant  par  ce  moyen 
le  rendre  plus  beau  et  joly. 

Advint  qu'un  jeune  gentilhomme  de  Fane, 
nommé  Castor,  lequel  estoit  fort  riche  en  biens, 
mais  assez  pauvre  d'esprit,  acheta  en  ce  village  de 
Carignan  quelques  héritages  avec  un  petit  corps 
de  logis,  où,  pour  s'esbatre  et  passer  le  temps,  il 
alloit  demeurer  la  plus  grande  partie  de  l'esté,  ac- 
compagné seulement  de  deux  de  ses  serviteurs  et 
une  femme.  Un  jour,  après  vespres,  ce  gentil- 
homme, se  pourmenant  à  l'entour  de  ses  terres, 
advisa  Sandrin  qui  labouroit,  et,  le  voyant  beau, 
refaict,  enluminé  et  d^ne  chère  joyeuse,  luy  dict  : 
«  Compagnon,  je  sçaurois  volontiers  de  toy  d'où 
procède  que  je  suis  tant  maigre  et  descharné  comme 
tu  vois,  et  que  tu  es  si  gras  et  en  bon  point  que  les 
joues  te  passent  le  nez,  veu  que  jamais  je  ne  mange 
que   viandes    délicates,    ne   boy  que  du  meilleur 

et  plus  friant  vin  que  Ton  puisse  trouver,  séjourne 
au  lict  tant  qu'il  me  plaist,  fais  ce  que  je  veux; 
bref,  ay  tout  ce  que  je  désire,  si  j'estois  gras  comme 
je  souhette;  mais,  plus  je  m'efforce  le  devenir,  tant 
plus  je  seiche  et  deviens  maigre.  Et  toy,  qui  en 
yver  ne  te  repais  que  de  lard  et  grosses  viandes, 
ne  t'abreuves  que  de  despence  ou  bien  d'eau  toute 
pure,  te  relevés  à  mynuict  pour  aller  à  la  charue, 
et  ne  reposes  en  esté  une  seule  bonne  heure,  neant- 
moins  tu  es  si  rouge  et  tant  gras  que  c'est  un 
plaisir  de  te  veoir.  C'est  pourquoy,  désireux  d'un 
pareil  en  bon  point,  je  te  prie  m'enseigner  le 
moyen  que  tu  as  tenu  pour  devenir  tel  que  je  te 
voy.  Et,  outre  cinquante  florins  d'or  que  je  te  don- 
neray,  je  promects  te  si  bien  recompenser  que 
tout  le  temps  de  ta  vie  tu  te  loueras  de  moy,  de 
façon  qu'auras  occasion  de  t'en  contenter.  » 

Sandrin,  qui  avoit  du  fin  et  malicieux,  comme 
un  de  qui  le  poil  estoit  roux,  ne  luy  voulut  ensei- 
gner sa  recepte  du  premier  coup  ;  ains,  pour  luy 
faire  trouver  bon  ,  luy  dict  pour  toute  response 
que  cela  ne  s'aprenoit  pas  ainsi.  En  fin,  gaigné  par 
les  longues  prières  de  Castor  et  par  la  bonne  odeur 
des  cinquante  florins,  s'y  accorda,  et,  laissant  les 
manches  de  sa  charue,  se  tourna  vers  le  gentil- 
homme, disant  :  «  Monsieur,  vous  estes  émer- 
veillé, dictes-vous,  de  mon  en  bon  point  et  de 
vostre  maigreté,  et  pensez  les  viandes  estre  ce  qui 

nous  faict  gras  ou  maigres  ;  mais  ceste  opinion  vous 
déçoit  grandement,  d'autant  qu'on  voit  beaucoup 
de  grans  mangeurs  et  beuveurs,  lesquels  ne  man- 
gent seulement,  ains  dévorent,  qui  neantmoins  sont 
plus  maigres  que  harens  sorets.  Toutesfois,  si  vou- 
lez user  du  remède  que  j'ay  tenu  et  faire  comme 
j'ay  faict,  je  vous  promectz  qu'obtiendrez  vostre 
souhet  et  deviendrez  plus  gras  qu'un  moine.  — Et 
qu'as-tu  faict?  dict  Castor.  —  Il  y  a  un  an  que  je 
me  fis  chastrer,  respond  Sandrin,  et  deslors,  de 
maigre  que  j'estois,  je  suis  devenu  refaict  comme 
me  voyez.  —  Je  suis  émerveillé,  adjouste  Castor, 
que  tu  n'en  es  mort.  —  Comment,  mort?  dict  San- 
drin; le  maistre  qui  me  chastra  me  tira  les  deux 
compagnons  si  subtilement  et  d'une  telle  adresse 
que  je  n'en  senty  presque  rien.  Et  depuis  ce  temps 
mon  taint  est  devenu  frais  comme  d'une  jeune  pu- 
celle,  et  mes  joues  rebondies  ainsi  que  celles  d'un 
petit  enfant,  et  ne  me  trouvay  oncques  tant  joyeux, 
gaillard  ny  content  que  je  fais  ores.  »  Adonc  Castor  : 
«  Et  qui  fut  celuy  qui,  sans  te  faire  mal,  te  tira  si 
dextrement  les  deux  plombetz  ?  —  Il  est  mort,  dict 
Sandrin.  —  Comme  ferons-nous  donc,  respond 
Castor,  puis  qu'il  est  mort?  »  Replicque  Sandrin  : 
«  Cest  homme  de  bien,  avant  son  trespas,  me 
monstra  ceste  science,  laquelle  depuis  ce  temps 
jusques  aujourduy  j'ay  tousjours  pratiquée,  tant 
envers  jeunes  veaux,  poulletz,  que  autres  animaux, 

lesquels,  si  tost  qu'ils  ont  passé  par  mes  mains,  de- 
viennent gras  à  merveilles.  Et,  si  voulez  vous  en 
reposer  sur  moy,  je  feray  si  bien  qu'aurez  occasion 
vous  en  contenter.  —  Oy  mais,  dict  Castor,  je 
crains  d'en  mourir.  —  Comment,  mourir  !  respond 
Sandrin;  les  veaux,  les  jeunes  coqs  et  aultres  que 
j'ay  sennez  en  sont-ils  mors?  Nenny  vrayement, 
ains  sont  devenuz  plus  gras  que  n'est  le  lard.  » 

Ainsi  Castor,  qui  plus  qu'homme  du  monde  de- 
siroit  estre  gras,  se  laissa  conseiller;  et  Sandrin,  le 
voyant  arresté  en  ceste  opinion,  luy  dict  qu'il  s'es- 
tendist  en  la  place,  plat  comme  une  grenoille,  et 
ecarquillast  les  jambes,  et  qu'après  il  verroit  beau 
jeu.  Ce  fit  Castor.  Alors  Sandrin,  tirant  de  sa  gi- 
becière un  petit  cousteau  qui  couppoit  comme  un 
rasouer,  et  prenant  d'une  main  la  chasse  où  repo- 
soient  les  compagnons  de  l'ymage  de  la  brayette, 
après  l'avoir  un  peu  frottée  affin  de  l'eschauffer,  y 
fit  avec  la  pointe  de  son  cousteau  une  petite  ou- 
verture, dans  laquelle  ayant  mis  les  deux  doigts, 
en  retira  les  deux  pèlerins  avecques  telle  dextérité 
et  gentillesse  que  l'autre  n'en  sentit  quasi  rien;  puis 
faict  un  léger  emplastre  des  premières  herbes  qu'il 
rencontra  à  ses  pieds  (ayant  premièrement  distillé 
le  jus  sur  la  playe),  et  i'apliqua  dessus.  Après  fit 
lever  le  pauvre  Castor,  qui,  estant  devenu  chap- 
pon,mitla  main  à  la  bourse  et  luy  donna  cinquante 
florins  qu'il  luy  avoit  promis;  et,  prenant  congé  de 

ce  gentil  chirurgien,  s'en  retourna  en  son  logis,  où 
il  ne  fut  plutost  arrivé  qu'il  commença  à  souffrir 
la  plus  cruelle  et  angoisseuse  passion  que  jamais 
homme  sentist,  ne  pouvant  reposer  en  façon  quel- 
conque. Aussi  sa  douleur  s'augmentoit  de  jour  en 
jour,  à  cause  que  sa  playe  se  pourrissoit  de  chancre, 
et  rendoit  une  si  grande  puanteur  qu'elle  empoi- 
sonnoit  presque  ceux  qui  s'en  aprochoient. 

Ce  que  venu  aux  oreilles  de  Sandrin,  commença 
à  frissonner  de  peur,  se  repentant  de  bien  bon 
cueur  d'avoir  faict  ceste  faulte,  craignant  que  la 
mort  n'en  ensuivist. 

Castor,  se  voyant  reduict  à  ceste  langueur,  monta 
en  telle  colère  qu'il  délibéra  tuer  Sandrin,  si  qu'au 
mieux  qu'il  luy  fut  possible,  accompagné  de  ses 
deux  serviteurs,  l'alla  trouver  comme  il  souppoit, 
auquel,  tout  transporté  de  fureur,  il  dict  en  en- 
trant :  «  Sandrin,  tu  t'es  joué  de  ma  vie,  et  as 
pris  plaisir  me  mettre  au  hazard  d'une  langoureuse 
mort  ;  mais  je  te  proteste  que,  devant  que  je  meure, 
je  te  feray  payer  la  peine  de  ta  méchanceté.  »  Et 
vouloit  poursuivre,  quand  Sandrin,  se  levant,  le 
chappeau  au  poing,  luy  rompt  son  propos  par  ces 
parolles  :  «  Monsieur,  si  vous  endurez  quelque  mal, 
vous  en  estes  cause,  pour  ce  que  par  voz  prières 
m'avez  induict  à  faire  ce  à  quoy  je  ne  voulois  en- 
tendre. Toutesfois,  affln  qu'il  ne  vous  semble  qu'il 
y  ayt  de  ma  faulte,   ou  que  je  sois  trouvé  ingrat 

du  bien  que  m'avez  faict  et  demeure  coulpable  de 
vostre  mort,  je  vous  prie  que  demain,  de  grand 
matin,  me  veniez  trouver  aux  champs  où  j'estois 
hier,  et  là  vous  monstreray  que  je  sçay  faire,  don- 
nant si  bon  ordre  à  vostre  mal  que  m'en  sçaurez 
gré  tout  le  temps  de  vostre  vie.  » 

Ainsi  Castor,  oubliant  sa  colère,  s'en  retourna, 
laissant  Sandrin  en  délibération  de  s'en  fuyr  en 
quelque  pays  estrange  ,  pensant  tousjours  se  veoir 
entre  les  mains  des  bourreaux.  Ce  que  voyant  sa 
femme,  et  ne  sachant  la  cause  de  ceste  frayeur, 
luy  en  demanda  l'occasion.  A  laquelle  il  déclara 
de  point  en  point  tout  le  secret.  Quoy  entendu 
par  elle,  et  considérant  la  sottise  de  Castor  et  le 
péril  auquel  il  estoit,  demeura  aucunement  eston- 
née.  Après,  remonstrant  à  son  mary  le  danger  au- 
quel il  s'estoit  plongé  par  sa  faulte,  doulcement  le 
reconforta,  l'admonnestant  prendre  courage,  et 
qu'elle  y  pourvoiroit  si  sagement  que  tout  se  por- 
teroit  bien.  Venue  l'heure  du  jour  suivant,  ceste 
femme  se  vestit  des  accoustremens  de  Sandrin,  son 
mary,  se  coiffa  de  son  chapeau,  accoupla  ses  bœufz 
et  s'en  alla  au  labourage,  où  elle  n'avoit  encores 
tourné  trois  fois  la  charrue  que  Castor  arriva,  lequel, 
la  pensant  estre  Sandrin  qui  labourast,  luy  dist  : 
«  Sandrin,  je  meurs  si  ne  prens  pitié  de  moy,  car 
la  playe  que  m'as  faicte  n'est  encores  refermée, 
joinct  que  la  chair  en  est  toute  pourrie,  et  rend 

telle  puanteur  que  je  doubte  de  mon  salut.  Et,  si 
en  brief  ne  me  donnes  le  remède  nécessaire,  tu  me 
verras  mourir  à  tes  pieds.  »  La  femme  déguisée  en 
Sandrin  luy  demanda  veoir  sa  playe,  et  qu'elle  y 
pourvoiroit.  Adonc  Castor,  destachant  sa  brayette 
et  haulsant  le  devant  de  sa  chemise,  luy  monstra 
l'ouverture  que  le  chancre  avoit  des-ja  toute  gas- 
tée.  Ce  que  voyant,  ceste  femme  luy  dict  en  sou- 
riant :  «  Monsieur,  vous  monstrez  bien  que  n'avez 
point  de  cueur,  et  encor  moins  de  courage,  de 
craindre  la  mort  pour  si  peu  de  chose,  que  pensez 
neantmoins  estre  irréparable  ;  mais  vous  estes  trompé 
si  le  croyez  ainsi.  Et  quoy?  si  vous  estiez  comme 
moy,  que  seroit-ce?  Il  y  a  un  an  entier  que  ma 
playe  me  fut  faicte  beaucoup  plus  grande  que  la 
vostre,  toutesfois  elle  n'est  encores  consolidée,  et 
est  tant  puante  que  c'est  pitié;  neantmoins  vous 
voyez  comme  je  suis  gras,  potelé  et  frais  comme 
un  œillet.  Et,  affin  que  ne  doutiez  de  ce  que  je 
vous  dy,  je  vous  en  veux  bien  monstrer  l'expé- 
rience. »  Ce  disant,  s'affermit  d'une  jambe  contre 
terre,  et,  levant  l'autre  sur  les  manches  de  la  charue, 
haussa  ses  accoustremens,  et,  laschant  une  puante 
vesse,  luy  fit  baisser  la  teste  pour  regarder  sa  playe. 
Castor,  voyant  ceste  grande  ouverture,  laquelle 
estoit  beaucoup  plus  large  que  la  sienne,  n'estre 
encor  refermée  depuis  le  temps,  sentant  aussi  la 
grande  puanteur  qui  luy  montoit  au  nez,  et  consi- 

derant  qu'il  n'avoit  seulement  les  genitoires  ostez, 
mais  encore  le  membre  viril,  se  resjouyt  en  soy~ 
mesme,  délibérant  de  là  en  avant  endurer  patiem- 
ment et  la  douleur  et  la  puanteur  qui  provenoit 
de  ceste  encisure.  Tellement  que,  prenant  cou- 
rage, au  bout  de  quelque  temps  le  pauvret  com- 
mença à  se  guarir,  et  devenir  si  gras  et  refaict  qu'il 
donnoit  plaisir  à  qui  le  regardoit. 

Les  dames  rirent  assez  de  Castor,  lequel  estait  de- 
meuré sans  tesmoings;  mais  la  risée  des  hommes  fut 
beaucoup  plus  grande  quand  ils  veirent  la  femme  à 
Sandrin  luy  monstrer  sa  nature,  et,  desguisée  en  son 
mary,  luy  faire  croire  qu'avec  les  tesmoings  on  luy 
avoit  couppé  le  membre.  Et,  pour  ce  qu'aulcun  de  la 
trouppe  ne  se  pouvoit  abstenir  de  rire,  ma  Dame, 
frappant  ses  mains  Vune  contre  Vautre,  fit  signe  qu'on 
se  teust,  et  qu'Ariane  suyvist  l'ordre  en  recitant  son 
énigme.  Laquelle,  pour  ne  sembler  moins  propre  et 
gentille  que  les  autres,  dict  ainsi  : 

ENIGME 

Je  veulx  que  mon  amy  sur  le  ventre  se  couche; 
Et  pour  le  soulager  voicy  ce  que  je  fais  : 
Je  pren  à  belles  mains  la  chose,  et  puis  la  mectz 
Dedans  le  trou  ouvert,  si  bien  que  je  le  bouche. 

Apres,  en  l'œilladant  d'un  regard  comme  lousche, 
Poussant  et  repoussant  sans  jamais  avoir  paix, 

Je  laisse  cheoir  dedans  je  ne  sçay  quoy  d'espais, 
Dont  le  tiède  degout  le  rend  morne  et  farouche. 

Il  se  plaint  sur  la  fin;  mais,  pour  l'encourager 
Et  ses  tristes  pensers  de  son  cueur  estranger, 
Tousjours  je  l'entretien  de  toute  ma  puissance; 

Tellement  que  jamais  il  n'est  de  moy  laissé 

Que  l'un,  tout  estonné,  n'en  ayt  pleine  la  pance, 

Et  l'autre  ne  s'en  aille  et  recreu  et  lassé. 

V énigme  raconté  par  Ariane  blessa  un  peu  les 
oreilles  des  auditeurs,  lesquelz  le  trouvèrent  aucune- 
ment vergongneux.  Au  moyen  de  quoy,  ma  Dame, 
la  reprenant  avec  aigres  parolles,  luy  monstra  quelle 
n'en  estoit  contente.  Mais  la  gentille  damoiselle,  qui 
estoit  toute  plaisante  et  gaillarde,  d'un  visage  ouvert 
et  joyeux  s'excusa,  disant  :  «  Soubz  vostre  révérence, 
ma  Dame,  vous  n'avez  juste  occasion  vous  fascher  à 
l'encontre  de  moy,  d'aultant  que  mon  énigme,  qui 
porte  seulement  avec  soy  un  ridicule  ejfect,  nest  des- 
honneste  comme  le  pensez,  et  voicy  la  raison.  Quand 
on  veult  bailler  un  clistere  à  un  malade,  ne  le  faict- 
on  pas  le  plus  souvent  coucher  sur  le  ventre?  Après, 
ne  prend-on  pas  à  belles  mains  la  chose,  c'est  à  dire 
la  seringue,  et  la  mect-on  pas  dedans  le  trou?  Et, 
pource  que  le  malade  prend  le  clistere  contre  son  gré, 
se  plaignant  ordinairement ,  ne  luy  dict-on  pas  qu'il 
ne  se  fasche,  ains  prenne  courage?  Davantage,  celle 
qui  luy  donne,  en  poussant  et  repoussant,  ne  luy  em- 
plit-elle pas  la  pance  de  la  décoction  ?  Ce  faict,  s'en 

retourne-elle  pas  quasi  toute  lasse  de  la  peine  quelle 
a  prinse  à  Ventour  du  malade?  Ainsi  voyez-vous, 
noble  assistence,  mon  énigme  n'estre  tant  sale  et  vi- 
cieux que  le  faisiez  du  commencement.  »  Adonc  ma 
Dame,  ayant  ouy  et  bien  entendu  la  subtile  interpré- 
tation de  ce  gentil  énigme,  s'apaisa,  ordonnant  que 
de  là  en  avant  chacune  peust  librement  dire  ce  que 
plus  luy  viendroit  à  gré,  sans  crainte  d'en  estre  re- 
prise. Ce  qu'entendu  par  Catharuze,  à  laquelle  estoit 
escheu  le  troisiesme  lieu  pour  discourir,  et  qu'ample 
liberté  luy  estoit  donnée  dire  ce  qui  luy  viendroit  à  la 
bouche,  donna  tel  commencement  à  sa  fable  : 


FABLE    III. 


Polixene,  jeune  vefve,  ayme  plusieurs  amoureux.  Pamphilè, 
son  fils,  la  reprend;  elle  luy  prornect  se  retirer  de  cest 
amour,  moyennant  qu'il  ne  se  gratte  plus,  ce  qu'il  luy 
accorde;  sa  mère  le  trompe;  en  fin  chacun  retourne  à 
son  mestier. 


a  femme  qui  est  accoustumée  à  quel- 
que chose  que  ce  soit,  ou  bonne  ou 
mauvaise,  ne  s'en  peult  aysement 
retirer  comme  Ton  voudroit,  d'autant 
qu'elle  persévère  tousjours  jusques  à  la  fin  en 
ceste  vieille  peau  en  laquelle  elle  a  prins  sa 
première  nourriture.  Et,  à  ce  propos,  je  délibère 
ores  vous  raconter  un  cas  advenu  à  une  jeune 
vefve,  laquelle,  abandonnée  à  toute  luxure  et  lu- 
bricité, ne  s'en  peut  jamais  retirer  pour  chose 
quelconque;  mais,  par  subtil  moyen,  trompant  son 
propre  fils,  qui  amiablement  la  reprenoit,  pour- 
suivit  tousjours    les  premières  arres  de  son  train 


FABLE     II 


commencé,  ainsi  que  plus   à  plein  vous  entendrez 
par  le  discours  de  ma  fable. 

Peu  de  jours  sont  passez,  gracieuses  Dames, 
qu'en  la  pompeuse  et  magnifique  cité  de  Venise 
y  eut  une  vefve  nommée  Polixene,  femme,  à  la 
vérité,  sans  faire  tort  aux  autres,  autant  belle  et 
jeune  qu'on  vid  de  long  temps,  mais  d'assez  basse 
condition,  laquelle,  estant  encores  avec  son  mary, 
eut  de  luy  un  fils  appelle  Pamphile,  jeune  homme 
autant  recommandé  pour  la  gentillesse  de  son 
esprit,  bonne  vie  et  louables  coustumes,  qu'autre 
de  Testât  dont  il  se  mesloit,  qui  estoit  d'orfèvrerie. 
Or,  pour  ce  que  (comme  nous  disions  cy-dessus) 
ceste  jeune  vefve  estoit  belle,  plaisante  et  gail- 
larde, elle  estoit  solicitée  de  plusieurs  personnes, 
et  mesmes  les  premiers  et  plus  apparens  de  la  cité 
luy  faiso^ent  l'amour,  ce  qu'elle  enduroit  patiem- 
ment ;  et,  comme  celle  qui  avoit  desja  éprouvé 
les  plaisirs  du  monde  et  gousté  la  doulceur  des 
embrassemens  amoureux,  condescendoit  aysément  à 
leur  volonté,  se  donnant  à  eux  en  corps  et  en  ame, 
Ainsi  ceste  bonne  dame,  qui  estoit  toute  de  feu, 
ne  se  prostituoit  seulement  à  un  ou  deux  (faulte 
qui  eust  esté  aucunement  excusable  à  une  jeune 
vefve  comme  elle  estoit),  mais  habandonnoit  son 
corps  à  quiconque  estoit  désireux  de  ses  embras- 
semens, n'ayant  respect  ny  à  son  honneur,  ny  à 
celuy  de  son  feu  mary.  Dont  Pamphile,  qui  s'en 

estoit  souvent  aperceu,  mouroit  sur  les  pieds, 
sentant  un  tel  crevecueur  et  dure  passion  en  son 
ame  que  tout  homme  peult  penser. 

Demeurant  donc  ce  pauvre  jeune  homme  en 
ce  tourment  d'esprit,  et  ne  pouvant  souffrir  une 
telle  honte  et  grande  méchanceté,  proposa  plu- 
sieurs fois  en  soymesme  faire  mourir  sa  mère  ; 
mais,  considérant  après  qu'il  estoit  son  fils  et 
avoit  prins  vie  d'elle,  oubliant  ce  cruel  et  perni- 
cieux dessein,  changea  d'opinion,  et  voulut  es- 
sayer si  par  belles  parolles  il  la  pourroit  gaigner, 
la  retirant  de  cest  erreur.  Au  moyen  dequoy, 
prenant  un  jour  l'opportunité  du  temps  et  s'es- 
tant  assis  auprès  d'elle,  luy  usa  de  tels  propos  : 
«  Ma  mère,  que  j'ay  tousjours  aymée  et  honorée 
comme  mon  devoir  me  le  commande,  Dieu  sçait 
avecques  quelle  douleur  et  extrême  passion  j'ay, 
tant  qu'il  m'a  esté  possible,  tenu  couvert  et  ense- 
vely  au  plus  secret  de  mon  cueur  ce  que,  ne  pou- 
vant plus  supporter,  je  suis  ores  forcé  le  vomir  en 
vostre  sein,  me  persuadant  que  ne  le  trouverez 
mauvais  de  moy  qui  suis  vostre  enfant.  Je  vous 
ose  donc  dire  (pardonnez-moy,  s'il  vous  plaist)  que, 
d'autant  que  par  le  passé  je  vous  ay  tousjours 
congneuë  sage,  prudente  et  advisée,  d'autant  vous 
monstrez-vous  à  ceste  heure  voilage ,  impu- 
dente et  eshontée,  tant  vous  vous  estes  estrangée 
de  vous-mesmes  ;  si  que  je  désire  maintenant  estre 

autant  esloigné  de  vous  que  j'en  suis  prés,  puis 
que,  comme  je  voy,  vous  menez  un  train  si  mal- 
heureux que  je  ne  puis  penser  sinon  que  cherchez 
obscurcir  à  jamais  vostre  renommée,  souiller  le 
nom  de  feu  mon  père,  et  me  rendre  héritier  d'un 
scandale  éternel.  Helas  !  si  ne  voulez  avoir  quel- 
que égard  à  vostre  honneur,  ayez  pour  le  moins 
quelque  respect  à  moy,  qui  vous  suis  enfant 
unique,  donné  de  Dieu  comme  pour  baston  de 
vostre  vieillesse.  »  Ceste  mauvaise  femme,  l'oyant 
ainsi  parler,  se  leva  de  son  siège,  et,  secouant  la 
teste,  se  print  à  rire  sans  luy  respondre  un  seul 
mot.  Quoy  voyant  le  pauvre  Pamphile,  et  qu'elle 
ne  tenoit  compte  de  toutes  ses  remonstrances  et 
admonitions,  délibéra  ne  luy  en  parler  jamais,  et 
la  laisser  faire  ce  qu'elle  voudroit. 

Quelque  temps  après,  Pamphile  devint  si  galeux 
qu'il  resembloit  un  vray  ladre  ;  à  quoy,  de  mal- 
heur, pource  que  c'estoit  au  temps  des  froidures, 
il  ne  pouvoit  remédier  ;  et,  qui  pis  estoit,  n'osoit 
se  chauffer,  parce  que,  quand  il  s'aprochoit  tant 
soit  peu  du  feu,  son  sang  qui  s'emouvoit  luy  cau- 
soit  une  si  cruelle  démangeaison  qu'il  se  dechiroit 
de  tous  costez.  Un  soir  entre  les  autres,  que  ce 
pauvre  jeune  homme  estoit  assis  entre  les  tyzons, 
il  vid  entrer  un  des  amoureux  à  sa  mère,  lequel  en 
sa  présence  se  mit  à  la  baiser,  accoler  et  caresser, 
devisant  assez  longuement  avec  elle  ;    dequoy  le 

pauvret  sentoit  un  tel  ennuy  en  son  cueur  qu'il 
eust  voulu  estre  mort.  A  la  fin,  voyant  le  compa- 
gnon sorty,  dict  en  se  grattant  à  ceste  femme 
ehontée  :  «  Ma  mère,  je  vous  ay  quelquesfois  ex- 
hortée et  priée  instamment  qu'eussiez  à  reformer 
vos  apetits  trop  desreiglez,  qui  ne  vous  peuvent 
engendrer  qu'une  vergongne  perpétuelle,  et  à  moy 
un  éternel  deshonneur.  Mais,  comme  femme  de- 
bordée,  avez  faict  la  sourde  oreille  à  mes  sainctes 
admonitions,  voulant  plustost  contenter  vostre 
sale  et  deshonneste  désir  qu'escouter  mes  conseils. 
Or  maintenant,  si  jamais  je  fis  quelque  chose  pour 
vous,  je  vous  supplie  encores  ceste  fois,  par  ce  que 
plus  vous  aymez,  et  par  moy,  si  de  moy  avez  quel- 
que soucy,  que  laissiez  ceste  vie  ignominieuse, 
donniez  fin  à  ces  meschancetez,  abandonniez  ce 
fol  amour,  et  aymiez  vostre  honneur;  autrement 
serez  cause  de  ma  ruyne.  Et  quoy  !  voyez-vous 
point  que  la  mort  vous  va  tallonnant  pas  à  pas? 
N'entendez-vous  que  chacun  tient  ses  contes  de 
vous,  que  l'on  faict  la  fable  du  commun,  et  que 
par  les  rues  les  petits  enfans  mesmes  en  vont  à  la 
moustarde  ?  »  Ce  disant,  le  pauvre  homme  se 
grattoit  à  toute  puissance.  Polixene,  oyant  les 
plaintes  de  son  fils,  proposa  y  mettre  fin  par  le 
moyen  d'une  certaine  tromperie,  qu'elle  exécuta 
depuis  si  dextrement  qu'elle  succéda  selon  son 
désir  et  intention.  Et,  pour  y  donner  commence- 

ment,  se  tournant  vers  son  fils,  luy  dict  :  «  Pam- 
phile,  tu  te  plains  tousjours  de  moy  pource  que  je 
fais  l'amour,  et  véritablement  je  t'en  sçay  gré, 
d'autant  que  tu  fais  en  cela  ce  qu'un  bon  enfant 
doit  faire.  Mais,  si  tu  es  autant  soigneux  de  mon 
honneur  comme  tu  t'en  vantes,  tu  m'accorderas 
une  seule  chose;  et,  si  tu  le  fais,  je  te  promects, 
en  recompense,  me  mettre  en  ta  discrétion,  donner 
congé  à  tous  mes  amoureux,  et  vivre  désormais 
sainctement  et  chastement.  Mais  aussi,  où  tu  ne 
feras  ce  dont  je  te  veux  requérir,  je  te  jure,  au 
contraire,  que  je  feray  encores  pis  que  jamais  je 
n'ay  faict.  » 

Le  fils,  qui  ne  souhaittoit  en  ce  monde  que  l'hon- 
neur de  sa  mère,  luy  respondit  :  «  Comman- 
dez hardiment,  ma  mère,  et  je  vous  obeiray,  fust- 
ce  à  me  jetter  en  un  feu  pour  l'amour  de  vous, 
moyennant  que  renonciez  à  ceste  détestable  impu- 
dicité  en  laquelle  vous  vous  estes  tousjours  veautrée 
jusques  icy.  —  Pren  bien  garde,  dict  la  mère,  et 
considère  ce  que  je  te  diray,  car,  si  tu  y  faux,  je 
te  failliray  aussi.  —  Je  m'oblige  sur  ma  vie,  dict 
Pamphile,  de  accomplir  de  poinct  en  poinct  ce 
qu'il  vous  plaira  m'ordonner.  —  Mon  enfant,  je 
ne  veux  autre  chose  de  toy,  réplique  lors  Polixene, 
sinon  que,  par  trois  soirs  consécutifs,  tu  ne  te  grattes 
en  façon  quelconque;  et,  si  tu  fais  cela  pour  moy, 
je   te  promects  satisfaire  à  ton  désir.  »    Le  jeune 

homme,  ayant  entendu  la  volonté  de  sa  mère,  de- 
meura aucunement  estonné,  tant  ceste  demande 
luy  sembloit  estrange  et  difficile  ;  neantmoins,  il 
estoit  tant  amy  de  l'honneur  de  sa  mère  que  il 
s'y  accorda,  et  en  signe  de  ce  se  touchèrent  les 
mains. 

Le  premier  soir  venu,  Pamphile  ferma  sa  bou- 
tique et  se  retira  au  logis,  où,  attendant  que  le 
soupper  fust  prest,  se  pourmena  quelques  tours  ; 
à  la  fin,  gaigné  de  la  froidure,  s'aprocha  du  feu, 
devant  lequel  ne  fut  plus  tost  assis  qu'il  luy  print 
une  telle  et  si  grande  affection  de  se  gratter  qu'il 
ne  sçavoit  quelle  contenance  tenir.  Sa  fine  mère, 
qui  expressément  avoit  faict  ce  grand  feu  à  fin  que 
par  la  chaleur  d'iceluy  le  pauvret  se  eschauffast  en 
son  harnois,  et  le  voyant  s'estendre  et  froncer  le 
nez  comme  un  qui  a  trop  mangé  de  moustarde, 
luy  dict  :  «  Pamphile,  que  fais-tu?  Regarde  bien 
que  tu  ne  me  tiennes  ta  promesse,  autrement  je  te 
manqueray  de  la  mienne.  »  Respond  Pamphile  : 
«  N'ayez  peur  de  rien,  je  vous  prie,  car  je  n'ay 
garde.  »  Ce  pendant,  et  l'un  et  l'autre  enra- 
geoient,  l'un  de  se  gratter,  et  l'autre  de  se  re- 
trouver avec  ses  amoureux. 

Ceste  première  soirée  ainsi  passée  en  grande 
angoisse  et  amertume,  l'autre  arriva.  Adonc  la 
mère  fit  bon  feu,  attendant  son  fils  à  soupper; 
lequel  venu,  en  grinssant   les  dents  et  se  contrai- 

gnant  le  mieux  qui  luy  fut  possible,  passa  encores 
ceste   seconde  soirée    sans    se    gratter.   Folixene, 
voyant  la  constance  de  Pamphile,  qui  avoit  desja 
passé  deux   soirs,  eut  peur  de  perdre,  dont  elle  se 
tourmentoit  assez  en   elle-mesme.   En  fin,  éguil- 
lonnée  du  tan  d'amour,  délibéra  si  bien  besongner 
que  son  fils  auroit  occasion  de  se  gratter,  et  elle  de 
jouyr  de  ses    amours.  Au  moyen  de  quoy,  ayant 
délicatement  appresté  à  soupper  et  faict  provision 
de  bon  vin,  se  mit  à  faire  plus  grand  feu  que  de 
coustume,  attendant  Pamphile  ;  lequel  arrivé,  et 
voyant  ce  brave   appareil,  demeura  tout  estonné  ; 
si  que,  se  tournant  vers  sa  mère,  luy  dict  :   «  Ma 
mère,  que  veult  dire  cecy  ?  Il  semble  que  vueillez 
faire  nopces  !   Auriez-vous    bien    changé  de  vo- 
lunté  ?»  A  quoy  elle   respond   :   «   Certes,   mon 
enfant,  nenny,    ains  suis   plus  constante  que  de- 
vant; mais,  considérant  que,  tant  que  le  jour  dure 
jusques  à  la  nuict  toute  noire,  tu  ne  bouges  de 
l'ouvrouer   à    travailler,    voyant   aussi    que    ceste 
meschante  galle    t'a  tellement   rongé   que  tu  n'as 
que  les  os  couzus  en  la  peau  ,  meuë  de  compas- 
sion, je  t'ay  apresté  ces  menues  viandes,  à  fin  que 
puisses  subvenir   à  nature,  et  plus   gaillardement 
résister  au  cruel  tourment  que  tu  souffres.  »  Pam- 
phile, qui  estoit  tout  bon  et  simple,  ne  s'apper- 
cevant  de   l'astuce  maternelle,  et  que  le  serpent 
estoit  caché  entre  les  belles  fleurs,  la  creut,  et  se 
Straparole.    III.  7 

mit,  comme  Ton  dict,  le  dos  au  feu,  le  ventre  à 
table,  commençant  à  manger  de  toutes  ses  dents. 
Ce  pendant  la  fine  femme  attizoit  tantost  le  feu, 
et  tantost  presentoit  à  son  fils  de  la  viande  sallée 
et  trempée  en  une  sausse  faicte  de  sucre  et  fortes 
espices,  à  fin  qu^schauffé  et  du  feu  et  de  la 
viande,  il  fust  incité  à  se  gratter.  Estant  donc 
Pamphile  retourné  devers  le  feu,  après  avoir  suf- 
fisamment souppé,  luy  print  si  grande  envie  de  se 
gratter  qu'il  ne  pouvoit  durer.  Au  moyen  dequoy, 
desboutonnant  son  pourpoint,  desliant  ses  chaus- 
ses et  les  avallant  jusques  à  la  cheville  des  pieds, 
et  retroussant  les  manches  de  sa  chemise  par  dessus 
ses  coudes,  se  print  tellement  à  gratter  qu'il  suoit 
sang  de  toutes  parts.  Lors,  se  retournant  vers  sa 
mère,  qui  rioit  soubs  son  chapperon  de  le  veoir 
faire,  luy  escria  à  haute  voix  :  «  Que  chacun  re- 
tourne à  son  mestier,  chacun  retourne  à  son  mes- 
tier  !  »  La  bonne  dame,  se  voyant  avoir  gaigné 
sans  jouer,  feignant  en  estre  faschée,  luy  dict  : 
«  Comment  !  Pamphile,  quelle  folie  te  tient  ? 
Que  penses-tu  faire  ?  Est-ce  là  ceste  belle  pro- 
messe que  tu  m'as  faicte?  A  ceste  heure  ne  te 
pourras-tu  plus  plaindre  de  moy  que  je  ne  t'aye 
gardé  ma  foy  jurée.  »  Pamphile,  tousjours  se 
grattant  de  plus  fort  en  plus  fort,  luy  respond, 
comme  d'un  esprit  troublé  :  «  Ma  mère,  que  chacun 
retourne  à  son  mestier,  vous  ferez  vos  affaires,  et 

je  feray  les  miennes.  »  Et  deslors  le  fils  n'eut  plus 
la  hardiesse  de  reprendre  sa  mère,  qui,  retournant 
à  son  vomissement,  se  mit  à  tenir  bouticque  ou- 
verte plus  que  jamais. 

Toute  Vassembîée  demeura  fort  contente  et  satis- 
faicte  de  la  fable  recitée  par  Catharuze,  à  laquelle 
chacun  ayant  mis  fin  à  la  risée,  ma  Dame  commanda 
proposer  son  énigme;  et  la  damoiselle,  pour  ne  trou- 
bler l'ordre  accoustumé,  en  souriant  dict  ainsi  : 

ENIGME. 

Quelle  chose  avons-nous,  o  gentes  damoiselles, 

Qui  n'a  ny  plus  ny  moins  que  cinq  doigts  en  largeur, 

Et  qui  cache  au  dedans  sa  sombre  profondeur 

Des  destours,  des  recoings,  des  chambres  assez  belles; 

De  qui  l'entrée  est  bonne,  et  ses  cachettes  telles 
Qu'elles  n'ont  point  d'issue  en  leur  vague  rondeur, 
Et  qui,  pour  n'estre  encor  d'assez  large  grandeur, 
Faict  du  commencement  regarder  les  estoilles; 

Mais  qui,  ayant  souffert  ce  doux  premier  assault, 
Se  faict  long,  large,  estroit,  et  tel  comme  il  le  faut, 
Se  formant  au  vouloir  de  cil  qui  le  manye, 

Et  tousjours  estant  prest  à  recevoir  celuy, 

Soit  long,  gros  ou  menu,  qui  premier  a  envye, 

Gaillard,  de  l'employer  et  se  servir  de  luy? 

L'obscur  énigme  recité  par  Catharuze  donna  à  la 

compagnie  ample  matière  pour  en  chercher  l'inter- 
prétation; mais  les  uns  et  les  autres,  y  ayant  longue- 
ment songé,  demeurèrent  en  fin  muets,  ne  se  trouvant 
aucun  qui  sceust  desnoûer  le  secret  de  sa  vraye  expo- 
sition. Au  moyen  dequoy  la  prudente  Catharuze,  les 
voyant  sans  langue,  leur  dist  :  «  Mes  dames,  à  fin 
de  ne  tenir  ces  seigneurs  en  suspens ,  j'en  diray  mon 
advis,  soubs  condition  toutesfois  de  me  submettre  au 
jugement  de  qui  l'entendra  et  interprétera  mieux  que 
moy.  Sachez  donc  que  mon  énigme  ne  demonstre 
autre  chose  que  le  gand,  qui  nous  garde  et  conserve 
la  main,  lequel,  en  l'essayant,  est  d'assez  difficile  en- 
trée; mais,  y  ayant  une  fois  mis  la  main,  en  f aides 
après  ce  que  voulez. 

La  prompte  déclaration  de  cest  énigme,  ainsi  don- 
née, pleut  infiniment  à  la  compagnie.  Ce  faict,  ma 
Dame  appellaLorette,  qui  estoit  assise  prés  Vincende, 
et  luy  commanda  qu'elle  suyvist  V ordre.  Laquelle, 
tournant  d'une  doulce  hardiesse  son  beau  visage  de- 
vers le  Bembe,  luy  dict  :  «  Seigneur  Anthoine,  ce  se- 
roit  une  grande  honte  à  vous,  qui  estes  tout  plaisant 
et  tout  amoureux ,  si  ne  nous  recitiez  quelque  joyeuse 
fable,  assaisonnée  avec  autant  de  gaillardise  et  bonne 
grâce  qu'avez  accoustumé.  Quant  à  moy,  je  jure  que 
j'en  raconterois  volontiers  s'il  me  souvenoit  de  quelque 
une  qui  fust  suffisante  pour  contenter  ceste  noble  com- 
pagnie; mais,  mananda,  fay  tout  oublié  :  c'est  pour  - 
quoy  je  vous  suplie  faire  cet  office  en  mon  lieu;  et, 

si  me  faictes  ce  bien ,  je  vous  en  demeureray  obli- 
gée à  tousjours.  »  Le  Bembe,  qui  ce  soir  ne  pensoit 
faire  des  contes,  respondit  :  «  Ma  Damoiselle,  com- 
bien que  ne  me  sente  capable  à  si  grande  entre- 
prise, neant-moins ,  pource  que  je  repute  toutes  vos 
prières  à  commandement,  j'accepteray  ceste  charge  et 
m'efforceray,  sinon  en  tout,  au  moins  en  ce  qui  me 
sera  possible,  satisfaire  à  vos  désirs.  »  Ainsi,  ayant 
prins  la  permission  de  ma  Dame,  commença  sa  fable 
en  ceste  sorte. 


FABLE   IV 


Grande  contention  se  meut  entre  trois  religieuses,  assavoir 
laquelle  doibt  estre  abbesse.  Le  grand  vicaire  de  l'evesque 
ordonne  que  ce  sera  celle  qui  fera  plus  digne  preuve  de 
sa  vertu. 


ombien  que,  gracieuses  clames,  la  mo- 
,destiesoit  grandement  recommandable 
jenvers  un  chacun,  neantmoins  je  la 
^juge  beaucoup  plus  louable  quand  elle 
se  trouve  en  un  homme  qui  se  congnoist  soy- 
mesmes  :  c'est  pourquoy,  moyennant  vostre  fa- 
veur, je  délibère  raconter  une  fable  non  moins 
ingénieuse  que  belle,  laquelle,  encore  qu'elle  soit 
aucunement  ridicule  et  peu  honneste ,  si  m'effor- 
ceray-je  vous  la  reciter  avecq'  toute  sobriété , 
révérence  et  honnesteté  deuë  et  requise.  Et,  si 
d'aventure  quelque  partie  de  mon  discours  of- 
fence  vos  chastes  et  délicates  oreilles,  dés  main- 
tenant je  vous   en   demande  pardon,  vous  priant 

humblement  m'en  remettre  la  peine  à  une  autre 
fois. 

En  la  noble  cité  de  Florence  est  un  monastère 
de  femmes,  tres-renommé  pour  sa  saincteté  et  reli- 
gion (le  tiltre  duquel,  pour  ce  coup,  je  veux  passer 
soubs  silence,  à  fin  de  ne  souiller  de  une   tache 
tant  noire  son  nom   glorieux),  duquel  estoit  jadis 
abbesse  une  bonne  dame  toute  dévote,  laquelle, 
agravée  de  vieillesse,  et  atenuée  d'une  longue  et 
langoureuse    maladie,   paya ,   quelques    ans    sont 
passez,  le  tribut  à  nature,  rendant  son    esprit  à 
Dieu  son  créateur.  Estant  donc  ceste  bonne  dame 
decedée,  et  ses  obsèques  et  funérailles  solennel- 
lement  parfaictes    et  accomplies ,  les    religieuses, 
qui   ne  vouloient  demeurer  sans  chef,  à  fin  d'en 
eslire  un   firent   sonner  le  chapitre,    auquel  toutes 
celles  qui  y  avoient  voix  s'assemblèrent,  en  la  pré- 
sence  du  grand   vicaire  de  l'evesque,   leur  supé- 
rieur, homme  prudent  et  advisé,  lequel,    désirant 
sur  toutes  choses  que,  sans  brigues,  faveurs  ny  au- 
tres telles  voyes  illicites  qui  se  pratiquent   ordi- 
nairement en  choses  semblables,  mais  que  selon 
droict  et  raison  l'on  procedast  à  l'élection   de   la 
nouvelle  abbesse,  ayant  faict  seoir  toutes  les  re- 
ligieuses ,  leur  voulut  bien  recommander  par  tels 
propos  :  «  Mes  Dames,  je    pense   qu'aucune    de 
vous  n'est  tant  ignorante   qu'elle   ne   sache  bien 
que   ceste   honorable  congrégation   ne  se    faict  à 

autre  intention  que  pour  eslire  une  d'entre  vous 
qui  soit  vostre  chef  et  puisse  sainctement  et  reli- 
gieusement vous  gouverner,  soubs  l'obéissance 
des  reigles  de  ce  convent,  comme  une  bonne  mère 
ses  humbles  enfans.  S'il  est  ainsi,  je  croy  qu'en  vos 
consciences  y  besongnerez  si  sagement  que  Dieu 
en  sera  servy,  le  peuple  satisfaict,  et  vous  hono- 
rées à  jamais,  chose  que  je  désire  le  plus  du 
monde,  et  laquelle  je  vous  recommande  de  tout 
mon  cueur,  vous  suppliant  autant  que  je  puis  y 
avoir  tel  égard  que  devez,  sans  vous  laisser  trans- 
porter à  aucune  passion.  »  Ce  qu'elles  luy  pro- 
mirent faire. 

Advint  qu'en  ce  consistoire  et  solennelle  assem- 
blée se  trouvèrent  trois  religieuses  entre  lesquelles, 
à  cause  de  la  crosse,  s'émeut  un  très-grand  diffé- 
rend :  car  chacune  d'elles,  se  sentant  beaucoup 
favorisée  des  autres  religieuses ,  presumoit  tant  de 
sa  personne  qu'elle  pensoit  estre  quelque  chose 
davantage  que  ses  compagnes ,  vouloit  honorer 
son  nom  du  tiltre  abbatial.  Au  moyen  dequoy, 
l'une  des  trois,  nommée  sœur  Venerande,  se  le- 
vant de  son  siège,  se  tourne  vers  la  compagnie  et 
dict  ainsi  :  «  Mes  sœurs  et  filles  bien-aymées,  vous 
pouvez  icy  clairement  comprendre  de  quelle  affec- 
tionnée amitié  j'ay  tousjours  faict  actuel  service  à 
cestuy  nostre  convent;  si  que  je  n'y  ay  seulement 
vieilly,  ains  suis  devenue  tant  caduque  qu'à  peine 

me  puis-je  porter  sans  un  baston.  Au  moyen  de- 
quoy,  ayant  quelque  égard  à  mes  vieux  ans  et 
long  service,  me  semble  raisonnable  que  je  doy 
par  vous  estre  esleuë  pour  vostre  chef;  et,  où  mes 
passez  travaux  et  tant  de  longues  veilles  que  j'ay 
faictes  en  ma  jeunesse  ne  vous  pourroient  émou- 
voir à  cela,  au  moins  ayez  quelque  respect  à  ma 
vieillesse,  laquelle  sur  toutes  choses  doibt  estre 
recommandée  et  honorée.  Et,  d'autant  que  je 
n'ay  plus  gueres  à  vivre,  d'autant  plustost  feray-je 
place  à  une  autre  qui  viendra  après  moy.  Ainsi, 
mes  filles,  vous  me  donnerez,  s'il  vous  plaist, 
ceste  courte  joye,  réduisant  en  vostre  mémoire  les 
bons  conseils  dont  je  vous  ay  autrefois  consolées.  » 
Ce  dict,  mit  fin  à  ces  paroles  en  pleurant. 

Adonc  sœur  Modestie,  qui  estoit  de  moyen 
aage,  se  leva  et  dict  :  «  Mes  mères  et  sœurs,  vous 
avez  ouy  et  clerement  entendu  la  proposition  de 
sœur  Venerande ,  laquelle,  combien  qu'elle  soit 
plus  aagée  qu'aucune  de  nous,  ne  doibt  toutes- 
fois,  selon  mon  advis,  estre  par  vous  appellée  à  la 
dignité  abbatiale;  d'autant  qu'elle  est  désormais 
si  vieille  et  caducque  qu'il  y  a  plus  de  simplesse 
en  elle  que  de  sagesse,  si  qu'elle  a  d'orenavant  plus 
besoin  d'estre  gouvernée  par  autruy  que  de  gou- 
verner les  autres.  Mais,  si  avec  un  meur  jugement 
venez  à  considérer  ma  grandeur,  et  de  quels  pa- 
rens  je  suis    née,   certes,  pour  le  devoir   de   vos 

consciences,  ne  eslirez  pour  vostre  abbesse  autre 
que  moy.  Vous  sçavez  toutes  que  nostre  monas- 
tère est  vexé  d'un  nombre  infini  de  procès  et  a 
besoin  de  support  et  faveurs;  et  quels  plus  grands 
en  pourroit-il  avoir  en  ses  occurrences  que  de 
mes  parens,  qui,  me  voyans  vostre  chef,  n'em- 
ployeront  seulement  leurs  biens  et  facultez  pour 
nous,  mais  leurs  vies  propres  s^il  en  est  besoin?  » 
A  peine  sœur  Modestie  fut-elle  assise  que  sœur 
Pacifique  se  leva  sur  pieds,  et  avec  toute  révé- 
rence parla  en  ceste  sorte  :  «  Je  me  asseure ,  vé- 
nérables sœurs,  que,  comme  dames  prudentes  et 
sages,  vous  émerveillerez  aucunement  de  ce  que, 
demeurant  en  ce  convent  seulement  depuis  trois 
ans,  je  me  vueille  egaller,  ains  marcher  devant  ces 
deux  nos  honorables  sœurs,  lesquelles  me  devan- 
cent de  beaucoup  en  aage  et  noblesse  de  sang; 
mais,  si  avec  les  yeux  de  l'entendement  venez  à 
sagement  considérer  qui  je  suis,  et  quelles  sont 
mes  conditions,  sans  doubte  vous  estimerez  beau- 
coup plus  ma  verte  jeunesse  que  Paage  décrépit 
de  Tune  et  la  noblesse  des  parens  de  l'autre.  Quand 
je  fus  rendue  céans,  j'apportay,  comme  il  vous  est 
manifeste ,  un  si  grand  et  riche  douaire  qu'il  a 
esté  suffisant  pour  faire  rebastir  de  fond  en  comble 
ce  monastère,  qui  pour  son  ancienneté  tomboit 
tout  en  ruyne.  Je  tais  les  héritages,  maisons  et 
mectairies  qui  ont  encores  esté  achaptées  de  mes 

deniers,  et  dont  tous  les  ans  on  retire  un  grand 
profit  et  revenu.  Pour  ces  causes  doncques  et 
autres  mes  mérites,  en  recompense  aussi  de  tant 
de  biens-faicts  que  avez  receus  de  moy,  vous  ne 
me  devez,  ce  me  semble,  refuser  ceste  faveur  que 
de  me  nommer  et  eslire  pour  vostre  abbesse  , 
attendu  encor  que  vostre  vie  et  vos  vestemens  ne 
vous  sont  eslargis  (après  Dieu)  d'autre  que  de 
moy.  »  Ce  dict,  s'alla  remettre  en  sa  place. 

Ainsi  ces  trois  dames  ayant  mis  fin  à  leur  plai- 
doyer le  grand  vicaire  fit  venir  devant  luy  toutes 
les  religieuses  Tune  après  l'autre,  et  fît  escrire  le 
nom  de  celle  que  chacune  d'elles  en  sa  conscience 
vouloit  qui  fust  abbesse.  Ce  faict,  et  elles  toutes 
ayans  donné  leurs  voix,  advint  de  fortune  que  les 
trois  estrivantes  eurent  autant  de  voix  l'une  comme 
l'autre,  qui  fut  cause  qu'il  s'esleva  grand  conten- 
tion entre  toutes  les  autres  moinesses:  car  les  unes 
vouloient  que  Venerande  fust  abbesse,  cestes-cy 
que  ce  fust  Modestie,  et  ces  autres  demandoient 
Pacifique,  tellement  qu'elles  ne  se  pouvoient  aucu- 
nement appaiser;  quand  le  grand  vicaire,  voyant 
leur  dure  et  opiniastre  obstination,  et  considérant 
que  chacune  des  trois  sœurs,  par  ses  bonnes  con- 
ditions, meritoit  quelque  chose  davantage  qu'une 
abbaye,  pensa  trouver  moyen  que  l'une  des  trois 
demeurast  abbesse,  sans  donner  matière  aux  autres 
d'en  estre  fâchées;  et,  les  faisant  venir  toutes  trois 

devant  luy,  leur  dict  :  «  Mes  Dames,  je  suis  suffi- 
samment informé  de  vos  vertus  et  bonnes  condi- 
tions, qui  sont  telles  que  chacune  de  vous  mérite 
mille  fois  plus  que  la  pièce  que  débattez;  mais, 
parce  que  les  voix  sont  pareilles  et  en  avez  Tune 
autant  quePautre,'ces  dames  sont  en  si  grande  con- 
troverse à  raison  de  Felection  que  c'est  pitié.  A 
ceste  cause,  à  fin  de  vous  conserver  en  amitié  et 
tranquile  paix,  je  vous  veux  donner  un  moyen  sur 
cet  affaire,  qui  sera  tel  qu'en  fin  vous  demeurerez 
toutes  contentes;  et  voycy  comment  :  chacune  de 
vous,  mes  dames ,  qui  aspirez  à  cest  honorable 
degré,  s'estudiera  dedans  trois  jours  faire  en  la 
présence  de  ces  vertueuses  dames  et  nous  quelque 
louable  preuve  de  sa  vertu  et  digne  d'éternelle  mé- 
moire; et  celle  de  vous  trois  qui  sera  jugée  avoir 
mieux  faict  que  les  deux  autres  demeurera  abbesse 
sur  toutes  les  religieuses,  qui  deslors  luy  presteront 
toute  obéissance.  » 

Ceste  ordonnance  de  M.  le  grand  vicaire  pleut 
aux  trois  religieuses,  lesquelles  d'une  voix  promi- 
rent entièrement  l'entretenir.  Le  jour  assigné  venu, 
et  estant  toutes  assemblées  au  chapitre,  le  grand 
vicaire  fit  venir  les  trois  qui  aspiroient  à  la  crosse, 
et  leur  demanda  si  elles  avoient  pensé  à  leurs  af- 
faires, lesquelles  luy  respondirent  que  ouy.  Après, 
estans  toutes  assises,  sœur  Venerande,  qui  estoit 
la  plus  aagée  de   toutes,  se   mit  au  mylieu  de  la 

place,  et,  tirant  de  sa  cucule  une  petite  eguille  de 
damas,  laquelle  y  estoit  attachée,  leva  ses  robbes 
et  sa  chemise  par  devant,  puis,  haulsant  une  cuisse 
en  la  présence  de  tous  les  assistans,  pissa  si  déli- 
catement au  travers  du  trou  de  l'eguille  qu'une 
seule  petite  goutte  ne  tomba  à  terre  que  premier 
elle  n'eust  passé  par  le  trou.  Quoy  voyant,  le 
grand  vicaire  et  les  religieuses  pensèrent  indubi- 
tablement que  Venerande  deust  estre  abbesse,  ju- 
geans  estre  impossible  pouvoir  faire  chose  plus 
subtile  que  ceste-là.  Ce  faict,  sœur  Modestie,  qui 
n'estoit  de  beaucoup  si  vieille  que  l'autre,  se  leva, 
et,  s'estant  mise  en  place  marchande,  tira  de  son 
sein  un  dé  dont  on  joue,  et  le  mit  sur  un  banc,  les 
cinq  points  dessus.  Après  print  cinq  petits  grains  de 
millet  et  mit  chacun  d'iceux  en  l'un  des  cinq  points 
du  dé;  puis,  descouvrant  son  derrière  et  appro- 
chant ses  fesses  du  banc  sur  lequel  estoit  le  dé,  fit 
un  pet  si  gros  et  terrible  que  il  fit  quasi  évanouir 
de  peur  le  grand  vicaire  et  toutes  les  religieuses  ; 
et,  encor  que  ce  pet  sortist  avec  un  bruict  violent 
et  sifflement  horrible,  si  fut-il  neantmoins  tiré 
d'une  telle  adresse  et  dextérité  que  le  grain  qui 
estoit  au  trou  du  mylieu  demeura  en  sa  place,  et 
les  quatre  autres  disparurent  et  ne  furent  jamais 
veus  depuis.  Toute  l'assemblée  ne  trouva  ceste 
épreuve  moindre  que  l'autre;  ce  pendant  demeu- 
roit  coye,  attendant  ce  que  feroit  sœur  Pacifique, 

laquelle,  se  mettant  en  jeu  comme  les  autres,  fit  un 
tour,  non  d'une  vieille,  mais  d'une  jeune  hom- 
masse,  pource  qu'ayant  tiré  de  sa  pochette  un 
noyau  de  pèche,  le  jetta  en  l'air,  puis  soudain  se 
retroussa  par  derrière,  levant  le  cul  en  hault,  et, 
recevant  le  novau  au  tomber  avec  les  fesses,  l'es- 
traignit  si  fort  qu'elle  le  grugea  plus  menu  que  n'est 
menue  la  poussière.  Ce  faict,  se  remit  en  sa  place. 
Le  grand  vicaire  et  toutes  les  religieuses,  assem- 
blant leurs  testes,  commencèrent  à  opiner  sur  la 
vertu  de  ces  trois  dames,  et,  voyans  qu'ils  ne  pou- 
voient  rien  diffinir  sur  le  champ,  le  bon  sei- 
gneur demanda  delay  pour  en  délibérer.  Et,  parce 
qu'en  fueilletant  tous  ses  livres  il  ne  peut  jamais 
trouver  la  décision  de  ceste  cause,  il  la  laissa  en 
suspens  ,  tellement  que  jusques  aujourd'huy  le 
procès  en  est  pendu  au  croc.  Ainsi,  mes  Dames, 
donnerez,  s'il  vous  plaist,  la  sentence,  laquelle, 
pour  la  grandeur  de  la  matière,  je  n'ay  osé  pro- 
noncer. 

La  fable  recitée  par  le  Bembe  apresta  plus  à  rire 
aux  hommes  qu'aux  femmes,  pour  ce  que,  de  honte, 
les  pouvrettes,  baissant  leurs  testes  en  leur  giron,  n'o- 
soient  lever  les  yeux.  Mais  les  hommes,  discourans 
sur  ceste  nouvelle,  disoient  tantost  une  chose,  tantosi 
une  autre,  y  prenans  le  plus  grand  plaisir  du  monde, 
quand  ma  Dame,  les  voyant  tant  opiniastres  en  leur 

risée,  et  les  pauvres  damoiselles  muettes  comme  statues 
de  marbre,  commanda  faire  silence,  et  que  le  Bembe, 
en  recitant  son  énigme,  suyvist  l'ordre.  Mais  luy,  qui 
avoit  des-ja  assez  conté ,  se  tournant  vers  la  gentille 
Lorette,  luy  dict  :  «  MaDamoyselle,  c'est  ores  à  vous 
à  reciter  V énigme ,  car,  si  j'ay  faict  quelque  chose 
pour  vous  en  une  sorte,  je  ne  délibère  vous  contenter 
en  Vautre.  »  Adonc  la  damoiselle ,  qui  ne  voulut 
contester  là  dessus,  dict  ainsi  : 

ENIGME. 

Ma  compagne  m'attend  au  milieu  de  la  place» 
Ses  deux  cuisses  ouvrant  et  estendant  les  bras. 
Lors  je  monte  dessus,  et,  agenceant  mon  cas, 
Je  fais  qu'aulcun  de  nous  point  ou  peu  se  desplace. 

Apres,  entre  mes  mains  un  long  chose  j'embrasse, 
Lequel  ayant  frotté  et  en  hault  et  en  bas, 
Devient  en  peu  de  temps  si  gluant  et  si  gras 
Qu'il  me  le  faut  cacher  au  creux  d'une  fendasse. 

Adonc,  l'un  d'un  costé  haletant  et  suant. 
Et  l'autre,  de  sa  part,  tousjours  se  remuant, 
Travaillons  sans  cesser  jusque  à  l'œuvre  accomplie, 

Laquelle  poursuyvant,  joignons  si  bien  noz  coups 
Qu'il  faut  que  le  dessus,  nonobstant  sa  furie, 
Le  quitte  à  la  parfin  à  celuy  de  dessoubs. 

Toute  la  'compagnie   affirma    Venigme  recité  par 
Lorette  nestre  moins  beau  et  plaisant  que   la  fable 

du  Bembe.  Mais,  pour  ce  que  peu  Ventendoient,  ma 
Dame  commanda  V interpréter.  Lors  Lorette ,  sans 
trop  songer,  dict  ainsi  :  «  Deux  hommes  vouloient 
syer  une  grosse  poultre  :  l'un  demeura  attendant  en 
la  place ,  Vautre  monta  dessus  le  bois,  ou  estant, 
print  la  sye,  qui  est  longue,  et  la  frotta,  et  en  haut 
et  en  bas,  d'un  peu  d'huille,  puis  la  mit  en  la  fente 
du  bois.  Ce  faict,  commencèrent  à  travailler,  se  re- 
muans  tousjours  jusques  à  l'œuvre  accomplie,  qu'il 
fallut  que  celuy  qui  estoit  dessus  descendist,  le  quit- 
tant à  celuy  de  dessoubs.  »  La  subtile  interprétation 
de  ce  plaisant  énigme  fut  trouvée  fort  ingénieuse,  et, 
chacun  prestant  bonne  audience,  ma  Dame  commanda 
à  Eritrée  raconter  sa  fable,  laquelle,  sans  trop  se 
faire  tirer  l'oreille,  dist  ainsi. 


FABLE    V 


Maislre  Zephire,  prestre,  conjure  un  jeune  homme 
qui  mangeoit  les  figues  de  son  jardin. 


fp^ySl'oN  dict  ordinairement,  mes  Dames, 
fi§que  la  vertu  consiste  aux  parolles,  aux 
^j^fe) herbes  et  aux  pierres:  mais,  quand  à 
^)(&imoy,  je  croy  la  puissance  des  pierres 
excéder  celle  des  herbes  et  des  parolles,  comme  je 
désire  vous  faire  entendre  par  le  discours  de  ceste 
petite  fable. 

En  la  ville  de  Bergame  demeuroit  jadis  un  vieil 
prestre  avaricieux,  lequel  avoit  le  bruict  d'estre  au- 
tant riche  et  pecunieux  qu'homme  de  sa  robbe. 
Cestuy,  entre  ses  autres  facultez,  avoit  aux  faux- 
bours  de  la  ville,  prés  la  porte  nommée  Penta, 
un  fort  beau  et  plaisant  jardin,  lequel,  outre  ses 
autres  et  plus  recommandables  singularitez,  estoit 
peuplé  de  toutes  sortes  d'arbres  fruictiers,  entre 
lesquels  se  mpnstroit  un  grand  et  spacieux  figuier, 
Slraparole,  III.  9 

qui  tous  les  ans,  en  sa  saison,  produisoit  de  très- 
belles  figues,  de  couleur  meslée  entre  blanc  et 
violet,  rendans  une  gomme  et  larme  jaune  et  douce 
comme  miel,  au  surplus  grosses  ainsi  qu'un  esteuf; 
dont  il  estoit  si  jaloux  que,  pour  empescher  qu'elles 
ne  luy  fussent  prinses  et  desrobbées ,  avoit  faict 
fermer  son  jardin  de  hautes  murailles,  environnées 
de  longs  et  profons  fossez;  et,  non  content  en- 
cores  de  cela,  envoyoit  tous  les  soirs  quelcun  à  la 
garde  de  ses  figues,  lesquelles  il  reservoit  pour  en 
faire  des  presens  aux  gentils-hommes  et  principaux 
de  la  ville,  suyvant  sa  bonne  coustume. 

Or,  une  nuict  que  de  fortune  il  avoit  oublié  à 
envoyer  faire  la  sentinelle  en  son  jardin,  un  jeune 
homme  trouva  moyen  d'y  entrer  et  monter  sur 
l'arbre,  où,  choisissant  les  figues  plus  meures 
d'entre  les  vertes,  prenoit  peine  les  luy  garder 
fidellement  dans  le  cabinet  de  son  ventre.  En  ces 
entrefaictes,  maistre  Zephire  (ainsi  se  nommoit  ce 
prestre),  se  souvenant  n'avoir  le  soir  envoyé  per- 
sonne à  la  garde  de  son  figuier,  y  voulut  aller  luy- 
mesme;  mais  il  n'eut  plutost  retiré  la  clef  de  la 
serreure  et  entré  au  jardin  qu'il  aperceut  le  compa- 
gnon, lequel  à  son  beau  loisir  mangeoit  ses  figues, 
dont  il  pensa  désespérer.  Parquoy,  fasché  à  mer- 
veilles, pria  le  galand  qu'il  descendist  et  se  con- 
tentast  de  ce  qu'il  avoit  faict.  Mais  le  mignon,  qui 
trouvoit  les  figues  bonnes,  en  secouant  la  teste 

faisoit  la  sourde  oreille  à  ses  prières.  Au  moyen 
dequoy  le  bon  prestre,    se  jettant  à  genoux,  se 
mit  à  le  conjurer,  luy  commandant  par  le  ciel,  par 
la  terre,  par  les  planettes,  par  les  elemens,  brief, 
par  toutes  les  sainctes  parolles  qui  se  trouvent  es- 
crites  en  son  bréviaire,  qu'il  eust  à  descendre  de 
dessus  l'arbre;  mais  le  jeune  homme  en  faisoit  °pis, 
et   mangeoit   tousjours    plus   fort.    Quoy  voyant 
maistre  Zephire,   et  que  tous   ses  propos  se  per- 
doient  en   Pair,  s'advisa    d'un  autre  moyen,    et, 
cueillant  une  grosse  poignée  de  toutes  les  herbes 
du  jardin,  bonnes  et  mauvaises,  le  conjura  qu'en 
la  vertu  d'icelles  il  descendist  de  dessus  son  figuier; 
mais,  au  lieu  d'obéir  à  ses  conjurations,  en  s'ac- 
commodant  montoit  tousjours  plus  haut.  Adonc  le 
prestre,  tout  bouillant  de  colère  et  maltalent,  pro- 
nonça ces  motz  :  «  Il  est  escrit  que  la  vertu  con- 
siste aux  parolles,  aux  herbes  et  aux  pierres  :  je 
t'ay  conjuré  parles  deux  premières,  et  n'en  as  tenu 
compte;  or,  maintenant,  je  te  conjure  en  la  vertu 
de  ces  pierres,  que  tu  ayes  à  descendre  de  dessus 
mon  figuier.  »  Ce  disant,  commença  à  luy  ruer  tant 
de  pierres  et  de  si  cruelle  façon,  qu'ores  le  frap- 
pant au  bras,  tantost  en  la  jambe,  et  maintenant 
par  le  dos,  il  le  meurtrit  de  tous  costez,  tellement 
que  le  pauvre  jeune  homme  fut  contrainct  se  jetter 
à  bas,   et  s'enfuyant  laissa  choir  toutes  les  figues 
dont  il  avoit  emply  son  sein.  Ainsi  les  pierres  eurent 

plus  grand  vertu  et  puissance  que  les  herbes  et  les 
parolles. 

Des-ja  Entrée  avoit  mis  fin  à  sa  courte  nouvelle, 
quand  ma  Dame  luy  fit  signe  qu'elle  suyvist,  recitant 
son  .énigme;  et  elle,  sans  trop  se  faire  prier,  dict 
ainsi  : 


ENIGME 

Messieurs,  respondez-moy  à  ce  que  je  demande; 
Vous,  Mesdames  aussi,  dictes-m'en  vostre  advis; 
Mais  ne  songez  long  temps,  pour  autant  que  je  suis 
A  ceste  occasion  en  une  peine  grande. 

Trois  s'en  viennent  à  vous,  l'une  est  jeune  et  friande, 
Estroite  et  bien  serrée  en  ses  nouveaux  habitz  ; 
L'autre  est  si  chatouilleuse  et  chaude  que  les  nuits 
Elle  ne  veut  souffrir  qu'au  combat  l'on  se  rende; 

La  troisiesme  est  si  gaye  et  prompte  que  jamais, 
Soit  de  nuict,  soit  de  jour,  ne  vous  délaisse  en  paix, 
Ains  vous  contrainct  quitter  bien  souvent  vostre  couche. 

Or,  à  vostre  souhet,  pour  vous  rendre  joyeux, 

Laquelle  de  ces  trois  aymeriez-vous  le  mieux, 

Ou  Pestroite,  ou  la  gaye,  ou  l'autre  un  peu  farouche? 

U  ambiguïté  de  cet  énigme  recité  par  Entrée  des- 
robba  la  voix  et  la  parolle  à  toute* l'assemblée,  qui, 
ne  pouvant  que  respondre,  ne  sçavoit  aussi  à  laquelle 
des  trois  s'arrester.  A  la  fin  (ma  Dame  ayant  con- 
trainct   un   chacun   de   dire  son  advis),  l'un  disoit 

aymer  mieux  l'estroite  et  bien  serrée,  Vautre  la  gaye 
et  prompte,  et  les  autres  la  chatouilleuse,  sans  toutes- 
fois  qu'ils  en  entendissent  aucunement  la  signification. 
Au  moyen  dequoy  Eritrée,  pour  les  mettre  d,accord) 
dict  :  «  //  ne  me  semble  bon  que  ceste  noble  compa- 
gnie demeure  plus  longuement  en  suspens;  parquoy 
je  luy  veux  dire  que  l'estroicte  et  bien  lyée  n'est  autre 
chose  que  la  teigne,  laquelle  pour  la  guarir  il  faut 
medeciner  et  estroictement  lyer  avec  bandelettes.  La 
gaye  et  prompte  signifie  la  foire,  qui  contrainct 
l'homme  se  relever  du  lict  à  toutes  heures  affin  de 
descharger  son  ventre.  Et  la  chaude  et  chatouilleuse 
s'attribue  à  l'importune  galle,  laquelle  sur  le  soir  et 
durant  la  nuict  eschauffe  l'homme  d'une  telle  rage 
qu'il  se  mangeroit  volontiers  à  belles  dentz,  comme 
fit  le  filz  de  la  vefve  en  la  nouvelle  non  moins  docte- 
ment que  élégamment  recitée  par  Catharuze.  »  La 
gentille  exposition  de  ce  douteux  énigme  pleut  géné- 
ralement à  toute  la  compagnie ,  qui,  pour  ce  qu'il 
estoit  des-ja  tard,  prenant  congé  de  Madame,  se  re- 
tira soubs  condition  de  se  retrouver  au  mesme  lieu  le 
soir  ensuivant. 


E,  Champ ollïort,  se, 


Jouaust.  Ed 


A,  Salmon,  Imi 


SEPTIEME  NUIT 
Fable  II, 


LA   SEPTIESME    NUICT 


es-ja  toutes  les  parties  de  l'extrême  et 
froid  Occident  commençoient  à  s'om- 
brager d'un  nuage  obscur,  et  la  bien- 
aymée  compagne  à  Pluton  estendoit  les 
ténèbres  de  toutes  pars,  quand  ceste  honneste  et  gen- 
tille compagnie  se  rendit  au  palais  de  ma  Dame,  où 
de  main  en  main  chacun  print  place  et  s'assit  en  son 
lieu  accoustumè,  ne  faisans  ny  plus  ny  moins  ceste 
soirée  icy  que  l'autre  précédente.  Lors  du  Moulin, 
par  le  commandement  de  ma  Dame,  ordonna  le  vase 
luy  estre  apporté,  auquel  ayant  mis  la  main,  en  tira 
premièrement  le  nom  de  Vincende,  après  celuy  de 
fleur  Diane,  puis  celuy  de  Loyse,  reservant  le  qua- 
triesme  rang  à  Leonor,  et  le  cinquiesme  à  Isabelle.  Ce 
faict,  ma  Dame  commanda  que  Lorette  dist  une 
chanson;  laquelle,  obéissant  sans  autrement  s'excuser, 
commença  à  dire  ainsi  : 

CHANSON 


Je  brusle  en  frissonnant,  et  dedans  ceste  flame 

Qui  m'eschauffe  le  cueur 
Je  sens  encor  (helas!)  ma  pauvre  amoureuse  ame 

Se  geler  de  froideur; 

Si  que  mon  chaut  désir,  qui  ardent  ne  souspire 

Qu'un  amour  vertueux, 
Or  deçà,  or  delà,  incessamment  me  tire, 

Tardif  et  soupsonneux; 

J'eusse  ja  plus  qu'assez  descouvert  ma  pensée, 

Affin  de  soulager 
La  grande  passion  dont  mon  ame  offensée 

Ne  se  peut  descharger; 

Mais  la  rouge  vergongne  et  la  craintive  honte 

D'offenser  vostre  honneur 
Guerroyent  mon  désir  d'une  adresse  si  prompte 

Qu'ils  m'ont  trancy  de  pœur. 

Tellement  qu'au  malheur  qui  ores  me  bourelle 

Et  ronge  sans  cesser 
Ils  prestent  tel  secours  que  ma  peine  cruelle 

Ne  me  veut  point  laisser. 

Ainsi,  helas  !  j'apren  que  d'amitié  tant  forte 

Le  fruict  le  plus  certain 
Est  de  vivre  trompé  d'une  espérance  morte, 

Ou  de  mourir  soudain. 

Ceste  douce  et  armonieuse  chanson  finie,  Vin- 
cende,  qui ,  par  sort,  devoit  donner  commencement 
aux  plaisans  discours  de  ceste  nuict,  quitta  son  siège, 
et,  faisant  la  révérence  deùe,  dict  en  ceste  façon. 


FABLE  I. 


Ortodose  Symeon,  marchant  florentin,  s'achemine  en  Flan- 
dres, où,  devenu  amoureux  d'Argentine,  courtisane, 
oublie  sa  propre  femme,  laquelle  par  enchantement  le  va 
trouver,  puis ,  estant  engrossie  par  luy,  retourne  à  Flo- 
rence. 


e  discours   seroit  long  qui  voudroit 
^Hj  raconter  quelle  et  combien  grande  est 


^\|%ffi l'amitié  que  la  femme  porte  à  son 
dfëqs^sJflS  mary,  principalement  quand  elle  le 
trouve  homme  selon  son  désir,  comme,  au  con- 
traire, combien  est  mortelle  sa  hayne  et  inimitié 
quand  elle  se  void  assujetie  au  pouvoir  d'un  qui 
ne  luy  est  agréable.  D'autant  que,  selon  l'opinion 
des  sages,  la  femme  est  toute  haine  ou  toute 
amour.  Ce  qu'aysément  pourrez  comprendre  si  à 
la  fable  que  j'entens  ores  vous  reciter  il  vous  plaist 
prester  quelque  bénigne  audience. 

Sachez   donc,  mes  Dames,  qu'en  la  noble  cité 

de  Florence  y  eut  jadis  un  riche  marchant  nommé 
Ortodose  Symeon,  lequel  avoit  espousé  une  jeune 
dame  belle,  sage,  bien  aprise  et  de  vie  toute  reli- 
gieuse et  saincte,  le  nom  de  laquelle  estoit  Ysa- 
beau.  Cestuy,  las  de  garder  sa  boutique  et  dési- 
reux faire  profiter  sa  marchandise,  voulut  tenter  la 
fortune  et  esprouver  s'il  feroit  mieux  son  profrit 
aux  champs  qu'en  sa  maison;  si  qu'un  beau  matin, 
ayant  prins  congé  de  ses  parens  et  amys,  partit  de 
Florence,  au  grand  regret  de  sa  chère  femme, 
qu'il  laissa  tant  éplorée  que  la  bouche  ne  luy  peut 
ouvrir  pour  luy  dire  A  Dieu,  et  print  la  route  de 
Flandres,  où  estant  arrivé,  advint  que  de  bonne, 
ains  plutost  de  mauvaise  fortune,  il  print  à  louage 
une  maison  joignant  celle  d'une  courtisane  nommée 
Argentine,  de  laquelle  il  devint  si  éperdument 
amoureux  qu'il  n'oublia  seulement  la  mémoire  de 
son  Ysabeau,  mais,  qui  plus  est,  ne  sepouvoit  quasi 
souvenir  de  soymesme. 

Des-ja  cinq  ans  estoient  passez  que  ceste  pau- 
vre femme  estoit  demeurée  en  ce  vefvage  con- 
trainct,  sans,  durant  ce  long  temps,  avoir  oncques 
oy  ni  vent  ny  voix  de  son  mary,  dont  elle  mouroit 
de  regret,  menant  le  plus  éploré  dueil  que  jamais 
femme  sçauroit  faire;  tellement  qu'ayant  mis  à 
part  tous  les  plaisirs  qui  sont  coustumiers  d'ac- 
compagner la  jeunesse,  ne  se  soucioit  plus  que  de 
se  retirer  seule  à  part  en   un  coing  de  quelque 

chappelle  de  l'église  de  l'Annonciade,  où  elle  alloit 
tous  les  jours  faire  ses  dévotions;  et  là,  les  genoux 
en  terre,  les  larmes  aux  yeux  et  l'estomac  remply 
d'un  monde  infiny  de  sanglotz  et  pitoyables  sous- 
pirs,  prioit  incessamment  à  Dieu  qu'il  luypleustluy 
renvoyer  son  mary  sain  et  sauve  ;  mais  ses  humbles 
prières,  longs  jeusnes  et  larges  aumosnes  ne  luy 
servirent  de  beaucoup  en  cet  endroict.  Au  moyen 
dequoy,  voyant  que  pour  tous  ses  bienfaicts  elle 
n'estoit  exaucée,  impatiente  en  sa  poursuite,  déli- 
béra changer  de  façon  et  prendre  le  party  con- 
traire, tellement  que  de  dévote  qu'elle  estoit  au 
commencement,  et  fervente  en  l'amour  de  Dieu, 
elle  s'adonna  et  eut  recours  aux  enchantemens  et 
sors  magicques ,  espérant  par  ceste  malheureuse 
et  damnable  voye  ses  affaires  devoir  mieux  suc- 
céder. 

Ainsi,  un  beau  matin,  dés  l'aube  du  jour,  elle 
s'en  alla  trouver  une  vieille  sorcière,  nommée 
Gabrine  Furette,  laquelle  avoit  le  renom  d'estre 
tant  expérimentée  en  la  magie  qu'elle  faisoit  des 
choses  contre  tout  ordre  naturel,  si  que  c'estoit 
merveilles,  non  seulement  à  les  veoir,  mais  en- 
cores  à  en  ouyr  le  récit  ;  à  laquelle,  de  première 
abordée,  elle  descouvrit  entièrement  ce  qu'elle 
cachoit  au  plus  secret  de  ses  pensées,  la  sup- 
pliant autant  humblement  qu'elle  pouvoit  luy 
vouloir  estre   aydant    en    ceste  tant    extrême  ne- 


76  SEPTIÈME     NUIT 

cessité.  Et  où  elle  recevroit  d'elle  ceste  faveur  que 
de  luy  apprendre  quelques  nouvelles  de  son  mary, 
outre  que  sa  vie  luy  en  demeureroit  obligée  à 
jamais,  elle  luy  feroit  paroistre  qu'elle  ne  se  seroit 
employée  pour  une  ingrate.  Ce  disant,  tira  de  sa 
bource  dix  beaux  escus,  qu'elle  mit  pour  avance 
es  mains  de  ceste  vieille,  qui,  serrant  les  doigts, 
joyeuse  au  possible  d'une  si  bonne  rencontre ,  luy 
promit  que  dés  le  soir  mesme  elle  luy  monstreroit 
un  tour  de  son  mestier,  et  que  ,  devant  que  le 
troisiesme  jour  fust  passé,  elle  luy  feroit  veoir  son 
mary  et  jouyr  de  ses  embrassemens  desirez,  dont 
la  jeune  dame  demeura  la  plus  contente  femme  du 
monde. 

Ce  pendant,  le  soir  estant  venu,  ceste  vieille 
sorcière  print  un  petit  livret,  dans  lequel  elle  mar- 
monna quelques  parolles  secrettes ,  fit  contre  terre 
un  cerne  d'assez  moyenne  grandeur,  qu'elle  en- 
vironna de  certaines  figures  et  caractères  magic- 
ques;  après  tira  de  son  sein  une  petite  fiolle  pleine 
de  ne  sçay  quelle  délicate  liqueur,  dont  elle  beut 
une  goutte;  puis,  en  ayant  autant  faict  prendre  à 
Ysabeau,  luy  dict  :  «  Ma  fille,  tu  sçais  que  nous 
ne  sommes  icy  assemblées  pour  enfiler  des  perles, 
mais  bien  pour  tirer  les  esprits  du  plus  creux  des 
abismes  infernaux,  et  en  la  vertu  de  mes  parolles 
les  contraindre  et  forcer  à  faire  ce  où  la  puissance 
des  hommes  ne  peut  atteindre,  chose  qui  n'est  de 

peu  de  peine  ny  d'aisée  exécution.  Parquoy,  m'a- 
mye,   il  est  icy  nécessaire  que    tu  t'armes  d'une 
grande  et  asseurée  constance,  sans  t'effrayer  au- 
cunement de  chose  que  puisses  veoir  ou  entendre, 
pour  épouventable  qu'elle  soit;  et  sur  tout  garde- 
toy  bien  qu'il  ne  te  prenne  envye  d'invocquer  le 
nom  de  Dieu  ny  de  ses  saincts,  ny  faire  seulement 
le  signe  de  la  croix,  pour  ce  que,  faisant  aucune 
de  ces  choses ,  tu  te  mettrois  en  grand  danger  de 
mort.   —  Non,    non,    ma   mère,    dict   Ysabeau, 
n'ayez  pœur  de  moy;  mais  tenez-vous  toute  as- 
seurée que,  quand  je  verrois  deschainez  tous  les 
diables  qui  habitent  le  centre  de  la  terre,  ilz  ne 
me  sçauroient  faire  pœur.  —  Despouille-toy  donc, 
dict  la  sorcière,    et  entre  en   ce   cerne    avecques 
moy.  »   A  quoy  obéit  Ysabeau.  Après,   Gabrine, 
ouvrant  de  rechef  son  livret,  grommela  tout  bas 
je  ne  sçay  quoy,  puis,  hérissant  son  poil  grison, 
roullant  les  yeux  en   la  teste,   et   frémissante    de 
fureur,  prononça  ces  motz  à  haute  voix  :  «  Par  la 
puissante  vertu  qui  m'a  esté  donnée  sur  vous,  ô 
princes  infernaux  !  je  vous  adjure  que  présentement 
ayez   à  comparoistre   devant  moy  pour  recevoir 
mes  commandemens.  »   Lors  Astarot,  Farfarel  et 
les  autres  princes  des  démons,  estans  contrains  par 
la  puissance  des  parolles  de  Gabrine,  se  présentè- 
rent incontinent  à  elle,  faisans  le  plus  grand  bruict 
et  tintamaredont  on  oyt  jamais  parler.  Adonc  Ga- 

brine  :  «  Je  vous  conjure  et  commande  que  pré- 
sentement, sans  fraude,  vous  ayez  à  me  déclarer 
où  est  ores  Ortodose  Symeon,  mary  d'Ysabeau  cy 
présente,  et  s'il  est  vif  ou  mort.  —  Saches,  Ga- 
brine,  respond  Astarot,  qu'Ortodose  vit,  mais 
d'une  vie  que  je  n'ose  appeller  vie,  d'autant  qu'il 
est  si  éperdument  affolé  de  l'amour  d'Argentine, 
courtisane  flamande,  qu'il  en  a  perdu  le  sens  et  la 
raison,  si  qu'il  ne  se  souvient  plus  aujourduy  de 
sa  femme.  »  Quoy  entendu  par  l'enchanteresse, 
commanda  soudain  à  Farfarel  se  transformer  en 
cheval,  et  porter  Ysabeau  au  lieu  où  estoit  Or- 
todose; ce  qui  fut  à  l'instant  exécuté  par  l'esprit, 
lequel,  ayant  pris  la  forme  d'un  beau  coursier,  et 
chargé  sur  son  eschine  ceste  jeune  femme,  s'esleva 
en  l'air,  et,  sans  luy  faire  aucun  mal  ne  desplaisir, 
posta  d'une  telle  vitesse  et  diligence  que  le  lende- 
main, avant  que  le  soleil  fust  levé,  il  la  deschargea 
invisiblement  en  la  maison  d'Argentine,  des  beau- 
tez,  attrais,  bonnes  grâces  et  façons  de  laquelle  il 
farda  si  bien  Ysabeau  que  les  plus  clair  voyans  y 
eussent  esté  trompez,  et  n'y  eust  eu  homme  qui  ne 
l'eust  prinse  pour  ceste  garce;  le  visage  de  la- 
quelle, par  mesme  moyen,  en  ses  principaux  trais  et 
lineamens  il  sillonna  en  contreschange  de  tant  de 
rides,  bordant  ses  beaux  yeux  d'une  vive  et  rouge 
escarlatte  qui  rendoit  incessamment  la  cire  épaisse 
d'un  doigt,  et  changeant  l'or  de   ses  cheveux   en 

argent,  ou,  pour  mieux  dire,  en  couleur  pareille  aux 
blanches  cordes  d'un  cistre,  qu'elle  retenoit  la  grâce 
d'un  cinge  de  cent  ans.  Toutesfois  cecy  estoitpour 
elle,  qu'elle  ne  pouvoit  estre  veuë  de  personne  en 
cet  estât,  non  plus  qu'elle  ne  pouvoit  veoir  aucun. 
L'heure  de  souper  venue,  Ysabeau  ainsi  masquée 
souppa  avecques  son  mary,  lequel,  après  quelque 
léger  devis,  la  nappe  estant  ostée,  la  print  par  la 
main,  et,  luy  demandant  s'il  estoit  pas  temps  de 
s'aller  reposer,  la  mena  en  la  chambre,  où  ils  se  cou- 
chèrent ensemble,  pensant  Ortodose  estre  avec 
son  Argentine. 

Les  secretz  et  estrois  embrassemens,  assaisonnez 
de  mille  savoureux  baisers  et  tendres  caresses, 
furent  de  telle  force  qu'en  ceste  mesme  nuict  Ysa- 
beau conceut  et  devint  grosse.  Ce  pendant  Farfa- 
rel,  qui  mesnageoit  d'un  autre  costé,  ayant  cro- 
cheté le  cabinet,  se  saisit  gentiment  d'un  riche 
manteau  tout  couvert  de  belle  broderie  semée  de 
grosses  perles  et  pierres  précieuses,  avec  un  beau 
et  magnifique  carcan  qu'autresfois  Ortodose  avoit 
donné  à  Argentine.  Ce  faict  et  la  nuict  du  lende- 
main venue,  l'esprit,  ayant  à  chacune  rendu  sa  pre- 
mière forme,  reprit  la  sienne  cavaline,  et  charge 
Ysabeau  sur  sa  crouppe,  [et]  galloppa  d'une  telle 
vivacité  et  promptitude  que  le  lendemain  devant  la 
pointe  du  jour  il  la  rendit  en  Florence  en  la  cham- 
bre de  Gabrine,  à  laquelle  il  donna  la  robbe  et  le 

carcan  qu'il  avoit  desrobbez,  lesquels  à  l'instant 
elle  rendit  à  Ysabeau,  disant  :  «  Ma  fille,  tu  gar- 
deras cecy  cher  comme  les  yeux  de  ta  teste,  pource 
qu'en  temps  et  lieu  ils  doivent  estre  tesmoings  de 
ta  loyauté.  »  Ysabeau,  les  ayant  prins  et  remercié 
bien  humblement  la  magicienne  de  tant  de  bien 
qu'elle  luy  avoit  moyenne  par  sa  caballe  et  se- 
crette  science,  print  congé  d'elle  et  s'en  retourna 
en  sa  maison. 

Quatre  moys  n'estoient  encores  passez  que  le 
ventre  commença  à  enfler  à  ceste  jeune  femme; 
quoy  venu  aux  oreilles  de  ses  parens,  demeurèrent 
plus  estonnez  que  si  le  ciel  fust  tombé,  veu  mes- 
mes  qu'ils  la  tenoient  pour  toute  religieuse  et 
saincte.  Au  moyen  dequoy  ils  luy  demandèrent 
si  elle  avoit  quelque  maladie  intérieure  qui  cau- 
sast  ceste  enfleure,  ou  si  elle  estoit  grosse  d'en- 
fant, et,  s^l  estoit  ainsi,  qui  en  estoit  le  père.  A 
quoy,  d'un  visage  riant  et  ouvert,  elle  dict  que 
véritablement  elle  estoit  grosse  du  faict  de  son 
mary,  chose  qu'ils  disoient  estre  impossible  de 
toute  impossibilité,  d'autant  qu'ils  sçavoient  à  la 
vérité  qu'il  y  avoit  plus  de  cinq  ans  qu'Ortodose 
estoit  absent  et  esloigné  d'elle,  et  que  depuis  ce 
temps  il  n'estoit  retourné;  ainsi,  qu'il  estoit  in- 
croyable que  ce  fust  de  son  faict.  A  ceste  occa- 
sion, faschez  à  merveilles,  craignans  que  ceste 
grossesse  ne  leur  engendrast  une  vergongne  perpe- 

tuelle,  délibérèrent  entre-eux  la  faire  mourir;  mais 
la  crainte  de  Dieu,  qu'ils  avoient  pourtraicte  de- 
vant les  yeux,  la  perte  du  petit  enfant  innocent, 
le  murmure  du  monde  et  la  honte  du  mary,  les 
retirant  de  ceste  perverse  et  mal-heureuse  volonté, 
les  fist  attendre  que  l'enfant  fust  né.  Le  terme 
venu  que  les  femmes  sont  faictes  mères,  Ysabeau 
accoucha  d'un  beau  petit  filz.  Quoy  entendu  par 
les  païens,  enragez  d'un  despit  crevecueur,  en 
mandèrent  incontinent  les  nouvelles  à  Ortodose, 
luy  escrivans  ainsi  :  «  La  grande  et  fraternelle 
amitié  que  nous  vous  portons ,  Ortodose ,  est  si 
extrême  que  elle  ne  veut  permettre  que  souffrions 
un  tel  et  si  grand  malheur  advenu  en  vostre  maison 
vous  estre  celé,  encores  qu'il  nous  soit  impossible 
en  reveiller  la  mémoire  sans  rougir,  pour  estre 
vostre  honte  jointe  à  nostre  ignominie.  Sachez 
donc  qu'Ysabeau,  vostre  femme  et  nostre  sœur, 
depuis  quelques  jours  en  çà,  à  nostre  commun 
scandale,  est  accouchée  d'un  fils,  le  père  duquel 
nous  est  incongneu.  Et,  n'eust  esté  vostre  tant 
longue  absence,  nous  l'eussions  jugé  vostre,  tant 
il  vous  resemble  bien.  Il  y  a  ja  long  temps  que 
nous  eussions  faict  mourir  la  mère  et  l'enfant, 
n'eust  esté  la  crainte  que  nous  avons  de  offenser 
Dieu,  qui  nous  en  a  tousjours  gardez  jusques  icy, 
comme  ne  voulant  que  souillassions  noz  mains 
homicides  en  nostre  propre  sang.  A  ceste  cause, 

vous  pourvoirez  à  voz  affaires  et  à  la  conservation 
de  vostre  honneur,  n'endurant  une  telle  et  si 
lourde  offence  demeurer  impunie.  »  Ortodose, 
ayant  receu  ces  lettres  et  entendu  si  tristes  nou- 
velles, se  contrista  fort  en  soymesmes,  et,  ayant 
appelle  Argentine,  luy  dict  :  «  Mamye,  il  me  fault 
nécessairement  retourner  à  Florence  pour  l'expé- 
dition de  quelques  affaires  qui  me  importent  de 
beaucoup,  lesquelles  despeschées,  je  ne  failliray  à 
vous  venir  retrouver  le  plustost  qu'il  me  sera  pos- 
sible. Ce  pendant  je  vous  recommande  vostre 
santé,  et  le  peu  qu'il  a  pieu  à  Dieu  me  donner, 
dont  aurez  soin  comme  de  vostre  chose  propre; 
au  surplus,  vivez  contente,  et  vous  souvenez  de 
moy,  qui  ne  puis  vivre  sans  la  mémoire  de  vous.  » 
Ortodose,  estant  ainsi  party  de  Flandres,  singla 
tant  avecques  vent  prospère  qu'en  peu  de  jours  il 
aborda  à  Florence,  et,  arrivé  en  sa  maison,  fut 
joyeusement  et  avec  une  infinité  de  doulces  ca- 
resses receu  de  sa  femme,  qu'il  ne  pouvoit  veoir 
d'un  bon  œil,  proposant  en  son  ame  homicide  la 
tuer,  puis  se  retirer  secrètement  en  quelque  pays  in- 
cogneu.  Mais,  considérant  après  le  danger  et 
deshonneur  qu'à  ceste  occasion  il  pourroit  en- 
courir, il  réserva  ce  chastiment  à  une  autre  fois. 
Adonc  fit  entendre  sa  venue  à  ses  parens,  les  priant 
que  le  lendemain  ils  luy  fissent  cet  honneur  venir 
disner  en  son  logis.  Les  invitez^,  venus  à    l'heure 

promise,  furent  bien  receus  par  Ortodose  et  sa 
femme,  qui  les  firent  seoir  à  table.  Grâces  dictes 
et  la  nappe  levée,  Ortodose  commença  à  dire 
ainsi  :  «  Mes  frères  et  bons  amys,'  je  pense  que 
^ignorez  pourquoy  je  vous  ay  tous  assemblez  icy; 
au  moyen  dequoy  je  ne  m'estendray  d'avantage 
en  longs  discours  et  paroles  superflues,  ains  vien- 
dray  au  faict  qui  nous  touche.  »  Et,  haussant  le 
visage  contre  sa  femme,  qui  estoit  assise  de  l'autre 
costé,  îuy  dict  :  «  Ysabeau,  parle  à  moy  :  qui  t'a 
faict  cet  enfant  que  tu  nourris  céans?  —  Vous, 
dict-elie.  —  Moy!  et  comment  moy,  respond 
Ortodose,  veu  que  j'ay  esté  cinq  ans  absent,  pen- 
dant lequel  temps  je  ne  t'ay  jamais  veuë  ?  Comme 
doncq  oses-tu  dire  que  c'a  esté  moy?  —  Je  vous 
dy,  réplique  Ysabeau,  que  l'enfant  est  vostre,  et 
l'avez  engendré  en  moy  estant  en  Flandres.  »  Alors 
Ortodose,  allumé  de  colère  :  «  Ah!  femme  ruzée, 
qui  as  beu  toute  honte,  quand  fus-tu  jamais  en 
Flandres?  —  Quand  je  couchay  avecques  vous  », 
respondit  Ysabeau;  et  lors,  commençant  à  un 
bout,  luy  conta  de  fil  en  eguille  comme  le  tout 
estoit  allé,  en  quel  lieu  ce  fut,  en  quel  temps,  les 
propos  qu'ils  eurent  ensemble  la  nuict  estans  au 
lict,  bref  jusques  aux  choses  plus  secrettes  et 
qu'une  femme  ne  peut  honnestement  repeter  sans 
rougir.  Et,  combien  que  par  son  discours  elle 
ravist  d'admiration    et  ebaïssement    Ortodose    et 

ses    beaux   frères,  neantmoins  ils  n'en  pouvoient 
rien  croire.  Au  moyen   dequoy  Ysabeau,  voyant 
l'endurcye  obstination  de  son  mary  et  le  congnois- 
sant  estre  incrédule,  quitta  sa  place,  et,  entrée  en 
sa  chambre,  tira   de  son  cabinet  le  précieux  man- 
teau et  carcan,  puis,  retournée  trouver  la   compa- 
gnie, dict  à  son  mary  :   a  Puis  que  ne  voulez  re- 
connoistre    mes  paroles    sans    bonnes    enseignes, 
peut-estre   recongnoistrez-vous  cestes-cy.  »   Lors, 
monstrant  le  manteau:  «  Et  bien,  mon  amy ,  con- 
gnoissez-vous  cest  accoustrement,  tant  bien  et  ri- 
chement étoffé?  »  A  quoy  Ortodose,  comme  tout 
transporté  d'esbahissement ,  respondit  :  «  Je  sçay 
bien  qu'un  tout  semblable  et  de  mesme  façon  me 
défaut,  et  que  dés  le  jour  qu'il  me  fut  desrobbé  je 
n'en  ay  oncques  ouy  nouvelles.  —  Sachez,  dict 
Ysabeau,  que  c'est   celuy  mesme  qu'avez  perdu.  » 
Ce  faict,  la  bonne  dame  mit  la  main  en  son  sein, 
et,  en  ayant  tyré  le  carcan,  dict  :  «  Et  de  ce  carcan, 
qu'en    dictes-vous  ?   Le    vistes-vous   jamais    autre 
part  qu'entre  mes   mains?  »  Adonc  le  mary,   ne 
pouvant  contredire  ,  fut  contraint  respondre  que 
ouy,   adjoustant  que  le  carcan  et  le  manteau   luy 
avoient  esté  prins  en  un  mesme  temps.  «  Or,  affin, 
dict-elle,  de   vous  faire  plus  ample  preuve  de  ma 
fidélité  et  loyauté,  que  je  désire  vous  estre  con- 
gneuë  et  à  tout  le  monde,   je  vous  veux  clere- 
ment   monstrer  qu'ignoramment,  affin  que  je  ne 

dise  follement,  avez  mauvaise  opinion  de  moy.  » 
Lors,  se  faisant  apporter  l'enfant,  que  la  nourrice 
tenoit  entre  ses  bras,  le  développa  de  ses  langes, 
et,  le  tenant  nud,  cfict  :  «  Or  ça,  mon  amy,  con- 
gnoissez-vous  point  ce  petit  poupon?  »  Et  luy 
monstrant  le  pied  gauche,  où  le  petit  doigt  de- 
failloit  comme  aussi  à  Ortodose  :  «  Voyez ,  dict- 
elle,  si  ces  enseignes  sont  pas  vallables  et  suffi- 
santes preuves  de  ma  loyauté.  »  Ce  que  voyant, 
Ortodose,  devenu  plus  muet  qu'un  poisson,  ne 
sceut  que  respondre;  et,  prenant  le  petit  mignon 
entre  ses  bras,  le  baisa  plus  de  cent  mille  fois,  l'ad- 
voùant  pour  son  fils.  Adonc  Ysabeau,  devenue  un 
peu  plus  hardye,  dict  :  «  Sachez,  Ortodose,  que 
mes  longs  jeusnes,  mes  fréquentes  oraisons  et 
prières  continues,  et  autres  bonnes  œuvres  que 
j'ay  faictes  en  vostre  faveur,  m'ont  faict  obtenir 
ce  qu'entendrez.  Estant  donc  un  matin  en  l'église 
de  l'Annonciade,  les  genoux  courbez  devant  le 
crucifix,  priant  Dieu  qu'il  luy  pleust  me  faire  ceste 
grâce  que  je  peusse  une  fois  entendre  de  vos  nou- 
velles, je  fus  exaucée,  car  à  l'instant  je  fus  par  un 
ange  invisiblement  transportée  en  Flandres,  où 
estant  couchée  avec  vous,  tels  et  si  ardens  furent 
nos  embrassemens  que  je  demouray  grosse.  Ce 
faict,  et  la  nuict  d'après,  avec  le  manteau  et  le 
carcan  que  je  vous  ay  monstrez,  je  me  retrouvé  icy 
où  nous  sommes.  »  Ortodose  et  les  frères  et  pa- 

rens,  ayans  veu  ces  signes  evidens  et  entendu  ce 
qu'Ysabeau  avoit  fidellement  recité ,  s'embrassè- 
rent l'un  l'autre,  et,  ravis  de  grande  joye,  baisè- 
rent tous  ceste  bonne  dame  d'une  tant  amiable 
affection  et  douceur  fraternelle  que  c'estoit  plaisir. 
Quelques  jours  après,  Ortodose  retourna  en 
Flandres,  où  il  ne  demeura  long  temps  qu'il  maria 
honorablement  Argentine;  puis,  ayant  faict  charger 
un  gros  vaisseau  de  tout  ce  qu'il  avoit  en  ce  pays 
là,  retourna  en  Florence,  où  avec  son  Ysabeau  et 
son  petit  enfant  i)  vesquit  depuis  long  temps  en 
joyeuse  paix  et  douce  tranquilité. 

Vincende  ayant  mis  fin  à  sa  pitoyable  nouvelle, 
qui  fut  grandement  louée  d'un  chacun,  ma  Dame, 
qui  pleuroit  de  grand  ayse ,  luy  commanda  quelle 
proposast  son  énigme  ;  laquelle,  sans  chercher  longues 
excuses,  promptement  dict  ainsi  : 

ENIGME 

Je  suis  gros,  bien  poly  et  de  bonne  rondeur  ; 
J'ay  des  yeux  assez  grands,  et  si  je  ne  voy  goutte. 
Tousjours  la  gayeté  me  suit  où  je  me  boutte, 
Et  les  dames  souvent  désirent  ma  faveur. 

Quand  je  suis  plus  gaillard  et  bouillant  de  chaleur, 
Et  qu'à  mon  premier  feu  nouveau  feu  on  adjouste, 
Entre  deux  choses  blancz,  dans  une  noire  voulte, 
On  me  mect  à  tous  coups  pour  dompter  ma  fureur. 

Là,  par  le  prompt  effort  de  ma  puissance  royde, 

T-ous  les  plus  morfundus  et  de  nature  froyde 
J'eschauffe  tellement  qu'en  fin  j'en  refroidy. 

Aussi,  de  çà,  de  là,  si  souvent  on  m'agite 

Que,  d'ardant  quej'estois,  j'en  reste  moins  hardy, 

Tant  ma  puissance  adonc  devient  foible  et  petite. 

Le  subtil  et  ingénieux  énigme  proposé  parVincende 
pleut  merveilleusement  à  la  compagnie ,  en  laquelle 
aucun  ne  se  trouva,  tant  fust-il  docte,  qui  le  peust 
explicquer.  Au  moyen  dequoy  la  damoiselle,  voyant 
chacun  devenu  muet,  et  son  énigme  demeurer  sans 
estre  resoult,  se  leva  debout,  et,  ayant  premièrement 
demandé  congé,  l'exposa  en  ceste  sorte  :  «  Messieurs 
et  Dames,  mon  énigme  ne  veult  signifier  autre  chose 
qu'une  bassinoire,  laquelle,  ayant  le  ventre  plain  de 
braise,  est  mise  entre  deux  linceux  blancs;  elle  a  des 
yeux,  c'est  à  dire  des  trous,  dont  elle  ne  void  goutte, 
et  est  mise  en  œuvre  quand  il  faict  plus  froid.  » 

Fleurdiane,  à  qui  eschéoit  le  second  lieu  pour  dis- 
courir, sans  attendre  le  commandement  de  ma  Dame, 
dict  ainsi. 


FABLE   IL 


Marguerite  Spolatine ,  devenue  amoureuse  de  Théodore , 
hermite,  le  va  trouver  à  nage.  Ses  frères  s'en  apperçoi- 
vent;  en  fin,  trompée  par  une  faulse  clairté ,  misérable- 
ment se  noyé  en  la  mer. 


mour,  selon  la  diffinition  des  sages, 
n'est  autre  chose  qu'une  irraisonnable 
volonté,  causée  d'une  passion  qui  s'en- 
gendre au  cueur  par  une  affection 
desordonnée  et  penser  impudic,  les  malheureux 
effects  duquel  sont  la  perte  des  richesses  terriennes, 
la  débilité  des  forces  corporelles,  le  desvoyement 
de  l'esprit  et  la  privation  de  la  liberté  ;  et  se  monstre 
ce  traistre  tel  en  son  inconstance  qu'il  ne  sçait  que 
c'est  de  raison,  d'ordre  ny  d'aucun  arrest.  Il  est 
père  des  vices,  ennemy  de  la  jeunesse  et  la  mort 
des  vieillarts;  et  peu  souvent,  ou  plustost  jamais, 
triomphe-il  d'une  heureuse  fin,  comme  la  preuve 
s'est  veuë  en  une  jeune  dame  de  la  famille  des 

Spolatins,  laquelle,  s'estant  soubsmise  à  sa  discré- 
tion, finit  misérablement  sa  vie. 

Entre  Raguse,  qui  est  une  cité  des  plus  recom- 
mandées et  fameuses  de  Dalmatie,  située  au  giron 
de  la  mer,  et  une  petite  isle  communément  appellée 
Tlsle  du  mylieu,  laquelle  luy  est  voisine  et  adja- 
cente, et  où  est  assis  un  fort  beau  chasteau  bien  et 
magnifiquement  basty,  est  un  petit  escueil  désert 
et  inhabité,  tant  pour  l'intemperature  et  corrup- 
tion de  Pair  que  pour  l'infertilité  et  stérilité  du  lieu, 
sur  lequel  on  ne  peult  remarquer  autre  bastiment 
que  une  bien  petite  chappelîe,  accompagnée  d'une 
meschante  maisonnette  demy  couverte  d'herbes  sei- 
ches, de  mousse  et  de  légères  buschettes  de  boys, 
en  laquelle  un  pauvre  hermite,  nommé  Théodore, 
s'estoit  confiné,  pour  le  reste  de  ses  jours  y  servir 
Dieu  en  la  descharge  de  ses  péchez.  Cestuy,  n'ayant 
autre  moyen  de  substanter  sa  vie  que  des  aumosnes 
et  biens-faicts  du  peuple  dévot,  l'alloit  tous  les 
jours  mandiant,  tantost  à  Raguse  et  tantost  en 
l'Isle  du  mylieu. 

Or  advint  qu'estant  un  jour  en  ceste  isle,  amas- 
sant des  bribes  selon  sa  coustume,  trouva  ce  que 
jamais  ne  luy  estoit  tombé  en  la  fantasie.  Ce  fut 
une  belle  et  jeune  maistresse,  nommée  Margue- 
rite, laquelle,  le  voyant  beau  et  d'un  visage  doux 
et  affable,  considéra  en  elle-mesme  qu'il  estoit 
homme  pour  plustost  s'adonner  à  l'amour  et  plai- 

sirs  humains  que  se  confiner  en  une  solitude  per- 
pétuelle. Au  moyen  dequoy  la  pauvrette  devint 
tellement  amoureuse  de  ses  bonnes  grâces  que  jour 
et  nuict  ne  songeoit  à  autre  chose  qu'en  luy,  qui, 
ne  pensant  rien  moins  qu'à  ceste  nouvelle  con- 
queste,  continuoit  tousjours  son  mestier  de  be- 
listre,  allant  de  maison  en  maison,  comme  le  pour- 
ceau de  sainct  Anthoine,  et  spécialement  en  celle 
de  Marguerite  ,  qui ,  pour  l'entière  et  parfaicte 
amitié  qu'elle  luy  portoit,  luy  donnoit  tousjours 
l'aumosne  de  la  meilleure  volonté  du  monde,  sans 
toutesfois  luy  oser  deceller  le  secret  de  son  affec- 
tion. 

Mais  amour,  qui  est  la  targue  de  laquelle  se 
couvrent  ceux  qui  marchent  soubs  ses  estendars, 
et  ne  se  monstre  jamais  paresseux  d'enseigner  les 
moyens  de  parvenir  au  point  désiré,  donna  quelque 
hardiesse  à  ceste  fille  de  descouvrir  ses  pensées  au 
frater,  si  qu'un  jour  s'en  estant  accostée,  faignant 
luy  donner  l'aumosne,  avec  une  voix  tremblante 
et  peu  asseurée  luy  dict  ainsi  :  «  Théodore,  qui 
m'estes  seul  amy  et  entier  réfrigère  de  mon  ame, 
la  passion  desmesurée  qui  me  tourmente  à  vostre 
occasion  est  si  excessivement  grande  que,  si  n'avez 
pitié  de  moy  en  me  prestant  vostre  favorable  se- 
cours, vous  me  verrez  en  bref  finir  ceste  triste  et 
langoureuse  vie,  que  je  ne  désire  me  conserver 
sinon  en  vostre  faveur  et  pour  l'amour  de  vous,  de 

qui  les  perfections  allument  en  moy  un  tel  et  si 
violent  brazier  que  je  ne   puis  plus  résister  à  la 
cruauté  des  flammes  qui  me  consomment.  »  Et, 
voulant  continuer,  fut  empeschée-par  l'abondance 
des  sanglotz  qu'elle  souspiroit,  accompagnez  d'un  - 
long  ruisseau  de   larmes  qui    luy  tomboient    des 
yeux.  L'hermite,  qui  jusques  adonc  ne  s'estoit  en- 
cores  aperceu  des  bonnes  volontez  qu'elle  luy  por- 
toit,  demeura  comme  tout  transporté  et  hors  de 
soy;  en  fin,  ramassant  ses  esprits  et  s'asseurant 
petit  à  petit,  se  mit  à  la  reconforter.  Et  tels  furent 
leurs  discours  que,  laissant  à  part  les  choses  ce- 
lestes,  se  fondèrent  bien  avant  sur  l'amour,  qu'ils 
démenèrent  si  dextrement  qu'il  ne  restoit  sinon  la 
commodité  se  trouver  ensemble  en  privé  pour  Pac- 
complissement  de  ce  qu'ils  souhaittoient  le  plus, 
quand  la  jeune  fille,  qui  estoit  fort  accorte,  luy 
dict  :  «  Mon  cueur,  vous  me  ferez  plaisir  ne  vous 
soucier  de  rien,  et  je  vous  en  prie,  par  ce  que  j'ay 
trouvé  le  moyen  qu'il  fauldra  tenir  en  cet  affaire, 
qui  est  tel  qu'à  ce  soir,  environ  les  quatre  heures 
de  nuict,  vous  mettrez  un   flambeau   allumé  aux 
fenestres  de  vostre  petite  loge,  et  du  surplus  laissez- 
m'en  faire,  car,   si  tost  que  je  l'auray  veu,  je  ne 
failliray  vous   aller  trouver.   »    Alors   Théodore  : 
«  Helas,  m'amour,  comment  passerez-vous  la  mer, 
veu  que  vous  ny  moy  n'avons  aucun  vaisseau  pour 
ce  faire  ?  Et  de  nous  commettre  à  la  discrétion 

d'autruy,  le  hazard  seroit  trop  périlleux  pour  le 
salut  de  nostre  honneur  et  de  nos  vies.  »  Respond 
la  jeune  fille  :  «  Je  vous  dy  encores  une  fois  pour 
toutes  que  ne  vous  souciez  de  rien,  ains  vous  repo- 
siez de  tout  sur  moy,  faisant  seulement  ce  dont  je 
vous  prie  :  car,  par  là,  je  trouveray  façon  vous 
aller  veoir  sans  encourir  au  danger  de  mort,  ny 
que  nostre  honneur  y  soit  en  rien  offencé,  pource 
qu'ayant  veu  la  lumière,  j'yray  si  secrettement  à 
nage  vers  vous  qu'aucun  ne  pourra  rien  apprendre 
de  nostre  faict.  »  A  laquelle  Théodore  :  «  Helas! 
il  y  a  danger,  ma  sœur,  que  ne  vous  noyez  en  pas- 
sant la  mer,  parce  que  vous  estes  jeune  et  de  si  pe- 
tite et  foible  halaine,  et  puis  avec  cela  le  voyage 
est  long.  —  Je  n'ay  pas  pœur  que  l'haleine  me 
faille,  respond  Marguerite,  car  je  sçay  nager  comme 
un  poisson.  » 

Quoy  entendu  par  l'hermite,  qui  la  voioit  opi- 
niastre  en  sa  ferme  volonté,  s'y  accorda  tellement 
que,  la  nuict  venue,  suyvant  leur  assignation,  il 
alluma  le  flambeau,  attendant  en  grande  dévotion 
sa  bien-aymée  dame,  laquelle,  voyant  la  clairté 
messagère  de  leurs  amours,  se  resjouyt  fort  en  elle- 
mesme.  Et,  s'estant  despouyllée  toute  nuë,  fors 
de  sa  chemise,  dont  elle  se  enveloppa  la  teste,  se 
jetta  incontinent  en  la  mer,  que,  nageant,  elle 
fendit  des  pieds  et  des  mains  avec  une  telle  et 
prompte  dextérité  qu'en  moins  d'un  quart  d'heure 

elle  aborda  la  maisonnette  de  l'hermite,  lequel, 
Payant  receùe  entre  ses  bras  et  mise  en  son  petit 
logis,  l'essuya  mollement  avec  un  beau  linge  plus 
blanc  que  n'est  la  neige.  Après,  la  baisant  amou- 
reusement, la  coucha  en  son  petit  lict,  et  luy  au- 
près d'elle,  de  laquelle  il  receut  mille  amoureux 
embrassemens  et  doulces  caresses,  cueillant  lesder- 
nieis  fruicts  de  son  amour.  Le  lendemain,  avant 
l'aube  du  jour,  la  jeune  dame,  toute  gaye  et  con- 
tente, s'en  retourna  par  le  mesme  chemin  et  en  la 
façon  qu'elle  estoit  venue,  en  bonne  délibération 
de  retourner  souvent  veoir  les  reliques  du  frère, 
comme  elle  fit  à  toutes  les  occasions  qui  se  pré- 
sentèrent et  qu'elle  voyoit  le  flambeau  allumé. 

Mais  la  maudite  et  aveugle  fortune,  ennemye 
du  repos  des  humains,  ne  voulut  souffrir  que  ceste 
jeune  fille  jouïst  long  temps  des  doux  embrasse- 
mens de  son  amy,  ains,  comme  envieuse  du  bien 
d'autruy,s'y  opposa,  rompant  en  un  coup  tous  ses 
desseins:  pource  que,  le  ciel  estant  de  toutes  pars 
couvert  d'une  noire  et  obscure  nuée,  Marguerite, 
qui  avoit  veu  le  flambeau,  se  jetta  en  mer  comme 
de  coustume,  où  nageant  elle  fut  veuë  par  aucuns 
pescheurs  qui  jettoient  leurs  filets  non  trop  loin  de 
là  ;  lesquels,  l'entendant  fendre  les  vagues  qui  grom- 
meloient  à  Pencontre  de  ses  costez,  et  pensans  que 
ce  fust  quelque  gros  poisson,  se  mirent  ententive- 
ment  à  regarder  que  ce  pouvoit  estre  ;  en  fin,  ap- 

prochez  plus  prés,  virent  que  c'estoit  une  femme, 
qui,  ayant  pris  terre,  s'alla  droict  rendre  au 
logis  de  l'hermite,  dont  ils  furent  assez  émerveillez; 
et,  battans  incontinent  l'eau  avecques  leurs  avirons, 
firent  tant  qu'ils  abordèrent  la  petite  case,  à  l'en- 
tour  de  laquelle  se  mirent  en  embusche,  faisans  si 
songneuse  sentinelle  qu'au  bout  de  quelque  temps 
ils  virent  sortir  la  pauvre  Marguerite  et  se  remettre 
à  nage  vers  l'Isle  du  mylieu.  Mais  la  pauvrette  ne 
se  peut  si  bien  cacher  qu'elle  ne  fust  recogneuë 
par  ces  pescheurs,  lesquels,  ayans  descouvert  qui 
elle  estoit,  considéré  en  eux-mesmes  le  danger  où 
elle  se  précipitait,  et  diligemment  remarqué  le  si- 
gnal du  flambeau,  par  plusieurs  fois  délibérèrent 
entre  eux  tenir  le  faict  secret.  Toutesfois,  pensans 
après  au  grand  scandale  qui  en  pourroit  avenir,  et 
l'honneste  famille  dont  elle  estoit  issue,  et  le  péril 
de  mort  où  elle  se  hazardoit,  soudain  changèrent 
d'opinion,  concluans  en  advertir  les  frères,  comme 
ils  firent  le  jour  ensuivant,  leur  racontant  de  poinct 
en  poinct  tout  ce  que  ils  avoient  veu.  Quoy  en- 
tendu par  eux,  demeurèrent  transis  comme  une 
statue,  ne  pouvans  penser  qu'une  telle  meschan- 
ceté  peust  tomber  en  la  fantasie  de  leur  sœur.  Fi- 
nalement, contrains  par  la  vérité  du  faict  à  le 
croire,  prindrent  resolution  la.  faire  mourir,  ce  que 
depuis  ils  exécutèrent  en  la  façon  que  je  vous  de- 
clareray  cy  après. 

Le  soir  de  la  nuict  suyvante  venu,  le  plus  jeune 
des  frères,  estant  monté  sur  un  petit  bachot,  rama 
secrettement  vers  la  maison  de  l'hermite,  lequel 
ayant  humblement  salué,  il  pria  bien  fort  luy  vou- 
loir faire  ceste  faveur  de  le  retirer  pour  ceste  nuict 
en  son  hermitage,  d'autant  qu'il  luy  estoit  advenu 
une  fortune  pour  laquelle  il  seroit  en  danger  de  sa 
personne  s'il  tomboit  une  fois  es  mains  de  la  jus- 
tice ;  et,  où  il  luy  feroit  ceste  grâce  que  le  sauver, 
il  luy  en  demeureroit  obligé  tout  le  temps  de  sa 
vie,  qu'il  reputeroit  tenir  de  luy,  comme  de  celuy 
qui  la  luy  auroit  conservée  par  sa  charité  et  bonté 
paternelle,  et  disant  le  traistre  toutes  ces  choses 
à  fin  de  faire  oublier  à  ce  pauvre  moyne  la  souve- 
nance d'allumer  son  flambeau  secrétaire  de  ses  pen- 
sées. Lequel,  le  congnoissant  estre  frère  à  Mar- 
guerite, le  receut  benignement,  et,  le  consolant 
au  mieux  qu'il  luy  estoit  possible,  luy  remonstroit 
quelles  sont  les  misères  mondaines,  et  les  graves 
péchez  qui  mortifient  l'ame,  la  rendant  servile  au 
diable,  et  mille  tels  autres  saincts  propos  esquels 
ils  passèrent  la  plus  grand  part  de  la  nuict. 

Ce  pendant  les  autres  frères,  qui  estoient  secret- 
tement sortis  de  leur  logis  avec  une  grande  perche 
et  une  lanterne,  ayans  monté  sur  un  vaisseau,  ra- 
mèrent droict  vers  la  maisonnette  de  l'hermite, 
arrivez  au  pied  de  laquelle  ils  lyerentleur  flambeau 
allumé  au  bout  de  ce  long  bois,  qu'ils  dressèrent, 

attendans  ce  qui  en  adviendroit.  La  jeune  fille  ne 
vit  plus  tost  le  feu  qu'elle  se  mit  en  mer,  selon  sa 
coustume,  nageant  courageusement  vers  la  clairté 
d'iceluy.  Les  frères,  qui  estoient  au  guet,  oyans  le 
bruict  que  Marguerite  faisoit  en  nageant,  prindrent 
leurs  avirons,  et,  ramans  le  plus  doulcement  qui 
leur  fut  possible,  sans  qu'elle  s'en  apperceust  s'es- 
loignerent  de  l'hermitage.  La  pauvrette,  qui,  à 
cause  de  la  grande  obscurité  de  la  nuict,  ne  voyoit 
rien  que  par  la  clairté  du  triste  et  mortel  flambeau, 
le  suyvoit  à  toute  puissance  ;  mais  les  mauvais  frères, 
s'esloignans  tousjours  petit  à  petit,  et  l'ayant  faict 
entrer  bien  avant  en  pleine  mer,  abaissans  leur 
bois,  esteignirent  leur  chandelle,  si  que  l'infor- 
tunée amante,  ne  voyant  plus  goutte  et  ne  con- 
gnoissant  où  elle  estoit,  lasse  et  recreuë  du  trop 
long  nager,  s'estonna;  et,  se  voyant  privée  de 
tout  secours  humain ,  recommandant  son  ame  à 
Dieu,  abandonna  son  corps  aux  vagues  cruelles, 
qui,  comme  un  vaisseau  rompu,  l'engloutirent. 
Les  frères,  voyans  qu'il  n'y  avoit  plus  de  remède, 
se  retirèrent  en  leur  maison,  où  le  plus  jeune  se 
rendit  le  lendemain  matin,  après  avoir  bien  hum- 
blement remercié  l'hermite  qui  l'avoit  logé  la  nuict 
précédente. 

Desja  la  triste  nouvelle  de  la  perte  de  Margue- 
rite estoit  publiée  par  tout  le  chasteau,  dont  les 
frères  parricides,  qui  en  rioient  en  leur  félon  et 

homicide  cueur,  faignoient  en  estre  grandement 
faschez,  quand  le  troisiesme  jour  ensuivant,  son 
corps  mort  fut  par  les  ondes  de  la  mer  poussé  au 
rivage  proche  de  la  maisonnette  de  l'hermite,  qui, 
voyant  et  congnoissant  mort  ce  qui  l'entretenoit 
en  vie,  à  peine  qu'il  ne  trespassast  de  regret,  et, 
pleurant  un  long  ruisseau  de  larmes,  tira  de  l'eau 
ce  corps  amoureux,  jadis  tout  son  bien  et  conten- 
tement, et  le  porta  en  sa  chambre;  et,  se  jettant 
sur  le  visage  mort,  y  demeura  long  temps  en  re- 
grez,  couvrant  de  nouvelles  larmes  la  blanche  poic- 
trine  de  celle  qu'il  reclamoit  en  vain.  En  fin,  s'estant 
aulcunement  apaisé,  délibéra  l'ensevelir  honorable- 
ment, et  soulager  son  ame  par  prières,  jeusnes  et 
autres  biensfaicts;  et,  prenant  la  besche  avec  la- 
quelle il  avoit  accoustumé  labourer  son  jardin,  fît 
une  fosse  en  sa  chappelle ,  puis,  ayant  fermé  les 
yeux  et  la  bouche  au  corps  mort,  le  couronna  d'une 
guirlande  de  roses  et  fresches  violettes.  Ce  faict,  en 
le  baisant  plus  de  mille  fois,  luy  donnant  sa  béné- 
diction, le  mit  en  la  fosse,  qu'il  couvrit  de  terre  et 
la  terre  de  fleurs.  Ainsi,  par  la  déplorable  mort  de 
Marguerite,  son  honneur  et  celuy  de  ses  frères  fut 
conservé,  sans  que  jamais  personne  sceust  rien  des 
amours  dont  nous  avons  parlé  cy  dessus. 

Ceste  pitoyable  nouvelle  emplit  abondamment  de 
larmes  les  yeux  de  toutes  les  damois elles ,  lesquelles 
Straparok.  III.  i  3 

avec  leurs  moucheoirs  ne  pouvoient  fournir  à  les  es- 
suyer, quand  ma  Dame,  qui  ne  pouvoit  aussi  contenir 
ses  pleurs ,  pour  avoir  veu  h  ceste  infortunée  amante 
prendre  si  misérable  fin,  commanda  à  du  Moulin 
proposer  quelque  gentil  et  plaisant  énigme,  à  fin  que 
par  la  doulceur  et  gayeté  d'iceluy  la  douleur  qu'elles 
avoient  toutes  receu'è  escoutant  la  nouvelle  de  Fleur- 
diane  fust  aucunement  tempérée  ;  lequel,  sans  se  faire 
tirer  V oreille,  dict  ainsi  : 

ENIGME 

Dessus  le  tendre  sein  d'une  jeune  pucelle, 
Et  entre  ses  tetins  qui  s'enflent  doucement, 
Je  pren  ma  nourriture  et  mon  accroissement, 
Me  paissant  à  souhait  des  doulceurs  de  la  belle. 

Et,  pour  ne  demeurer  trop  ingrat  envers  elle, 
Sans  la  recompenser  de  son  bon  traictement, 
Je  luy  donne  mes  biens,  le  cher  esbatement 
De  sa  songneuse  main  qui  tousjours  m'apastelle. 

Mais  les  deux,  trop  jaloux  de  mon  ayse  et  repos, 
Me  pressent  de  si  prés  que,  contrainct,  je  m'enclos 
Dedans  un  petit  nid  où  je  vy  solitaire. 

Finablement,  moymesme,  ayant  de  moy  pitié 
Je  sors  de  ce  cachot  avecques  ma  moitié, 
Et  pour  vivre  je  cours  à  la  mort  volontaire. 

De  bien  peu,  ains  de  pas  un  de  la  compagnie,  fut 
entendu  le  docte  énigme  proposé  par  du  Moulin,  qui, 
les  voyant  tous  perplex  et  sans  parole,   leur  dict  : 

«  La  vraye  intelligence  de  mon  énigme  est  telle.  Au 
mois  de  may,  la  jeune  fille  mect  en  son  sein  les  œufs 
du  ver  qui  file  la  soye,  lesquels  finablement  s'y  cou- 
vent,  le  ver  y  prenant  vie;  lequel,  en  recompense  d'un 
tel  bénéfice,  luy  donne  la  soye  qu'il  file ,  s'enfermant 
dans  le  peloton,  duquel  estant  après  sorty,  se  conjoinct 
avecques  sa  femelle  qui  faict  les  œufs,  puis  court 
volontairement  à  la  mort.  »  L'exposition  de  ce  dou- 
teux énigme,  qui  fut  loué  d'un  chacun,  ne  fut  trouvée 
moins  docte  que  belle.  Adonc  Loyse ,  à  laquelle  es- 
chéoit~J' ordre  de  discourir,  se  leva  debout,  et,  faisant 
une  longue  révérence  à  ma  Dame,  soubs  sa  permission, 
dict  ainsi. 

Cimaroste,  bouffon,  va  à  Rome,  où,  ayant  déclaré  un  sien 
secret  au  Pape  ,  faict  donner  les  estrivieres  à  deux  des 
archers  de  ses  gardes. 


ource  que  ce  lieu,  mes  Dames,  me 
semble  plustost  desdié  au  ris  et  à  la 
gayeté  que  au  chagrin  et  tristesse, 
et  que  je  voy  que  la  piteuse  fable 
tant  ingénieusement  bien  poursuyvie  par  Fleur- 
diane  a  ouvert  voz  yeux  et  voz  poictrines  aux 
larmes  et  sanglots,  j'ay  délibéré  vous  faire  un 
petit  discours  au  récit  duquel  j'espère  que  pren- 
drez quelque  plaisir,  pource  que  par  icelluy  je 
vous  feray  entendre  les  plaisantes  bouffonneries 
d'un  Bressien,  lequel,  estant  allé  à  Rome  en  in- 
tention de  s'y  enrichir,  y  finit  povrement  et  misé- 
rablement sa  vie. 

En  la  cité  de  Bresse,  assise  en  la  province   de 
Lombardie,    fut    jadis    un    bouffon    ou    plaisant, 

nommé  Cimaroste,  homme  rusé  et  malicieux,  et 
peu  agréable  aux  Bressiens,  soit  pource  que  il 
estoit  du  tout  adonné  à  l'avarice  (monstre  qui 
dévore  toutes  choses),  ou  pource  qu'il  estoit  de 
Bresse,  et  que  personne  n'est  receu  prophète  en 
son  pays.  Voyant  donc  Cimaroste  ses  facecies 
n'estre  recompensées  au  poix  de  leur  mérite, 
comme  il  luy  sembloit,  se  despita  tant  en  soymesme 
que,  sans  advertir  aulcun  de  son  entreprise,  partit 
de  Bresse  et  s'en  alla  à  Rome,  pensant  y  acquérir 
en  moins  de  rien  grande  quantité  de  deniers,  chose 
qui  ne  luy  succéda  selon  son  désir,  d'autant  que 
ceste  grande  cité  de  Rome  ne  veult  point  de  bes- 
tes  sans  layne. 

En  ce  temps  estoit  pape  et  souverain  pontife 
Léon,  Allemand  de  nation,  lequel,  combien  qu'il 
fust  bien  versé  en  toutes  sciences,  si  est-ce  qu'à  la 
façon  des  grands  seigneurs,  mettant  à  part  les 
choses  sérieuses,  se  delectoit  souvent  en  bouffon- 
neries et  autres  semblables  récréations,  sans  toutes- 
fois  aulcunement  recompenser  ceux  qui  luy  don- 
noient  ce  plaisir.  Or  Cimaroste,  qui,  pour  n'avoir 
encore  acquis  beaucoup  de  congnoissance  en 
Rome,  ne  sçavoit  comme  se  faire  congnoistre  au 
pape,  délibéra  estre  soymesme  son  ambassadeur, 
se  présenter  à  Sa  Saincteté,  et  luy  monstrer  ce 
qu'il  sçavoit  faire  ;  si  que,  un  beau  matin  que  sa 
quinte  le  print,  il  s'en  alla  droict  au  palais  Sainct 

Pierre,  où  lors  le  pape  faisoit  sa  résidence  ordi- 
naire, et,  arrivé  devant  la  première  porte,  se  vou- 
loit  couler  parmy  la  presse,  quand  par  un  archer 
des  gardes,  homme  robuste  et  puissant,  il  fut 
arresté,  lequel,  en  luy  demandant  où  il  alloit,  luy 
mit  quand  et  quand  la  main  contre  l'estomac,  le 
repoussant  si  doulcement  qu'il  luy  fit  faire  trois 
pas  et  un  sault  en  arrière,  dont  le  pauvre  Cima- 
roste  se  trouva  tout  scandalizé.  Toutesfois,  voyant 
qu'il  falloit  filer  doux,  avalla  cela  comme  miel,  et, 
faignant  estre  tout  transporté  d'un  désir  d'entrer 
leans,  se  présenta  derechef  à  la  porte,  disant  à  cet 
archer  :  «  Vous  devez  croire,  frère  et  amy,  que, 
si  je  n'avois  nécessairement  affaire  avecques  Sa 
Saincteté,  vous  ne  me  verriez  ainsi  vous  impor- 
tuner, tant  je  suis  mauvais  courtisan  ;  toutesfois, 
puisque  les  affaires  me  contraignent  à  cela,  vous 
me  ferez  plaisir,  et  je  vous  en  prie,  me  laisser 
entrer.  —  Et  vous  me  ferez  plaisir,  et  je  vous  en 
prie,  dict  l'archer,  de  vous  retirer  d'icy  pour  vostre 
profrkt ,  autrement  vous  y  trouverez  ce  que 
ne  cherchez.  »  Mais  plus  cet  archer  se  monstroit 
fascheux,  plus  Cimaroste  se  rendoit  importun, 
voulant  tousjours  entrer  à  toute  force,  affermant 
incessamment  vouloir  advertir  le  pape  de  chose 
qui  luy  importoit  de  beaucoup.  Quoy  entendant, 
cet  archer,  qui  se  voyoit  ainsi  importuné,  pensa 
incontinent    en    soymesmes    que   ce    compagnon 

pourroit  estre  bien   recompensé  par  le  pape,    at- 
tendu   qu'il    l'alloit   advertir  de   son   proffit.    Au 
moyen  dequoy  il  s'accorda  avecques  luy  du  pas- 
sage, moyennant  qu'à  son  retour-luy  donneroit  la 
moitié  de  ce  que  le  pape  luy  auroit  accordé  ;  ce 
que  Cimaroste  promit  faire,  lequel,  passant  oultre, 
entra  jusques  en   l'antichambre,   où  il  fut  arresté 
par  un  jeune  homme  qui  estoit  commis  à  la  garde 
de  la  chambre  du  pape,  lequel  luy  dict  :   «  Que 
demandez-vous,  compagnon  ?  »  Auquel  Cimaroste  : 
«  Je  vouldrois  volontiers  parler  à  Sa  Saincteté.  » 
Adonc  le  jeune  homme  :  «  Vous  ne  pouvez  pour 
ceste  heure,   d'autant  qu'il  est  empesché.   »  Lors 
Cimaroste  :  «  Je  vous  prie,  frère  mon  amy,  ne  me 
faire  icy  songer  d'avantage,  pource  que  les  choses 
que    j'enten    luy    déclarer     sont   de  trop  grande 
importance,   et   requièrent   célérité.    »    Le   jeune 
homme,  escoutant  ces  paroles,  se  fantasia  soudain 
ce  que  le  premier  archer  s'estoit  imaginé,  parquoy 
dict  à  Cimaroste  :  «  Compagnon,  si   vous  voulez 
entrer,  je  veux  que  me  donniez  à  vostre  retour  la 
moitié   de  tout    ce  que  le  pape  vous  donnera.  » 
A  quoy    s'accorda    librement    Cimaroste,    lequel, 
estant  entré  en  la  sumptueuse  chambre  du  pape, 
vit  derrière  sa  chaire,  en  un  coing,  un  evesque  alle- 
man,  duquel  il  s'accosta,  se  mettant  à  deviser  avec- 
ques luy.    L'evesque,   qui   n'entendoit    la  langue 
italienne,  parloit   tantost  alleman,  tantost    latin; 

et  Cimaroste,  faignant  parler  alleman  (comme  font 
ordinairement  les  bouffons),  luy  respondoit  ce  qui 
luy  venoit  en  la  bouche,  estant  leur  devis  si  estrange 
qu'ils  ne  s'entendoient  l'un  l'autre.  Quoy  entendant, 
le  pape  dict  à  un  cardinal  qui  devisoit  avecques  luy  : 
«  Mais,  Monsieur,  entendez-vous  point  ces  plai- 
sans  discours  ?»  A  quoy  le  cardinal  :  «  Père  sainct, 
je  n'y  enten  rien,  et  ne  sçay  qu'ils  veulent  dire.  » 
Dont  le  pape,  qui  entendoit  toutes  langues  et 
s'estoit  bien  apperceu  de  la  plaisante  raillerie  de 
Cimaroste,  rioit  à  bouche  décousue,  y  prenant  le 
plus  grand  plaisir  du  monde  ;  et,  à  fin  que  le  jeu 
print  plus  long  traict,  tourna  le  dos  vers  l'evesque 
et  Cimaroste,  lesquels,  après  avoir  long  temps 
jargonné  sans  s'estre  entendus  d'une  seule  parole, 
Cimaroste,  qui  parloit  quelque  peu  latin,  dict  en 
fin  à  l'evesque  :  «  Mais,  Monsieur,  d'où  estes- 
vous  ?  — Je  suis  de  la  cité  de  None,  respond  l'e- 
vesque.—  Vrayement!  dict  Cimaroste  :  je  ne 
m'estonne  donc  plus  si  vous  n'entendez  mon 
langaige,  ny  moy  le  vostre,  doutant  que  vous 
estes  de  None,  et  je  suis  de  complie.  » 

Alors  le  pape,  ayant  entendu  ceste  prompte  et 
subtile  responce,  se  mit  tellement  à  rire  qu'il  en 
pleuroit;  et,  ayant  faict  venir  Cimaroste,  luy  de- 
manda qui  il  estoit,  d'où  il  venoit  et  où  il  alloit; 
lequel,  s'estant  prosterné  en  terre  et  baisé  les 
pieds  de  Sa  Saincteté,  luy  respondit  qu'il  estoit 

de  Bresse,  s'appelloit  Cimaroste,  et  estoit  venu  à 
Rome  pour  obtenir  une  grâce  de  Sa  Saincteté. 
Adonc  le  pape  :  «  Et  bien,  dy  donc  ce  que  tu 
veux  ?  —  Je  la  supplie  humblement,  respond 
Cimaroste,  me  vouloir  faire  présentement  bailler 
vingt  cinq  bons  coups  d'estrivieres,  et  des  meilleurs 
et  plus  roides  que  Ton  donne.  »  Le  pape  demeura 
émerveillé  et  se  print  assez  à  rire  de  si  sotte 
demande,  à  laquelle  Cimaroste,  nonobstant  toutes 
remonstrances,  insistoit  tousjours;  dont  le  pape, 
le  voyant  persévérer  en  son  opiniastre  volonté,  et 
qu'il  parloit  à  bon  escient,  ne  le  voulut  escon- 
duire,  ains  fîst  appeller  un  puissant  jeune  homme, 
auquel  il  commanda  donner  en  sa  présence,  et 
pour  l'amour  de  luy,  vingt-cinq  bons  coups  d'es- 
trivieres  à  Cimaroste;  lequel  le  jeune  homme, 
obéissant  aux  commandemens  du  pape,  fist  à  l'in- 
stant despouïller  nud  comme  quand  il  sortit  du 
ventre  de  sa  mère;  et,  ayant  prins  bonnes  et  fortes 
estrivieres,  vouloit  exécuter  ce  qui  luy  estoit  com- 
mandé, quand  Cimaroste  s'escria,  disant  :  «  Tout 
beau,  compagnon,  ne  me  frappez  pas  que  je  n'aye 
encores  dict  un  mot  à  Sa  Saincteté.  »  Le  pape, 
voyant  la  sottise  de  cet  homme  et  ignorant  pour- 
quoy  il  faisoit  ces  choses,  crevoit  de  rire,  comman- 
dant neantmoins  au  jeune  homme  de  s'arrester. 
Alors  Cimaroste  se  jetta  à  genoux  aux  pieds  du 
pape,  disant,  comme  en  pleurant  :  «  Père  sainct, 

j'ay  tousjours  ouyprescher  rien  n'estre  plus  odieux 
et  desplaisant  à  Dieu  que  la  foy  violée  et  non 
gardée;  c'est  pourquoy  je  veux,  s'il  vous  plaist, 
tenir  la  mienne  à  ceux  entre  les  mains  desquels  je 
l'ay  jurée  et  engagée,  puis  qu'il  vous  a  pieu  m'oc- 
troyer  ma  demande.  Vostre  Saincteté  entendra 
doncques  que,  pour  entrer  céans,  j'ay,  contre  ma 
volonté,  promis  à  deux  de  vos  gardes  à  chacun 
la  moitié  de  ce  qu'il  vous  plairoit  m'octroyer; 
or,  je  vous  ay  supplié  me  faire  donner  vingt  cinq 
coups  d'estrivieres,  que  m'avez  accordez.  Je  vous 
supplie  encores,  à  ceste  heure,  en  faire  bailler  en 
mon  nom  douze  bons  coups  et  demy  à  l'un  des- 
dicts  archers,  et  douze  et  demy  à  l'autre  :  quoy 
faisant,  vous  m'octroyerez  ma  demande,  tiendrez 
vostre  promesse,  et  moy  je  garderay  ma  foy  jurée.  » 
Lors  le  pape,  qui  n'entendoit  la  fin  de  toute  ceste 
menée,  luy  dict  :  «  Et  bien,  que  veux-tu  dire  par 
cecy  ?  »  Adonc  Cimaroste  :  «  Père  tressainct, 
quand  j'ay  voulu  entrer  céans  pour  me  présenter 
à  Vostre  Saincteté,  j'ay  esté  contrainct  contre 
mon  gré  partager  avec  les  deux  archers  de  voz 
gardes  qui  sont  ores  de  service,  et  leur  promettre 
avec  longs  juremens  bailler  à  chacun  d^eux  la 
moitié  de  ce  qu'il  vous  plairoit  m'octroyer  :  voyla 
pourquoy  je  suis  aujourd'huy  contrainct,  pour 
m'acquitter  de  ma  foy  promise,  que  je  ne  voudrois 
violer  pour   tous   les  biens  du  monde,  donner  la 

part  à  chascun  d'eux,  et  ainsi  demeurer  privé  de 
l'octroy  de  voz  bienfaicts.  »  Quoy  entendu  par  le 
pape,  se  fascha  bien  fort  de  la  malice  de  ses 
gens,  si  que,  les  ayant  faict  venir  devant  luy,  leur 
commanda  se  despouiller  pour  recevoir  ce  que 
leur  avoit  promis  Cimaroste  :  ce  qui  fut  incon- 
tinent exécuté;  et,  le  jeune  homme  ayant  baillé  à 
chacun  douze  grands  coups  d'estrivieres,  en  de- 
meuroit  encores  un  pour  faire  le  vingt-cinquiesme, 
que  le  pape  ordonna  estre  donné  au  dernier.  Mais 
Cimaroste  s'y  opposa,  disant  qu'il  n'estoit  raison- 
nable, pource  qu'il  en  auroit  plus  que  il  ne  luy  en 
avoit  promis.  «  Comment  ferons-nous  donc  ?  » 
dict  le  pape.  Respond  Cimaroste  :  «  Il  les  faut  faire 
lyer  sur  une  table  les  reins  en  haut  et  l'un  prés  de 
l'autre,  puis  que  ce  jeune  homme  leur  donne  un 
bon  coup  qui  porte  sur  tous  deux;  ainsi  chascun 
aura  également  sa  part,  et  je  demeureray  quitte.  » 
Ce  qui  fut  faict. 

Ces  choses  ainsi  passées,  Cimaroste,  estant  sorty 
de  la  chambre  du  pape,  fut  incontinent,  pour  la 
subtilité  de  ses  promptes  responces,  environné 
d'un  monde  de  personnes  où  de  fortune  se  trouva 
un  abbé  bon  compagnon,  lequel,  voyant  ceste 
foulle,  demandoit  qu'il  y  avoit  de  nouveau,  quand 
il  luy  fut  respondu  par  Cimaroste  qu'il  n'y  avoit 
autre  chose  de  nouveau  sinon  que  le  lendemain  on 
oyroit  crier  la  paix.  «  Tu  te  mocques,  dict  l'abbé, 

car  comment  seroit-il  possible,  attendu  que  la 
guerre  est  ouverte  à  toute  outrance,  à  feu  et  à 
sang,  entre  le  pape  et  le  roy  de  France?  —  Si  est- 
ce,  dict  Cimaroste,  que  demain  on  oyra  crier  la 
paix.  —  Je  gaige  que  non,  dict  l'abbé.  —  Je 
gaige  que  si  »,  dict  Cimaroste.  En  fin,  après 
avoir  long  temps  contesté  là  dessus,  Cimaroste 
dict  à  l'abbé  :  «  Monsieur,  toutes  ces  disputes  ne 
servent  de  rien  ;  mais,  si  vous  osez  gaiger  le  ban- 
quet de  demain  que  Ton  entendra  en  ceste  ville 
crier  la  paix,  je  le  gaige.  —  Vrayement,  j'en  suis 
content  »,  dict  l'abbé.  Et  lors,  en  présence  de 
tesmoings,  consignèrent  chascun  dix  escus  en  main 
tierce,  pour  les  dix  du  perdant  estre  employez  aux 
fraiz  du  banquet.  Ce  faict,  l'abbé  partyt  en  inten- 
tion de  faire  le  lendemain  bonne  chère  aux  des- 
pens  de  Cimaroste,  qui,  ne  dormant  lors,  s'en  alla 
en  son  logis,  où  il  trouva  son  hoste,  lequel  il  sup- 
plia luy  faire  un  bien  et  faveur,  qui,  disoit-il,  vous 
sera  de  profrit  et  de  plaisir.  «  Que  voulez-vous 
que  je  face  ?  dict  l'hoste.  Ne  sçavez-vous  que  je 
suis  à  vostre  commandement  ?  —  Grand  mercy, 
dict  Cimaroste;  je  ne  veux  autre  chose  sinon  que 
des  vieilles  armes  qui  sont  en  vostre  grenier  vous 
faciez  demain  armer  vostre  femme  (or  ceste  femme 
avoit  nom  la  Paix);  après  laissez-moy  faire,  vous 
asseurant  que  pour  cela  elle  ne  recevra  mal  ny  des- 
plaisir. »  L'hoste,  qui  estoit  gaillard,  fort  plaisant 

et  récréatif,  congnoissant  Cimaroste  estre  plein  de 
raillerie,  luy  voulut  bien  complaire.  Parquoy,  le 
lendemain  venu,  fît  vestir  à  sa  femme  ces  vieilles 
armes,  qui  estoient  si  lourdes  et  rouillées  qu'un 
homme  vestu  d'icelles  et  couché  par  terre  ne  se 
fust  peu  relever,  tant  brave  eust-il  esté;  puis, 
l'ayant  couchée  au  milieu  de  la  chambre,  luy 
commanda  qu'elle  se  relevast  ;  ce  que  par  plusieurs 
fois  elle  s'esforça  faire,  mais  ne  fut  jamais  en  sa 
puissance.  Quoy  voyant  Cimaroste,  et  que  la  chose 
succedoit  selon  son  désir,  dicta  son  hoste  :  «  Sor- 
tons d'icy,  je  vous  prie  »  ;  et,  fermant  l'huis  de  la 
chambre,  s'en  allèrent.  Ceste  femme,  se  voyant 
ainsi  seule  et  enfermée,  et  ne  se  pouvant  mouvoir, 
eut  pœur  qu'on  ne  luy  voulust  jouer  quelque 
mauvais  tour,  parquoy  se  print  si  fort  à  crier  que 
les  voisins,  entendans  et  le  cry  et  le  cliquetis  des 
armes,  y  coururent  incontinent.  Cimaroste,  oyant 
le  tumulte  du  peuple,  dict  à  son  hoste  qu'il  ne 
bougeast  et  ne  sonnast  mot,  ains  le  laissasc  faire,  et 
il  verroit  beau  jeu;  et,  descendu  en  la  rue,  deman- 
doit  tantost  à  l'un,  tantost  à  l'autre,  qui  crioit  ainsi. 
Auquel  tous  d'une  voix  respondirent  que  c'estoit 
la  Paix;  et,  l'ayant  faict  repeter  dix  ou  douze  fois, 
print  des  tesmoings  comme  ils  avoient  ouy  crier 
la  Paix.  L'heure  de  complie  passée,  voicy  venir 
M.  l'abbé,  lequel  dict  à  Cimaroste  :  «  Et  bien, 
compagnon,  as-tu  pas  maintenant  perdu  le  banquet  ? 

—  Que  veux-tu  dire?  As-tu  ouy  crier  la  paix?  — 
Ouy,  j'ay  ouy  crier  la  Paix,  dict  Cimaroste,  et  ay 
gaigné.»  Et  là  dessus  entrèrent  en  telles  disputes 
qu'il  fallut  un  médiateur  pour  tes  accorder,  lequel, 
ayant  entendu  les  raisons  des  deux  parties,  et  ouy 
les  tesmoings  qui  deposoient  tout  le  voisinage 
avoir  ouy  crier  la  Paix,  condamna  l'abbé  à  payer 
le  banquet. 

Quelques  jours  après,  Cimaroste,  se  promenant 
par  la   ville,  rencontra    une    dame    romaine    fort 
riche  et  somptueusement  vestue,  mais  laide  comme 
un  beau  diable,    laquelle,    pour  ses    richesses    et 
grands  biens,  avoit  puis  nagueres  esté  mariée  à  un 
beau  jeune  homme,  dont  tout  le  monde  s'esmer- 
veilloit.    Advint   de    fortune     que,    comme    ceste 
dame  passoit,  passoit  aussi   une  asnesse,  vers  la- 
quelle se  tournant,  Cimaroste  dict  :  «  O  pauvrette! 
si  tu  estois   aussi    riche  que    ceste    là,    tu    serois 
mariée.  »  Ce  qu'entendant,  un  gentilhomme,  pa- 
rent de  ceste  laide  femme,  print  un  baston  et  en 
donna  tel  coup   sur  la  teste  au  pauvre  Cimaroste 
qu'il  le  fallut  porter  en  son  logis  par  les  pieds  et 
par  les  bras,  où  estant,  le  barbier  fut  mandé,  lequel, 
pour  penser  et  apareiller  les  playes  du  patient,  le 
fit  taire.   Ses   amys  qui   le  venoient  veoir  luy  di- 
soient :  «  Cimaroste,  comme  vous  va  ?  vous  estes 
rez  ?  »  Ausquels  il   respondoit  :   «  Hé  !   je  vous 
supplie  vous  taire,  et  ne  me  rompre  point  la  teste, 

que  j'ay  assez  rompue  :  car,  si  j'estois  raz  ou  da- 
masquin,  je  vauldrois  pour  le  moins  un  florin 
l'aulne,  et  je  ne  vaux  plus  rien.  »  Finablement, 
venu  à  l'extrémité,  le  prestre  vint  pour  luy  bailler 
l'onction,  et,  estant  venu  aux  pieds,  Cimaroste  luy 
dict  :  «  Helas  !  Monsieur,  ne  me  oignez  plus,  s'il 
vous  plaist;  voyez-vous  pas  comme  je  vas  légè- 
rement et  cours  si  bien  à  la  mort  ?  »  Les  assis- 
tans,  l'oyans  ainsi  parler,  se  prindrent  à  rire,  et 
Cimaroste  à  rendre  les  derniers  souspirs  de  sa  vie, 
qui  ainsi  bouffonnant  print  une  misérable  fin. 

Loyse  avoit  des-ja  mis  fin  à  sa  fable  quand  ma 
Dame  luy  commanda,  proposant  son  énigme,  suyvre 
l'ordre  [encommencé,  laquelle,  avec  un  visage  riant  et 
chère  joyeuse,  dict  ainsi  : 

ENIGME 

Jeune,  j'ay  esté  vieil,  et,  quand  je  prins  naissance, 

Enfant  masle  je  fus  par  ma  mère  enfanté, 

Et,  estant  parvenu  en  ma  maturité, 

Comme  femme  ay  porté  le  fruict  de  ma  semence. 

Quand  petit  à  petit  j'ay  eu  pris  ma  croissance, 
On  m'a  couppé  les  pieds;  ce  fait,  on  m'a  jette 
Dedans  une  rivière,  où  long  temps  j'ay  esté; 
Puis,  en  estant  tiré,  on  me  bat  à  outrance. 

Après  on  me  rostist.  En  fin,  ayant  souffers 
Tant  de  cruels  tourmens  et  martyres  divers, 
Avec  un  fer  meurtrier  menu  on  me  deschire; 

Ainsi  ayant  passé  par  tant  de  longs  travaux, 
Chacun  me  veut  avoir;  mais  nul  ne  me  désire 
Que  je  n'aye  premier  enduré  tous  ces  maux. 

Ce  subtil  énigme  mit  en  grande  admiration  toute 
ceste  noble  assistance,  aucun  de  laquelle  ne  le  peut 
jamais  interpréter;  quoy  voyant,  la  prudente  Loyse 
leur  dict  en  souriant  :  «  Non  que  je  me  vueille  mesler 
d'enseigner  autruy,  mais  bien  à  fin  de  ne  tenir  plus 
long  temps  en  suspens  ceste  docte  compagnie,  j'expo- 
seray  mon  énigme,  lequel  [si  je  ne  me  trompe)  ne  si- 
gnifie autre  chose  que  le  lin,  qui ,  estant  créé  masle 
par  sa  mère,  c'est  à  dire  la  terre,  porte  le  fruict  de  sa 
semence  comme  une  femme;  après  on  le  mect  en  Veau 
pour  l'amollir;  puis,  estant  cuyt  au  soleil,  on  le  bat  en 
l'auge ,  où  il  est  rompu  avec  un  maillet;  ce  faict,  on 
le  passe  par  le  fer  pour  en  oster  les  petites  buschettes 
qui  y  demeurent.  »  Ceste  docte  exposition  pleut  mer- 
veilleusement à  la  compagnie,  qui  en  fit  grand  cas. 
Adonc  Leonor,  qui  estoit  assise  auprès  d'elle,  se  leva 
debout,  et,  ayant  faict  une  longue  révérence,  donna 
à  sa  fable  tel  commencement. 

Deux  frères  s'ayment  uniquement;  l'un  d'eux  demande  par- 
tage; l'autre  l'accorde,  pourveu  qu'on  luy  baille  sa  part 
de  la  femme  et  des  enfans  de  celuy  qui  veut  la  division. 


a  tendre  amitié  du  père  envers  son 
enfant  est  bien  grande,  mes  Dames, 
comme  aussi  est  Testroite  benevolence 
d'un  fidelle  amy  envers  l'autre,  et  en- 
cor  l'amour  qu'un  honorable  citoyen  porte  à  sa 
chère  et  bien  aymée  patrie;  mais,  à  mon  juge- 
ment, je  ne  pense  l'amiable  dilection  de  deux 
frères  bien  unys  par  Tindissoluble  lien  d'une  vraye, 
parfaicte  et  sincère  amytié,  estre  moins  affection- 
née que  celle  dont  j'ay  parlé  cy  dessus;  d'autant 
que  de  là,  encor  qu'assez  souvent  advienne  le  con- 
traire, réussissent  de  joyeux  et  merveilleux  effects, 
lesquels  contre  toute  espérance  conduisent  l'homme 
à  une  fin  désirée;  et  de  cecy  vous  amenerois  in- 
finis exemples,  si  ne  craignois  par  le  long  discours 
Straparole.  III.  i  5 

vous  ennuyer,  me  contentant  à  ceste  heure  (à  fin 
de  m'acquiter  de  ma  promesse)  vous  raconter  ce 
qui  depuis  peu  de  jours  advint  à  deux  frères,  dont 
j'espère  que  ne  recueillerez  moins  de  profit  que  de 
contentement. 

En  Naples,  cité  véritablement  célèbre  et  bien 
renommée  pour  sa  gentillesse,  abondante  en  belles 
et  gratieuses  dames,  et  foisonnante  en  tout  ce  qui 
se  peut  imaginer,  demeuroient  deux  frères,  l'un 
desquels  se  nommoit  Hermacore,  et  l'autre  An- 
doîphe,  jeunes  hommes  issus  de  noble  et  anciene 
maison,  assçavoir  de  la  famille  des  Carafes,  douez  - 
d'un  esprit  éveillé,  et  qui  entendoient  si  bien  le 
trafic  de  marchandise  qu'au  maniement  d'icelie  ils 
avoient  acquis  de  grans  biens  ;  et  se  portoient  ces 
deux  frères  une  si  grande  et  fraternelle  amitié  que 
l'un  ne  faisoit  chose  que  l'autre  n'y  print  plaisir, 
ne  pouvans  vivre  séparez;  aussi  ne  faisoient-ils 
qu'une  despense  commune  et  un  seul  mesnage. 

Advint  qu'Andolphe,  qui  estoit  le  plus  jeune 
d'entre  eux,  se  maria,  par  l'advis  et  du  consente- 
ment de  son  aisné,  et  print  pour  sa  femme  une 
jeune  dame  nommée  Castorie,  belle,  sage  et  bien 
advisée,  laquelle  ne  portoit  moins  honneste  amitié 
à  son  beau  frère  qu'à  son  propre  mary,  qui  fut 
cause  que  leur  maison  sembloit  estre  un  petit  pa- 
radis, tant  la  paix,  l'amitié  et  la  concorde  y  estoit 
grande;  aussi  en  ces  trois  corps  n'estoit  enchâssée 

qu'une  mesme  ame  et  mesme  volonté.  Quelques 
années  après  la  consommation  de  ce  tant  heureux 
mariage,  Castorie,  comme  Dieu  voulut,  eut  plu- 
sieurs beaux  petits  enfans,  lesquels  comme  ils  crois- 
soient  en  aage  et  perfection,  aussi  s'augmentoit  de 
plus  en  plus  l'amitié  entre  leurs  parens,  de  façon 
que  ceste  petite  famille  se  pouvoit  vanter  estre  la 
plus  heureuse  et  paisible  de  toute  la  cité,  si  l'aveugle 
fortune  n'eust  voulu  estre  de  la  partie,  laquelle, 
jalouse  de  leur  bien,  monstra  qu'à  bon  droict  l'in- 
constance luy  est  attribuée,  d'autant  qu'en  un  in- 
stant, où  estoit  la  paix  et  union,  elle  chercha  y 
mettre  la  guerre  et  la  discorde,  et  voicy  comment. 
Andolphe,  mené  d'un  jeune  et  desreiglé  apetit, 
se  voulut  séparer  d'avec  son  frère,  sçavoir  ce  qui 
luy  apartenoit,  et  tenir  son  mesnage  à  part;  si 
qu'un  jour  il  dict  à  Hermacore  :  «  Mon  frère,  il 
y  a  ja  long  temps  que  tenons  un  mesnage  com- 
mun et  demeurons  ensemble,  sans  que  jamais  il  y 
ayt  eu  entre  nous  une  mauvaise  parolle;  et,  à  fin 
que  fortune,  légère  et  muable  comme  la  fueille  au 
vent,  ne  semé  entre  nous  quelque  zizanie,  mettant 
discorde  et  débat  où  est  paix  et  toute  union,  j'ay 
délibéré  faire  partage,  à  fin  que  chascun  de  nous 
congnoisse  ce  qui  luy  apartient,  protestant  ne  faire 
cecy  pour  en  rien  altérer  nostre  amitié,  ny  pour 
injure  que  j'aye  jamais  receuë  de  vous,  mais  bien 
en  intention  de  pouvoir  désormais,  librement  et  à 

ma  volonté,  disposer  du  mien.  »  Hermacore,  oyant 
les  fascheux  propos  'de  son  frère,  ne  peut  tant  se 
commander  qu'il  ne  se  contristast  aucunement  en 
soymesme,  principalement  ne  voyant  occasion  qui 
le  deust  mouvoir  à  si  légèrement  et  à  la  volée  se 
séparer  de  luy,  si  que  avecques  douces  paroles  il 
commença  l'admonester,  le  priant  affectueusement 
oublier  ces  tristes  pensées  et  se  retirer  de  ses  mau- 
vaises affections.  Mais  Andolphe,  plus  obstiné  que 
jamais,  persistoit  tousjours  en  sa  première  volonté, 
ne  considérant  le  dommage  qui  en  pouvoit  adve- 
nir; de  façon  qu'avec  une  parole  rude  il  dict  à 
son  frère  :  «  Hermacore,  on  dict  en  commun  pro- 
verbe qu'il  n'est  besoing  de  conseil  où  la  resolu- 
tion est  prinse;  parquoy  je  n'ay  que  faire  qu'avec 
voz  douces  paroles  me  veniez  flatter  pour  me  faire 
oublier  ce  que  j'ay  si  fermement  conclud  et  arresté 
en  mon  entendement,  ne  voulant  aussi  que  me 
contraigniez  à  vous  rendre  autre  compte  pourquoy 
je  me  veux  séparer  d'avecques  vous,  sinon  qu'il 
me  plaist;  et  vous  contentez  que  d'autant  plustost 
nous  ferons  noz  partages,  d'autant  me  ferez-vous 
plus  grand  plaisir.  » 

Hermacore  ,  voyant  son  frère  estre  arresté  en 
ceste  opinion  et  qu'il  ne  le  pouvoit  gaigner  par 
belles  paroles,  luy  dict  :  «  Puis  donc  qu'il  vous 
plaist  que  facions  noz  partages  et  nous  séparions 
l'un  de  l'autre,  il  me  plaist  bien,  encores  que  ce 

soit  à  mon  grand  regret.  Toutesfois,  devant  que 
commencer,  je  vous  prie  me  faire  un  plaisir  et  ne 
me  le  refuser,  autrement  me  feriez  mourir.    »   A 
quoy  Andolphe  :  «  Demandez  ce  qu'il  vous  plaira, 
mon  frère,  et  je  jure  que  vous  serez  par  moy  obey 
en    toutes  choses,  fors  qu'en  ceste  cy.  »  Adonc- 
ques  Hermacore  :  «  Mon  frère,  il  est  juste  et  plus 
que  raisonnable  que  nous  nous  séparions  et  de  corps 
et  de  biens,  puis  qu'il  vous  plaist  et  qu'ainsi  le 
voulez;    c'est   pourquoy  je  vous  prie   faire    vous 
mesmes  les  lotz,  et  y  besongner  si  bien  et  juste- 
ment que  chacun  de  nous  ayt  occasion  s'en  con- 
tenter.  »  A  quoy  s' excusant,  Andolphe  remons- 
troit  que  ce  n'estoit  à  luy  qui  estoit  le  plus  jeune 
de  faire  la  part  à  l'aîné.  Toutesfois,  désireux  d'ac- 
complir   son  vouloir    et  ne   voyant  autre  moyen 
d'en  venir  à   bout  que  par  le  partage,  divisa  le 
tout  en  deux  egalles  portions,  donnant  le  choix  à 
son  frère;  lequel,  combien  qu'il  vist  les  lotz  bien 
faictz,  faignoit  neantmoins  ne  les  trouver  justes, 
ains  estre  manques  en  quelque  chose,  parquoy  luy 
dict  :  «  Andolphe,  je  ne  me  puis  contenter  des 
lotz  qu'avez  faicts,  pour  ce  qu'ils  ne  me  semblent 
égaux  et  raisonnables.  A  ceste  cause  je  vous  prie 
affectueusement  y  prendre  garde  et  faire  en  sorte 
que   chacun  de  nous   demeure   satisfaict   et  con- 
tent. » 

Quoy  entendant  Andolphe  et  ne  songeant  à  ce 

que  son  frère  pensoit,  osta  quelque  chose  d'une 
des  parts,  et  l'adjousta  à  l'autre,  puis  luy  demanda 
si  le  tout  estoit  bien  ainsi.  A  quoy  Hermacore  fist 
responce  que  non,  encores  que  les  portions  fussent 
les  mieux  faictes  et  plus  egalles  du  monde.  De 
quoy  Andolphe  commença  à  se  fascher  d'une  telle 
façon  qu'ayant  prins  le  papier  des  lotz,  le  deschira 
de  collere  en  cinq  centz  mille  pièces,  et,  se  retour- 
nant vers  son  frère,  luy  dit  avec  un  geste  tout  fu- 
rieux :  «  Or  allez,  et  vous  mesmes  faictes  les  parts 
à  vostre  fantasie,  car,  quoy  qu'il  en  soit,  j'en  veux 
veoir  la  fin,  et  en  advienne  ce  qui  en  pourra  adve- 
nir. »  Hermacore,  qui  voyoit  son  frère  tout  bouffé 
d'un  enragé  despit,  luy  dict  assez  gracieusement  : 
«  Mon  frère,  retournez  à  vous,  et  ne  permettez 
que  la  collere  se  face  maistresse  sur  vostre  raison; 
reffrenez  ceste  ire,  tempérez  ceste  fureur,  et  vous 
congnoissez  vous-mesmes;  puis,  comme  homme 
prudent  et  sage,  considérez  si  les  lotz  sont  bien 
faicts,  et,  s'ils  ne  le  sont,  besongnez-y  si  juste- 
ment qu'aucun  ne  s'en  puisse  plaindre.  Adoncques 
je  m'apaiseray,  et  sans  plus  disputer  prendray  ce 
qui  m'appartient.  »  Andolphe,  qui  encores  n'en- 
tendoit  la  sage  conception  de  son  frère,  ne  pre- 
noit  garde  au  filet  artificiel  qu'il  luy  tendoit  à  fin 
de  le  surprendre.  Au  moyen  dequoy,  redoublant 
sa  colère  et  se  faschant  plus  que  devant,  luy  dict  : 
«  Hermacore,  vous  ay-je  pas  dict  que  comme  aisné 

vous  fissiez  les  parts  ?  Que  ne  les  avez-vous  faictes  ? 
Ne  m'avez-vous  pas  promis  de  vous  contenter  de  ce 
que  j'en  ferois  ?  Pourquo j  estrivez-vous  doncques  ?  » 
Respond  Hermacore  :  «  Mon  frère,  si  vous  avez 
divisé  les  biens,  et  si  ma  part  n'est  pareille  à  la 
vostre,  pourquoy  ne  me  plaindray-je  pas?  »  Re- 
plicque  Andolphe  :  «  Et  qu'y-a-il  en  la  maison 
dont  n'ayez  vostre  part  ?  »  Hermacore  dict  qu'il 
ne  l'avoit  pas  eue  de  beaucoup  de  choses;  An- 
dolphe dict  que  si;  Hermacore  soustient  que 
non.  Alors  Andolphe  :  «  Mais  je  voudrois  bien 
sçavoir  en  quoy  les  deux  lotz  ne  sont  pareils,  et 
où  j'ai  failly?  —  Au  plus  »,  dict  Hermacore. 
Mais,  pour  ce  qu'il  voyoit  que,  si  leur  dispute 
eust  prins  plus  long  traict,  elle  eust  peu  engen- 
drer quelque  scandale  tant  en  leur  honneur  qu'en 
leur  vie,  tirant  un  grand  souspir  du  profond  de  sa 
poictrine,  luy  dict  :  «  Vous  dictes,  mon  frère  bien 
aymé,  m'avoir  donné  entièrement  la  part  qui  jus- 
tement m'appartient,  et  je  le  nye,  et  preuve  mon 
dire  avec  si  bonnes  et  vives  raisons  que  je  vous 
feray  veoir  à  l'œil  et  toucher  au  doigt  vostre  tort. 
Dictes-moy  un  peu,  toute  colère  mise  à  part,  vi- 
vions-nous pas  en  union  et  fraternelle  concorde 
quand  vous  amenastes  en  la  maison  Castorie,  vostre 
femme  et  ma  sœur?  —  Ouy.  —  Ne  s'est-elle  pas 
employée  avec  toute  peine,  solicitude  et  travail  au 
gouvernement   de  nostre  mesnage  ?  —  Ouy.   — 

N'a-elle  pas  engendré  tous  ces  beaux  petitz  enfans 
que  vous  voyez  au  jourd'huy?  N'ont-ils  pas  esté 
nez  en  la  maison  ?  Elle  et  ses  enfans  n'ont-ils  pas 
esté  nourris  aux  despens  communs?  »  Andolphe 
estoit  tout  estonné  oyant  les  sages  propos  de  son 
frère,  ne  pouvant  comprendre  à  quelle  fin  il  les 
disoit.  «  Vous  avez,  mon  frère,  poursuivoit  Her- 
macore,  divisé  les  biens,  mais  vous  n'avez  divisé 
la  femme  et  les  enfans,  m'en  donnant  ma  juste 
portion.  Et  quoy  !  que  pensez-vous  que  je  face 
sans  ce  qui  m'est  acquis  de  droict  en  ma  douce 
sœur  et  mes  aymez  nepveux,  que  je  ne  puis  aban- 
donner? Doncques,  mon  frère,  si  vous  voulez  me 
contenter,  baillez-m'en  ma  part,  et  puis  vous  en 
allez  en  paix  :  autrement  je  ne  consentiray  jamais 
aux  lotz;  et  si  de  fortune  (ce  que  Dieu  ne  vueille) 
vous  n'y  voulez  entendre,  je  jure  vous  faire  con- 
venir en  justice  pour  en  avoir  la  raison,  et,  où  il 
adviendroit  que  les  hommes  ne  me  fissent  droict, 
ye  proteste  d'en  appeller  devant  le  sainct  et  sacré 
trosne  de  Dieu,  juste  juge  qui  voit  et  cognoist 
toutes  choses.  »  Andolphe  demeura  tout  estonné 
des  propos  que  luy  tenoit  son  frère,  considérant 
de  quelle  amoureuse  affection  il  les  prononçoit; 
tellement  qu'il  ne  pouvoit  quasi  reprendre  ses  es- 
prits pour  luy  respondre.  A  la  fin,  adoucissant 
l'aigreur  de  son  cueur  endurcy  et  s'estant  pro- 
sterné à  ses  pieds,  luy  dict  :  «  Mon  frère,  Pigno- 

rance  de  mon  erreur  a  esté  grande,  mais  vostre 
gentillesse  et  humanité  l'a  esté  davantage;  je  co- 
gnois  maintenant  ma  faute,  je  voy  mon  ignorance, 
et  comprends  l'épais  nuage  de  moa  lourd  et  gros- 
sier entendement,  si  qu'il  n'y  a  langue  qui  puisse 
dire  combien  je  suis  digne  d'une  rigoureuse  péni- 
tence, ny  peine  si  aspre  et  cruelle  que  je  n'aye 
justement  méritée  ;  mais,  pour  ce  que  vostre  bonté 
et  clémence  est  si  grande  envers  moy,  comme 
m'avez  tousjours  faict  paroistre,  j'ay  recours  à 
vous  comme  à  une  vive  fontaine  de  grâce,  et  vous 
requiers  pardon  de  toutes  mes  fautes,  vous  pro- 
mettant jamais  ne  me  séparer  d'avec  vous  tant 
que  ma  compaignie  vous  sera  agréable,  mais  de 
demeurer  vostre  à  jamais,  ensemble  ma  femme 
et  mes  enfans ,  desquelz  je  veux  que  disposiez 
comme  de  vostre  chose  propre.  »  Alors  les  deux 
frères,  ayans  les  joues  toutes  trempées  de  larmes, 
s'embrassèrent  amiablement  et  se  réconcilièrent,  de 
telle  façon  que  ce  ne  fut  depuis  qu'un  des  deux 
vivans  avec  leur  famille  en  toute  paix  et  tranquil- 
lité. 

Le  piteux  cas  advenu  à  ces  deux  amoureux  frères 
pleut  merveilleusement  à  toute  la  compagnie,  qui  en 
eut  si  grande  pitié  qu'il  émeut  non  seulement  les  fem- 
mes, mais  aussi  les  hommes,  à  larmoyer  et  jetter 
quelques  souspirs,  pensans  combien  grande  avoit  esté 

l'amitié  que  Hermacore  portoit  à  Andolphe,  son 
frère,  et  avec  quelle  humanité  et  douceur  il  avoit 
apaisé  son  cueur  obstiné.  Mais,  pour  ce  que  ma 
Dame  voyoit  que  les  hommes  et  les  femmes  avoient 
essuyé  leurs  pleurs,  fist  signe  que  chacun  se  teust,  et 
commanda  à  la  gentille  Leonor  reciter  son  énigme, 
laquelle,  humble  et  obéissante,  dict  ainsi: 

ENIGME 

Je  suis  encores  jeune,  en  la  fleur  de  mes  ans, 
Toutesfois  je  suis  mère  à  qui  m'a  donné  vie, 
A  mon  père  grison,  dont  la  teste  envieillye, 
Tresbuche  à  chasque  pas  sur  ses  genoux  tremblans  ; 

Et  du  laict  nourrissier  qui  de  mes  tetins  blancs 
Enfle  mollettement  la  voulture  arondie 
Je  nourrys  un  enfant  qui  jeune  m'a  nourrie, 
Et  espousa  ma  mère,  il  y  a  ja  long  temps. 

Dont  trois  et  quatre  fois  heureuse  et  fortunée 
Soit  l'heure  et  le  moment  et  l'heureuse  journée 
Que  première  je  vy  la  lumière  des  cieux, 

Puys  qu'il  failloit  qu'ainsi  je  fusse  fille  et  mère, 

Et  que  de  ma  mammelle  (  ô  grand  bonté  des  dieux  !  ) 

J'alaictasse  l'enfant  qui  vieillard  est  mon  père. 

Leonor  ayant  proposé  son  énigme,  qui  fut  loué  de 
toute  l'asistance,  un  de  la  trouppe  se  leva,  pensant 
bien  l'entendre;  mais  son  exposition  fut  vaine  et  plus 
qu'assez  elongnée  de  la  vérité;  parquoy  la  damoiselle, 

se  prenant  à  rire,  l'interpréta  en  ceste  sorte  :  «  Il  es- 
toit  un  bon  vieillard  innocent  qui,  contre  tout  droit 
et  équité ,  avoit  esté  condamné  à  une,  perpétuelle  pri- 
son, ou  Von  ne  luy  distribuoit  aucuns  vivres,  à  fin 
qu'il  mourust  de  faim;  sa  fille,  sachant  ce  jugement, 
alloit  tous  les  jours  visiter  ce  bon  homme,  lequel  elle 
nourrissoit  du  laict  de  sa  mammelle,  Valaictant  comme 
un  petit  enfant.  Ainsi  estant  fille  elle  devint  mère, 
nourrissant  celuy  qui  ï avoit  engendrée.  »  Ceste  inter- 
prétation ne  fut  trouvée  moins  belle  que  le  récit  de  la 
piteuse  nouvelle  par  elle  faict  cy  dessus;  et,  à  fin  que 
les  autres  peussent  poursuivre  Vordre  commencé,  elle 
se  remit  en  son  siège,  ou  elle  ne  fut  plutost  qu'Isa- 
belle, qui  par  une  autre  nouvelle  devoit  mettre  fin  a 
ceste  soirée,  se  leva  de  sa  place,  et,  faisant  la  révé- 
rence, commença  en  ceste  façon. 

Trois  pauvres  frères  vont  par  le  monde  cherchans  leur  vie, 
en  fin  retournent  en  leur  maison  riches  et  opulens  en 
biens. 


ay  tousjours  ouy  dire  qu'engin  vaut 
mieux  que  force,  et  qu'il  n'y  a  chose 
au  monde,  tant  soit-elle  ardue  et  diffi- 
cile, que  l'homme  de  bon  esprit  ne 
mette  à  exécution.  Ce  que  par  ceste  brève  fable 
vous  pourrez  aysément  comprendre,  s'il  vous 
plaist  m'escouter. 

Jadis  en  ceste  cité  demeuroit  un  pauvre  homme 
qui  avoit  trois  filz,  ausquels,  pour  sa  trop  grande 
pauvreté,  il  ne  pouvoit  quasi  donner  un  morceau 
de  pain  ;  qui  fut  cause  que  ces  enfans,  pressez  par 
la  nécessité,  voyans  l'extrême  indigence  de  leur 
père  et  considerans  ses  foibles  et  caduques  forces, 
délibérèrent  le  soulager  de  la  charge  et  soin  qu'il 
avoit  de  les  entretenir,  et  s'en  aller  par  le  monde 

avec  le  baston  et  le  bissac  chercher  leur  adventure, 
et  s'ilz  pourroient  gaigner  quelque  chose  pour  les 
nourrir  au  temps  qui  viendroit.  Si  qu'ayans  pris 
congé  de  leur  bon  homme  de  père,  soubs  condi- 
tion toutesfois  de  retourner  au  bout  de  dix  ans,  ils 
partirent  et  s'en  allèrent  de  compagnie  jusques  en 
un  certain  endroit  qu'ils  avoient  advisé,  où  avec- 
ques  grandes  accollades  et  tristes  adieux  se  séparè- 
rent, tenant  chacun  le  chemin  qui  plus  luy  venoit 
à  gré. 

Advint  de  fortune  que  le  plus  grand,  ayant  ren- 
contré des  soldats  qui  alloient  à  la  guerre,  les 
suivit,  et,  arrivé  au  camp,  se  donna  à  un  capitaine 
de  l'armée,  à  la  suyte  duquel  il  se  façonna  si  bien 
aux  combats  et  assauts  qu'en  peu  de  temps  se  fist 
si  ruzé  en  l'art  militaire,  si  hardy  soldat  et  vaillant 
champion,  qu'il  tenoit  le  premier  rang  entre  les 
plus  courageux  et  vaillans.  Et,  outre  cela,  estoit 
tant  adroit  et  agile  qu'avec  deux  poignars  il  eust 
monté  sur  les  plus  hautes  tours  qu'on  eust  sceu 
veoir. 

Le  second  arriva  en  un  certain  port  de  mer  où 
l'on  charpentoit  des  vaisseaux,  et,  s'estant  faict 
serviteur  d'un  des  principaux  ouvriers,  excellent 
maistre  en  son  art,  profita  tellement  qu'en  moins 
de  rien  il  se  fit  si  bon  ouvrier  qu'il  estoit  renommé 
le  premier  de  tout  le  pays;  aussi  n'avoit-il  son 
pareil. 

Et  le  dernier,  se  délectant  au  chant  du  rossi- 
gnol et  autres  oyseaux,  se  mit  à  les  suyvre  par 
l'obscurité  des  vallées,  l'espaisseur  des  boys,  la 
solitude  des  bocages,  l'horreur  des  desertz  soli- 
taires et  inhabitez,  et  s'esgara  si  bien  en  ceste 
poursuitte  qu'il  ne  peut  retrouver  son  chemin,  si 
qu'il  fut  contrainct  demeurer  habitant  des  forests, 
où,  pour  la  continuelle  demeure  qu'il  y  fist  par 
l'espace  de  dix  ans,  devint  comme  un  homme  sau- 
vage. Et,  pour  l'assiduité  et  longue  accoutu- 
mance de  ces  lieux  farouches  et  déserts,  aprint  le 
langage  des  oyseaux,  qu'il  prenoit  plaisir  d'es- 
couter,  si  qu'il  estoit  plus  congneu  entre  eux  que 
le  dieu  Pan  parmy  les  Faunes. 

Or,  le  jour  venu  qu'il  failloit  retourner  au  païs, 
les  deux  premiers  se  rendirent  au  lieu  destiné,  où 
ils  attendirent  le  troisiesme,  lequel  voyans  venir 
nud  et  couvert  de  poil  comme  un  ours,  pour  la 
grande  amitié  qu'ils  luy  portoient,  luy  coururent 
au  devant,  et,  fondans  en  larmes,  l'embrassèrent  et 
baisèrent  plus  de  mille  fois;  et,  l'ayant  faict  vestir 
de  quelques  vestemens  que  ils  luy  donnèrent, 
s'acheminèrent  vers  la  première  hostellerie,  où, 
s'estans  mis  à  table  pour  disner,  furent  estonnez 
qu'ils  virent  un  petit  oyseau  se  percher  sur  un 
arbre,  lequel,  chantant  mélodieusement,  disoit  : 

Vous  qui  estes  leans,  mangeans  et  banquetans, 
Sachez  qu'à  costé  droict  de  ceste  hostellerie 


FABLE     V  127 

Est  caché  un  thresor  de  richesse  infinie 

Que  le  Ciel  vous  reserve  il  y  a  ja  long  temps. 

L'oyseau,  ayant  chanté  ces  paroles,  s'envolla. 
Adonc  le  frère  dernier  venu  raconta  à  ses  frères 
de  poinct  en  poinct  tout  ce  que  l'oyseau  avoitdict  ; 
de  mode  qu'ayant  fouy  le  lieu  et  endroict  qu'il 
leuravoit  enseigné,  ils  trouvèrent  le  thresor,  lequel 
ils  emportèrent  et,  s'en  estans  faicts  riches,  re- 
tournèrent vers  leur  vieil  père,  qui  les  receut  fort 
amoureusement. 

Or,  quelque  temps  après,  ce  dernier  venu  en- 
tendit un  autre  oyseau  qui  chantoit  ces  vers  : 

Dedans  la  mer  Egée  est  une  isle  fort  belle 
Que  la  nimphe  Chione  honora  de  son  nom, 
En  laquelle  jadis  la  fille  d'Apollon 
Fist  bastir  un  chasteau  que  Chtos  on  appelle. 

Un  serpent  contrefaict,  dont  la  gueule  fumeuse 
La  flamme  et  le  poison  vomit  de  toutes  pars, 
Et  un  ord  basilic  aux  venimeux  regards, 
Gardent  de  ce  palais  l'entrée  adventureuse. 

Tous  les  plus  grands  thresors,  les  biens  et  la  richesse, 
Qu'en  espargne  on  gardoit  passez  sont  cinq  cens  ans, 
Et  cinq  cens  ans,  encor  sont  enfermez  leans, 
Avec  la  nimphe  Agla,  des  belles  la  princesse. 

Or  quiconques,  armé  d'une  force  nouvelle, 
Aura  la  hardiesse  entrer  en  ce  beau  lieu 
Et  monter  au  dessus  de  la  tour  du  mylieu, 
Les  thresors  seront  siens  avecques  la  pucelle. 

L'oyseau,  ayant  chanté  ces  vers,  s'envolla,  le 
chant  duquel  ayant  esté  interprété  par  le  dernier 
frère  aux  deux  autres,  délibérèrent  aller  tous  trois 
de  compagnie  en  ce  lieu  :  le  premier  promit  mon- 
ter sur  la  tour  avec  deux  poignars  ;  le  second  dict 
qu'il  feroit  un  vaisseau  si  léger  que  jamais  n'en 
fut  un  semblable,  ce  qu'il  fist.  Et  un  jour,  par 
bonasse,  ayans  monté  dessus,  donnèrent  les  voiles 
au  vent,  qu'ils  eurent  tant  favorable  qu'en  moins 
de  rien  ils  arrivèrent  une  nuict,  sur  le  point  du 
jour,  en  l'isle  de  Chios;  en  laquelle  ayans  prins 
terre,  le  soldat,  armé  de  ses  deux  poignards,  d'un 
courage  asseuré  monta  sur  la  tour,  print  Agla, 
qu'il  lya  avecques  une  corde,  et  la  descendit  à  ses 
frères.  Ce  faict,  et  s'estant  saisy  des  rubis,  perles, 
diamans  et  autres  joyaux,  ensemble  d'un  mont 
d'or  qui  estoit  leans,  descendit  gentiment;  et,  lais- 
sant le  païs  vuyde,  qu'ils  avoient  saccagé,  s'en  re- 
tournèrent tous  sains  et  sauves. 

Mais,  à  raison  de  la  pucelle,  qui  ne  pouvoit 
estre  divisée,  sourdit  un  grand  estrif  entre  eux,  à 
sçavoir  à  qui  elle  devoit  demeurer,  et  lequel  des 
trois  meritoit  mieux  la  posséder.  En  fin,  ayant  lon- 
guement disputé,  les  raisons  des  uns  et  des  autres 
furent  trouvés  si  bonnes  que  l'on  ne  la  peust  adju- 
ger à  l'un  sans  faire  tort  aux  autres,  au  moyen 
dequoy  la  cause  est  demeurée  indécise,  et  le  procès 
pendu  au  croc. 

Isabelle  avoit  desja  mis  fin  à  sa  brefve  nouvelle, 
quand,  mettant  la  main  en  sa  pochette,  elle  en  tira 
un  papier  ou  estoit  escrit  son  énigme,  qui  est  tel  : 


ENIGME 

Un  fort  et  grand  coursier  qui  n'a  rien  blanc  que  l'aisle 
Vole  d'une  si  prompte  et  grande  agilité 
Que  jamais  il  n'est  veu  sur  la  terre  arresté, 
Tant  ses  pas  sont  subtils  et  son  alleure  isnelle. 

En  ses  larges  costez  bien  souvent  il  recelle 
Des  richesses,  des  biens  et  thresors  à  planté  ; 
Son  frein  est  à  sa  queue  incessamment  planté, 
Et  son  dos  hérissé  d'une  façon  nouvelle. 

Soit  qu'on  face  la  guerre,  ou  que  soyons  en  paix, 
Ses  aisles  esbranlant,  il  n'arreste  jamais, 
Ains  fuit  légèrement  d'une  course  soudaine. 

Il  porte  sur  le  front  deux  grands  et  larges  yeux, 
Desquels  il  ne  void  rien  ;  c'est  pourquoy  en  maints  lieux 
Souvent  contre  son  gré  son  escuyer  il  meine. 


Venigme  ingénieusement  recité  par  Isabelle  fut 
presque  entendu  d'un  chacun,  car  il  ne  signifioit 
autre  chose  que  la  puissante  et  superbe  navire,  la- 
quelle, pour  ce  qu'elle  est  toute  noire  de  poix  et  tac, 
n'a  rien  blanc  que  les  voiles.  Elle  hante  la  mer  et  fuyt 
la  terre,'  elle  a  son  timon  derrière,  duquel  elle  est 
gouvernée;  en  temps  de  paix  elle  est  employée  pour 
marchandise,  et  durant  la  guerre  pour  combatre . 
Straparole.  III.  17 

D'avantage,  elle  a  deux  yeux  au  front,  dont  elle  ne 
voit  goûte ,  qui  est  cause  que  souvent,  courant  for- 
tune, elle  conduict  l'homme  entre  les  escueils  et  lieux 
estranges  où  il  ne  vouldroit  aller.  Et,  pour  ce  qu'il 
estoit  tard,  ma  Dame  commanda  allumer  les  flam- 
beaux, et  que  chacun  se  retirast,  soubs  condition 
toutesfois  se  trouver  le  soir  ensuivant  en  la  mesme 
place;  ce  qu'ils  promirent  faire. 


E,  Champollion,  se, 


Jouaust,  Ed, 


A,  Salmon,  Imp, 

Fable  II, 


LA  HUICTIESME   NUICT 


E  blond  et  lumineux  Apollon,  fils  du 
fouldroyant  Juppiter  et  de  Latone,  s* es- 
toit  desja  retiré  de  nous,  et  les  petits 
moucherons  luisans  qui  voilent  sur  le 
soir,  ayans  quitté  les  aveugles  et  ténébreuses  cavernes, 
se  recreoient ,  bavolans  par  Vespaisseur  de  l'obscurité 
de  la  nuict  qui  s'estendoit  de  toutes  parts,  quand  ma 
Dame,  arrivée  en  la  spacieuse  salle,  accompagnée  de 
ses  damoiselles ,  receul  gracieusement  la  noble  et  ho- 
norable compagnie,  qui  peu  au-paravant  s'y  estoit 
rangée  chacun  en  son  lieu  accoustumé.  Adonc  com- 
manda venir  les  instrumens,  et,  ayans  quelque  temps 
dansé,  un  serviteur  se  présenta  avec  le  vase  d'or, 
dans  lequel  un  petit  enfant  ayant  mis  la  main  en  tira 
cinq  noms,   dont  le  premier  estoit  celuy  de  Eritrée; 


1 32  HUITIÈME     NUIT 

l'autre,  de  Catharuze;  le  troisiesme ,  d'Ariane;  le 
quatriesme,  d'Alterie,  et  le  cinquiesme ,  de  Lorette. 
Mais,  devant  que  la  plaisante  Entrée  donnast  com- 
mencement à  sa  fable,  ma  Dame  voulut  que  toutes 
cinq  ensemble,  marians  la  voix  aux  instrumens,  dis- 
sent une  chanson.  Lesquelles,  d'un  angelique  semblant 
et  chère  gaye  et  joyeuse,  commencèrent  à  chanter 
ainsi  : 

CHANSON 

La  belle  qui  en  ses  yeux 
Loge  mon  pire  et  mon  mieux, 
Ma  triste  mort  et  ma  vie, 
Et  qui  tient  la  cruauté 
Ordinairement  unye 
Avecque  sa  grand  beauté, 

Ne  se  plaist  qu'en  sa  rigueur, 
N'ayme  rien  que  ma  langueur, 
Mon  tourment  et  mon  martyre, 
Et,  ignorant  mon  émoy, 
Helas  !  ne  se  faict  que  rire 
De  mon  service  et  de  moy. 

Aussi  tant  plus  à  mes  pleurs, 
Les  tesmoings  de  mes  douleurs 
Et  de  mes  cruelles  peines, 
Chetif,  je  lasche  les  eaux, 
Qui,  ainsi  que  deux  fontaines, 
S'escoulent  en  longs  ruisseaux  : 

Non  à  fin  d'avoir  mercy, 
Ny  que  son  cueur  endurcy 
Mon  mérite  recompense, 

Mais  qu'elle  prenne  pitié 
De  ma  longue  patience 
Et  de  ma  ferme  amitié. 

D'autant  plus  elle  me  fuyt, 
Et  sa  fierté  me  poursuict 
En  mille  façons  cruelles, 
Me  livrant  plus  de  trespas 
Qu'aux  âmes  plus  criminelles 
On  ne  faict  souffrir  là  bas. 

Apres,  pour  combler  mon  cueur 

D'un  perpétuel  mal-heur, 

Je  voy  peint  en  son  visage, 

Et  dessus  ses  lèvres  d'or, 

Le  pourtraict  de  mon  dommage, 

Et  de  ma  misère  encor', 

Et  aperçoy  que  les  cieux 
Cruels  me  sont  odieux, 
Et  que  l'enfant  d'Ericine 
Et  la  rigueur  de  mon  sort, 
Se  plaisans  en  ma  ruyne. 
Sont  conjurez  à  ma  mort. 

Ce  doux  et  céleste  chant  pleut  merveilleusement  à 
toute  la  compagnie,  spécialement  au  Bembe,  à  qui  il 
touchoit  de  plus  prés  qua  pas  un  autre.  Mais,  à  fin 
de  ne  descouvrir  ce  qu'il  tenoit  caché  en  son  cueur,  se 
garda  de  rire,  et,  se  tournant  vers  la  gracieuse  En- 
trée, luy  dict  :  a  Ma  Damoiselle,  il  est  tantost  temps 
que,  par  une  nouvelle  fable,  vous  donniez  commen- 
cement aux  plaisans  discours  de  ceste  nuict»  ;  la 
quelle,  sans  attendre  autre  commandement  de  ma 
Dame,  commença  joyeusement  à  dire  ainsi. 


FABLE   I. 


Trois  faineans  vont  de  compagnie  à  Rome,  et  trouvent  en 
chemin  une  bague,  à  raison  de  laquelle  ils  entrent  en 
grand'  contention;  un  gentilhomme  survient,  qui  ordonne 
qu'elle  sera  au  plus  poltron.  En  fin  se  trouvent  tous  trois 
si  poltrons  que  la  cause  demeura  indécise. 


onsiderant  en  moymesmes,  vertueuses 
Dames,  la  grande  diversité  des  estats 
esquels  vivent  aujourd'huy  les  misé- 
rables mortels,  je  pense  n'y  avoir  rien 
pire,  plus  infortuné  ny  malheureux  que  la  vie  pol- 
tronne; d'autant  que  le  poltron  et  cagnardier  est 
blasmé  d'un  chacun,  monstre  au  doigt  et  chassé  de 
toute  honneste  compagnie,  tant  sa  paresse,  las- 
cheté  et  fai-neantise  le  rendent  odieux  ;  et  toutes- 
fois  il  ayme. mieux  traisner  ses  misérables  jours  en 
toute  langueur  et  pauvreté  que  renoncer  à  son 
mestier  de  belistre  et  coquine  poltronnerie,  comme 
il  advint  à  trois  grands  faineans,  la  nature  et  vie 

desquels  vous  sera  à  plein  déclarée  par  le  progrez 
de  cestuy  mien  discours. 

Sachez  donc  qu'au  territoire  de  Sienne  se  trou- 
vèrent, n'y  a  pas  encores  deux  ans,  trois  galans 
jeunes  d'aage,  mais  vieils  et  excellens  en  toute 
sorte  de  poltronnerie  qui  se  puisse  dire  ou  imagi- 
ner. Desquels  l'un,  pour  estre  plus  que  les  deux 
autres  dédié  à  la  gueulle  et  toute  gourmandise, 
estoit  appelle  Gourdin;  l'autre,  pource  qu'il  ne 
valoit  rien  du  tout,  estoit  d'un  chacun  nommé 
Fentuse,  et  le  troisiesme,  d'autant  qu'il  n'avoitpas 
beaucoup  de  cervelle  en  sa  caboche,  se  nommoit 
Sennuce. 

Un  jour,  ces  galans  se  trouvans  tous  trois  de 
fortune  sur  le  grand  chemin  et  devisans  ensemble, 
Fentuse  dict  aux  autres  :  «  Mes  frères,  où  allez- 
vous  ainsi?  — Je  vay  à  Rome,  respond  Gour- 
din. —  Et  que  faire?  dict  Fentuse.  —  Chercher 
quelque  bonne  adventure,  replicque  Gourdin,  à 
fin  que  je  puisse  vivre  sans  rien  faire.  —  Nous  y 
allons  aussi  ,  dirent  les  deux  autres.  —  Si  vous  le 
trouviez  bon,  dict  Gourdin,  je  vous  ferois  volon- 
tiers compagnie  »;  ce  que  les  autres  acceptèrent. 
Et  deslors  se  donnèrent  la  foy  ne  se  séparer  d'en- 
semble qu'ils  ne  fussent  dans  Rome. 

Or,  ces  rustres  continuans  leur  chemin  et  devi- 
sans de  plusieurs  choses,  advint  que  Gourdin  jetta 
la  veuë  en  bas,   et,   regardant   contre  terre,  vit 

reluire  parmy  les  cailloux  une  bague  d'or  dans  la- 
quelle estoit  enchâssée  une  fort  belle  et  riche  pierre 
précieuse,  qui  rendoit  une  clairté  si  grande  qu'elle 
luy  esblouïssoit  les  yeux;  mais  Fentuse  l'avoit  pre- 
mièrement monstrée,  et  Sennuce  la  releva  de  terre 
et  la  mist  en  son  doigt.  De  là  sourdit  un  grand 
débat  entr'eux,  à  sçavoir  à  qui  elle  devoit  appar- 
tenir :  «  car,  disoit  Gourdin,  elle  est  mienne, 
parce  que  je  l'ay  veûe  le  premier.  —  Mais  elle 
m'appartient,  disoit  Fentuse,  d'autant  que  je  l'ay 
premièrement  monstrée.  —  Ains  de  tout  droict  et 
équité  elle  doit  estre  à  moy,  disoit  Sennuce,  car 
je  l'ay  relevée  et  mise  en  mon  doigt.  »  Ainsi,  ces 
malheureux,  ne  voulans  l'un  cedder  à  l'autre,  de- 
meurèrent long  temps  en  ces  disputes,  tant  qu'à 
la  fin  vindrent  des  paroles  au  faict,  et,  se  gour- 
mans  le  plus  plaisamment  du  monde,  se  donnèrent 
tant  de  coups  de  poing  par  la  teste,  les  dents  et  le 
nez,  qu'ils  pleuvoient  sang  de  toutes  parts.  Advint 
que,  comme  ceste  farce  se  joùoit,  M.  Gavard  Co- 
lonne, gentilhomme  romain  et  fort  grand  mes- 
nager,  venoit  d'une  sienne  mectairie,  et  s'en  re- 
tournoit  à  Rome;  mais,  les  voyant  de  loin  en  ceste 
escrime  et  entendant  le  tintamarre  qu'ils  faisoient, 
s'arresta  court,  se  tenant  sur  ses  gardes,  et,  crai- 
gnant que  ce  fussent  quelques  voleurs,  fut  deux  ou 
trois  fois  en  fantasie  de  rebrousser  chemin  et  re- 
tourner d'où  il  venoit.  En  fin,  prenant  courage  et 

s'estant  aucunement  asseuré,  poursuivit  son  che- 
min, pîcquant  droict  à  eux,  qu'il  salua,  disant  : 
«  Dieu  gard,  compagnons  !  Qu'y  a-il  à  desmesler 
entre  vous,  qui  vous  caressez  ainsi  à  coups  de 
poing?  »  Respond  Gourdin  :  «  Mon  gentilhomme, 
je  vous  veux  dire  d'où  procède  nostre  querelle. 
Estans  partis  tous  trois  de  nos  maisons  pour  aller 
à  Rome,  nous  nous  sommes  de  fortune  rencontrez 
sur  le  chemin,  qu'avons  continué  de  compagnie 
jusques  icy,  que,  devisans  ensemble,  j'ay  veu  contre 
terre  une  belle  pierre  précieuse  enchâssée  en  or; 
laquelle,  pource  que  je  i'ay  veuë  le  premier,  je  dis 
me  devoir  appartenir  de  tout  droict  et  équité.  — 
Et  je  soustien  le  contraire,  dict  Fentuse,  et  qu'elle 
doibt  estre  mienne,  par  ce  que  je  luy  ay  premiè- 
rement monstrée.  —  Et  je  maintien  qu'elle  m'ap- 
partient, dict  Sennuce  qui  ne  dormoit  pas,  pource 
que,  sans  qu'ils  me  fissent  aucun  signe,  je  l'ay  re- 
levée et  mise  en  mon  doigt.  »  Le  seigneur  Gavard, 
ayant  entendu  la  cause  de  leur  différend,  leur  dict  : 
«  Et  bien,  compagnons,  me  voulez-vous  faire  juge 
de  vostre  différend,  et  je  chercheray  les  moyens 
vous  apoincter  et  mettre  d'accord?  —  Nous  en 
sommes  contens  » ,  respondirent-ils  tous  d'une  voix  ; 
et,  se  touchans  les  mains,  jurèrent  se  rapporter  à 
son  bon  jugement,  et  acquiescer  entièrement  à  sa 
sentence.  Alors  le  gentilhomme  :  «  Puis  que,  d'un 
commun  consentement,  vous  avez  mis  vostre  affaire 

entre  mes  mains,  je  veux  que  m'accordiez  deux 
choses  :  la  première,  que  mettiez  la  bague  en  ma 
puissance;  l'autre,  que  chacun  de  vous  s'estudie 
entre  cy  et  quinze  jours  faire  quelque  insigne  pol- 
tronnerie; et  celuj  de  vous  qui  fera  la  plus  lasche 
et  vilaine  aura  la  bague  et  en  pourra  disposer  à  sa 
volonté.  » 

A  quoy  s'accordèrent  les  compagnons,  et,  ayans 
mis  le  joyau  entre  les  mains  du  gentilhomme,  s'en 
allèrent  à  Rome,  où  arrivez  se  séparèrent,  l'un 
allant  d'un  costé,  l'autre  de  l'autre,  deliberans 
chacun  d'eux  faire  quelque  solennelle  poltronnerie 
digne  de  loùenge  et  perpétuelle  mémoire.  Gour- 
din se  mit  en  service  avec  un  maistre,  lequel  un 
jour,  estant  allé  au  marché,  acheta  des  figues  nou- 
velles qui  viennent  sur  la  fin  du  moys  de  juing,  et 
les  bailla  à  garder  à  Gourdin  jusques  à  ce  qu'ils 
fussent  au  logis.  Gourdin,  qui  estoit  brave  poltron 
et  naturellement  goulu,  print  une  de  ces  figues, 
laquelle  (suyvant  tousjours  son  maistre)  il  mangea 
secrettement  petit  à  petit  ;  et,  d'autant  que  le  goust 
luy  en  plaisoit,  continuant  sa  gourmandise,  mit  en 
sa  bouche  une  autre  beaucoup  plus  grosse  que  la 
première.  Mais,  craignant  que  son  maistre  ne  s'en 
apperceust,  la  cacha  en  un  coing  de  sa  bouche  à 
la  façon  des  singes.  Son  maistre,  se  retournant  de 
fortune,  s'apperceut  que  Gourdin  avoit  la  joue 
gauche  plus  grosse  et  enflée  que  l'autre,  et,  s'ar- 

restant  tout  court  pour  le  mieux  considérer  à  son 
ayse,  congneut  que  véritablement  ce  compagnon 
avoit  le  visage  enflé  plus  que  de  coustume;  par- 
quoy  luy  demanda  qu'il  avoit.  Mais  il  ne  respondit 
nomplus  qu'un  muet;  quoy  voyant,  le  maistre,  qui 
en  estoit  assez  esbahy,  luy  dict  :  «  Gourdin,  ouvre 
la  bouche  et  souffre  que  je  voye  ton  mal,  à  fin  d'y 
remédier  d'heure.  »  Mais  le  malicieux  ne  kvoulut 
ny  baailler  ny  parler,  et  d'autant  plus  on  l'en  pres- 
soit,  d'autant  plus  ce  glouton  serroit  les  dentz. 
En  fin,  le  maistre,  ayant  faict  tout  ce  qu'il  avoit 
peu  pour  luy  faire  ouvrir  la  bouche,  et  voyant 
qu'il  se  travailloit  en  vain,  craignant  qu'il  n'en  ad- 
vînt plus  grand  inconvénient,  mena  cest  homme 
de  bien  chez  le  prochain  barbier,  auquel,  en  luy 
monstrant,  il  dict  :  «  Maistre,  il  est  à  ceste  heure 
tombé  sur  le  visage  de  ce  garçon  une  estrange 
adventure,  comme  voyez,  si  qu'il  ne  peult  parler 
ny  ouvrir  la  bouche,  et,  pource  que  je  crains  que 
cela  ne  l'estouffe,  je  vous  prie  y  regarder.  » 

Alors  le  chirurgien ,  tastant  doucement  Gour- 
din où  l'on  pensoit  que  fust  son  mal,  luy  disoit  : 
«  Compagnon,  qu'est-ce  qui  te  faict  mal?  dy-le- 
moy.  »  Il  ne  respond  rien.  «  Ouvre  la  bouche.  » 
Il  ne  se  remue,  ains  serre  les  dents;  quoy  voyant 
le  barbier,  et  qu'il  perdoit  ses  parolles  au  vent,  mit 
la  main  à  certains  ferremens,  et  commença  à  tenter 
s'il  luy  pourroit  ouvrir  la  bouche  ;  mais  il  ne  fut  ja- 

mais  en  sa  puissance,  qui  luy  fit  croire  que  c'estoit 
une  apostume  qui  petit  a  petit  s'estoit  enflée  et  ré- 
duite à  maturité,  et  qu'il  la  failloit  ouvrir.  Parquoy ,  à 
fin  de  faire  évacuer  les  humeurs,  il  luy  encisa  la  joue 
avecques  le  razouër,  ce  que  le  poltron  de  Gourdin 
endura  patiemment,  ne  s'en  esmouvant  nomplus 
qu'une  forte  tour  pour  la  rozée.  Ce  faict,  le  chi- 
rurgien commença  luy  presser  la  joue  pour  veoir 
quelle  estoit  la  matière  qui  en  procedoit;  mais  il 
fut  tout  estonné  qu'au  lieu  d'ordures  et  vilennies 
n'en  sortoit  que  du  sang  tout  pur,  meslé  avec 
quelques  grains  de  la  figue  qu'il  tenoit  encore  es- 
troictement  pressée  en  sa  bouche.  Son  maistre, 
ayant  veu  ce  spectacle  et  considéré  la  poltronnerie 
de  son  serviteur,  le  fit  penser  de  ceste  playe,  puis 
l'envoya  à  tous  les  diables. 

Fentuse,  qui  en  poltronnerie  n'estoit  inférieur  à 
Gourdin,  ayant  desja  despendu  tant  peu  d'argent 
qu'il  avoit  et  ne  trouvant,  pour  sa  lascheté,  aucun 
qui  voulust  se  servir  de  luy,  alloit  mandiant  d'huys 
en  huys,  couchant  tantost  soubs  un  arbre,  mainte- 
nant soubs  un  porche  et  tantost  en  un  autre  lieu. 
Advint  qu'une  nuict  entre  les  autres,  ce  pauvre 
malencontreux  arriva  en  un  vieil  bastiment  tout  en 
ruyne,  où  entré  trouva  un  fumier  couvert  d'un 
peu  de  paille,  sur  lequel  au  mieux  qu'il  peut  se 
coucha,  et,  gaigné  du  sommeil,  s^y  endormit;  mais 
il  n'y  fut  pas  long  temps  que  il  s'esleva  un  grand 

vent,  suyvi  de  telle  pluye  et  tempeste  qu'il  sem- 
blent que  le  monde  deust  ruiner,  tellement  que, 
tant  que  la  nuict  fut  longue,  ne  cessa  de  plouvoir 
et  esclairer.  Or,  pource  que  ce  vieil  logis  estoit 
fort  mal  couvert,  quelques  gouttes  de  l'eau  de  la 
pluye  qui  chéoit  par  un  trou  de  la  couverture  tom- 
boient  droit  sur  l'œil  de  Fentuse,  de  façon  qu'elles 
le  resveillerent,  luy  desrobbans  son  repos;  mais  le 
malheureux,  pour  la  grande  poltronnerie  qui  estoit 
en  son  méchant  corps,  n'en  voulut  jamais  bouger 
de  sa  place,  ny  éviter  le  péril  et  inconvénient  qui 
luy  en  advint,  ains,  demeurant  obstiné  en  son  opi- 
niastre  volonté,  se  laissoit  misérablement  gaster 
l'œil  par  ceste  eau  qui  continuellement  tomboit 
dessus,  laquelle  estoit  si  froide  et  chéoit  en  telle 
abondance  que,  devant  qu'il  fust  jour,  le  pauvret 
en  perdit  l'œil  sur  lequel  elle  degouttoit.  Le  matin, 
Fentuse,  s'estant  levé  pour  aller  chercher  dequoy 
disner,  fut  tout  estonné  qu'il  s'en  failloit  un  qu'il 
n'eust  ses  deux  yeux;  mais,  pource  qu'il  pensoit 
songer,  mit  la  main  sur  le  bon  et  trouva  qu'il  avoit 
perdu  l'autre,  dont  il  fut  le  plus  joyeux  homme 
du  monde,  par  ce  qu'il  se  persuadoit  que  par  la 
prouesse  d'une  tant  insigne  et  remarquable  pol- 
tronnerie il  s'estoit  acquis  le  joyau. 

Sennuce,  qui  ne  vivoit  moins  poltronnement  que 
les  deux  premiers,  se  maria  et  print  pour  femme 
une  qui  ne  luy  devoit  gueres  en  lascheté,  paresse 

et  poltronnerie,  laquelle  avoit  nom  Bedouyne.  Un 
soir,  après  soupper,  ceste  belle  couple  estant  assise 
sur  le  sueil  de  l'huys  de  leur  maison,  à  fin  de 
prendre  l'air,  par  ce  que  c'estoit  en  esté,  Sennuce 
dict  à  sa  femme  :  «  Bedouyne,  ferme  l'huys,  car  il 
est  temps  de  se  aller  coucher.  —  Fermez-le  vous- 
mesmes  si  vous  voulez,  respond-elle,  je  n'en  feray 
rien.  »  Estans  ainsi  en  ceste  dispute,  ny  l'un  ny 
l'autre  ne  vouloit  fermer  la  porte,  quand  Sennuce 
dict  :  «  Bedouyne,  je  veux  faire  un  accord  avec 
toy,  que  le  premier  qui  parlera  de  nous  deux  fer- 
mera Thuys.  »  La  femme,  qui  estoit  toute  pol- 
tronne de  nature  et  obstinée  par  coustume,  s'y 
accorda.  Ainsi,  et  l'un  et  l'autre  n'osoient  parler, 
de  peur  de  fermer  la  porte.  En  fin,  la  bonne  dame, 
à  qui  le  jeu  commençoit  à  desplaire,  d'autant  qu'elle 
estoit  abbatuë  du  sommeil,  laissa  son  mary  sur  un 
banc,  et,  se  despouïllant,  s'alla  bien  et  beau  cou- 
cher. 

Quelque  temps  après,  le  serviteur  d'un  gentil- 
homme passa  par  la  rue,  auquel  de  fortune  le  vent 
avoit  estaint  sa  chandelle  en  sa  lanterne,  et,  voyant 
l'huys  de  ceste  maison  ouvert,  entra  dedans,  criant  : 
«  Hola!  qui  est  leans  ?  Je  vous  prie  allumer  un  peu 
ma  chandelle.  »  Mais  personne  ne  respondoit.  Ce 
serviteur,  marchant  un  peu  plus  avant,  trouva  Sen- 
nuce couché  sur  ce  banc,  ayant  les  yeux  ouverts,  le- 
quel il  pria  luy  allumer  sa  chandelle.  Mais  il  ne  luy 

dict  un  seul  mot;  au  moyen  dequoy,  pensant  que 
Sennuce  dormist,  le  print  par  le  bras,  et  commença 
à  le  tirer  et  secouer,  disant  :  «  Hoîa!  mon  maistre, 
que  faictes-vous  ?  Parlez ,  allumez-moy  ma  chan- 
delle. »  Mais  Sennuce,  encores  qu'il  ne  dormist,  de 
pœur  d'encourir  en  la  peine  de  fermer  la  porte,  ne 
voulut  parler.  Quoy  voyant,  le  valet  marcha  un  peu 
plus  oultre,  et,  regardant  de  toutes  parts,  vit  un  peu 
de  clairté  qui  reluisoit  au  fouyer,  duquel  se  appro- 
chant alluma  sa  chandelle.  Ce  faict,  et  jettant  sa 
veuë  de  tous  costez,  ne  vit  personne,  sinon  Be- 
doûyne  seule  dans  le  lict,  laquelle  il  appella  par 
plusieurs  fois  ;  mais  elle  ne  voulut  jamais  parler  ne 
se  mouvoir,  de  peur  de  fermer  la  porte.  Le  galant, 
qui  la  voyoit  belle  et  gentille  et  qui  ne  vouloit 
parler,  se  coucha  doulcement  auprès  d'elle,  et, 
ayant  mis  la  main  à  ses  fers,  qui  estoient  quasi 
tous  rouillez,  les  mit  en  la  forge,  chose  que  Be- 
doùyne  endura  patiemment  sans  sonner  un  seul 
mot,  laissant  le  jeune  homme  (combien  que  son 
mary  y  fust  présent)  exécuter  ses  désirs.  Lequel 
party,  Bedoùyne  se  leva,  et,  allant  vers  la  porte, 
trouva  son  mary  qui  dansoit  ses  jambes  sur  un 
banc,  auquel,  comme  en  tensant,  elle  dict  :  «  O  le 
brave  homme  que  voila,  qui  toute  nuict  a  laissé  la 
porte  ouverte,  et  souffert  que  les  hommes  ayent 
entré  jusques  en  son  lict,  sans  toutesfois  y  avoir 
donné  aucun  empeschement  !  Vrayement,  vous  me- 

ritez  bien  que  l'on  vous  face  boire  en  un  soulier 
percé.  »  Adonc  le  poltron  Sennuce,  se  levant,  dict 
pour  toute  responce  :  «  Or,  va  maintenant  fermer 
l'huys,  sotte  que  tu  es!  Tu  me  le  pensois  faire 
fermer,  mais  tu  es  bien  deceuë  :  ainsi  sont  chas- 
tiez  les  obstinez.  »  Bedouyne,  se  voyant  avoir 
perdu,  se  leva  et  alla  fermer  l'huys,  puis  se  retourna 
coucher  avec  son  cornu  mary. 

Le  jour  déterminé  venu,  les  trois  rustres  se  pré- 
sentèrent devant  Gavard;  lequel,  ayant  entendu 
leurs  actes  mémorables  et  bien  considéré  leurs  rai- 
sons, ne  voulut  rien  déterminer,  pensant  que  soubs 
la  chappe  du  ciel  on  ne  sçauroit  trouver  trois  autres 
poltrons  semblables  à  ceux-cy.  Et,  ayans  prins  la 
bague,  la  jetta  en  terre,  disant  qu'elle  seroit  à 
celuy  qui  la  releveroit. 

Ceste  plaisante  fable  mit  grande  contention  entre 
les  auditeurs  ,  aucuns  desquels  disoient  Gourdin  mé- 
riter la  bague,  autres  que  elle  appartenoit  à  Fentuse, 
et  les  autres  Vadjugeoient  à  Sennuce,  allegans  là 
dessus  plusieurs  bonnes  et  fortes  raisons.  Mais  ma 
Dame,  qui  voyoit  le  temps  s'escouler,  voulut  que  la 
décision  de  ceste  matière  fust  remise  à  une  autre 
fois,  et  commanda  que  chacun  se  teust,  et  qu'Eritrée 
suyvist  Vordre  en  récitant  son  énigme.  Laquelle,  toute 
gaye  et  riante ,  dict  en  ceste  façon  : 

ENIGME 

Monsieur  s'aproche  d'elle,  et,  comme  en  la  flattant, 
Avecques  les  deux  mains  doulcement  la  manye, 
Et,  la  tenant  de  prés  à  son  plaisir  saisie, 
Il  monte  en  son  giron,  et  sur  elle  s'estend. 

Adonc  il  la  secout,  la  foulle  et  presse  tant 
Que,  contrainte  à  tous  coups,  dessoubs  luy  elle  crie  ; 
Mais  luy,  qui  prend  plaisir  d'avoir  sa  compagnie, 
Pour  son  fascheux  crier  ne  la  laisse  pourtant. 

Souvent  elle  se  vest  d'or,  d'argent  et  de  soye, 
Affin  de  se  monstrer  plus  plaisante,  plus  gaye, 
Plus  belle  et  plus  gentille  aux  yeux  de  ses  amants. 

Chascun  monte  dessus,  mais  les  prestres,  les  moynes, 
Les  carmes,  jacobins,  cordeliers  et  chanoines, 
Sont  ses  plus  favoris  et  aymez  courtisans. 

Ce  plaisant  énigme  appresta  à  rire  à  toute  l'assis- 
tance, qui  V escorchoit  par  la  queue,  en  faisant  assez 
mal  son  profit,  quand  le  Bembe  se  leva  disant  : 
«  Vous  feriez  volontiers  rougir  ceste  sage  et  honneste 
damoiselle  ,  qui  vous  vouldroit  croire  :  non  que  je 
vueille  dire  que  le  faciez  de  malice,  mais  par  faulte 
de  bien  et  sainement  entendre  son  enigmey  qui  ne  si- 
gnifie autre  chose  que  la  chaire  à  s'asseoir,  de  laquelle 
monsieur  s'aproche,  et,  V ayant  doucement  prinse, 
s  assied  dessus,  s'y  remuant  quelquefois  si  fort  qu'il 
la  faict  crier  soubs  luy.  Elle  est  souvent  garnye  d'or, 
d'argent  et  de  soye,  à  fin  de  paroistre  plus  belle  et 
StraparoU.   III.  19 

gentille.  Chacun  monte  dessus;  mais  les  gens  d'église 
et  théologiens,  comme  moynes,  cordeliers,  jacobins  et 
autres,  sont  ses  plus  favoris,  d'autant  que,  vacquans 
ordinairement  à  l'estude,  sont  tousjours,  soit  de  nuict, 
soit  de  jour,  assis  sur  elle.  »  L'exposition  de  cet 
énigme  ne  fut  trouvée  moins  belle  que  la  proposition 
d'iceluy  plaisante.  Alors  Catharuse,  sans  attendre 
autre  commandement,  haulsant  la  voix,  dict  en  ceste 
manière. 


FABLE    II. 


Deux  soldats  frères  espousent  deux  sœurs  :  l'un  flatte  et 
caresse  sa  femme,  laquelle  ne  luy  veult  obeyr;  l'autre 
menasse  la  sienne,  qui  faict  tout  ce  qu'il  luy  commande. 


e  sage  et  advisé  médecin,  prévoyant 
les  accidens  d'une  future  maladie, 
choisit  pour  antidot  et  remède  ce 
qu'il  pense  y  estre  contraire,  n'atten- 
dant que  le  mal  n'enjambe  trop  sur  les  parties  plus 
nobles;  d'autant  que  la  playe  récente  est  plus  ay- 
sément  guérie  que  non  pas  celle  qui  est  pourrie  de 
vieillesse.  Ainsi  (et  vous  me  pardonnerez,  s'il  vous 
plaist,  mes  Dames)  en  doibt  faire  tout  homme  qui 
se  marie.  Je  veux  donc  dire  qu'il  ne  doibt  tant 
lascher  la  bride  à  sa  femme  qu'elle  luy  commande, 
de  pœur  qu'y  voulant  après  remédier,  n'en  puisse 
venir  à  bout,  ains  soit  contraint  vivre  toute  sa  vie 
soubs  sa  tutelle  et  en  l'obéissance  de  ses  comman- 

démens,  comme  il  en  print  à  un  soldat,  lequel, 
voulant  (mais  trop  tard)  chastier  sa  femme,  fut 
en  fin  contrainct  porter  patiemment,  et  jusques  à 
son  trespas,  le  joug  de  ses  trop  grandes  et  fas- 
cheuses  imperfections. 

Il  n'y  a  pas  long  temps  qu'en  Cornet,  chasteau 
romain  dépendant  du  siège  de  sainct  Pierre, 
faisoient  la  faction  aux  gaiges  du  pape  deux  soldats, 
frères  d'alliance,  qui  ne  se  portoient  moins  grande 
amitié  que  s'ils  eussent  tourné  en  un  mesme  ventre; 
l'un  desquels,  estoit  nommé  Pisard,  l'autre  Sil- 
very.  Advint  un  jour  que  ce  dernier,  qui  estoit  le 
plus  jeune,  se  voulut  marier  et  espousa  la  fille  d'un 
tailleur  d'habits,  nommée  Spinelle,  laquelle  estoit 
jeune,  belle,  gentille  et  fort  délibérée;  de  mode 
que  cet  homme  devint  tant  amoureux  de  ses  bonnes 
grâces  qu'il  ne  sçavoit  que  luy  faire,  ny  comme  la 
contenter,  tellement  que,  pour  luy  complaire,  il  luy 
accordoit  tout  ce  qu'elle  luy  demandoit  et  encores 
d'avantage,  chose  qui  rendit  ceste  femme  tant 
audacieuse  et  arrogante  qu'elle  ne  tenoit  plus 
conte  de  son  mary,  lequel  sa  trop  grande  indul- 
gence avoit  desja  rangé  en  telle  misère  que  s'il  luy 
commandoit  une  chose  elle  faisoit  le  contraire,  si 
que,  quand  il  luy  disoit  :  «  Venez  icy  »,  elle  luy 
tournoit  le  dos,  et,  se  mocquant  de  luy,  alloit  d'un 
autre  costé.  Mais,  par  ce  que  le  pauvret  ne  voyoit 
que  par  les  yeux  de  ceste  femme,  il  n'osoit  la  re- 

prendre,  ny  moins  chastier  ses  insolences  trop 
outrecuidées,  ains  souffroit  patiemment  qu'elle 
fîst  tout  ce  qui  luy  montoit  en  la  teste. 

L'année  n'estoit  encor  du  tout  passée  que  Pisard 
espousa  l'autre  fille,  nommée  Florelle,  laquelle  en 
beauté,  atrais  et  bonne  grâce  ne  devoit  rien  à  sa 
sœur  Spinelle.  Les  nopces  faictes,  le  nouveau 
marié,  ayant  mené  sa  femme  en  sa  maison,  print 
des  chausses  à  usage  d'homme  avec  deux  bastons 
de  pareille  longueur,  puis  luy  dict  :  «  Florelle, 
ces  chausses,  comme  vous  voyez,  sont  chausses  à 
homme;  toutesfois  je  ne  les  ose  dire  miennes  que 
je  ne  sçache  comment,  et,  pour  le  sçavoir,  voicy 
que  nous  ferons  :  vous  prendrez  un  de  ces  bastons 
et  moy  l'autre,  et  avec  iceux  debatrons  à  qui  les 
aura,  vous  jurant  que,  si  la  fortune  m'est  contraire 
et  que  soyez  victorieuse,  que  les  chausses  seront 
vostres,  et  vous  obeiray  toute  ma  vie  comme  à 
ma  dame  et  maistresse;  mais,  s'il  advient  que  j'aye 
du  bon  et  sois  vainqueur,  je  veux  que  faciez  le 
semblable  et  me  recognoissiez  à  seigneur  et 
mary.  »  Florelle,  oyant  ainsi  parler  Pisard,  sans 
trop  longuement  songer  à  ce  qu'elle  devoit  dire, 
doulcement  luy  respondit  :  «  Helas!  mon  amy, 
que  dictes-vous  ?  Estes-vous  pas  mon  mary,  et  moy 
vostre  femme  ?  N'est-ce  à  la  femme  de  rendre 
tout  devoir  d'obéissance  à  son  mary  ?  Comme 
donc  pourroy-je  jamais  faire  une  telle  et  si  lourde 

folie?  Portez,  portez  voz  chausses,  mon  amy,  car 
elles  sont  faictes  à  vostre  usage  et  pour  vous,  et 
non  pour  moy.  —  Vous  accordez  donc,  dict 
Pisard,  que  je  porteray  les  chausses  et  seray  le 
mary,  et  que  vous,  comme  ma  bien  aymée  femme, 
m'bbeirez  en  tout  ce  que  je  vous  commanderay  ? 
—  Ouy,  je  l'accorde,  dict-elle.  —  Regardez  bien 
que  vous  faictes,  dict  Pisard,  et  vous  gardez  aussi 
de  changer  de  volonté,  et  que  cy  après  ne  vouliez 
estre  le  mary  et  me  faire  vostre  femme,  pource  que 
je  ne  le  pourrois  souffrir;  et  je  vous  en  advertys, 
affin  qu'à  l'advenir  ne  vous  puissiez  plaindre  de 
moy.  »  Florelle,  qui  estoit  bien  advisée,  confirma 
ce  qu'elle  avoit  dict  et  promis  à  son  mary,  qui 
deslors  luy  bailla  tout  le  gouvernement  de  la 
maison,  luy  déclarant  ses  complexions  et  comme 
il  vouloit  estre  traicté. 

A  quelque  temps  de  là,  print  volonté  à  Pisard 
mener  sa  femme  veoir  son  escuyrie,  où  estant,  luy 
dict  :  «  M'amie,  que  vous  semble  de  mes  chevaux  ? 
Sont-ils  pas  beaux,  potelez,  refaits  et  bien  entre- 
tenus? »  A  quoy  elle  respond  que  ouy.  ce  Mais  ce 
n'est  pas  tout,  dict-il  ;  regardez  comme  ils  sont 
agiles,  prompts  et  gaillards.  »  Ce  disant,  avec  un 
long  fouet  qu'il  avoit,  les  touchoit  les  ungs  après 
les  autres,  lesquels,  serrans  la  queue  entre  les  jam- 
bes et  levans  la  teste  et  les  oreilles,  se  manioient  si 
dextrement    qu'ils    ne    touchoiènt    point    quasi  à 


FABLE     II  j5j 

terre,  tant  ils  obeissoient  à  la  verge  et  au  vouloir 
de  leur  maistre,  qui  les  eust  quasi  faict  mettre  en 
un  boisseau.  Or,  entre  tous  ces  chevaux  estoit  un 
d'assez  belle   taille,  mais    si   vicieux  que  le  pale- 
frenier mesme   qui  le  traictoit  n'en  aprochoit  fois 
pour  luy  bailler  son  avoine  qu'il  ne  retournast  avec 
un  coup  de  pied  ou  de  dent,  sans  qu'il  estoit  dur 
à  l'esperon,  difficile  à   brider,    mal-aisé    à   seller, 
rétif  au  montoir,  bref,  accomply  en  toutes  les  im- 
perfections qu'on  sçauroit   trouver  en  un  cheval. 
Aussi  Pisard    n'en   faisoit  pas  grand  cas,  et,   s'en 
estant  aproché  avec  le  fouet,  le  toucha  comme  les 
autres,  le  criant  et  sifflant  à  la  façon  des  escuyers; 
mais  la  rosse,  qui  ne  valloit  rien,  ne  cessoit  de  re- 
gimber contre  le  fouet,  ruer,  ronfler  et  gambader 
si  cruellement  que  c'estoit  merveilles.  Quoy  voyant 
Pisard,    et    qu'il   n'en   pouvoit  autrement  venir  à 
bout,  print  un  gros  baston  duquel  il  le  commença 
àpignerde  toutes  façons;  mais  plus  il  frappoit, 
plus  la  beste  s'obstinoit  en  sa  meschanceté,  aymant 
plustost  se  laisser  assommer  de  coups  que  de  tour- 
ner au   gré  de  son  maistre;  lequel,  s'opiniastrant 
d'un  autre  costé,  monta   en  telle  collere  qu'ayant 
mis  la  main  à  son  espée,  la  luy  passa  au  travers  le 
corps. 

Florelle,  ayant  veu  cet  estrange  spectacle,  eut 
pitié  de  ceste  beste,  si  que  elle  ne  se  peut  garder 
qu'elle  ne  dist  :  «  Helas  !  mon  amy,  il  me  semble 

que  n'avez  bien  faict  de  tuer  ce  pauvre  cheval; 
vrayement  c'est  dommage,  tant  il  estoitbeau;  » 
quand  Pisard,  avec  un  visage  tout  enflambé,  luy 
respondit  :  «  Sachez,  Florelle,  que  tous  ceux  qui 
mangent  le  mien  et  ne  feront  ce  qui  me  plaist 
seront  paiez  en  semblable  monnoye.  »  La  bonne 
dame,  ayant  entendu  ceste  responce,  demeura 
toute  esperdue,  et,  se  plaignant  en  elle-mesme, 
disoit  :  «  Ha  !  que  mauldicte  et  malheureuse  fut 
la  journée  que  jamais  j'euz  cognoissance  de 
cestuy-cy  !  Helas  !  chetive  que  je  suis,  je  pensois 
bien  avoir  espousé  un  homme  sage,  prudent  et 
advisé,  où,  à  mes  despens,  je  voy  tout  le  rebours, 
et  cognois  apertement  que  je  me  suis  mise  avec- 
ques  un  estourdy,  esventé  et  sans  cervelle,  et  tel 
le  puis  je  dire,  quand,  pour  peu  de  chose,  ains 
pour  un  rien,  il  a  si  laschement  tué  ce  pauvre  che- 
val, ne  cognoissant  que  ce  n'estoit  qu'une  beste 
privée  de  toute  raison.  »  Et  disoit  la  pauvrette 
toutes  ces  choses  ignorant  l'intention  de  son  mary, 
qui  luy  fut  depuis  en  telle  terreur  et  crainte  que, 
si  tost  qu'elle  l'entendoit  seulement  marcher,  elle 
trembloit  de  peur  au  bruict  de  ses  pas;  de  sorte 
qu'il  n'avoit  pas  plustost  la  bouche  ouverte  pour 
luy  commander  quelque  chose  que  soudain  elle 
estoit  par  elle  exécutée,  sans  toutesfois  qu'il  y  eust 
jamais  entr'eux  une  mauvaise  parolle';  dont  Silvery, 
qui  hantoit  souvent   Pisard   et  voyoit   le  paisible 

portement  de  sa  belle  sœur,  estoit  tout  estonné, 
si  qu'il  disoit  en  soymesme  :  «  Hé  !  Dieu  !  pour- 
quoy  la  fortune  n'a-elle  voulu  que  Florelle  ait  esté 
ma  femme  aussi  bien  comme  à  mon  frère  Pisard  ! 
Helas  !  que  je  serois  heureux!  Voyez  comme  elle 
gouverne  sagement  sa  maison,  et  faict  songneuse- 
mentson  mesnage  sans  aucun  petit  bruit;  regardez 
comme  elle  obéit  à  son  mary,  faisant  tout  ce  qu'il 
luy  commande,  où  la  mienne  (misérable  que  je 
suis  !)  faict  tout  au  rebours  et  du  pis  qu'elle  peut.  » 

Or,  un  jour,  ces  deux  beaux  frères  estans  en- 
semble et  devisans  de  plusieurs  choses,  Silvery  dict 
à  Pisard  :  «  Mon  frère,  si  je  ne  pensois  vous 
ennuyer,  je  vous  demanderois  volontiers  à  quelle 
escole  vous  avez  envoyé  vostre  femme  pour  luy 
aprendre  à  vous  obéir  et  aymer  comme  elle  faict, 
pource  que,  par  mignardises,  flatteries  et  toutes 
amoureuses  caresses  dont  je  puis  user  envers  la 
mienne,  je  ne  puis  si  bien  faire  que  tousjours  elle 
ne  me  face  la  mine  et  tout  le  contraire  de  tout  ce 
que  je  luy  commande.  »  Alors  Pisard,  en  se  sou- 
riant, luy  raconta  entièrement  l'ordre  et  moyen  qu'il 
avoit  tenu  quand  il  mena  sa  femme  en  sa  maison, 
le  conseillant  faire  le  semblable  et  essayer  si  cela 
luy  pourroit  profiter,  et,  où  sa  femme  ne  tiendroit 
conte  de  toutes  ces  choses,  il  ne  voyoit  aucun 
moyen  d'y  pouvoir  plus  remédier. 

Ce  conseil  pleut  à  Silvery,  qui,  prenant  congé 

de  son  beau-frere,  retourna  en  sa  maison,  où  ne 
fust  plustost  entré  qu'il  print  une  de  ses  paires  de 
chausses  et  deux  bastons;  puis,  appellant  sa  femme, 
fit  tout  ce  qui  luy  avoit  esté  enseigné.  Quoy 
voyant,  Spinelle  luy  dict  :  «  Et  quoy  !  Silvery,  que 
veullent  dire  ces  nouveautez  que  vous  faictes  ? 
Mais  quelles  resveries  vous  ont  monté  en  la  teste  ? 
Seriez-vous  bien  devenu  fol  et  hors  du  sens?  Et 
quoy  !  pensez-vous  point  que  je  sçay  que  c'est  à 
faire  aux  hommes,  et  non  aux  femmes,  à  porter 
haults  de  chausses  ?  Qu'est-il  donc  besoin  mainte- 
nant et  sans  propos  faire  toutes  ces  badineries  ?  » 
Mais  le  bon  homme  ne  disoit  mot,  ains  prenoit 
garde  tant  seulement  à  continuer  son  œuvre  com- 
mencé, monstrant  par  signes  à  ceste  femme  qu'elle 
devoit  avoir  le  soing  du  gouvernement  de  la  mai- 
son. Dequoy  elle,  s'esmerveillant  assez,  com- 
mença à  entrer  en  son  ver-coquin,  disant  :  «  Il 
vous  semble  peult-estre,  Silvery,  que  je  ne  sçay 
comme  il  fault  gouverner  un  mesnage,  veu  que 
vous  faictes  tant  l'eschauffé  à  me  le  vouloir  mons- 
trer  ?  Pauvre  idiot!  je  sçay  mieux  que  cela  vaut 
que  ne  sçaurez  de  vostre  vie.  »  Mais  elle  parloit 
à  un  sourd,  car  le  pauvre  homme  ne  luy  respon- 
doit  non  plus  qu'un  poisson.  Ces  choses  passées, 
luy  print  envie  de  la  mener  veoir  ses  chevaux,  aus- 
quels  il  fit  comme  Pisard  luy  avoit  dict,  jusques  à 
en  tuer  l'un,  qui  fut  cause  que  ceste  femme,  pen- 

sant  que  son  mary  fût  aliéné  de  son  bon  sens,  luy 
dict  :  a  Hé  !  dictes-moy,  je  vous  prie,,  Silvery, 
quelle  nouvelle  folie  vous  a  ainsi  .brouillé  la  cer- 
velle? Queveullent  dire  ces  sottises  que  vous  faictes 
si  inconsidérément  ?  Estes-vous  devenu  fol  ou  in- 
sensé ?  —  Je  ne  suis  ny  fol  ny  insensé,  respond 
Silvery;  mais  je  chastie  en  ceste  façon  ceux  qui 
mangent  le  mien  et  ne  me  veullent  obéir.  »  Adonc 
Spinelle,  s' apercevant  de  la  sottise  de  son  mary  : 
«  Hé  !  pauvret  que  vous  estes  !  il  apert  bien  que 
vostre  cheval  n'estoit  qu'une  beste  de  s'estre  ainsi 
laissé  misérablement  tuer  !  Et  bien  !  que  voulez- 
vous  dire  par  cela  ?  Penseriez-vous  bien  m'en  faire 
autant  ?  Certes,  si  le  croyez,  vous  estes  deceu  de 
plus  de  moitié  de  juste  prix,  car  vous  commencez 
trop  tard  à  vouloir  pourveoir  où  le  moyen  vous 
est  osté  y  pouvoir  plus  remédier;  l'os  est  devenu 
trop  dur,  et  la  playe  est  désormais  pourrie  de 
chancre,  si  qu'il  n'y  a  plus  de  remède  ;  vous  deviez 
commencer  plus  matin  à  donner  ordre  à  vostre 
mésaventure,  O  sot  et  sans  cervelle  !  voyez-vous 
point  combien  ores  vous  sont  dommageables  toutes 
voz  sottises?  Quel  profïît  en  pensez-vous  avoir 
retiré?  Certes,  aulcun.  »  Le  pauvre  Silvery,  oyant 
les  parolles  de  sa  fine  femme  et  cognoissant  que 
la  trop  grande  amitié  qu'il  luy  avoit  portée  avoit 
nourry  ceste  trop  grande  et  arrogante  licence  dont 
elle  usoit  envers  luy,  délibéra  porter  patiemment 

et  jusques  à  la  mort  toutes  ses  imperfections.  Et 
Spinelle,  voyant  ce  conseil  n'avoir  profité  à  son 
mary,  auquel  si  auparavant  elle  avoit  tiré  le  nez 
d'un  doigt,  elle  luy  alongea  depuis  de  deux  bras- 
ses, parce  que  la  femme  obstinée  de  nature  souffrira 
plustost  mille  morts  que  changer  de  délibération. 

Les  dames  rirent  assez  de  la  sottise  de  Silvery , 
mais  encore  d'avantage  quand  elles  se  souvindrent 
du  combat  du  hault  de  chausses,  assavoir  qui  le  de- 
voit  porter,  ou  l'homme  ou  la  femme.  Mais,  pource 
que  la  risée  augmentoit  et  le  temps  s'envolloit ,  ma 
Dame  fist  signe  que  chacun  se  teust  et  que  Catha- 
ruse ,  recitant  son  énigme,  suyvist  l'ordre  ;  laquelle, 
cognoissant  sa  volonté,  dict  ainsi: 

ENIGME 

La  chose  qui  recrée  et  soûlasse  ma  vie, 
Et  que  toute  dame  ayme  et  chery  comme  moy. 
Me  contente  si  fort,  quand  grossir  je  la  voy, 
Qu'en  ce  contentement  je  suis  toute  ravie. 

Aussi  je  ne  me  plais  que  quand  je  la  manie, 

Et  que  je  mets  son  bout  long  comme  ne  sçay  quoy 

Dedans  un  trou  vermeil  qui  joyeux  le  reçoy 

Et  cache  soubs  les  plis  de  sa  fente  arondie  : 

Car  lors  un  tel  soûlas  et  amoureux  plaisir 
Me  vient  de  toutes  parts  si  brusquement  saisir 
Que  toute  je  tressault  de  joyeuse  allégresse. 

Mais,  s'il  advient  par  fois  que  je  la  chasse  au  loing, 
Je  sens  que  tout  soudain  les  cornes  elle  baisse, 
Et  que  molle  et  flétrie  on  la  serre  en  un  coing. 

L'énigme  de  Catharuse  fut  trouvé  plus  gentil  et 
plaisant  que  le  récit  de  sa  fable,  d'autant  quil  donna 
aux  assistans  ample  matière  'pour  discourir,  les  uns 
l'interprétant  d'une  façon  et  les  autres  d'une  autre, 
sans  toutesfois  'aprocher  du  sens  de  sa  vraye  exposi- 
tion. Au  moyen  dequoy  la  sage  et  advisée  damoi- 
selle,  toute  joyeuse  et  délibérée,  se  print  aucunement 
à  soubsrire;  puis,  avec  la  permission  et  licence  de 
ma  Dame,  l'exposa  en  ceste  façon  :  «  Sachez,  mes 
Dames,  que  mon  énigme  ne  veut  signifier  autre  chose 
que  la  cornemuse,  le  chant  de  laquelle  recrée  toutes 
dames,  lesquelles  l'aymentet  cherchent  pour  sagayeté. 
Quand  on  met  son  bout  en  un  trou  vermeil,  qui  est 
la  bouche,  on  tressaut  de  joye,  c'est  à  dire  qu'on 
danse;  mais,  s'il  advient  qu'on  cesse  d'en  jouer,  elle 
devient  molle  et  toute  flestrie.  y>  La  déclaration  de  ce 
subtil  énigme  pleut  merveilleusement  à  toute  la  com- 
pagnie, qui  le  trouva  fort  beau  et  plaisant;  mais,  à 
fin  de  ne  perdre  temps,  ma  Dame  commanda  à 
Ariane  suyvre  l'ordre  commencé,  laquelle ,  baissant 
honteusement  la  veu'è  en  son  sein,  et  après  avoir  faict 
une  longue  révérence,  desnoua  sa  petite  bouche  en 
ceste  sorte. 


FABLE    III. 


Anastase  ayme  une  damoiselle  qui  ne  Payme  point;  il  la 
scandalise;  elle  le  dict  à  son  mary,  lequel,  ayant  esgard  à 
la  vieillesse  de  l'amoureux,  luy  sauve  la  vie. 


ombien  que,  gracieuses  dames,  Tar- 
dante et  chaude  luxure,  ainsi  qu'escrit 
Ciceron  en  son  livre  de  la  Vieillesse, 
OlfiSfl^soit  chose  fort  sale  et  vicieuse  à  tout 
aage,  si  est-ce  toutesfois  que  elle  est  encores  beau- 
coup plus  à  blasmer  en  un  vieillard,  parce  qu'oul- 
tre  son  ordure  et  villenie,  elle  débilite  les  forces, 
gaste  la  veuë,  prive  l'homme  de  son  bon  sens,  le 
rend  infâme,  vuyde  sa  bourse,  et  avec  son  court 
et  fascheux  plaisir  l'incite  à  tout  vicieux  péché; 
chose  que  je  vous  rendray  notoire  si,  selon  vostre 
bonne  et  louable  coustume,  il  vous  plaist  prester 
à  mes  paroles  quelque  peu  de  bonne  audience. 

En    nostre   cité,   qui    excède  toutes   autres   en 
belles  femmes,  estoit  une  damoiselle  gentille  et  ac- 


FABLE     III  I  59 

complie  en  toutes  les  perfections  requises  à  une 
beauté,  les  yeux  de  laquelle  flamboyoient  comme 
l'estoille  du  matin.  Ceste-cy,  vivant  en  tout  plaisir 
et  délicatesse,  et  estant  fort  mignarde,  et  peut- 
estre  assez  mal  traictée  au  lict  par  son  mary,  choi- 
syt  pour  son  amy  un  jeune  gentilhomme  gaillard, 
accort,  bien  apris,  et  de  bonne  et  honorable  fa- 
mille, lequel  elle  rendit  jouissant  de  ses  douces 
faveurs  et  amoureux  embrassemens.  Advint  qu'un 
vieillard  tout  chenu,  nommé  Anastase,  et  familier 
amy  du  mary  à  ceste  damoiselle,  devint  si  esperdue- 
ment  amoureux  d'elle  que  jour  et  nuit  il  en]  per- 
doit  le  repos,  souffrant  à  ceste  occasion  un  si  crue[ 
tourment  et  grieve  passion  qu'en  moins  de  rien 
devint  si  maigre  et  deffaict  que  à  grande  peine  sa 
peau  pouvoit  couvrir  ses  os,  qui  ressembloient  à 
l'effigie  d'un  mort.  Il  avoit  tousjours  les  yeux 
pleurans  et  pleins  de  cire,  le  front  de  longues  et 
profondes  rides,  et  le  nez  d'une  morve  espaisse  qui 
luy  distilloit  comme  un  alambic.  Quand  il  soufloit, 
il  rendoit  une  alaine  si  puante  que  l'odeur  empoi- 
sonnoit  presque  ceux  qui  s'en  aprochoient.  Il  n'a- 
voit  plus  que  deux  dents,  mais  si  pourries  et  gastées 
de  chancre  qu'elles  luy  estoient  plustost  domma- 
geables que  de  proffit;  d'avantage,  estoit  paraliti- 
que.  Et  advint  que  le  soleil  se  trouvast  au  lyon  et 
fust  en  sa  plus  grande  chaleur,  toutesfois  estoit 
tousjours  morfondu  et  avoit  froid  aux  pieds. 


l6o  HUITIEME     NUIT 

Ce  pauvre  misérable,  estant  donc  surpris  d'a- 
mour, enflammé  en  son  harnois  (chose  assez  aisée 
à  croire),  d'autant  qu'il  estoit  de  bois  sec,  sollici- 
toit  fort  la  damoiselle,  tantost  avec  un  présent, 
maintenant  par  un  autre;  laquelle  (encores  que  les 
dons  fussent  de  grande  valleur)  n'en  voulut  jamais 
recevoir  un,  soit  qu'elle  n'en  eust  que  faire,  son 
mary  estant  si  riche  qu'il  ne  luy  laissoit  avoir  besoin 
de  chose  quelconque,  soit  qu'elle  se  contentast 
de  se  veoir  en  la  grâce  d'un  si  gentil  et  plaisant 
amoureux,  qui  l'alloit  tous  les  jours  attendre  pour 
luy  donner  le  bon  jour,  espiant  l'heure  qu'elle  al- 
loit  ou  retournoit  de  l'église;  et  lors,  luy  faisant 
une  grande  révérence  à  la  vieille  mode,  la  supplioit 
incessamment  le  recevoir  en  sa  grâce,  l'enregistrer 
au  rang  de  ses  bons,  humbles  et  ridelles  serviteurs, 
et  ne  se  monstrer  envers  luy  tant  cruelle  que  souf- 
frir qu'il  mourust  pour  la  trop  aymer.  Mais  elle, 
sage  et  prudente,  baissant  les  yeux  vers  la  terre, 
s'en  retournoit  en  sa  maison  sans  luy  respondre  un 
seul  mot. 

Advint  qu'Anastase  s'aperceut  que  le  jeune  gen- 
tilhomme dont  nous  avons  parlé  cy  dessus  frequen- 
toit  la  maison  de  la  damoiselle  ;  au  moyen  dequoy 
ill'espia  tant  songneusement  qu'un  soir  que  le  mary 
d'elle  estoit  absent,  il  le  vit  entrer  en  sa  maison, 
dont  il  pensa  désespérer.  Adonc,  comme  un  homme 
tout  transporté  de  son  entendement  et  qui  ne  sçait 

qu'il  faict,  ouvrant  les  portes  à  la  fureur  qui  lemais- 
trisoyt,  sans  avoir  aucun  égard  à  son  honneur,  ny 
moins  à  celuy  de  la  damoiselle,  print  grande  quan- 
tité d'or,  d'argent  et  riches  bagues,  et  alla  heur- 
ter à  la  porte  du  logis  d'icelle.  La  servante,  oyant 
le  son  du  marteau,  mit  la  teste  à  la  fenestre,   de- 
mandant qui  estoit  en   bas.     «  C'est  moy,  dict  le 
vieillard,  ouvrez  ;  je  suis  Anastase,  qui  souhette  par- 
ler à  ma  damoiselle,  et  luy  dire  chose  qui  luy  sera 
de  proffit.  )>  La  chambrière,   l'ayant  recongneu   à 
la  parole,  courut  incontinent  trouver  sa  maistresse, 
qui  lors  prenoit  du  bon  temps  avec  son  bien  aymé, 
à  laquelle,  l'ayant  tirée  à  part,  elle  dict  comme 
Anastase  estoit  en  bas,  lequel  vouloit  entrer  et  luy 
dire  quelque  chose  de  conséquence.  «Va,  respond 
la  damoiselle,  et  luy  dy  que  je   le  prie  m'excuser 
pour  ce  que  de  nuict,  mon  mary  n'estant  au  logis, 
je  n'ouvre  ma  porte   à  homme  vivant.  »  La  fille^ 
ayant   entendu  la  volonté  de   sa   maistresse,    alla 
soudain  rendre  ceste  responce  au  vieillard,  qui,  se 
voyant  ainsi  chassé,  ne  sçavoit  que   faire.  En  fin, 
s'opiniastrant,  se  print  à  frapper  à  la  porte  plus  fort 
qu'au  paravant,   si  qu'il    irrita   la  damoiselle,  la- 
quelle, toute  bouffée  de  collere,  soit  pour  l'avoir 
séparée  des  bras  de  son  amy,  ou  craignant  qu'il  ne 
fust  descouvert,  se  mit  à  la  fenestre,  disant  :  «  Je 
m'esmerveille  grandement  de  vous,  Seigneur  Ana- 
stase, qui  sans  aucun  respect  venez  à  ceste   heure 
Straparole.  III.  2  1 


102  HUITIEME     NUIT 

heurter  à  la  porte  d'autruy.  Mon  bon  homme,  il  vous 
seroit  beaucoup  meilleur  vous  aller  reposer,   sans 
molester  ainsi  ceux  qui  ne  vous  font  point  de  tort; 
vous  asseurant  que,  si  mon  mary  estoit  icy  comme 
il  n'y  est  pas,  je  vous  ouvrirois  volontiers,  ce  que 
je  ne  puis  faire  au  moyen  de  son  absence.  »  Mais, 
pour  toutes  ces  raisons,  l'opiniastre  vieillard  ne  ces- 
soit  de  tabuster,  criant  à  la  damoiselle  qu'il  luy  vou- 
loit  dire  quelque  chose  de  grande  conséquence.  Au 
moyen  dequoy  elle,  le  voyant  tant  obstiné  et  crai- 
gnant que  par  sa  sottise  il  ne  dist  chose  qui  offen- 
sast  son  honneur,  se  conseilla  à  son  amy,  qui  fut 
d'advis   qu'on  le  laissast  entrer  pour  Fouir  parler. 
Adonc  elle  fit  allumer  un  flambeau  et  envoya  ou- 
vrir au  vieillard,  qui   ne  cessoit  tousjours  de  frap- 
per; lequel  entré  en  la  salle,  la  damoiselle,   qui 
resembloit  une  rose  de  may,  sortit  de  sa  chambre 
et  le  vint  trouver,  luy  demandant   qu'il  vouloit  à 
heure   tant  indeue,  et  si  ce  qu'il  avoit  envie  luy 
dire  estoit  tant  pressé  qu'il  n'eust  peu  attendre  le 
jour.  Lors  le  vieillard,  d'une  voix  basse,  tremblante 
et  piteuse,  ayant  quasi  les  larmes  aux  yeux,  luy 
dict  :  «Ma  Dame,  ma  seule  espérance  et  l'unique 
soustien  de  ma  misérable  vie,  ne  trouvez  estrange, 
s'il  vous  plaist,  si  avec  telle  témérité  et  présomp- 
tion je  vous  suis  venu  donner  ennuy,   frappant  si 
tard  à  vostre  porte,   d'autant  que   ce  que  j'en  ay 
faict  n'a  esté  en  intention  vous  fascher,   ains  pour 

vous  déclarer  le  tourment  et  angoisseuse  passion 
que  je  souffre  à  l'occasion  de  voz  célestes  beautez, 
que  j'accuse  comme  la  seule  cause  de  mon  mal, 
vous  ayant  [la  nature]  douée  d'une  telle  perfection 
que,  sans  parangon,  estes  l'unique  entre  les  plus 
belles,  m'osant  persuader  que,  si,  comme  la  beauté, 
la  pitié  loge  en  vostre  blanche  poictrine,  vous  me 
presterez  quelque  favorable  secours,  à  moy,  dis-je, 
qui,  pour   trop  vous  aymer,  meurs  le  jour  cent 
mille  fois.  Helas!  mon  bien  et  seul  paradis  de  mes 
pensées,  adoucissez  donc  la  cruauté  de  ce  cueur 
endurcy,  et  ne  regardez  à  mon  aage  et  simple  con- 
dition,  mais  à  la  grandeur  de  mon   désir  et  ar- 
dante    amitié    que   je    vous  ay    tousjours  portée, 
porte  et  porteray  tant  que  mon  esprit  affligé  gou- 
vernera ces   tristes  et  débiles  membres;  et,  pour 
tesmoignage  de  mes  bonnes  volontez,  je  vous  sup- 
plie recevoir  ce  présent,  lequel,  encor  qu'il  soit 
petit,  si  pensé-je  vous  devoir  estre  aggreable.  » 
Ce  disant,  tira  de  son  sein  une  bourse  pleine  de 
beaux  doubles  ducatz  qui  reluisoient  comme  le  so- 
leil, une  longue   corde   de    blanches,  grosses    et 
rondes  perles  orientales,  et  deux  fort  beaux  dia- 
mans  enchâssez  en  or,  et,  les  luy  présentant,  la 
requist  ne  luy  refuser  son  amour. 

La  damoiselle,  ayant  ouy  et  bien  entendu  les 
paroles  de  ce  froid  amoureux,  luy  dict  :  «  Je  pen- 
sois,  Seigneur  Anastase,  que  fussiez  plus  sage  que 

ne  vous  monstrez;  mais,  à  ce  que  je  puis  veoir, 
vous  avez  la  teste  mal  faicte.  Et  quoy  !  où  avez- 
vous  les  yeux?  Pensez-vous  que  je  sois  quelque 
putain  et  femme  publicque,  me  venant  ainsi  tenter 
avec  voz  presens  ?  A  la  vérité,  vous  vous  abusez, 
et  veux  bien  que  sçachez  que  je  n'ay  que  faire  de 
vostre  amour,  ny  de  toutes  ces  choses  que  me  vou- 
lez donner,  vous  advisant  les  porter  à  voz  garces, 
qui  vous  sçauront  mieux  contenter  que  moy,  qui, 
comme  sçavez,  ay  un  mary,  qui  ne  manque  en 
chose  qui  me  soit  de  besoing  et  dont  j'aye  affaire. 
Allez  donc  à  la  bonne  heure,  et  mettez  peine  de 
vous  conserver  sains  ce  peu  d'ans  qu'avez  encore  à 
vivre.  »  Lors  le  vieillard,  pointellé  de  rage  et  de 
douleur  :  «  Ma  Damoiselle,  je  suis  seur  que  ne 
dictes  ces  choses  à  bon  escient,  mais  de  peur  du 
jeune  homme  qui  est  céans  (adonc  le  nomma  par 
nom  et  sur-nom),  et,  si  ne  me  contentez,  satisfai- 
sant à  mon  désir,  je  proteste  en  advertir  vostre  mary 
si  tost  qu'il  sera  de  retour.  »  La  damoiselle,  qui 
ne]  fit  semblant  s'estonner  trop  de  ses  menasses, 
encores  qu'elle  eust  ouy  nommer  le  nom  de  son 
amy,  monta  en  telle  colère  que,  ayant  poursuivy  le 
vieillard  de  toutes  les  sortes  d'injures  dont  elle  se 
peut  adviser,  print  un  gros  baston  et  le  voulut  frap- 
per, quand  il  gaigna  légèrement  la  porte  et  s'en- 
fuit. 

Luy  party,  elle  retourna  trouver  son  amy,  au- 

quel  quasi  en  pleurant   elle  déclara  le  tout,  crai- 
gnant bien  fort  que  ce  chetif  vieillard  ne  les  de- 
celast,  quand  le  jeune  homme,   qui  estoit  sage  et 
accort,    la  reconforta,  luy  disant    :   ce    M'amour, 
je  vous  prie  ne  vous  tourmenter,  ains  faire  ce  que 
vous  diray,   et  je  m'asseure  que  le  tout  se  portera 
bien.  Si  tost  que  vostre   mary  sera  de  retour,   il 
faudra  que  luy  r'acontiez  comme  le  tout  va,  luy 
disant  que    ce   meschant   et   malheureux  vieillard 
vous  accuse  de  faire  l'amour  avec  cestuy-cy  et  cestuy- 
là.   Et  ainsi  vous  en  faudra  nommer  cinq  ou  six, 
au  rang  desquels  me  pourrez  encores  mettre,  puis 
laissez  besongner  la  fortune,  et  verrez  qu'elle  vous 
sera  favorable.    »    Ce  conseil  pleut  merveilleuse- 
ment à  la  damoiselle,  qui  l'exécuta  en  ceste  façon. 
Son  mary  estant  de  retour,  au  lieu  de  luy  sau- 
ter au  col  et  le  bien-veigner,  elle  faignit  estre  fort 
triste  et  desconfortée,  si  que,  les  yeux  pleins  de 
larmes,  ne  cessoit  de  souspirer,  maudissant  l'heure 
que  jamais  elle  avoit  prins  naissance.  Et,   enquise 
par  son  mary  qu'elle  avoit,  ne  luy  respondoit  rien  ; 
mais,  se  plaignant  à  haute  voix,  disoit  :    «  Je  ne 
sçay  qui  me  garde  qu'à  ceste  heure  je  ne  me  tue 
moymesme  plutost  que  de  souffrir  qu'un  traistre, 
un  parjure  et    desloyal    soit  cause    de   ma  ruyne 
et  perpétuel    deshonneur.    Ha  !  chetive    que    je 
suis!    qu'ay-je  fait  pour   devoir    estre  ainsi   des- 
chirée  de  toutes  parts  et  rongée   jusques  au   vif? 

—  Et  par  qui  ?  dict  le  mary.  —  Par  un  volleur,  un 
assassin,  un  meschant,  dict-elle,  qui  meriteroit 
mourir  de  mille  morts.  »  A  la  fin,  contraincte 
par  son  mary,  luy  dict  :  «  Ce  téméraire,  presum- 
tueux  et  outrecuidé  vieillard  Anastase,  qui  faint 
tant  estre  vostre  amy,  homme  sans  cervelle,  lascif 
et  dissolu  en  tous  ses  faicts,  me  vint  l'autre  soir 
requérir  de  mon  deshonneur,  m' offrant  et  bagues 
et  argent;  et,  pource  que  je  fis  la  sourde  oreille  à 
ses  prières  et  ne  vouluz  contenter  son  sale  et  bes- 
tial désir,  il  eut  recours  aux  injures,  me  disant  que 
j'estois  une  meschante  et  eshontée,  qui  amenois 
des  hommes  en  ma  maison,  et  que  je  me  meslois 
avec  tel  et  tel;  ce  qu'entendant,  je  pensay  mourir 
de  dueil.  En  fin,  prenant  courage,  je  me  saisy 
d'un  baston  pour  le  chastier;  mais  luy,  doutant  ce 
qui  eust  peu  advenir,  s'enfuyt.  »  Le  mary,  enten- 
dant ces  nouvelles,  se  fascha  outre  mesure,  et, 
reconfortée  sa  femme,  délibéra  jouer  tel  tour  au 
vieillard  que  toute  sa  vie  se  souviendroit  de  luy. 

Le  lendemain,  le  mary  cle  la  damoiselle  et 
Anastase  se  rencontrèrent  ;  mais,  avant  que  le  mary 
parlast,  Anastase  luy  fist  signe  qu'il  avoit  à  luy 
dire  quelque  chose  ;  lors  commença  ainsi  :  «  Mon- 
sieur, vous  sçavez  quelle  et  combien  grande  et 
parfaicte  a  esté  l'amitié  que  nous  nous  sommes 
tousjours  portée,  si  qu'à  grand  peine  en  pourroit- 
on  veoir   une  pareille;    c'est  pourquoy,  meu  de 

Tardant  zèle  de  vostre  honneur,  je  délibère  vous 
déclarer  quelque  chose,  vous  suppliant  neantmoins, 
par  Pamitié  qui  est  entre  nous,  la  tenir  cachée  et 
secrette,  pourvoyant  à  voz  affaires  en  toute  dili- 
gence et  avec  un  meur  jugement.  Et,  pour  ne  vous 
tenir  long  temps  en  suspens,  dy  que  vostre  femme 
faict  l'amour    avec  un   tel   jeune  homme  qu'elle 
ayme,  et  se  donne  du  plaisir  et  bon  temps  avec 
luy    à    vostre    grand   deshonneur  et   scandale  de 
vostre  maison;   et  vous  jure  le    tout    estre  vray 
comme  je  le  dy,  pour  l'avoir  veu,  le  soir  qu'estiez 
aux  champs,  entrer  en  vostre  maison,  et  le  lende- 
main matin   en   resortir   en  habit  desguisé.  »   Le 
mary,  enflambé  de  collere  pour  avoir  entendu  ce 
nouveau  discours,  commença  à  l'injurier,  disant  : 
«  Ha!  misérable   meschant,   malheureux  bourreau 
de   l'honneur  d'aultruy,  je   ne  sçay  qui  me  tient 
que  je  ne  te  prends  par  ceste  sotte  barbe,  et  ne  te 
l'arrache  poil  après  poil  !  Ne  sçay-je  pas  de  quelle 
condition  est  ma  femme,  et  comme  tu  l'as  voulu 
corrompre   par  argent,  perles  et  autres  joyaux  ? 
N'as-tu  pas  dict,  traistre  effronté  que  tu  es,  que, 
où  elle  ne  te  voudroit  obeïr  et  complaire    à  tes 
volontez  desbordées,  tu  l'accuserois  envers  moy, 
la  rendant  malheureuse  tout   le  temps  de  sa  vie  ? 
N'as-tu  pas  dict  qu'un  tel  et  un  tel,  et  plusieurs 
autres,  se  donnent  du  plaisir  avec  elle?  Si  je  n'avois 
égard  à  ta  vieillesse,  je  te  foullerois  une  heure  la 

pance  aux  pieds,  et  te  battrois  tant  que  je  ferois 
sortir  ta  malheureuse  ame  de  ton  lasche  et  misé- 
rable corps.  Va  t'en  à  ta  malle  heure,  vieillard 
radoté,  et  ne  sois  si  hardy  de  te  présenter  jamais 
devant  moy,  ny  regarder  seulement  le  sueil  de  ma 
maison.  »  Adonc  le  pauvre  Anastase,  ayant  remis 
ses  flustes  en  son  sac,  s'en  alla  sans  sonner  mot, 
non  plus  que  s'il  fust  devenu  muet,  et  la  damoi- 
selle,  que  son  mary  avoit  en  estime  de  sage  et 
prudente,  en  plus  grande  seureté  que  devant,  se 
donna  du  bon  temps  avec  son  amy. 

Ariane  avoit  mis  fin  à  sa  plaisante  fable,  qui 
appresta  si  fort  à  rire  à  un  chacun  que  Madame 
fut  contraincte  frapper  ses  mains  l'une  contre  Vautre 
pour  faire  silence.  Ce  faict,  se  tournant  vers  la  da- 
moiselle,  luy  commanda  poursuivre,  recitant  quelque 
plaisant  énigme,  laquelle,  pour  ne  sembler  moins 
gaye  et  accorte  que  les  autres,  dit  en  ceste  manière  : 

ENIGME 

Je  suis  adventurier,  ignorant  le  repos, 
Qui,  tousjours  tracassant,  erre  parmy  le  monde; 
Je  commande  sur  terre  et  en  la  mer  profonde, 
Calmant  ou  mutinant  comme  je  veux  ses  flotz. 

Je  ne  me  laisse  veoir,  mais  si  je  suis  enclos  ; 
Si  tres-cruellement  je  bruy,  tempeste  et  gronde, 
Que  je  me  fais  ouyr  d'une  lieue  à  la  ronde, 
Tant  je  hay  les  prisons  et  les  borgnes  cachotz. 

Quand  je  suis  agité  d'une  fureur  mutine, 
Il  n'y  a  rien  si  fort  que  fort  je  ne  ruyne, 
Et  fussent  des  grands  roys  les  palais  glorieux. 

Je  ne  pardonne  à  rien  et  fais  à  tout  la  guerre, 
Mais  principalement  à  ceux  qui,  loin  de  terre, 
D'un  front  haut  eslevé  vont  menassant  les  cieux. 

Cet  énigme  ferma  la  bouche  et  ouvrit  les  oreilles  et 
l'esprit  à  l'assistance,  qui  en  attendoit  l'interprétation, 
quand  Alterie,  qui  devoit  donner  commencement  a  la 
fable  suyvante,  se  leva  de  son  siège,  disant  :  «  Je  ne 
pensois  cet  énigme  avoir  besoin  d'interprète,  tant  la 
description  d'iceluy  me  semble  le  rendre  aysé ;  toutes- 
fois,  puis  que  je  vous  voy  tous  muetz,  faisans  sem- 
blant ne  l'entendre,  je  diray  qu'il  ne  veult  signifier 
autre  chose  que  le  vent,  qui,  aventurier,  n'a  point  de 
repos,  court  tousjours,  commande  à  la  terre  et  à  la 
mer,  ne  veult  estre  enfermé,  ne  pardonne  à  rien,  faict 
la  guerre  à  tout,  et  principalement  aux  choses  haultes.  » 
La  gentillesse  de  l'esprit  d'Alterie  en  l'exposition  de 
cet  énigme  fut  recommandée  d'un  chacun,  au  grand 
mescontentement  d'Ariane,  qui  pensoit  seule  entendre 
son  énigme,  à  laquelle  ma  Dame,  jugeant  par  la 
rougeur  de  son  beau  visage  ce  qui  en  estoit ,  dict  : 
«  Or  sus,  sus,  appaisez-vous,  Ariane;  vous  aurez 
une  autre  fois  vostre  revanche.  »  Puis,  se  tournant 
vers  Alterie,  luy  commanda  reciter  sa  fable,  laquelle 
avec  un  geste  joyeux  dict  ainsi. 

FABLE   IV 


Bernard ,  marchant  genevois,  vend  du  vin  brouillé  et  demy 
d'eau,  lequel,  par  la  volonté  divine,  perd  la  moitié  de 
l'argent  qu'il  en  avoit  receu. 


a  fable  recitée  par  ceste  mienne  bien- 
aymée  sœur  me  faict  souvenir  de  ce 
Kg  qui  advint  à  un  marchant  genevois, 
r^Tlf  lequel,  vendant  du  vin  meslé  avecques 
de  l'eau,  perdit  l'argent  de  sa  marchandise,  et 
mourut  quasi  de  dueil  et  desplaisir. 

En  Gennes,  ville  renommée  et  fort  marchande, 
demeuroit  un  nommé  Bernard,  de  la  famille  des 
Fulgoses,  homme  avare  et  fort  adonné  à  l'usure  et 
faux  contracts,  lequel,  ayant  fait  grand  amas  des 
vins  qui  croissent  au  mont  Falisque,  qui  sont  des 
meilleurs  de  tout  le  pays,  délibéra  en  charger  une 
pleine  navire  et  la  mener  en  Flandres,  en  espé- 
rance d'en  retirer  un  tel  proffit  qu'il  gaigneroit  la 
moitié  dessus.  Cestuy,  estant  donc  un  jour  party 

du  port  de  Gennes  avec  bon  vent  et  prospère, 
navigea  tant  heureusement  que  peu  de  jours  après 
il  arriva  à  quelques  milles  du  lieu  auquel  il  vouloit 
aller;  où,  jettant  les  ancres,  arresta  son  vaisseau,  et, 
descendu  en  terre,  fist  provision  d'eau  doulce, 
avec  laquelle  fist  si  miraculeusement  multiplier  son 
vin  que  d'un  tonneau  il  en  fist  deux  ;  puis,  levant 
les  ancres  et  donnant  les  voiles  au  vent,  singla  par 
telle  bonasse  qu'en  peu  de  temps  il  print  port  en 
Flandres,  où,  pource  qu'il  y  avoit  grand  disette  de 
vin,  en  moins  de  rien  débita  le  sien  aux  habitans, 
à  son  mot;  encores  bien  heureux  qui  en  pouvoit 
avoir  pour  de  l'argent  :  si  que  de  ceste  vente  il 
emplit  deux  sacz  de  beaux  escuz  au  soleil,  dont  il 
estoit  joyeux  à  merveilles,  et  n'estoit  jamais  con- 
tent s'il  ne  les  voyoit  pour  le  moins  une  fois  le  jour 
à  descouvert. 

Or,  une  fois,  comme  il  retournoit  en  son  pays, 
et  se  voyant  esloigné  de  la  terre  flamande  et  en 
pleine  mer,  luyj  print  envie  veoir  et  conter  ses 
escuz,  de  mode  qu^ayant  prins  les  sacz  où  ils  es- 
toient,  les  renversa  sur  une  table,  et,  se  mirant 
à  la  lueur  de  leur  lustre,  se  mit  à  les  manier, 
conter  et  reconter  plus  de  cent  fois;  ce  faict  et 
estant  las  de  remuer  les  doigts,  les  remit  en  leurs 
sacz,  qu'il  lya  fort  estroictement,  puis  sortit  pour 
aller  prendre  l'air. 

Advint  qu'un  gros  singe  qui  estoit  enchayné  en 

ce  vaisseau,  ayant  prins  garde  à  tout  ce  qu' avoit 
faict  ce  marchant,  trouva  moyen  se  deslier,  et, 
voyant  Bernard  absent,  saulte  sur  la  table  où 
estoient  les  sacz  aux  escuz,  et,  s'en  estant  saisy, 
grimpe  amont  l'arbre  de  la  navire  et  entre  en  la 
gabie,  où  avec  belles  dents  il  desnouë  les  sacz,  en 
tire  les  escuz,  et  se  met  à  les  manier  comme  s'il 
les  eust  voulu  conter,  imitant  en  toutes  ses  façons 
les  gestes  du  marchant,  qui,  n'ayant  plus  de  conte- 
nance et  ne  sachant  que  faire,  mouroit  de  des- 
plaisir, regardant  d'un  œil  piteux  la  grâce  et  bonne 
mine  que  tenoit  ce  nouveau  financier  au  manie- 
ment de  ses  deniers;  lequel  ce  pendant  il  n'osoit 
poursuivre  ne  faire  suyvre,  de  peur  de  l'irriter  et 
qu'il  ne  jettast  tout  en  la  mer,  pensant  que  l'expé- 
dient le  plus  certain  estoit  de  laisser  passer  la  fan- 
tasie  à  cet  animal  quinteux  et  se  soubmettre  à  sa 
discrétion  ;  lequel,  après  avoir  longuement  tourné, 
viré,  brouillé  et  manié  cet  argent,  le  remit  dedans 
leurs  sacz,  qu'il  lya  bien  fort;  puis,  en  prenant 
l'un,  le  jetta  dans  la  mer,  et  laissa  cheoir  l'autre 
au  vaisseau,  comme  voulant  signifier  que  ce  qu'il 
avoit  jette  en  la  mer  appartenoit  à  l'eau,  comme 
estant  provenu  de  l'eau  mise  au  vin,  et  que  ce  qu'il 
avoit  rendu  au  marchant  estoit  le  prix  de  son  vin 
pur.  Ainsi  l'eau  eut  le  pris  de  l'eau,  et  Bernard 
celuy  du  vin,  lequel,  voyant  ces  choses  estre  ad- 
venues  par  la  volonté    divine,    s'apaisa,   pensant 

que  toutes  choses  mal  acquises  ne  sont  de  durée, 
et,  s'il  advient  que  le  maistre  et  possesseur  en 
joùysse,  les  héritiers  n'en  auront  le  plaisir. 

La  fable  recitée  par  Alterie  fut  louée  de  tous, 
comme  ingénieuse  et  bien  desduite,  laquelle,  ma 
Dame  luy  ayant  faict  signe  poursuivre  en  racontant 
son  énigme,  dict  en  telle  sorte  : 

ENIGME 

Je  n'ay  ny  chair  ny  os,  muscle,  artère  ny  veine, 
Toutesfois  j'ay  un  corps  qui  recelle  au  dedans 
De  son  ventre  endurcy  un  ranc  de  fortes  dentz 
Qui  dévorent  le  fer  dont  souvent  je  suis  pleine; 

Sans  ma  songneuse  garde  et  bon  secours,  à  peine 
Les  hommes  vivroient-ils  asseurez  des  brigans, 
Des  volleurs,  assassins  et  autres  telles  gens, 
Qui  nourrissent  de  sang  leur  fureur  inhumaine. 

Aussi  je  suis  tousjours  comme  leur  garde-corps  : 
Je  recelle  leurs  biens,  je  cache  leurs  trésors, 
Et  accourcy  leurs  nuicts  par  un  somme  paisible; 

Et  toutesfois  pourtant,  ô  grande  cruauté  ! 

Je  suis  tousjours  aux  fers,  et  ne  m'est  point  possible 

Tirer  mon  corps  des  ceps  où  il  est  arresté. 

Cet  énigme  donna  assez  matière  de  resver  sur  son 
interprétation,  sans  toutesfois  qu'aucun  y  peust  mor- 
dref  fors  Ysabellc,  qui  dit  iceluy  ne  signifier  autre 
chose  sinon  la  serrure,  laquelle  n'a  chair,  os,  ny 

telles  parties  corporelles,  ains  seulement  des  dents  qui 
dévorent  le  fer,  c'est  à  dire  la  clef  dont  souvent  elle 
est  pleine.  Sans  elle  les  hommes  ne  seroient  asseurez 
en  leur  maison,  ausquels  elle  sert  de  garde-corps; 
elle  enferme  leurs  biens,  richesses  et  trésors,  et  leur 
fait  trouver  la  nuict  courte  par  un  somme  doux  et 
asseuré  ;  et  toutesfois  elle  est  tousjours  clouée  en  un  en- 
droit d'où  elle  ne  peut  bouger.  La  docte  exposition 
de  ce  subtil  énigme  finie,  Laurette,  se  levant  debout, 
dit  en  ceste  façon. 


FABLE    V. 


Denis,  apprenty  de  maistre  Lactance,  tailleur,  ne  tient  compte 
d'apprendre  son  mestier  de  tailleur,  mais  bien  la  secrette 
science  de  son  maistre.  Grande  haine  naist  entre  eux  à 
ceste  occasion;  en  fin  Denis  dévore  son  maistre,  puis 
espouse  Violante,  fille  du  roy. 


es  jugemens   comme  les  volontez  des 
hommes  sont  bigerres  et  variables,  et 
chacun,  comme  dict  le  sage,  abonde 
^2^3£l  en  son  sens.  De  là  procède  qu'aucuns 


s^adonnent  à  l'estude  des  loix,  autres  à  l'art  ora- 
toire, qui  à  la  spéculation,  qui  à  la  philosophie,  et 
qui  à  une  autre  chose,  ainsi  besongnant  la  mais- 
tresse  nature,  laquelle,  comme  piteuse  mère,  meut 
un  chacun  à  ce  qui  luy  est  plus  agréable.  Ce  qui 
vous  sera  notoire  si  à  mes  paroles  il  vous  plaist 
prester  un  peu  de  paisible  audience. 

En  Pisle  de  Sicile,  qui  d'ancienneté  surpasse 
toutes  les  autres,  est  une  cité  vulgairement  nommée 
Messine,  noble,  belle  et  fort  renommée   à  cause 

de  son  port.  D'icelle  nasquit  maistre  Lactance, 
homme  bien  versé  en  deux  sciences,  assavoir  :  la 
cousture,  qu'il  praticquoit  publicquement  et  aux 
yeux  d'un   chacun,  et  la  nicromance,   laquelle  il 
exerçoit  de  nuict,  en  secret  et  cachette.  Advint  un 
soir  que  cet  homme,  s'estant  enfermé  seul  en  sa 
chambre,  faisoit  quelques  caractères  et  signes  ap- 
partenans  à  sa  caballe,  quand,  de  malencontre,  il 
fut  descouvert  par  un  jeune  garçon,  nommé  Denis, 
son  aprenty,  qui,  pensant  retourner  en  la  chambre 
pour  quelques  atfaires,  trouva  la  porte  fermée,  de 
laquelle    (pource    qu'au    dedans   il    entendoit   du 
bruict)  il  s'aprocha  doulcement;  et,  regardant  au 
travers  d'un  pertuis,  vit  son  maistre  en  furie,  fai- 
sant ses  charmes.  A  quoy  ce  jeune  garçon  print  si 
grand  plaisir  qu'il  délibéra  aprendre  ses  secrets, 
sans  toutesfois  se  vouloir  déclarer;  et  deslors,  lais- 
sant à  part  eguille,  dez  et  cizeaux,  ne  se  soucioit 
plus  que  d'apprendre  ce  qu'on  ne  luy  vouloit  mons- 
trer. 

Lactance,  voyant  Denis  avoir  changé  de  naturel, 
et  de  diligent,  vigilant  et  bon  ouvrier  qu'il  estoit 
au  commencement,  estre  devenu  lasche,  paresseux 
et  ignorant,  ne  prenant  plus  plaisir,  comme  estoit 
sa  coustume,  à  travailler  de  son  estât,  luy  donna 
congé,  le  renvoyant  à  son  père,  lequel  fut  le  plus 
estonné  du  monde  de  le  veoir  ainsi  chassé,  ne  se 
pouvant  imaginer  pourquoy. 

Quelque  temps  après,  ce  bon  homme,  ayant 
songneusement  admonesté  son  fils  de  son  devoir, 
le  remena  à  Lactance,  qu'il  pria  de  bien  bon  cueur 
içeluy  vouloir  reprendre,  et,  où  désormais  il  feroit 
l'opiniastre  et  ne  vouldroit  travailler,  le  chastier 
tresbien,  ne  voulant  autre  chose  de  luy  sinon  qu'il 
luy  apprinst  son  mestier.  Lactance,  qui  congnois- 
soit  le  père  du  garçon  estre  bon  pauvre  homme, 
ne  se  fit  trop  tirer  l'oreille,  ains  le  reprint,  luy 
monstrant  tous  les  jours  avec  grand  soing  comme 
il  falloit  tailler  et  couldre;  mais  Denis  n'y  vouloit 
entendre.  Au  moyen  dequoy  à  chaque  bout  de 
champ  son  maistre  le  chargeoit  de  mesure,  faisant 
trotter  l'aulne  sur  ses  espaules  et  par  tout,  telle- 
ment que  le  pauvre  diable,  qui  portoit  plus  de 
coups  qu'il  ne  mangeoit  de  morceaux  de  pain, 
avoit  tousjours  les  yeux  pochez  au  beurre  noir  ou 
quelque  fer  mal  assis  :  chose  qu'il  enduroit  pa- 
tiemment, tant  le  rendoit  insensible  le  désir  qu'il 
avoit  d'apprendre  ceste  secrette  science,  que  toutes 
les  nuicts,  par  la  fente  de  la  porte,  il  oyoit  pra- 
ticquer  à  son  maistre,  qui,  jugeant  cet  apprenty 
d'un  esprit  lourd  et  grossier,  ne  pouvant  com- 
prendre chose  qu^on  luy  monstrast,  ne  se  soucioit 
desja  plus  d'exercer  son  art  diabolique  devant 
luy,  se  persuadant  que,  s'il  ne  pouvoit  aprendre  à 
couldre,  qui  estoit  chose  bien  aysée,  qu'encores 
moins  aprendroit-il  sa  caballe,  qui  estoit  tant  dif- 
Straparole.  III.  2  3 

ficile.  A  ceste  cause,  ne  se  voulut  plus  cacher  de 
luy,  dont  Denis  fut  le  plus  content  homme  du 
monde;  lequel,  encore  qu'on  l'eust  en  estime  de 
lourdault,  grossier  et  peu  d'entendement,  si  est-ce 
qu^en  peu  de  jours  il  se  fist  si  sçavant  en  ceste 
science   qu'il  en  sçavoit  plus  que  son  maistre. 

Un  jour  le  père  de  ce  garçon  passoit  par  de- 
vant la  maison  de  Lactance,  et,  ne  voyant  point 
son  fils  en  la  bouticque,  entra  dedans,  et  vit  qu'au 
lieu  de  couldre  et  aprendre  son  mestier,  on  luy 
faisoit  porter  du  bois  en  la  cuysine,  aller  à  l'eau, 
bercer  l'enfant,  ballayer  la  maison  et  faire  tout  ce 
qui  apartient  à  une  chambrière.  Dont  le  bon  homme 
fut  tant  fasché  qu'il  voulut  r' avoir  son  fils,  qu'il 
mena  en  sa  maison,  où  estant  commença  à  le  ten- 
cer,  disant  :  ce  Denis,  tu  sçais  ce  que  j'ay  despendu 
pensant  te  faire  apprendre  quelque  chose  de  la  cous- 
ture,  affin  qu'un  jour  tu  peusses  gaigner  la  vie  de 
toy  et  de  moy;  mais,  helas!  j'ay  semé  en  l'eau, 
car  jamais  tu  n'as  rien  voulu  apprendre,  dont  je 
meurs  sur  les  pieds,  me  trouvant  en  telle  nécessité 
que  je  ne  sçay  plus  de  quel  bois  faire  flesches,  ny 
comme  te  nourrir;  qui  me  fait  t' admonester,  mon 
fils,  de  gaigner  honnestement  ta  vie,  et  au  mieux 
qu'il  te  sera  possible.  »  Et,  achevant  ceste  dernière 
parole,  le  bon  homme  se  print  à  pleurer.  Quoy 
voyant,  Denis  luy  respondit  :  «  Mon  père,  je  vous 
mercie  autant  humblement  qu'il  m'est  possible  de 

la  despence,  peines  et  longs  travaux  qu'avez  souf- 
ferts à  mon  occasion,  vous  suppliant  croire  que,  si 
je  n'ay  employé  mon  temps  à  apprendre  le  mestier 
de  tailleur,  comme  estoit  vostre  volonté,  je  ne  l'ay 
toutesfois  despendu  à  esplucher  mes  doigts  au  so- 
leil et  ne  rien  faire,  m'estant  acquis  par  mes  lon- 
gues veilles  et  continuels  labeurs  une  telle  science, 
laquelle  j'espère  désormais  si  heureusement  pratiquer 
que  vous  et  moy  vivrons  contens  le  reste  de  noz 
vies.  Appaisez-vous  donc,  mon  père,  je  vous  prie, 
et  ne  vous  tourmentez  ainsi;  ains  prenez  bon  cou- 
rage, et  vous  reconfortez.  Et,  affin  que  ne  pensiez 
que  je  vous  dy  ces  choses  pour  vous  entretenir  de 
parolles,  je  vous  en  veux  monstrer  l'expérience. 
Demain,  par  la  vertu  de  cet  art  secret,  je  me  trans- 
formeray  en  un  beau  cheval,  que  vestirez  de  selle 
et  bride,  puis  me  mènerez  vendre  au  marché,  et, 
vostre  vente  faite,  vous   en  reviendrez;  mais  ne 
serez  plustost  retourné  céans,  la  main  chargée  et 
pleine  d'escuz,  que  m'y   trouverez  en  la  mesme 
forme  que  me  voyez  maintenant.  Ainsi  cognois- 
trez-vous  si  j'auray  profité  ou  non,  vous  ayant  en 
si  peu  de  temps  donné  dequoy  longuement  vous 
entretenir;  mais  je  vous  advise  sur  toutes  choses, 
et  je  vous    en  prie,  vous  garder  qu'en  me  ven- 
dant ne  me  livriez  avec  la  bride,  qu'il  faut,  quoy 
qu'il  en  soit,  que  vous  vous  reserviez,  sans  vous 
en  dessaisir  :  autrement   je   ne  pourrois  plus  re- 

tourner,   et   peut-estre    ne  me   verriez-vous  ja- 
mais. » 

Le  lendemain  venu,  Denis  se  desabilla,  et,  s'es- 
tant  frotté  tout  le  corps  de  ne  sçay  quelle  graisse 
en  la  présence  de  son  père,  grommela  quelques 
mots,  ausquels  ayant  mis  fin,  le  bon  homme  fut 
tout  estonné  qu'au  lieu  de  son  fils  il  vit  un  beau 
et  puissant  cheval,  qu'il  enharnacha  comme  il  luy 
avoit  esté  dit,  puis  le  mena  au  marché,  où  arrivé 
fut  incontinent  environné  d'un  monde  de  mar- 
chans  et  maquignons,  lesquels,  ravis  de  la  beauté 
et  bonnes  façons  de  la  beste,  qui  manioit  ses  mem- 
bres et  tout  le  corps  tant  librement  et  avec  une 
telle  promptitude  et  dextérité  que  c'estoit  mer- 
veilles, demandoient  tous  s'il  estoit  à  vendre,  aus- 
quels le  vieillard  respondoit  que  ouy,  quand  de 
fortune  Lactance  s  y  trouva,  lequel,  ayant  bien 
veu  et  visité  ce  cheval,  congneut  qu'il  estoit  su- 
pernaturel; au  moyen  dequoy,  s'estant  doucement 
retiré  de  la  presse,  en  la  plus  grande  diligence  à 
luy  possible,  courut  en  son  logis;  et,  desguisé  en 
marchant,  et  saisi  d'une  grande  somme  de  deniers, 
retourna  au  marché,  où  il  trouva  encor  le  bon 
homme  avecques  son  cheval,  duquel  s'approchant 
derechef  et  le  regardant  ententivement,  s'apperceut 
que  c'estoit  son  Denis.  Lors,  demandant  au  bon 
homme  s'il  le  vouloit  vendre,  luy  dit  que  ouy,  et, 
estans  tombez  d'accord,  maistre  Lactance  luy  conta 

deux  cens  escuz  d'or  pour  le  pris  de  la  beste,  qu'il 
vouloit  saisir  par  la  bride,  quand  le  vieillard  luy 
dit  qu'il  n'entendoit  que  la  bride  jiist  du  marché, 
ains  vouloit  que  elle  luy  demeurast;  autrement  ce 
n'estoit  rien  faict.  Mais  Lactance  sceut  tant 
bien  causer  et  luy  bailler  du  plat  de  la  langue  qu'il 
eut  bride  et  cheval,  qu'il  mena  en  sa  maison;  et, 
l'ayant  mis  en  l'estable  et  estroitement  lié  contre 
la  mangeoire,  le  servoit  soir  et  matin  de  cent  mille 
coups  de  baston,  de  mode  qu'en  peu  de  temps  le 
pauvre  cheval  devint  tant  maigre  et  descharné  qu'il 
faisoit  pitié  à  qui  le  regardoit. 

Or  Lactance  avoit  deux  filles,  lesquelles,  con- 
gnoissant  la  cruauté  de  leur  mauvais  père,  alloient 
tous  les  jours  en  l'estable  visiter  ce  malheureux 
cheval,  qu'elles  flattoient,  caressoient  et  traictoient 
à  leur  possible;  si  qu'une  fois  entre  les  autres, 
elles  le  prindrent  par  le  chevestre,  et  le  menèrent 
à  la  rivière  pour  le  faire  boire,  où  le  cheval  ne 
fut  plustost  qu'il  se  lança  dans  l'eau,  et,  se  trans- 
formant en  un  petit  poisson,  se  perdit  soubs  les 
ondes.  Ces  filles,  voyans  Testrangeté  de  ceste  ad- 
venture,  demeurèrent  grandement  esbahies,  et,  re- 
tournées en  leur  maison,  se  mirent  à  faire  le  plus 
grand  dueil  qu'on  vit  onques,  se  battans  la  poic- 
trine,  arrachans  leurs  beaux  et  blonds  cheveux,  et 
sanglottans  à  toute  heure.  A  quelque  temps  de  là, 
voici  Lactance  arriver,  lequel,  entrant  en  l'estable 

pour  frotter  son  cheval  d'autre  bouchon  que  de 
paille,  fut  tout  estonné  qu'il  ne  le  trouva  plus, 
dont  il  fut  bien  fasché;  et,  monté  où  estoient  ses 
filles,  qu'il  trouva  pleurantes,  sans  autrement  s'in- 
former de  l'occasion  de  leurs  larmes  (d'autant 
qu'il  sçavoit  bien  où  le  mal  les  tenoit),  leur  dit  : 
«  Mes  filles,  n'ayez  point  de  peur,  et  me  dites 
seulement  qu'est  devenu  le  cheval,  affin  que  j'y 
puisse  pourveoir  d'heure.  »  A  ceste  parole,  les 
pauvrettes,  s'estans  asseurées,  luy  contèrent  comme 
le  tout  s'estoit  passé;  quoy  entendu  par  le  père, 
se  despouilla  soudain,  et,  ayant  prins  son  chemin 
vers  la  rivière,  se  transforma  en  un  ton,  puis  se 
jetta  dans  l'eau,  poursuivant  à  force  d'eslerons  le 
petit  poisson  affin  de  le  dévorer,  lequel,  s'estant 
apperceu  du  ton  aux  grandes  dents  et  craignant 
qu'il  ne  l'engloutist,  s'approcha  du  bord  de  la  ri- 
vière, de  laquelle  il  sortit  transformé  en  un  riche 
ruby  enchâssé  en  or,  puis  sauta  dans  le  pannier 
d'une  des  damoiselles  à  la  fille  du  roy,  laquelle, 
en  s'esbattant  sur  le  rivage,  l'emplissoit  de  petites 
pierrettes  qu'elle  trioit  d'entre  le  menu  sablon. 

Ceste  damoiselle  donc  retournée  au  logis,  et 
ayant  tiré  son  butin  du  petit  pannier,  la  fille  unic- 
que  du  roy,  nommée  Violante,  vit  parmi  ces  pier- 
rettes reluire  ceste  bague,  qu'elle  print  et  mit  en 
son  doigt,  comme  chose  qu'elle  tenoit  bien  chère. 
La  nuict  venue  et   ceste   princesse  retirée   en  sa 

chambre,  l'anneau  print  la  figure  d'un  beau  jeune 
homme,  lequel,  mettant  la  main  sur  le  sein  déli- 
cat de  Violante,  trouva  deux  petites  rondes  mam- 
melles,  qui  commençoient  seulement  à  s'enfler; 
quoy  sentant,  la  pucelle,  qui  ne  faisoit  encor  que 
sommeiller,  eut  peur,  et,  se  levant  en  sursault,  vou- 
loit  crier,  quand  le  jouvenceau,  mettant  la  main 
sur  sa  belle  bouche  pleine  de  senteurs,  l'en  era- 
pescha.  Adonc,  se  jettant  à  genoux  devant  elle, 
luy  requist  pardon,  la  suppliant  le  vouloir  ayder  en 
ses  misères,  et  croire  qu'il  n'estoit  là  venu  pour 
souiller  sa  chaste  etsaincte  pudicité,  mais  bien  pour 
implorer  son  secours,  luy  déclarant  qui  il  estoit,  la 
cause  de  sa  venue  et  comme  et  par  qui  il  estoit  pour- 
suivy.  Violante,  aucunement  asseurée  par  la  lueur 
de  la  lampe  qui  brusloit  en  sa  chambre,  et  par  les 
parolles  du  jeune  homme,  qu'elle  vit  beau  et  gail- 
lard, print  pitié  de  luy,  et  dit  :  «  Jeune  homme, 
tu  t'es  monstre  bien  téméraire  et  outrecuidé  de  ve- 
nir en  lieu  où  tu  n'as  esté  appelle,  et  encore  beau- 
coup plus  presumptueux  de  toucher  ce  que  les 
plus  grands  n'osent  quasi  regarder  ;  toutesfois  je 
ne  veux  te  chastier  selon  tes  mérites,  eu  esgard 
à  tes  mésaventures,  au  récit  desquelles  tu  m'as  tel- 
lement esmeuë  à  pitié  que  je  te  veux  bien  mons- 
trer  que  je  ne  suis  de  marbre,  et  n'ay  le  cueur  de 
diamant  ;  c'est  pourquoy  je  délibère  te  prester  tout 
le  charitable  secours  que   mon  honnesteté  pourra 


HUITIEME     NUIT 


permettre.  »  Dont  le  jouvenceau  la  remercia  bien 
humblement,  et,  le  jour  estant  venu,  reprint  la  fi- 
gure de  l'anneau,  que  la  princesse  mit  avec  ses 
joyaux  plus  précieux. 

En  ce  temps  advint  que  le  roy  père  à  Violante 
tomba  en  une  griefve  maladie,  que  l'on  ne  pouvoit 
guérir,  les  médecins  la  jugeant  incurable;  aussi  de 
jour  en  jour  alloit-il  en  empirant.  Quoy  venu  aux 
oreilles  de  Lactance,  contrefît  le  médecin,  alla  au 
palais  royal,  et,  entré  en  la  chambre  du  roy,  s'in- 
forma de  sa  maladie  ;  puis,  l'ayant  regardé  au  vi- 
sage, tasté  son  poux  et  considéré  son  urine,  luy 
dit  :  «  Sire,  vostre  maladie  est  grande  et  fort  dan- 
gereuse; mais  prenez  courage,  car  en  bref  vous 
guérirez,  pource  que  je  sçay  un  tel  remède  que  je 
me  fais  fort  guérir  en  peu  de  jours  la  plus  cruelle 
et  forte  maladie  qu'on  puisse  avoir.  —  Maistre, 
dit  le  roy,  si  me  pouvez  faire  recouvrer  ma  santé 
comme  vous  dites,  je  promets  vous  si  bien  re- 
compenser que  tout  le  temps  de  vostre  vie  en 
demeurerez  content.  »  Lors  le  médecin  :  «  Sire, 
je  ne  vous  demande  estats,  dignitez  ne  trésors, 
ains  seulement  qu'il  plaise  à  Vostre  Majesté  me 
faire  une  seule  grâce.  »  Ce  que  le  roy  luy  promit, 
moyennant  qu'il  luy  demandast  chose  raisonna- 
ble. «  Je  ne  demande  autre  chose  de  Vostre  Ma- 
jesté, Sire,  dit  le  médecin,  sinon  un  ruby  enchâssé 
en  or,  lequel  est  aujourd'huy  en  la  puissance   de 

madame  vostre  fille.»  Le  roy,  oyant  une  si  légère 
demande,  luy  dit  :  «  Maistre,  si  ne  voulez  autre 
chose,  asseurez-vous  que  serez  tost  content.  » 
Dont  le  médecin  remercia  bien  humblement  le  roy, 
lequel  de  là  en  avant  il  pensa  avec  une  telle  dili- 
gence qu'en  moins  de  dix  jours  il  le  rendit  tout 
sain  et  dispos. 

Le  roy,  guéri,  fit  en  la  présence  du  médecin 
appeller  sa  fille,  à  laquelle  il  commanda  luy  ap- 
porter  tous  les  joyaux  qu'elle    avoit,  à  quoy   la 
princesse  obéit.  Monsieur  le  médecin,  ayant  tout 
bien  veu  et  visité,  dit  que  le  ruby  qu'il  demandoit 
n'y  estoit   pas,    et  que   madame  regardast  où   il 
estoit.   Ceste  princesse,    qui   aymoit   ce  ruby    sur 
toutes   choses,  disoit    n'avoir    autres   bagues  que 
celles  qui  estoient  là,  ce  qu'entendu  par  le  roy,  dit 
au  médecin  :    «  Allez  et  retournez  demain,  et  je 
feray   tant  que  ma  fille  me  baillera  l'anneau.  »  Le 
médecin    parti,   le  roi  appella   Violante,  luy  de- 
mandant amiablement   où  estoit  ce   ruby  que  le 
médecin  vouloit  avoir,  et  qu'elle  luy  donnast,et  il 
luy  en  rendroit  un  plus  beau  de  la  moitié  ;  mais 
elle  n'en  voulut  jamais   rien  dire,  qui  fut  cause 
qu'il  la  renvoya.  A  peine  fut-elle  en  sa  chambre, 
où  elle   s'enferma,   qu'elle    se   mit  tendrement  à 
plorer  la  perte  de  son  pauvre  ruby;  qu'elle  bai- 
gnoit  tout  en  larmes,  le  baisant  de  grand  amour, 
maudissant  l'heure  et  la  journée  que  jamais  le  me- 

decin  avoit  mis  le  pied  en  la  cour  du  roy  son  père. 
Le  ruby,  voyant  les  chaudes  larmes  qui  couloient 
des  yeux  de  ceste  belle  princesse  et  les  profonds 
souspirs  de  son  cueur,  reprint  sa  forme  humaine, 
etJuy'dit  :  «  Madame,  de  qui  dépend  l'heur  de 
ma  vie,  je  vous  supplie  ne  vous  attrister  ainsi  à 
mon  occasion,  ains  plustost  chercher  quelque  bon 
remède  contre  nostre  malheur,  parce  que  le  mé- 
decin qui  tant  songneusement  pourchasse  à  m'avoir 
est  mon  ennemy  capital,  qui  cherche  à  me  faire 
mourir.  Ainsi  doncques,  Madame,  comme  sage, 
prudente  et  bien  advisée,  ne  me  mettez,  s'il  vous 
plaist,en  sa  puissance,  mais,  faignant  estre  faschée, 
me  jetterez  contre  le  mur;  après  je  pourvoiray 
au  surplus.  » 

Le  lendemain  matin  le  médecin  retourna  vers 
le  roy,  qui  luy  dit  sa  fille  l'avoir  asseuré  n'avoir 
l'anneau;  quoy  entendu,  se  troubla  grandement, 
affermant  le  contraire,  et  que  le  ruby  estoit  en  la 
puissance  de  la  princesse,  que  le  roy  fist  derechef 
appeller  en  la  présence  du  médecin,  et  luy  dit  : 
«  Violante,  tu  sçais  que  j'ay  recouvré  ma  santé 
par  la  songneuse  diligence  de  ce  médecin,  qui 
pour  toute  recompense  ne  me  demande  que  cet 
anneau  qu'il  dit  estre  entre  tes  mains,  et  toutes- 
fois  tu  me  le  refuses;  j'eusse  creu  que,  pour 
l'amour  que  tu  me  portes,  tu'ne  m'eusses  seule- 
ment voulu  donner  un  ruby,  mais  encores  ta  pro- 

pre  vie;  c'est  pourquoy  je  te  prie,  par  l'obéis- 
sance que  tu  me  dois  et  l'amitié  que  je  te  veux, 
ne  me  refuser  ceste  bague,  que  je  te  recompen- 
seray  de  tout  ce  que  tu  voudras.  »  La  princesse, 
ayant  entendu  le  vouloir  du  roy  son  père,  alla 
en  son  cabinet,  duquel  elle  apporta  tous  ses 
joyaux,  avec  lesquels  elle  mesla  le  ruby,  et  en  la 
présence  du  roy,  les  maniant  les  uns  après  les 
autres,  les  monstroit  au  médecin,  qui,  soudain 
qu'il  vit  la  pièce  qu'il  desiroit,  voulut  mettre  la 
main  dessus,  disant  :  «  Madame,  voila  la  bague 
que  je  désire,  et  que  le  roy  m'a  promise  », 
quand  la  princesse,  en  le  repoussant,  luy  dit  : 
«  Attendez,  maistre,  vous  l'aurez.  »  Lors,  pre- 
nant l'anneau  entre  ses  doigts  :  «  Voicy  donc  ce 
tant  cher  et  précieux  joyau  que  demandez,  et  la 
perte  duquel  me  rendra  désolée  tout  le  temps 
de  ma  vie;  or  je  ne  le  vous  donne  pas  de  ma 
bonne  volonté,  mais  y  estant  contrainte  par  le 
roy  mon  père.  »  Ce  disant,  jetta  contre  la  mu- 
raille le  ruby,  qui,  estant  tombé  contre  terre, 
s'ouvrit  incontinent,  et  devint  une  belle  pomme 
de  grenade,  laquelle,  éparpillée,  respandit  ses 
grains  de  toutes  parts.  Quoy  voyant,  le  médecin 
se  transforma  soudainement  en  un  coq,  pensant 
avec  son  bec  dévorer  le  pauvre  Denis  ;  mais  il 
fut  trompé,  pource  qu'un  grain  se  cacha  de 
telle  sorte  que  le  coq  ne  le  peut  veoir.  Ce  grain, 

ayant  attendu  l'opportunité,  se  convertit  en  un 
regnard,  et,  se  ruant  impétueusement  sur  mon- 
sieur le  coq,  le  print  par  .la  gorge,  Testrangla 
et  dévora  en  la  présence  et  au  grand  esbahisse- 
ment  du  roy  et  de  Violante,  sa  fille.  Ce  faict,  et 
Denis  ayant  reprins  sa  première  figure,  raconta 
le  tout  au  roy,  qui  luy  fit  espouser  la  princesse, 
avec  laquelle  il  a  vescu  long  temps  en  bonne 
paix  et  tranquilité,  au  contentement  du  bon 
vieillard  père  à  Denis,  qui  de  bien  pauvre  et 
souffreteux  devint  riche  et  opulent  en  biens;  et 
Lactance,  par  son  envie,  demeura  sans  vie. 

La  plaisante  fable  de  Lauretie  estoit  achevée  au 
plaisir  et  contentement  d'un  chacun,  quand  ma  Dame, 
qui  dormoit  presque,  fit  signe  à  la  damoiselle  quavec 
un  plaisant  et  gaillard  énigme  elle  les  reveillast,  et 
mît  fin  aux  plaisans  discours  de  ceste  soirée,  d'autant 
que  le  coq,  par  son  chant,  annonçoit  la  venue  du 
jour.  Laquelle,  avec  un  visage  riant  et  sans  se  faire 
trop  tirer  l'oreille,  dit  en  ceste  manière  : 

ENIGME 


Celuy  qui  m'ayme  bien  m'estime  et  prise  tant 
Qu'il  ne  me  veut  jamais,  s'il  peut,  perdre  de  veue, 
Est  tant  épris  de  moy  qu'aussitost  qu'il  m'a  veuë, 
Il  faut  qu'il  me  caresse,  ou  il  n'est  point  content. 

Il  me  baise,  me  prend,  m'embrasse,  et,  me  tastant, 
Me  met  dedans  le  corps  un  bout  qui  tousjours  sue. 
Ce  faict,  si  brusquement  çà  et  là  me  remue 
Que  Thalaine  luy  fault,  et  se  lasse  d'autant. 

De  ce  trémoussement  et  plaisante  secousse 
Procède  une  doulceur  si  souefve  et  si  doulce 
Que  toute  elle  ravit  les  esprits  et  les  cueurs. 

Neantmoins  sur  la  fin  il  fault  qu'on  le  retire, 

Affin  de  l'essuyer,  et  les  moites  humeurs 

Qui  coulent  d'un  endroict  que  je  ne  veux  pas  dire. 


Au  récit  de  cet  énigme,  chacun  se  print  si  fort  à 
rire,  principalement  les  hommes,  qu'on  n'eust  pas 
entendu  Dieu  tonner ,  quand  Ariane,  qui  avoit  esté 
trompée  par  Alterie,  se  leva  debout,  faisant  signe 
qu'on  se  teust.  Lors  commença  à  dire  :  «  Messieurs, 
je  vous  supplie  estranger  de  voz  cueurs  toutes  les  mau- 
vaises oppinions  qu'avez  conceuës  sur  l'exposition  de 
V énigme  recité  par  ceste  mienne  sœur,  d'autant  qu'il 
est  plus  honneste  que  ne  pensez,  ne  voulant  signifier 
autre  chose  que  la  trompette  et  celuy  qui  en  sonne; 
lequel  en  est  tant  amoureux  qu'il  faut  qu'elle  soit 
tousjours  pendue  à  son  col;  quand  il  en  veult  sonner, 
il  la  prent,  la  baise,  et  met  dedans  un  bout  qui  tous, 
jours  sue,  c'est  à  dire  la  langue;  après  il  la  remue 
tant  souvent  çà  et  là  que  Vhalaine  luy  affoiblist,  et 
faut  qu'il  se  repose.  Et  de  ce  remuement  procède  une 
doulceur  si  doulce,  c'est  à  dire  le  son  d'icelle,  que 
elle  ravit  les  esprits  et  les  cueurs  des  hommes;  mais 

sur  la  fin  il  fault  qu'on  retire  le  bout  de  la  langue  de 
dedans,  à  fin  de  l'essuyer,  et  essuyer  aussi  les  hu- 
meurs, qui  est  Veau  qui  coule  par  le  gros  bout  de  la 
trompette.  »  Alterie,  ayant  entendu  la  vraye  expo- 
sition de  son  énigme,  fut  toute  troublée.  Toutesfois, 
congnoissant  qu'on  ne  luy  avoit  rendu  que  la  pa- 
reille, s'apaisa;  et,  les  flambeaux  allumez,  chacun, 
prenant  congé  de  ma  Dame,  sVn  retourna  jusques  au 
lendemain. 


Jouaust  Ed, 


A.  Salmon,  Imp, 


NEUVIEME  NUIT 
Fable  IV. 


LA   NEUFIESME    NUICT 


terre   seiche  avoit   désormais   chassé 
^dehors  les  humides  ombres  de  la  nuict, 


nJ^^^c*  les  eentilz  oyseletz  reposoient  paisi- 
dtéz£^42fà&  blement  en  leurs  petitz  nids  bastis  entre 
ies  branches  fueillues  des  arbres,  quand  Vamyable  et 
honneste  compagnie,  ayant  mis  soubs  le  pied  tout 
chagrin,  se  rendit  au  lieu  accoustumé,  ou,  après 
avoir,  d'un  pas  lent  et  mesuré,  faict  quelque  tour  de 
dance,  le  vase  fut  apporté  par  le  commandement  de 
ma  Dame,  qui  fist  jetter  dedans  cinq  bulletins  où  es- 
toient  escritz  les  noms  de  cinq  damoiselles,  dont  le 
premier  qui  en  fut  retiré  fut  celuy  de  Diane;  Vautre, 
de  Leonor;  le  troisiesme,  d'Ysabelle;  le  quatriesme, 
de  Vincende,  et  le  cinquiesme,  de  Fleur diane.  Mais, 

devant  qu'elles  donnassent  commencement  à  leurs 
discours,  ma  Dame  voulut  que  toutes  cinq  dissent  une 
chanson  sur  leurs  instrumens,  lesquelles,  avec  une 
chère  joyeuse  et  délibérée,  dirent  en  ceste  manière  : 

CHANSON 

Pouces  fleurettes  palissantes, 
Désolées  et  languissantes, 
Où  est  maintenant  vostre  honneur, 
Et  tant  de  beautez  naturelles, 
Qui  en  mille  façons  nouvelles 
Fardoient  d'email  vostre  couleur? 

Où  sont  les  attrais,  les  amorces, 
Les  grâces  et  les  doulces  forces 
Des  regards  gratieux  et  doux 
De  nostre  divine  maistresse, 
Qui  nous  remplissoient  de  lyesse 
Lors  qu'ils  reluisoient  dessus  nous? 

Helas  !  la  clairté  coustumiere 

De  ceste  plaisante  lumière, 

Ains  de  ce  soleil  radieux, 

Qui  vit  loing  de  nous  absentée, 

Avecques  elle  a  emportée 

La  joye  et  plaisir  de  noz  yeux, 

De  noz  yeux  qui  sur  noz  visages 
Versent  de  larmes  cent  orages, 
Pour  pleurer  noz  tristes  malheurs, 
N'ayant,  helas  !  en  ceste  absence, 
Autre  confort  qu'en  l'abondance 
De  noz  sanglotz  et  de  noz  pleurs. 

Encor,  si  de  sa  belle  face, 

De  ses  doulceurs  et  de  sa  grâce, 

Il  nous  demeuroit  quelque  traict  ! 
En  nostre  si  fascheux  malaise, 
Nous  aurions  pour  le  moins  cet  aise 
De  veoir  quelque  fois  ce  pourtraict.    - 

Mais  elle  nous  est  toute  ostée, 
Et  rien  d'elle  icy  n'est  restée, 
Que  la  mémoire  de  son  nom 
Et  un  monde  infiny  de  plaintes, 
De  souciz,  regrets  et  complaintes, 
Tesmoins  de  nostre  passion. 


Ceste  amoureuse  chanson,  qui  peut-estre  pénétra 
jusques  au  cueur  de  quelques-uns,  ne  fut  escoutée 
sans  éventer  quelques  ardens  souspirs,  encores  que 
chacun  s'efforçast  tenir  secret  et  couvert  le  feu  de  ses 
douces  amours,  Diane,  voyant  que  c'estoit  à  elle 
donner  commencement  aux  discours  de  ceste  soirée, 
sans  attendre  autre  commandement,  dict  ainsi... 


Straparole.   III.  2  5 


FABLE  I 


Galafre,  roy  d'Espaigne,  qui  avoit  esté  adverty  par  un  diseur 
de  bonne  adventure  que  sa  femme  luy  planteroit  des  cornes, 
faict  faire  une  tour  où  il  l'enferme  ;  neantmoins  elle  est 
deceue  par  Galeot,  fils  du  roy  de  Castille. 


es  dames,    comme   la  loyauté   d'une 
femme   mérite    louange ,    pour  estre 
grandement  recommandée  d'un  cha- 
cun, ainsi   son   contraire  est  vitupe- 
rable,  pour  au   semblable   estre  blasmé   de  tous. 
La   première  ,  qui  estend  ses  bras  de  tous  costez, 
est  estroictement   embrassée   de   tout  le  monde; 
et   l'autre    a   les    pieds    tant   débiles,  que,    pour 
sa  foyblesse,  elle  ne   se  peut  avancer,  de  façon 
qu'en  fin  elle  demeure  misérablement  abandonnée 
d'un  chacun.  M'estant  donc  escheu  donner  com- 
mencement aux  plaisans  discours  de  ceste  nuict, 
il  m'a  prins  envye  vous  raconter  sur  ce  propos  une 

fable  non  moins  plaisante,  que  j'estime  vous  devoir 
estre  agréable. 

Galafre,  puissant  roy  des  Espaignes,  qui  de  son 
temps  fut  si  grand  et  brave  guerrier  que,  par  sa 
prouesse,  vertu  et  magnanimité,  il  subjugua  plu- 
sieurs provinces,  lesquelles  il  adjoignit  à  sa  cou- 
ronne,  estant  parvenu  sur  l'aage,  espousa  une 
jeune  princesse  nommée  Feliciane,  les  beautez, 
attrais,  bonnes  grâces  et  gentillesses  de  laquelle  la 
sceurent  rendre  tant  agréable  aux  yeux  de  ce  roy 
qu'il  ne  contentoit  ses  pensées  qu'en  la  souvenance 
d'elle,  qu'il  aymoit  plus  que  soymesme,  ne  son- 
geant à  autre  chose  que  comme  il  luy  pourroit 
complaire.  Advint  que  ce  prince,  devisant  un  jour 
avecques  un  diseur  de  bonn'  adventure,  que  l'on 
renommoit  estre  le  premier  en  son  art,  voulut 
qu'il  vise  sa  main  et  luy  dist  sa  fortune.  A  quoy 
obtempéra  le  chiromant;  lequel,  ayant  bien  et  à 
loisir  veu  et  songneusement  considéré  toutes  les 
lignes,  monts,  triangle,  quadrangle  et  table  de  la 
main  du  roy,  changea  soudain  de  couleur,  et,  de- 
venu pasle  en  visage,  devint  quand  et  quand  muet, 
ne  disant  un  seul  mot;  qui  fit  penser  au  roy  que 
cet  homme  avoit  veu  chose  qui  ne  luy  plaisoit  et 
n'osoit  bonnement  reciter;  parquoy,  pour  l'as- 
seurer,  luy  dict  :  «  Et  bien!  maistre,  je  congnoys 
à  vostre  contenance  qu'avez  veu  en  ma  main  quel- 
ques   mal'encontreuses  lignes,   qui  vous   rendent 

ainsi  resveur;  mais  cela  ne  doibt  empescher  que 
ne  m'en  dissiez  ce  qu'en  pensez,  soit  bien,  soit 
mal  :  car  je  vous  jure  en  foy  de  prince  que  je  ne 
prendray  qu'en  bonne  part  tout  ce  que  me  sçau- 
riez  dire.  »  Le  chiromant,  asseuré  sur  ces  paroles, 
se  fit  plus  hardy,  et,  ayant  de  rechef  contemplé  la 
main  et  le  front  du  roy,  luy  dict  :  «  Sire,  il  me 
desplaist  grandement  estre  icy  venu  pour  vous  ra- 
conter choses  où  ne  prendrez  beaucoup  de  plaisir. 
Toutesfois,  puis  qu'il  plaist  à  Vostre  Majesté,  je 
m'esforceray  luy  satisfaire.  Sachez  donc,  Sire,  que 
vostre  chère  espouse,  à  laquelle  portez  une  tant 
parfaicte  amitié,  vous  doibt  un  jour  planter  les 
cornes,  à  raison  dequoy  ferez  fort  bien  y  avoir 
l'œil,  et  de  prés  y  prendre  garde.  » 

Le  roy,  entendant  ces  fascheuses  nouvelles,  de- 
meura plus  mort  que  vif,  et,  après  avoir  enjoint 
au  devineur  tenir  la  chose  secrette,  le  licencia,  se 
retirant  ce  prince  en  sa  chambre,  accompaigné  de 
si  tristes  pensées  qu'il  ne  prenoit  aucun  repos,  ne 
cessant  jour  et  nuict  de  songer  en  ce  qui  luy  avoit 
esté  dict,  et  comme  il  pourroit  éviter  une  honte 
tant  scandaleuse.  En  fin,  après  avoir  long  tempsexa- 
miné  tout  ce  qui  se  presentoit  à  sa  mémoire,  con- 
clud  faire  bastir  une  forte  tour  et  en  icelle  enfer- 
mer sa  femme  soubs  bonne  et  seure  garde,  ce  qu'il 
fist.  Et  desja  le  bruit  de  l'emprisonnement  de  la 
royne  estoit  semé  de  toutes  pars,  sans  toutesfois 

qu'on  en  sceust  l'occasion,  quand  le  vent  en  vint 
jusques  aux  oreilles  de  Galeot,  fils  à  Diego,  royde 
Castille,  lequel,  considérant  Fangelique  beauté  de 
la  royne,  les  vieux  ans  de  son  décrépit  mary,  qui, 
au  lieu  de  la  traicter  comme  sa  gaillarde  jeunesse 
requeroit,  faisoit  consommer  le  plus  beau  de  ses 
jours  entre  les  murailles  d'une  forte  prison,  déli- 
béra jardiner  le  front  du  roy  jaloux  et  essayer  s'il  y 
pourroit  faire  croistre,  sinon  des  fruits,  pour  le 
moins  des  branches,  chose  que  depuis  il  exécuta 
selon  son  désir  et  en  ceste  façon. 

Advint  par  hazard  qu'un  matin  ce  roy,  accom- 
pagné des  gentilshommes  de  sa  cour,  partit  pour 
aller  à  la  chasse  en  intention  d'y  séjourner  quel- 
ques jours;  ce  qu'entendu  par  Galeot,  qui  un  peu 
au  paravant  estoit  arrivé  en  ceste  cour  chargé 
d'or,  d'argent  et  plusieurs  richesses,  et  se  tenoit 
caché  en  la  maison  d'une  bonne  vefve  (de  laquelle 
il  tenoit  deux  chambres  à  louage),  se  desguise  en 
marchant,  et,  ayant  prins  plusieurs  belles  merceries 
dont  la  richesse  excedoit  la  valeur  d'un  royaume, 
va  faire  ses  monstres  çà  et  là  par  la  ville,  et,  estant 
devant  les  fenestres  de  la  tour  où  estoit  la  royne, 
se  mit  à  crier  par  plusieurs  fois  et  tant  qu'il  peut  : 

Robbes  pretieuses, 
Robbes  somptueuses, 
Robbes  de  tout  prix. 

Les  damoiselles  de  la  royne,  entendans  ce  mar- 

chant  ainsi  crier,  misrent  les  testes  aux  fenestres 
et  virent  qu'il  portoit  des  accoustremens  de  draps 
d'or  et  d'argent  en  tant  de  façons  que  c'estoit 
merveilles  :  qui  fut  cause  quelles  coururent  incon- 
tinent le  dire  à  la  royne,  laquelle,  désireuse  veoir 
si  belle  richesse,  pria  les  gardes  laisser  entrer  le 
marchant,  ce  qu'ils  refusèrent,  craignans  estre  des- 
couvers  et  mal  menez,  d'autant  que  le  commande- 
ment du  roy  estoit  si  exprés  qu'il  y  alloit  de  la 
vie.  A  la  fin,  gaignez  par  les  belles  paroles  de  la 
royne  et  larges  promesses  du  marchant,  le  lais- 
sèrent entrer,  lequel,  après  avoir  humblement  salué 
la  princesse  et  faict  la  révérence  deuë  à  sa  gran- 
deur, desploya  ses  riches  denrées.  Elle,  qui  estoit 
toute  plaisante,  joyeuse  et  hardie,  voyant  cet 
homme  beau,  gaillard  et  de  bonne  façon,  com- 
mença l'escarmoucher  du  coing  de  l'œil,  luy  lan- 
çant mille  amoureux  regardz,  dequoy  s'aperce- 
vant,  Galeot  luy  respondoit  en  pareille  batterie, 
monstrant  peint  en  son  visage  je  ne  sçay  quoy  qui 
correspondoit  à  son  amour.  En  fin,  elle,  ayant  veu 
toutes  ces  belles  besongnes,  dit  :  «  Vrayement, 
mon  amy,  cecy  est  si  beau  qu'il  n'y  a  que  redire; 
toutesfois  ceste  robbe  me  plaist  plus  que  tout  le 
reste  :  c'est  pourquoy  je  sçaurois  volontiers  com- 
bien la  voulez  vendre.  »  Respond  le  marchant  : 
«  Ma  dame,  il  n'y  a  argent  qui  la  puisse  payer; 
neantmoins,  où  elle  vous  seroit  agréable,  j'ayme- 

rois  beaucoup  mieux  vous  la  donner  que  vendre, 
pourveu  que  je  fusse  asseuré  d'avoir  part  en  voz 
bonnes  grâces,  que  j'estime  trop  plus  que  toutes 
les  richesses  de  ce  monde.  »  La  royne,  ayant  en- 
tendu ceste  magnifique  et  généreuse  libéralité  et 
longuement  considéré  la  grandeur  du  courage  de 
cet  homme,  s'ymagina  incontinent  qu'il  n'estoit  de 
peu  d'estoffe,  à  raison  dequoy,  se  retournant,  luy 
dict  :  «  Mon  amy,  voz  paroles  ne  resentent  rien 
leur  marchant,  lequel  est  tousjours  plustost  dédié 
au  gain  et  proffit  qu'autrement,  mais  demonstrent 
l'effect    de   la   magnanimité    qui    loge   en    vostre 
cueur;  c'est  pourquoy  jevousadvise  que  me  trou- 
verez tousjours  à  vostre  commandement  et  preste 
à  vous  faire  plaisir.  »  Dont  la  remercia  le  mar- 
chant,  qui,   la  voyant  bien  disposée  et  la  chose 
réussir  selon  son  intention,  dict  :    «  Ma  dame, 
l'angelique  beauté  qui  reluict  sur  vostre  belle  face, 
joincte  avec  ceste  doulce    et   bénigne  courtoisie 
dont  vous  plaist  user  envers  moy,  m'ont  si  forte- 
ment estraint  que  je  n'espère  jamais  pouvoir  des- 
nouer le  lyen  qui  me  presse,  oultre  la  grandeur  du 
feu  qui  si  violemment  me  cuyt  en  vostre  amour 
que  toutes  les  eaux  de  la  mer  ne  sont  suffisantes 
pour  esteindre  la  moindre  estincelle  de  leur  bra- 
zier  :  c'est  pourquoy,  cherchant  trouver  quelque 
remède  à  mes  langueurs,  je  suis  parti  de  loing- 
tains  pays  pour  venir  chercher  mon  remède   en 

vous,  soulager  mes  travaux  en  la  contemplation  de 
la  rare  et  singulière  beauté  qui  vous  rend  glorieuse 
sur  toutes  les  femmes,  et  supplier  vostre  gran- 
deur vous  servir  de  moy  comme  de  celuy  qui  de 
tout  temps  est  voué  à  l'obéissance  de  voz  corn- 
mandemens.  »  La  royne,  entendu  ces  parolles,  de- 
meura en  elle-mesme,  s'esbahissant  bien  fort  de  la 
téméraire  hardiesse  de  cet  homme.  Neantmoins, 
le  voyant  beau  et  gaillerd  et  considérant  l'injure 
que  luy  faisoit  le  roy  son  mary,  la  tenant  prison- 
nière sans  qu'elle  eust  mesfait,  se  disposa  suyvre 
entièrement  son  plaisir.  Toutesfois,  devant  que  le 
contenter,  luy  dit  :  «  Helas  !  mon  amy,  combien 
les  forces  d'amour  sont  grandes,  veu  que  elles  ont 
eu  ceste  puissance  sur  moy  réduire  en  ces  termes 
qu'il  faut  que  je  vous  confesse,  non  sans  rougir, 
que  je  me  sen  plus  vostre  que  mienne.  Ainsi,  puis 
que  mon  sort  veut  et  me  presse  servir  à  autruy, 
j'accorde  et  consen  que  l'effect  suyve  l'entreprinse, 
à  ceste  condition,  toutefois,  que  la  robbe  sera 
mienne.  »  Galeot,  voyant  l'orde  et  sale  avarice  de 
ceste  femme,  luy  donna  incontinent  ceste  robbe, 
laquelle  elle  receut,  joyeuse  à  merveilles  d'un  tant 
riche  présent.  Adonc,  pour  ne  se  monstrer  ingrate 
et  luy  faire  paroistre  qu'elle  n'avoit  le  cueur  de 
pierre,  l'aiant  prins  par  la  main,  le  mena  en  une 
petite  chambre,  où  entrez,  ils  s'embrassèrent  et 
baisèrent  d'une  telle  ardeur  et  chaude   affection 

que  Galeot,  allumé  de  colère  amoureuse,  saisit  la 
princesse  au  corps,  la  renverse  sur  le  lict,  et,  ayant 
haussé  sa  chemise  plus  blanche  que  neige,  prend 
sa  forte  et  roide  lance,  la  mect  en  l'arrest  et  se 
jette  au  combat,  s'y  portant  si  vaillamment  qu'il 
emporta  le  prix  du  dernier  fruict  de  leurs  amours. 
Ce  faict,  et  ayant  triomphé  de  la  victoire,  sortit 
de  la  chambre,  priant  la  royne  luy  rendre  sa  mar- 
chandise; ce  qu'entendu  par  elle,  demeura 'plus 
estonnée  qu'un  fondeur  de  cloches,  si  qu'opressée 
de  douleur  et  honte,  dit  ainsi  :  «  Ce  n'est  l'acte 
d'un  homme  de  bien  de  vouloir  r' avoir  ce  que 
libéralement  il  a  donné.  C'est  à  faire  à  petits  en- 
fans,  lesquels,  pour  la  petitesse  de  leur  aage,  ne 
sont  encore  capables  de  raison.  A  ceste  cause, 
je  ne  suis  délibérée  vous  rendre  ce  que  de  gré  et 
sans  y  estre  forcé  m'avez  donné  et  apporté  jusques 
céans,  attendu  que  vostre  aage,  qui  vous  doibt 
avoir  mis  hors  de  tutelle,  vous  a  rendu  ou  deu 
rendre  sage  et  discret.  »  A  quoy  Galeot,  qui  pre- 
noit  plaisir  à  la  faire  débattre,  respondit  :  «  Ma 
dame  ,  vous  ferez  ce  qu'il  vous  plaira ,  mais  si 
suis-je  délibéré,  si  ne  me  rendez  ce  qui  m'appar- 
tient, ne  bouger  jamais  d'icy  que  le  roy  ne  soit 
de  retour,  lequel  j'estime  tant  débonnaire  et  bon 
justicier  que  je  m'asseure  que,  comme  il  est  rai- 
sonnable ,  il  me  fera  rendre  ou  ma  marchandise 
ou  le  prix  d'icelle.  »  La  royne,  deceue  par  l'as- 

tuce  de  ce  subtil  marchant,  craignant  qu'il  ne  fist 
ce  qu'il  disoit,  fut  contrainte,  malgré  ses  dents, 
luy  rendre  sa  ro.bbe,  laquelle  ayant  reprinse,  vou- 
loit  sortir,  quand  les  gardes  l'arresterent,  luy  de- 
mandans  ce  qu'il  leur  avoit  promis  ;  chose  que  ne 
nyoit  le  marchant  :  «  Mais,  disoit-il,  j'ay  faict  la 
convention  aux  charges  de  vendre  ma  marchandise, 
ou  partie  d'icelle;  or  je  n'ay  rien  vendu,  ainsi  je 
ne  suis  donc  obligé  à  vous  donner  aucune  chose.  » 
Ces  raisons  ne  contentoient  les  gardes,  qui,  en- 
flambez  d'ire  et  de  mal-talant,  ne  le  voulurent 
laisser  sortir  si  premier  ne  les  contentoit,  quand 
ce  marchant,  qui  estoit  plus  fin  qu'eux,  leur  dit  : 
«  Mes  amis,  puis  que  m'empeschez  l'issue  de 
céans,  j'y  demeureray  jusques  à  la  venue  du  roy, 
que  je  cognois  prince  tant  juste  et  magnanime 
que  je  croy  qu'il  nous  voudra  bien  ouyr  sur  nostre 
différend.  »  A  ces  parolles,  les  gardes,  qui  crai- 
gnoient  le  retour  du  roy,  et  que,  trouvant  à  son 
arrivée  ce  jeune  homme  leans,  il  ne  les  fist  tous 
pendre  comme  desobeissans  à  ses  commandemens, 
ouvrirent  incontinent  les  portes  à  nostre  marchant, 
lequel  sorty,  et  ayant  laissé  la  royne  plus  honteuse 
que  brave,  commença  à  crier  à  haute  voix  :  «  Je 
le  sçay  bien,  mais  je  ne  le  veux  pas  dire;  je  le  sçay 
bien,  mais  je  ne  le  veux  pas  dire.  » 

En  ces  entrefaictes,  Gallafîre  retourna  de  l'as- 
semblée, lequel,  oyant  ainsi  crier  cet  homme,  se 

print  fort  à  rire.  Et,  arrivé  au  palais,  ne  fut  plus- 
tost  descendu  de  cheval  qu'il  alla  trouver  la  royne, 
à  laquelle,  au  lieu  de  la  saluer,  il  dict  en  riant  : 
ce  Ma  dame,  je  le  sçay  bien,  mais  je  ne  le  veux  pas 
dire  »,  répétant  ces  mots  par  plusieurs  fois.  La 
bonne  dame,  l'oiant  ainsi  parler  et  croyant  qu'il 
dist  à  bon  escient,  et  non  par  jeu,  pensa  estre 
morte,  si  que  toute  tremblante  se  jetta  aux  ge- 
noulx  du  roy,  disant  :  «  Helas!  Monsieur,  je  vous 
crie  mercy  des  fautes  que  j'ay  commises  contre 
vostre  honneur,  vous  suppliant,  autant  humble- 
ment que  je  puis,  me  pardonner,  encore  que  je 
sache  qu'il  n'y  a  genre  de  mort  que  je  ne  mérite. 
Toutefois,  me  confiant  à  vostre  grande  clémence, 
j'espère  que  me  ferez  miséricorde.  »  Le  roy,  qui 
n'entendoit  pourquoy  elle  disoit  et  faisoit  ces 
choses,  fut  fort  estonné,  et,  l'ayant  fait  lever,  vou- 
lut qu'elle  luy  declarast  le  tout;  à  quoy  la  pauvre 
royne  obéit;  laquelle  toute  esperdue,  avec  une 
voix  tremblante  et  interrompue  de  menuz  et  fre- 
quens  sanglots,  commençant  depuis  un  bout  jus- 
ques  à  l'autre,  luy  conta  comme  le  tout  s'estoit 
passé.  Quoy  entendu  par  le  roy,  luy  dict  :  «  Ma 
dame,  je  cognois  maintenant  qu'il  ne  faut  regim- 
ber contre  l'esperon,  mais  se  fault  conformer  à  la 
volonté  desCieux;  parquoy  je  vous  advise  prendre 
courage,  et  ne  vous  tourmenter  ainsi.  »  Et  lors, 
la  mettant  en  liberté,  fit  raser  ceste  tour,  au  con- 

tentement  d'un  chacun,  principalement  de  la  royne, 
avec  laquelle  il  a  depuis  tousjours  vescu  en  toute 
paix  et  joyeux  plaisir.  Et  Galeot,  s'estant  faict 
vainqueur  en  ce  nouveau  fait  d'armes,  s'en  re- 
tourna avec  sa  marchandise. 

Ceste  fable  ainsi  recitée  par  Diane  ne  despleut  à 
la  compagnie,  qui  s'esbahissoit  assez  comme  la  royne 
avoit  esté  si  simple  de  descouvrir  si  légèrement  son 
fait,  attendu  qu'elle  se  devoit  plustost  offrir  à  la 
mercy  de  mille  morts  qu'encourir  un  blasme  tant 
scandaleux,  mais  que  la  fortune  luy  avoit  esté  favo- 
rable, et  le  roy  encore  d'avantage,  lequel  de  sa  plaine 
grâce  et  bonne  amitié  Vavoit  mise  en  liberté.  Et,  à 
fin  que  les  autres  damoiselles  peussent  raconter  leurs 
nouvelles,  ma  Dame  commanda  à  Diane  raconter 
son  énigme;  laquelle,  obéissant  à  ses  commande- 
mens,  dict  ainsi  : 

ENIGME 

Devers  septentrion,  qui  tout  roidit  de  glace, 
Descend  un  puissant  camp  d'adventuriers  soldarts, 
Qui,  armez  tout  à  blanc,  courent  de  toutes  pars  ; 
Ne  laissans  rien  qu'effroy  par  où  leur  trouppe  passe. 

Ils  frappent  sans  mercy,  et  d'une  fiere  audace 
S'attacquent  aussi  tost  aux  débiles  vieillars 
Et  aux  petits  enfans  qu'à  ceux  qui,  plus  gaillars, 
Sont  armez  d'un  sang  chaud,  qui  ne  craint  leur  menasse. 

C'est  pourquoy  un  chacun,  pasle  et  transy  de  pceur, 
Fuyt  deçà  et  delà  cet  ennemy  vainqueur, 
Et  le  cruel  effort  de  sa  forte  puissance, 

Aymant  plutost  se  veoir  entre  les  chauds  tizons, 
Que  le  feu  dévorant  ronge  dans  les  maisons, 
Que  tomber  soubs  le  joug  de  son  obéissance. 

Chacun  print  plaisir  au  récit  de  ce  docte  énigme, 
que  aucuns  interpretoient  d'une  façon,  autres  d'une 
autre,  sans  toutesfois  le  pouvoir  entendre.  Au  moyen 
dequoy  Diane  se  leva,  disant  :  «  Pour  vous  oster  de 
peine,  je  vous  veux  dire  que  mon  énigme  ne  signifie 
autre  chose  que  la  neige,  laquelle  est  blanche  et  des- 
cend des  parties  septentrionales,  et  frappe  un  chacun 
sans  avoir  respect  ny  à  vieillards  ny  à  petis  enfans, 
de  sorte  que  les  personnes  senfuyent  deçà  et  delà  de- 
vant elle,  aymans  plutost  estre  enfermez  es  maisons 
prés  un  bon  feu  que  tomber  soubs  sa  mercy.)>  Ceste 
exposition  finye,  Leonor,  qui  estoit  assise  prés  Diane, 
se  leva,  et  en  ceste  façon  donna  commencement  à  la 
fable,  disant... 


FABLE    II. 


Rolin,  fils  de  Loys,  roy  de  Hongrie,  est  amoureux  de  Vio- 
lante, fille  à  Domitian,  cousturier.  Rolin  meurt;  elle  de 
douleur  trespace  sur  le  corps  mort. 


i  l'amour  est  guidé  d'un  gentil  esprit 
avec  la  modestie  et  tempérance  y  re- 
||quise,  peu  souvent  advient-il  qu'il  ne 
•eussisse  à  bien;  mais,  s'il  est  conduit 
par  un  sale  et  desordonné  appétit ,  il  est  fort  nui- 
sible et  meine  l'homme  à  une  vie  malheureuse. 
Quelle  est  la  cause  de  ce  mien  bref  discours,  la 
fin  de  ceste  fable  vous  le  fera  congnoistre. 

Je  dy  doncques,  mes  Dames,  que  Loys,  roy  de 
Hongrie,  eut  un  seul  fils,  nommé  Rolin,  lequel, 
encor  qu'il  fust  bien  jeune,  ne  laissoit  toutesfois 
de  sentir  les  cuisans  esguillons  de  l'amour.  Ce 
jeune  prince,  estant  un  jour  à  une  fenestre  de  sa 
chambre  et  son  esprit  fantasiant  plusieurs  choses 
où  il  prenoit  plaisir,  vit  de  fortune  la  fille  d'un 

cousturier,  de  laquelle,  pour  estre  belle,  modeste 
et  gentille,  il  devint  tellement  amoureux  qu'il  en 
perdoit  le  repos  et  le  repas.  La  fille,  qui  Violante 
éstoit  nommée,  s'appercevant  de  l'amour  de  Rolin, 
ne  fut  moins  esprise  de  luy  que  luy  d'elle,  de  façon 
que,  ne  le  pouvant  voir,  elle  ne  pouvoit  vivre. 
Ces  amans  croissans  ainsi  en  pareille  benevolence, 
amour,  qui  est  la  guide  fidelle  et  vraye  lumière  de 
tout  gentil  esprit ,  trouva  moyen  les  assembler, 
inspirant  leurs  cueurs  déceler  l'un  à  l'autre  ce  qui 
plus  les  passionnoit;  au  moyen  dequoy  le  jeune 
prince,  qui  congnoissoit  à  veùe  d'œil  l'amour  ré- 
ciproque que  ceste  fille  luy  portoit,  luy  dit  :  «  Je 
veux  que  sçachiez,  Violante,  que  l'amitié  que  je 
vous  porte  est  telle  que  jamais  elle  ne  m'aban- 
donnera si  ce  n'est  par  le  trespas.  Aussi,  helas! 
vos  louables  et  gentilles  façons,  vos  yeux  plus  lui- 
sans  et  desirez  des  miens  que  la  lumière  du  soleil, 
et  tant  d'aultres  beaultez  et  riches  perfections  qui 
à  l'envy  vous  honorent,  vous  ont  sceu  donner  telle 
puissance  sur  mon  cœur,  et  si  grande  authorité 
sur  mes  volontez,  que  je  ne  délibère  jamais  es- 
pouser  autre  femme  que  vous,  si  vostre  consente- 
ment s'y  accorde.  »  A  quoy  elle,  qui  estoit  fine, 
encores  que  bien  jeune,  respondit  que  s'il  l'ay- 
moit,  quelle  ne  luy  estoit  moins  affectionnée  ; 
mais  pensoit  son  amitié  estre  d'autre  force  et 
mieux  fondée  que  la  sienne,  d'autant,  disoit-elle, 

que  les  hommes  n'ajment  jamais  de  bon  cœur, 
ains  seulement  par  acquit,  estant  leur  amour  tant 
vain  et  voilage  qu'il  ne  sçait  que  c'est  de  fermeté, 
constance  et  loyauté;  aussi  meine-il  le  plus  sou- 
vent les  pauvres  femmes  ainsi  aymées  à  une  triste 
et  misérable  fin.  «  Helas!  mon  ame,  dit  Rolin,  je 
vous  prie,  ne  dictes  ces  choses,  pource  que  je 
m'asseure  que,  si  souffriez  la  milliesme  partie  des 
passions  et  ennuyeux  tourmens  que  j'endure  à 
vostre  occasion,  vous  n'useriez  de  ce  langage  ;  et, 
si  ne  voulez  donner  foy  à  mes  parolles,  croyez-en 
l'expérience,  qui  vous  pourra  tesmoigner  de  mes 
volontez  et  si  je  vous  ayme  ou  non.  » 

Advint  que  le  roy,  père  de  Rolin,  s'apperceut 
un  jour  de  l'amourachement  de  son  fils,  dont  il 
fut  fort  marry,  craignant  ce  qui  légèrement  luy 
en  pourroit  advenir  à  son  grand  scandale  et  vitu- 
père. Parquoy,  pour  obvier  à  ces  inconveniens, 
délibéra  l'oster  d'auprès  de  luy,  et  par  conséquent 
de  celle  qu'il  aymoit  plus  que  soymesme,  et  l'en- 
voyer en  païs  loingtain,  à  fin  que  le  temps  et  la 
distance  des  lieux  luy  peussent  faire  oublier  la  mé- 
moire de  ses  amours.  Au  moyen  dequoy,  l'ayant 
un  jour  fait  appeller,  luy  dict  :  «  Mon  fils,  tu 
sçais  que  nous  n'avons  enfant  que  toy,  et  ne  sommes 
pour  en  avoir  d'autres,  de  façon  qu'après  nostre 
mort  le  royaume  te  doit  appartenir,  comme  à  nostre 
vray  héritier  et  légitime  successeur;  c'est  pourquoy, 

affin  de  te  façonner  à  la  vertu,  prudence  et  bonnes 
meurs,  et  qu'un  jour  tu  puisses  sagement  et  heu- 
reusement gouverner  ton  peuple,  j'ay  délibéré  Ren- 
voyer en  Austriche,  vers  Lamberic,  ton  oncle  ma- 
ternel, parce  que  là  sont  gens  lettrez  et  hommes 
doctes,  qui,  pour  Pamour  de  nous,  seront  bien 
aises  l'enseigner  ce  qui  appartient  à  un  jeune  prince 
tel  que  tu  es.  »  Rolin,  oyant  ainsi  parler  le  roy, 
fut  si  saisi  qu'il  demeura  long  temps  sans  pouvoir 
dire  une  parolle.  En  fin,  ayant  reprins  ses  esprits, 
dict  :  «  Sire,  combien  qu'il  me  soit  fort  grief  m'es- 
loigner  de  vous,  pour  l'ennuy  que  ce  me  sera  vivre 
privé  de  vostre  présence  et  de  celle  de  la  royne  ma 
mère,  si  porté-je  une  telle  révérence  à  vos  com- 
mandemens  que  j'ayme  mieux  toute  ma  vie  errer 
par  le  monde  que  vous  désobéir  en  chose  que  ce 
soit;  c'est  pourquoy  je  suis  prest  à  faire  tout  ce 
qu'il  vous  plaira  me  commander.  »  Le  roy,  ayant 
entendu  la  bénigne  responce  de  son  fils,  escrivit 
incontinent  à  Lamberic,  son  beau  frère,  les  occa- 
sions pourquoy  il  le  luy  envoyoit,  luy  recomman- 
dant comme  sa  propre  vie.  Rolin,  voyant  sa  des- 
peche  faicte  et  son  équipage  prest,  se  repentit 
assez  d'avoir  faict  ceste  promesse;  mais,  ne  pou- 
vant retracter  sa  parole,  fut  contrainct  marcher; 
toutesfois,  avant  que  partir,  trouva  moyen  parler 
encor  un  coup  à  sa  chère  Violante  pour  luy  don- 
ner advis  comme  elle  se  debvoit  gouverner  atten- 
Straparole,  III.  27 

dant  son  retour,  à  fin  qu'une  amitié  tant  heureuse- 
ment bastie  comme  estoit  la  leur  ne  tresbuchast  en 
ruyne  au  moyen  de  ceste  absence;  parquoy,  es- 
tans  un  jour  ensemble,  luy  dict  :  «  Mon  cueur, 
pour  complaire  à  la  volonté  du  roy  mon  père,  je 
suis  contrainct  t'abandonner  du  corps,  et  non  du 
cueur,  qui  représentera  tousjours  en  ma  mémoire 
la  souvenance  de  toy,  que,  en  quelque  part  que 
j'aille,  je  ne  sçaurois  jamais  oublier.  C'est  pour- 
quoy  je  te  prie,  par  ceste  douce  amitié  que  je  t'ay 
tousjours  portée,  porte  et  porteray  tant  que  mon 
esprit  gouvernera  ce  corps,  que  pendant  mon  ab- 
sence tu  ne  te  joignes  par  mariage  à  homme  qui 
vive,  pource  que  aussi  tost  que  seray  de  retour  je 
promets  te  prendre  pour  ma  femme  et  espouse; 
et,  en  signe  de  ma  foy  entière  et  inviolable,  je  te 
donne  cet  anneau,  que  tu  garderas  pour  l'amour 
de  moy.  »  Violante,  entendant  ces  tristes  nou- 
velles, cuida  mourir  de  regret;  et,  ayant  ramassé 
ses  forces  et  reprins  ses  esprits,  tirant  de  sa  do- 
lente poictrine  un  profond  souspir,  ouvrit  la  bouche 
à  ces  paroles  :  «  Pleust  à  Dieu,  Monsieur,  que 
jamais  je  ne  vous  eusse  congneu,  pource  que  je 
ne  me  trouverois  tant  affligée  comme  je  fais  ores 
pour  vostre  tant  soudain  départ;  mais,  puis  que  le 
Ciel  trop  cruel  et  ma  triste  fortune  veulent  qu'ainsi 
vous  esloigniez  de  moy,  faites-moy  ceste  grâce  au 
moins  de  me  dire  si  vostre  voyage  sera  long,  ou  si 

retournerez  en  bref,  parce  qu'estant  en  la  puis- 
sance de  mon  père,  je  crains  que  pendant  vostre 
absence  il  ne  luy  prenne  envie  me  marier.  »  Lors 
Rolin  :  «  M'amour,  je  te  prie  ne  te  fascher,  ains 
te  resjouyr  et  prendre  courage,  pource  qu'aydant 
Dieu,  j'espère  que  devant  que  l'an  soit  passé  tu 
me  reverras;  et,  où  je  ne  retourneray  dedans  ce 
temps,  je  consens  que  tu  te  maries  comme  et  à  qui 
bon  te  semblera.  »  Ce  dict,  s'embrassèrent  si  es- 
troittement  qu'ils  ne  se  pouvoient  séparer,  et  avec 
mille  baisers,  accompagnez  d'un  monde  infini  de 
larmes  et  souspirs,  prindrent  congé  l'un  de  l'autre. 
Le  lendemain  matin,  Rolin,  monté  à  cheval  en 
la  compagnie  de  plusieurs  grands  seigneurs,  print 
la  route  d'Austriche,  où  arrivé,  fut  honorablement 
receu  par  son  oncle  Lamberic ,  qui  faisoit  tout  ce 
qu'il  pouvoit  pour  recréer  ce  jeune  prince,  lequel 
vivoit  tellement  passionné  pour  l'absence  de  sa 
chère  maistresse  qu'il  ne  prenoit  plaisir  à  chose 
quelconque.  Rolin  donc,  menant  ceste  triste  vie? 
et  ayant  tousjours  l'esprit  transporté  en  la  con- 
templation de  sa  Violante,  fut  tout  estonné  que 
l'an  se  passe  ;  au  moyen  dequoy,  s'en  estant  ap- 
perceu,  supplia  son  oncle  luy  permettre  retourner 
voir  ses  père  et  mère;  ce  que  amiablement  il  luy 
accorda.  Mais  le  pauvret  ne  fut  plustost  arrivé  au 
royaume  paternel,  et  bien  receu  par  ses  parens, 
que  les  nouvelles  vindrent  que  Violante  estoit  ma- 

riée,  dont  le  royne  receut  moins  de  joye  et  con- 
tentement que  Rolin  de  tristesse  et  desplaisir,  le- 
quel, se  plaignant  en  soymesmes,  blasmoit  sa  longue 
absence,  et  que  sa  paresseuse  demeure  avoit  esté 
cause  de  ce  mariage. 

Ainsi  demeurant  en  ceste  angoisseuse  passion, 
et  ne  pouvant  trouver  remède  à  son  amoureux 
tourment,  vouloit  mourir  de  dueil,  quand  amour, 
qui  n'abandonne  jamais  les  siens  et  chastie  ceux 
qui  ne  gardent  leur  promesse,  voulut  qu'encores 
une  fois  ces  deux  amans  se  trouvassent  ensemble  : 
car  un  soir,  au  desceu  de  Violante,  laquelle  estoit 
couchée  avec  son  mary,  Rolin  trouva  moyen  en- 
trer en  leur  chambre;  puis  secrettement  se  cacha 
en  la  ruelle  du  lict.  Après,  entendant  ronfler  le 
mary,  leva  le  plus  doucement  qu'il  luy  fut  possible 
la  couverture,  coulant  sa  main  sur  l'estomach  de 
sa  bien  aymée,  laquelle,  se  sentant  toucher  par  un 
autre  que  son  mary  et  ignorant  la  venue  du  prince, 
vouloit  crier,  quand,  luy  mettant  la  main  sur  la 
bouche  pour  l'en  empescher,  il  se  fît  congnoistre, 
dont  elle  fut  bien  estonnée,  ne  sçachant  que  faire, 
tant  elle  avoit  peur  que  son  mary  s'en  apperceust; 
à  raison  dequoy,  le  plus  doucement  et  au  mieux 
qu'il  luy  estoit  possible,  elle  le  repoussoit,  ne  vou- 
lant aucunement  souffrir  qu'il  la  baisast.  Rolin,  se 
voyant  ainsi  chassé  et  abandonné  de  celle  qu'il 
aymoit  sur  toutes  choses,  et  que  le  tourment  qu'il 

souffroit  estoit  sans  remède,  dit  :  «  O  plus  cruelle 
que  la  mesme  cruauté  !  helas  !  voici  je  meurs  !  sois 
désormais  contente,  car  ma  présence  ne  te  don- 
nera jamais  ennuy,  et,  trop  tard  devenue  piteuse, 
tu  seras  un  jour  contrainte  blasmer  ta  trop  fiere 
rudesse.  Vray  Dieu  !  comme  se  peult-il  faire  que 
Fardante  amitié  que  tu  m'as  autresfois  portée  soit 
maintenant  tant  amortie  en  toy?  »  Ce  disant,  l'em- 
brassa estroittement,  la  baisant,  voulust  ou  non, 
et,  sentant  desja  en  son  cueur  ses  esprits  défaillir, 
retira  ses  bras  foibles  et  débiles  d'autour  le  col  de 
ceste  femme,  aux  costez  de  laquelle,  en  jettant  un 
profond  souspir,  il  mourut  misérablement.  La  pau- 
vrette, le  sentant  sans  vie,  demeura  toute  esperdue, 
ne  sçachant  quel  chemin  tenir  affin  que  son  mary 
ne  s'en  apperceust.    En  fin,   laissant   doucement 
cheoir  le  corps  mort  en  la  ruelle,  faignit  songer, 
jettant  un  si  grand  cry  qu'en  sursault  elle  esveilla 
son  mary,  qui  luy  demanda  qu'elle  avoit;  auquel, 
toute  troublée  et  tremblante  de  frayeur,  elle  ra- 
conta qu'il  luy  estoit  advis  que  Rolin,  fils  du  roy, 
estoit  couché  auprès  d'elle  et  avoit  rendu  l'esprit 
en  ses  bras.  Lors,  se  levant  du  lict,  trouva  le  corps 
mort  estendu  en  la  ruelle,  lequel  estoit  encor  tout 
chaud.  Adonc  le  mary,  voyant  ce  tant  estrange 
spectacle,  demeura  tout  transi  comme  en  extase, 
craignant  fort  qu'il  n'y  allast  de  sa  vie.  Finale- 
ment, prenant  courage,  chargea  ce  corps  mort  sur 

ses  espaules,  et,  sans  estre  veu  de  personne,  l'alla 
mettre  sur  le  pas  de  la  porte  du  palais  royal.  Les 
officiers,  ayant  ainsi  trouvé  ce  prince  mort,  le  cou- 
rurent incontinent  dire  au  roy,  lequel,  entendant 
ces  tristes  nouvelles,  à  peine  que  d'ire  et  de  dou- 
leur il  ne  se  tuast  soymesme,  menant  le  plus  déses- 
péré dueil  que  l'on  veist  oncques;  auquel  ayant 
aucunement  mis  fin  et  essuyé  ses  larmes,  manda 
quérir  les  médecins  et  chirurgiens  pour  faire  ou- 
vrir et  visiter  le  corps  et  sçavoir  l'occasion  de  sa 
mort;  lesquels,  après  l'avoir  bien  et  diligemment 
veu  et  à  loisir  ,  raporterent  unanimement  qu'il 
n'estoit  mort  par  ferremens  ny  venins,  mais  d'une 
douleur  intérieure  qui  l'avoit  estouffé.  Ce  qu'en- 
tendu par  le  roy,  fit  ordonner  de  ses  funérailles, 
voulant  que  le  corps  mort  fust  porté  avec  toute 
pompe  funèbre  en  l'église  cathédrale,  et  que  toutes 
les  femmes  de  la  cité,  de  quelque  estât,  qualité 
ou  condition  qu'elles  fussent,  s'y  trouvassent,  sur 
peine  d'encourir  son  indignation,  et  allassent  l'une 
après  l'autre  baiser  son  fils  mort.  Ce  qui  fut  exé- 
cuté par  plusieurs,  tant  dames,  princesses,  que  sim- 
ples bourgeoises,  lesquelles,  meuës  de  pitié  et  com- 
passion, arrouserent  de  leurs  larmes  le  corps  du 
trespassé;  et  entre  les  autres  s'y  trouva  la  malheu- 
reuse Violante,  laquelle,  désirant  veoir  mort  celuy 
que  vivant  elle  n'avoit  voulu  gratifier  d'un  simple 
baiser,  se  jetta  sur  luy,  et,  considérant  qu'à  son 

occasion,  et  pour  l'amour  d'elle,  il  avoit  encouru 
un  tant  déplorable  trespas,  joignit  sa  belle  bouche 
aux  lèvres  mortes  du  deffunct,  retenant  tellement 
son  haleine  que,  sans  dire  une  seule  parolle,  elle 
passa  de  ceste  vie  en  l'autre.  Les  dames,  voyant 
un  cas  tant  estrange  et  inopiné,  coururent  à  son 
secours;  mais  ce  fut  en  vain,  parce  que  l'ame  avoit 
desja  abandonné  son  corps  pour  aller  trouver  celle 
de  son  bien  aymé  Rolin.  Le  roy,  qui  sçavoit 
ramourachement  de  Violante  et  son  fils,  tint  ces 
choses  secrettes,  et  ordonna  que  les  deux  corps 
fussent  ensevelis  en  un  mesme  tombeau. 

Desja  Leonor  avoit  mis  fin  à  sa  pitoyable  nou- 
velle, quand  ma  Dame  luy  fit  signe  qu'elle  suivist, 
recitant  son  énigme;  laquelle  soudain  dit  ainsi  : 


ENIGME 

On  ne  congnoist  en  moy  fin  ne  commencement; 
Puissant  je  n'ay  pouvoir,  et  mort  je  suis  en  vie, 
Estant  plein  d'un  esprit  qui  vif  me  vivifie, 
Me  donnant  forme,  grâce,  et  force,  et  mouvement. 

Je  n'ay  bouche  ny  langue,  et  suis  sans  sentiment; 
Toutesfois  bien  souvent,  quand  on  me  bat,  je  crie 
Et  me  plains  si  tresfort  que  ma  plainte  et  crierie 
Sont  cause  de  donner  relasche  à  mon  tourment. 

La  jeunesse  m'en  veut,  mais,  si  quelcun  m'outrage, 
Je  saulte,  je  bondy,  je  voile,  je  fais  rage, 
Frappant  deçà,  delà,  de  tors  et  de  travers  ; 

Et  sçay  si  bien  matter  sa  mutine  arrogance, 
Que  recreu,  à  tous  coups,  je  le  laisse  à  l'envers, 
Sans  haleine,  sans  poux  et  presque  sans  puissance. 

La  plus  grande  partie  des  auditeurs  entendit  cet 
énigme,  qui  ne  signifioit  autre  chose  que  le  ballon, 
qui,  rond,  n'a  fin  ny  commencement,  est  mort,  et  a 
vie  estant  plein  de  vent;  et,  si  quelcun  Vassault, 
saulte,  bondit  et  fait  rage,  si  qu'en  fin  il  lasse  son 
homme.  Lors  Isabelle,  à  laquelle  eschéoit  le  troisiesme 
rang  pour  discourir,  se  levant  debout,  dit  en  ceste 
manière..» 

François  Sforce,  fils  de  Loys  More,  duc  de  Milan,  s'estant 
esgaré  à  la  poursuite  d'un  cerf,  arrive  en  la  maison  de 
quelques  villageois,  qui  conjurent  sa  mort;  une  petite 
fillette  descouvre  la  conspiration.  Il  se  sauve  et  fait  exé- 
cuter les  conjurateurs. 


A  fable  racontée  par  Leonor  me  donne 
JSStl^ll  occasion  vous  reciter  un  cas  pitoyable, 


lequel  retient  plus  de  l'histoire  qu'au- 


^i^Jtrement;  aussi  est-il  véritablement  ad 


venu  au  fils  d'un  duc,  lequel,  après  longs  travaux, 
fit  à  ses  ennemis  porter  la  pénitence  de  leurs  mes- 
chancetez. 

Je  vous  dy  doncques  que,  de  nostre  temps, 
Loys  More,  duc  de  Milan,  eut  un  fils  nommé 
François  Sforce,  jeune  homme  qui  durant  la  vie  et 
depuis  la  mort  de  son  père  fut  merveilleusement 
combattu  par  l'envieuse  fortune.  Cestuy  en  ses 
premiers  ans  estoit  fort  beau  et  bien  apris,  mons- 

trant  peint  en  son  visage  je  ne  sçay  quoy  de  grand 
qui  le  rendoit  admirable  à  tous;  son  exercice  plus 
commun  estoit  l'escrime  et  la  chasse,  qu'il  aymoit 
infiniment,  à  raison  dequoy  il  estoit  bien  aymé  de 
là  jeunesse,  laquelle  il  aymoit  bien  aussi,  n'y  ayant 
jeune  homme  en  toute  la  cité  qui  ne  peust  rendre 
asseuré  tesmoignage  de  ses  liberalitez. 

Or  un  jour  ce  jeune  duc,  pour  plaisir,  assembla 
plusieurs  jeunes  gentilshommes,  le  plus  vieil  des- 
quels n'avoit  encores  attaint  l'aage  de  vingt  ans, 
et,  montez  à  cheval,  allèrent  de  compagnie  à  la 
chasse  en  une  certaine  forest  hantée  de  plusieurs 
bestes  tant  fauves  que  noires,  laquelle  ils  environ- 
nèrent de  toutes  pars.  Advint  que  du  costé  où  es- 
toit le  jeune  duc  se  leva  un  grand  cerf,  lequel,  ef- 
froyé  du  son  des  trompes  et  cry  des  chasseurs,  se 
donna  à  la  fuyte.  Quoy  voyant,  le  duc,  hardy 
comme  un  lyon,  et  qui  se  sentoit  fort  bien  monté, 
se  mit  à  le  suyvre  à  course  de  cheval,  et  le  pour- 
chassa avec  telle  peine  et  si  longuement  qu'esloi- 
gné  de  sa  compagnie  il  s'esgara  de  son  chemin,  de 
manière  qu'ayant  perdu  de  veùe  la  beste,  ne  sça- 
voit  plus  où  il  estoit  ny  où  il  alloit;  à  raison  de- 
quoy, se  voyant  ainsi  seul  hors  du  grand  chemin, 
sans  pouvoir  aller  avant  ny  arrière,  et  que  la  nuict 
commençoit  fort  à  s'abaisser,  s'estonna  aucune- 
ment, craignant  qu'il  ne  luy  advînt  chose  qui  luy 
despleust,  comme  il  fist. 

Ainsi  doncques  ce  jeune  prince,  continuant  son 
chemin  égaré,  arriva  en  fin  à  une  maisonnette  cou- 
verte de  chaume,  en  la  court  de  laquelle  il  descen- 
dit, et  lia  son  cheval  au  prochain  arbre;  puis,  entré 
en  la  maison,  y  trouva  un  vieillard  aagé  de  quatre 
vingts  dix  ans,  avec  une  jeune  villageoise  assez  belle, 
laquelle  tenoit  entre  ses  bras  une  petite  fille  d'en- 
viron cinq  ans.  Le  duc,  les  ayant  saluez,  s'assied 
auprès  d'eux,  les  priant  luy  vouloir  faire  ceste  fa- 
veur le  loger  pour  ceste  nuit,  sans  toutesfois  se 
faire  congnoistre.  Le  vieil  homme  et  la  jeune  femme, 
sa  bru,  voyans  ce  prince  beau,  bien  en  ordre  et 
gaillard,  le  reçoivent  tresvolontiers,  s'excusans  ne- 
antmoins  de  n'avoir  lieu  convenable  à  sa  personne, 
dont  il  les  mercie  de  bien  bon  cueur,  et,  sorti, 
alla  prendre  garde  à  son  cheval,  qu'il  traita  de  ce 
qu'il  trouva;  et,  l'ayant  pensé,  retourna  en  la 
maison,  où  il  ne  fut  plutost  entré  que  ceste  petite 
fillette  se  vint  mettre  entre  ses  jambes,  se  jouant 
avecques  luy,  qui  la  baisoit  et  caressoit  fort  amou- 
reusement. En  ces  entrefaites,  Malechair,  fils  du 
vieillard  et  mary  de  ceste  jeune  femme,  arrive; 
lequel,  avoir  salué  le  prince  qu'il  voyoit  se  jouer 
à  la  petite  fillette  en  devisant  avec  le  vieillard , 
appella  sa  femme,  à  laquelle  commanda  apprester 
le  soupper,  et,  s'arraisonnant  avec  le  prince,  luy 
demanda  qui  l'avoit  amené  en  ce  lieu  tant  désert 
et  inhabité;  lequel,  en  s' excusant,  respondit  qu'es- 

tant  surpris  de  la  nuict,  et  se  trouvant  seul  égaré 
par  les  chemins,  qu'il  ne  congnoissoit,  pour  estre 
mal  instruit  de  ceste  contrée,  il  s'estoit  de  fortune 
rencontré  en  ceste  maison ,  où  ce  bon  homme 
et  ceste  jeune  femme  luy  avoient  fait  ce  bien  le 
retirer  pour  ceste  nuict. 

Quoy  entendu  par  Malechair,  qui  voyoit  ce 
prince  en  bonne  conche,  ayant  une  grosse  chaisne 
d'or  pendue  au  col,  conclud  en  son  ame  homicide 
le  tuer,  et  par  sa  mort  se  faire  héritier  de  sa  des- 
pouille;  pour  quoy  effectuer  appella  son  vieil  père 
et  sa  femme,  laquelle,  prenant  sa  petite  fille  entre 
ses  bras,  sortit  avec  eux,  et,  assemblans  leurs  testes, 
conclurent  la  mort  du  duc  et  le  despouiller  de  ses 
riches  vestemens,  puis  l'enterrer  en  la  campaigne, 
se  persuadans  que  jamais  on  n'en  oyroit  ny  vent 
ny  voix.  Mais  Dieu,  qui  est  juste  scrutateur  des 
cueurs  des  hommes,  ne  voulut  permettre  leur  dam- 
nable  et  malheureuse  volonté  sortir  à  effect,  comme 
entendrez.  Ceste  conspiration  donc  ainsi  con- 
clue, Malechair  pensa  ne  la  pouvoir  seul  exécuter, 
d'autant  qu'il  voyoit  son  père  fort  vieil  et  impo- 
tent, sa  femme  jeune  et  de  peu  de  courage,  et  que 
le  jeune  homme  monstroit  en  apparence  estre  d'un 
grand  cueur,  et  qu'il  se  pourroit  aisément  deffen- 
dre,  puis  s'enfuyr.  A  raison  dequoy  délibéra  aller 
mendier  le  secours  de  quelques  uns  ses  amis,  qui 
ne  demeuroient  gueres  loing  de  là,  ce  qu'il  fist  ; 

lesquels,  avides  de  gain,  entendans  sa  volonté,  se 
trouvèrent  incontinent  prests.  De  sorte  que,  ayans 
prins  leurs  armes,  suivirent  leur  capitaine  Male- 
chair.  Ce  pendant,  la  petite  fillette,  laissant  sa 
mère  et  le  vieillard,  retourna  se  jouer  avec  le  duc, 
sautant  entre  ses  jambes,  et  faisant  mille  petites 
singeries,  dont  il  estoit  tant  aise,  voyant  l'amitié 
de  cet  enfant,  que,  la  prenant  entre  ses  bras,  ne 
cessoit  la  flatter,  baiser  et  mignarder.  La  fillette, 
à  la  façon  des  petits  enfans,  se  plaisant  au  lustre  de 
la  chaisne  qui  pendoit  au  col  du  duc,  la  prenoit 
avec  ses  petites  mains  potelées,  s'efforçant  la  luy 
oster  pour  la  mettre  en  son  col.  Quoy  voyant  le 
duc,  et  que  l'enfant  se  delectoit  au  maniement  de 
ceste  chaisne,  luy  dit  :  «  Et  bien  !  mignonne,  vou- 
lez-vous que  je  vous  donne  ma  chaisne?  »  Ce  di- 
sant, la  tira  de  son  col  et  la  mit  autour  celuy  de 
l'enfant,  qui,  ayant  ouy  le  secret  de  la  conspiration, 
respondit  :  «  Elle  sera  bien  à  moy  sans  que  me  la 
donniez,  car  mon  père  et  ma  mère  vous  veulent 
tuer,  et  puis  me  la  donneront.  »  Le  duc,  qui  estoit 
bien  advisé,  entendant  les  tristes  paroles  de  la  fil- 
lette, ne  les  laissa  choir  à  terre,  et,  comme  sage  et 
discret,  se  leva  sans  dire  mot,  tenant  tousjours  la 
petite  fille  entre  ses  bras,  laquelle,  ayant  encores 
sa  chaisne  en  son  col,  il  mit  sur  un  petit  lict  de  sa 
chambre,  où  (d'autant  qu'il  estoit  fort  tard)  elle 
ne  fut  plustost  qu'elle  s'endormit.  Après  ferma  la 

porte  sur  luy,  qu'il  fortifia  de  deux  grands  coffres 
de  bois,  attendant  courageusement  la  venue  de  ces 
rustres;  puis  tirade  la  pochette  de  ses  chausses  un 
petit  bidet  à  cinq  canons,  qui  se  deschargeoient 
ensemble  ou  séparément,  comme  l'on  vouloit,  le- 
quel il  chargea  et  amorcea,  prest  à  bien  faire. 

Tandis  les  jeunes  gentilshommes,  compagnons 
au  duc,  se  voyans  privez  de  leur  chef,  et  ne  sça- 
chans  où  le  trouver,  commencèrent  à  Fappeller  au 
son  de  leurs  trompes;  mais  aucun  ne  respondoit, 
qui  les  fit  douter  que  son  cheval  en  courant  ne  se 
fust  rompu  le  col  en  quelque  fondrière,  et  par  con- 
séquent tué  son  maistre,  dont  ils  estoient  en  la 
plus  grande  peine  du  monde,  ne  sçachans  à  quoy 
se  resouldre,  quand  un  de  la  compagnie  dit  :  «  Je 
l'ay  veu  par  ce  sentier  poursuivre  un  cerf  qui  gai- 
gnoit  ce  vallon;  mais,  parce  que  son  cheval  estoit 
plus  viste  que  le  mien,  je  ne  l'ay  peu  suivre,  qui 
me  Ta  fait  perdre  de  veuë  en  un  instant  :  c'est 
pourquoy  je  ne  sçaurois  dire  où  il  peut  estre.  » 
Quoy  entendu  par  les  gentilshommes ,  se  mirent 
en  queste,  suyvant  toute  nuict  la  trace  du  cerf  en 
intention  de  le  trouver  ou  vif  ou  mort. 

Durant  ces  choses,  Malechair,  avec  ses  trois 
compagnons,  arriva  en  sa  maison,  où  il  ne  pensoit 
trouver  aucune  résistance;  parquoy,  frappant  du 
pied  contre  l'huys,  appella,  disant  :  «  Holà  !  com- 
pagnon, ouvrez;  que  faites-vous  que  n'ouvrez  la 

porte?  »  A  quoy  ne  respondit  le  duc,  qui,  regar- 
dant par  un  petit  pertuis  de  la  porte,  vit  Male- 
chair  armé  d'une  grosse  hache  qu'il  tenoit  sur  son 
espaule,  et  ses  compagnons  bien  embastonnez  ; 
parquoy,  mettant  l'un  des  canons  de  son  petit  pis- 
tolet à  l'endroit  du  pertuis,  le  deschargea  tant 
heureusement  qu'ii  chassa  la  balle  au  travers  l'es- 
tomach  de  l'un  des  trois  compagnons,  de  manière 
que,  sans  tirer  ny  pieds  ny  mains,  tomba  roide 
mort  en  la  place.  Quoy  voyant,  Malechair  com- 
mença avec  sa  hache  à  frapper  de  toute  sa  puissance 
contre  l'huys,  pensant  le  ruer  bas  ;  ce  qu'il  ne  peut, 
obstant  les  empeschemens  qu'y  donnoit  le  duc; 
lequel,  mettant  soudain  le  second  canon  de  son 
bidet  contre  lemesme  pertuis,  le  deslascha  de  telle 
sorte  qu'il  rompit  le  bras  droict  à  un  des  autres 
volleurs,  qui  aigrit  tellement  les  deux  qui  restoient 
qu'enragez  d'un  despit,  crevecueur  et  maltalent, 
employèrent  toutes  leurs  forces  à  forcer  la  maison, 
faisans  un  grand  bruit  et  tintamarre.  Ce  pendant  le 
prince  se  fortifioit  tousjours  de  plus  en  mieux,  ap- 
puyant la  porte  avecques  bancz,  selles  et  tout  ce 
qu'il  pouvoit  trouver  en  la  maison. 

Or,  pource  que  tant  plus  la  nuict  est  claire  et 
seraine,  d'autant  plus  est-elle  tranquile  et  coye, 
si  qu'on  ne  sçauroit  dire  un  mot,  encore  que  de 
loing,  qu'il  ne  soit  aisément  entendu,  le  bruit 
et  tempeste  que  faisoient  les  voleurs  fut  ouy  par 

ceste  jeune  trouppe  de  gentilshommes,  lesquels, 
se  serrans  en  un  monceau,  picquerent  ceste  part, 
où  arrivez,  veirent  les  malfaicteurs  embesongnez  à 
l'entour  de  ceste  maison,  s'efforçans  jetter  Phuys 
par  terre,  ausquels  un  de  la  compagnie  s'escria, 
disant  :  «  Mes  amis,  que  veut  dire  ce  bruit  que 
vous  faites?  A  qui  en  voulez-vous?  —  Messieurs, 
respond  Malechair,  je  le  vous  diray  :  ce  soir,  estant 
venu  las  et  recreu  en  ma  maison,  j'y  ay  trouvé  un 
jeune  soldat  fort  dispos  de  sa  personne,  et,  pour- 
ce  qu'il  vouloit  esgorger  mon  vieil  père,  forcer  ma 
femme,  ravir  ma  fille  et  emporter  mon  bien,  me 
voyant  trop  foible  pour  seul  résister  à  sa  violence, 
je  m'en  suis  fuy  à  ces  miens  amis,  pour  implorer 
leur  secours  en  ceste  mienne  tant  urgente  néces- 
sité; mais  à  nostre  arrivée  avons  trouvé  la  porte 
fermée  par  dedans,  et  tellement  fortifiée  que  sans 
la  rompre  nous  est  impossible  entrer  en  ma  mai- 
son; et,  qui  pis  est,  ce  malheureux,  n'estant  con- 
tent des  torts  qu^l  m'a  faits  et  dont  je  vous  vien 
de  faire  le  discours,  m'a  encor'  tué  le  meilleur  de 
mes  amis  et  blessé  cet  autre  à  mort,  comme  pou- 
vez veoir  ;  au  moyen  dequoy,  ne  pouvant  souffrir 
tant  d'injures  ensemble,  j'ay  délibéré  l'avoir  vif  ou 
mort,  me  deust-il  couster  la  vie.  »  Les  gentils- 
hommes, entendans  ces  choses,  qu'ils  estimèrent 
véritables  par  la  veuë  des  mort  et  blessé,  en  eurent 
pitié,  si  que,   descenduz  de  cheval,  se  mirent   à 

forcer   la  porte,    crians  à  haute   voix  :    «  Ouvre, 
traistre,   ennemy   de  Dieu  ;   ouvre,  affin  que   par 
nous  tu  reçoives  la  pénitence   de  tes   meschance- 
tez.  »  A  quoy  le  duc,  qui  ne  les  congnoissoit,  ne  res- 
pondoit  que  de  bancz,  selles,  tables  et  tresteaux, 
qu'il  ramassoit  contre  la  porte,  affin  de  se  fortifier 
contre  la  jeune  puissance  de  ce  nouveau  secours, 
qui  demeura  fort  longuement  en  ce  conflit  sans 
pouvoir  faire  davantage  que  les   premiers,  et  jus- 
ques  à  ce  qu'un  de  la  troupe,  qui  s^estoit  retiré  à 
quartier,  apperceut  en  la  court  du  logis  le  cheval 
du  duc  :  à  raison  dequoy,   retournant  à  ses  com- 
pagnons, leur  escria  :  «Messieurs,  tout  beau,  tout 
beau  !  ne  passez  plus  oultre,  parce  que  faites  effort 
à  Monsieur,  qui  est  leans:  tesmoin  son  cheval  que 
voici  lié  à  cet  arbre.  »  Eux,  recongnoissans  la  beste, 
cessèrent  leur  batterie,   et,   appellans   le   duc  par 
son  nom,  furent  soudain  par  luy  recongneuz,  qui, 
leur  respondant,    ouvrit,   asseuré    de  sa   vie.   Et, 
après  leur  avoir  fidellement  recité  la  vérité  de  l'his- 
toire au  grand  esbahissement  de  tous,  se  saisirent 
des  malfaicteurs,  lesquels  estroitement  liez  et  gar- 
rotez  ils  menèrent  à  Milan,  où  ils  furent  premiè- 
rement tenaillez,  puis  vifz  tirez  à  quatre  chevaux, 
et  la  petite  fille,  nommée  Virginea,    donnée  à  la 
vieille  duchesse,  qui  la  nourrit  et  enseigna  en  toute 
vertueuse  civilité  jusquesà  Taage  nubile,  à  laquelle 
parvenue,   fut,  en  recompense  d'un  tel  bénéfice, 
Straparok.   III.  29 

richement  et  honorablement  mariée  à  un  chevalier 
de  la  cour  du  duc,  et  douée  du  chasteau  de  Bi- 
nase,  situé  entre  Milan  et  Pavie,  lequel  aujour- 
d'huy,  pour  la  fréquence  des  guerres,  est  telle- 
ment ruiné  qu'il  n'y  a  pierre  sur  pierre.  Ainsi  ces 
misérables  voleurs  finirent  leur  malheureuse  vie, 
et  ceste  jeune  fille  heureusement  et  longuement 
continua  la  sienne  avec  son  mary. 

Chacun  des  auditeurs  tiestoit  moins  triste  que  en- 
tentif  au  récit  de  ceste  pitoyable  nouvelle,  laquelle 
oyans  finir  par  un  tant  heureux  succez,  se  resjouyrcnt 
infiniment.  Lors  ma  Dame  commanda  à  Isabelle  ra- 
conter son  énigme  ;  laquelle,  ayant  les  yeux  encor 
tous  mouillez  de  larmes,  dit  ainsi  : 

ENIGME 


Messeigneurs,  une  chose  est  icy  entre  nous, 
Qui  des  yeux  corporels  ne  sçauroit  estre  veue. 
Elle  va  sans  bouger,  court  et  ne  se  remue, 
Et,  sans  partir  de  vous,  est  ja  bien  loing  de  vous, 

Tousjours  deçà,  delà,  s'egarant  à  tous  coups, 
Ne  retourne  non  plus  que  s'elle  estoit  perdue, 
Et  tousjours  en  un  lieu  ferme  elle  est  retenue, 
Comme  y  estant  collée  ou  attachée  à  clouds. 

Elle  franchit  les  mers,  elle  circuyt  la  terre; 
Elle  s'en  voile  aux  cieux  et  aux  enfers  elle  erre, 
Sans  jamais  toutesfois  desplacer  de  son  lieu. 

Or,  s'il  y  a  quelqu'un  en  ceste  compagnie 

Qui  sache  deviner  que  cela  signifie, 

Je  le  reputeray  entre  nous  comme  un  Dieu. 

Le  docte  et  argut  énigme  recité  par  Isabelle  pleut 
merveilleusement  à  l'assistance,  qui  n'y  peut  oncques 
mordre  :  à  raison  dequoy  la  damoiselle  l'exposa , 
disant  quil  ne  signifioit  autre  chose  que  le  muable 
penser  de  l'homme,  lequel,  estant  invisible,  va  de 
toutes  parts,  et  neantmoins  ne  bouge  jamais  de 
l'homme.  La  grave  et  subtile  exposition  de  cet  énigme 
fut  louée  de  la  compagnie,  qui  en  demeura  fort  satis- 
faite. Adonc  Vincende,  qui  sçavoit  que  c'estoit  son 
tour  à  discourir,  n  attendit  le  commandement  de  ma 
Dame,  ains  donna  tel  commencement  à  sa  fable. 

Un  prestre  va  veoir  la  femme  d'un  tailleur  d'images,  laquelle, 
par  le  conseil  de  son  mary,  le  fait  monter  nud  sur  un 
buffet,  les  bras  en  croix.  Deux  religieuses  viennent  deman- 
der à  l'imager  le  crucifix  qu'il  faisoit  pour  leur  convent, 
lequel  leur  monstre  le  prestre.  Elles  murmurent  qu'on  luy 
fait  monstrer  ses  parties  honteuses.  L'imager,  pour  les 
contenter,  les  veut  coupper  ;  mais  le  prestre ,  saisi  de 
frayeur,  saute  par  sur  leurs  testes  et  s'enfuyt. 


es  dames,  si  aujourd'huy  les  ecclésias- 
tiques (parlant  toutesfois  des  meschans, 
et  non  des  bons)  estoient  attentifs  à 
leurs  estudes,  servans  d'exemple  aux 
imbecilles,  et  vivans  sainctement  et  selon  leurs  rei- 
gles,  les  ignorans  et  commun  peuple  ne  seroient 
tant  hardis  d'en  tenir  leurs  comptes  par  tout,  ains 
les  auroient  en  telle  révérence  que,  touchant  seu- 
lement la  frange  ou  bord  de  leurs  vestemens,  ils 
se  reputeroient  sauvez  et  bien  heureux  ;  mais,  pource 
qu'ils  se  sont  meslez  avec  les  séculiers,  se  donnans 

au  monde  et  à  toute  lubricité  et  souilleure,  faisans 
ce  qu'ils  ne  devroient  permettre  que  fissions,  sans 
avoir  aucun  esgard  ny  respect  au  rang  où  ils  sont 
appeliez,  on  parle  d'eux  de  toutes  parts,  soit  en 
public  ou  particulier.  C'est  pourquoy  je  n'auray 
honte  vous  raconter  une  fable  d'un  apostat,  la- 
quelle, encor  qu'elle  soit  aucunement  longue,  vous 
sera  non  seulement  plaisante  et  agréable,  mais  en 
tirerez  peut-estre  quelque  proffit. 

En  la  noble  cité  de  Florence  y  eut  jadis  un  reli- 
gieux nommé  nostre  maistre  Tibère  ;  de  quel  ordre 
il  estoit,  je  ne  l'ose  affermer,  parce  qu'il  ne  m'en 
souvient  à  ceste  heure;  bien  vous  diray-je  qu'il 
estoit  homme  fort  bien  versé  aux  lettres,  bon  pres- 
cheur,  subtil  en  ses  disputes,  et  en  très-grande  ré- 
putation envers  un  chacun,  lequel,  pour  quelques 
respects  à  moy  incongnuz,  avoit  laissé  son  habit 
de  religieux  pour  se  faire  séculier.  Toutesfois,  en- 
cores  qu'il  eust  jette  le  froc  aux  orties,  et  qu'à 
ceste  occasion  il  ne  fust  en  telle  estime  qu'au  para- 
vant,  si  est-ce  que  son  nom  retint  tousjours  quelque 
bonne  odeur  envers  aucuns  gentilshommes  et  la 
commune. 

Advint  une  fois,  pource  qu'il  estoit  bon  confes- 
seur, qu'une  belle  jeune  femme,  nommée  Pru- 
dence, nom  véritablement  convenable  à  sa  mo- 
destie, s'alla  présenter  à  luy  pour  s'accuser  de  ses 
péchez  (or  ceste  dame    avoit   espousé  un  jeune 

homme  tailleur  d'images,  nommé  maistre  Quin- 
quin,  homme  de  son  temps  le  premier  en  son  art), 
laquelle,  estant  à  genoux  devant  nostre  maistre  Ti- 
bère, luy  dit  :  «  Monsieur,  mon  confesseur,  au- 
quel je  communiquois  mes  secrets,  est  decedé 
depuis  quelque  temps;  c'est  pourquoy,  ayant  en- 
tendu le  bruit  de  vostre  saincteté  et  bonne  vie,  je 
vous  ay  esleu  au  lieu  du  deffunct  pour  mon  père 
spirituel,  vous  suppliant  avoir  mon  ame  pour  recom- 
mandée. »  Maistre  Tibère,  la  voyant  belle  et  fresche 
comme  un  bouton  du  matin,  considérant  sa  gen- 
tillesse et  bonnes  façons,  et  qu'elle  estoit  encores 
en  la  fleur  de  ses  ans,  fut  tellement  espris  de  son 
amour  qu'il  demeura  tout  ravi  en  la  contemplation 
de  ses  bonnes  grâces,  de  sorte  qu'il  ne  sçavoit  qu'il 
faisoit  et  disoit.  En  fin,  estant  tombé  sur  le  pé- 
ché de  luxure,  l'interrogea,  disant  :  «  Et  bien, 
Madame,  avez-vous  point  quelquefois  eu  particu- 
lière affection  à  quelque  prestre  ou  religieux  que 
vous  aymiez  bien?  »  Elle,  qui  ne  pensoit  à  la  ma- 
lice, ne  considérant  où  il  vouloit  venir,  respondit 
simplement  :  «  Ouy,  Monsieur,  j'ay  porté  une 
affectionnée  amitié  à  mon  feu  confesseur  comme  à 
mon  père,  luy  rendant  tout  l'honneur  et  révérence 
qu'il  meiïtoit.  »  Maistre  Tibère,  ayant  entendu  la 
responce  de  la  dame,  fît  tant  par  belles  paroles 
qu'il  sceut  d'elle  comme  elle  avoit  nom,  sa  condi- 
tion, et  la  rue  où  elle  demeuroit.  Ce  faict,  se  re- 

commandant  à  elle,  la  pria  le  tenir  en  ses  bonnes 
grâces  comme  elle  avoit  fait  son  deffunct  confes- 
seur; et,  en  signe  de  charité,  qu'il  ne  failliroit 
aux  prochaines  festes  de  Pasques  l'aller  visiter, 
pour  luy  donner  quelques  consolations  spirituelles; 
dont  elle  le  mercia,  et,  ayant  receu  l'absolution, 
s'en  alla. 

Elle  partie,  maistre  Tibère  s'esgara  si  fort  en  la 
contemplation  des  beautez  de  la  dame  que,  s'es- 
chauffant  en  sa  fourrure,  délibéra  en  soy-mesme 
gaigner  ses  bonnes  grâces  ;  mais  il  luy  advint  autre- 
ment, d'autant  qu'il  ne  peut  si  bien  coucher  ses 
couleurs  qu'il  en  avoit  jette  le  dessein.  Les  festes 
de  Pasques  passées,  maistre  Tibère  ne  faillit  à 
s'aller  souvent  pourmener  devant  la  porte  de  Pru- 
dence, à  laquelle  (quand  il  la  pouvoit  voir)  il  fai- 
soit  tousjours  une  grande  révérence,  l'estocquant 
du  coing  de  l'œil  ;  mais  elle,  qui  estoit  sage,  fai- 
gnant  ne  le  veoir,  tenoit  la  veuë  basse.  Ainsi  ce 
maistre  prestre  continuant  ses  allées  et  venues  avec 
ses  bonadiés,  la  dame  eut  peur  que  toutes  ces  ca- 
resses ne  luy  engendrassent  quelque  scandale,  au 
moyen  de  quoy  délibéra  ne  se  laisser  plus  veoir, 
chose  qui  ne  fut  trop  agréable  à  maistre  Tibère, 
qu^mour  avoit  tant  rendu  son  esclave  qu'il  ne  luy 
estoit  possible  eschapper  de  ses  liens  sans  le  secours 
de  Prudence,  devers  laquelle  il  envoya  un  petit 
clerc  pour  la  supplier  permettre  qu'il  i'allast  visiter 

en  sa  maison,  comme  son  bon  père  spirituel;  mais 
le  clerc  ne  rapporta  aucune  responce  à  son  maistre, 
qui  jugea  incontinent  la  dame  estre  sage  et  ad- 
visée  d'avoir  tenu  la  bouche  fermée;  toutefois,  qu'il 
falloit  plus  d'une  fois  frapper  à  la  porte  devant  que 
d5y  entrer,  aussi  que  la  place  bien  fortifiée  et  qui 
n'est  battue  se  maintient  aisément  ;  c'est  pourquoy 
il  conclud  ne  désister  de  son  entreprinse,  de  façon 
que  tous  les  jours  ne  cessoit  luy  envoyer  nouveaux 
ambassadeurs.  Elle,   voyant  Topiniastre  poursuite 
de  cet  homme,  s'en  fascha  fort  en  elle-mesme,  si 
que  un  jour  elle  fut   contrainte  en   advertir  son 
mary,  disant   :    «  Quinquin,  il  y  a  desja  quelque 
temps  que  maistre  Tibère,  mon  confesseur,  a  en- 
voyé plusieurs  messagers  par  devers  moy,  et  que 
où  il  me  trouve  ne  me  salue  seulement,  mais  me 
poursuit,  me  contant  tousjours  je  ne  sçay  quelles 
resveries   qui  ne  me    font    que  rompre    la  teste. 
C'est  pourquoy,  pour  éviter  à  toutes  ses  importu- 
nitez,  je  délibère  ne  me  trouver  plus  en  lieu  où  il 
me  puisse  voir,   chose  que  toutesfois  je  ne  veux 
faire  sans  vous  en  advertir.  —  Et  que  luy  respon- 
dez-vous  ?  dict  le  mary.  —  Rien  »,  dict-elle.  Lors 
Quinquin  :  «  Vous  faites  bien  et  sagement  ;  mais 
je  vous  advise  que,  quand  désormais  il  vous  saluera 
çu  dira  quelque  chose,  ce  ne  sera  mal  faict  que 
respondiez  le  plus  sobrement  et  honnestement  qu'il 
vous  sera  possible,  et  ce  qui  vous  semblera  à  pro- 

pos  ;  après,  me  redirez  ce  qu'il  sera  passé  entre 
vous.  »  Ce  qu'elle  promist. 

A  quelque  temps  de  là,  un  jour  après  disner, 
que  maistre  Quinquin  estoit  allé  negotier  par  la 
ville,  Prudence  gardant  la  boutique,  maistre  Ti- 
bère passa  par  devant,  lequel,  la  voyant  seule, 
mettant  la  main  au  bonnet  et  plyant  le  genoil, 
luy  dict  :  «  Bon  jour,  ma  dame.  »  Auquel  gra- 
cieusement elle  respond  :  «  Bon  jour  et  bon  an, 
Monsieur.  »  Le  prestre,  se  sentant  rendre  son  salut 
(chose  qui  au  paravant  ne  luy  estoit  encor  ad- 
venue), pensa  qu'elle  eust  adoulcy  sa  rigueur,  et 
que,  faicte  piteuse,  elle  eust  compassion  de  luy, 
lequel,  devenu  tout  de  feu  à  ceste  parolle,  entra 
dans  l'ouvrouer,  où  il  demeura  plus  d'une  heure  à 
luy  raconter  ce  qui  plus  le  passionnoit.  En  fin, 
craignant  que  maistre  Quinquin  ne  retournast  et 
le  trouvast  devisant  avec  sa  femme,  print  congé 
d'elle,  la  priant  le  tenir  en  ses  bonnes  grâces,  luy 
offrant  son  service,  dequoy  elle  le  remercia  bien 
humblement,  luy  jurant  estre  à  son  commande- 
ment. 

Le  prestre  party,  Quinquin  arrive,  auquel  Pru- 
dence raconte  le  tout.  Lors  Quinquin  :  «  Vous 
avez  fort  bien  faict;  mais,  quand  une  autre  fois  il 
reviendra  vers  vous ,  faictes-luy  bonne  chère  et 
toutes  les  caresses  qui  vous  sembleront  honnestes.  » 
Ce  qu'elle  promit.  Maistre  Tibère,  qui  avoit  des-ja 

gousté  la  douceur  du  devis  de  sa  bien  aymée,  com- 
mença s'essayer  à  gaigner  le  surplus  par  presens 
qu'il  luy  envoyoit  et  qu'elle   recevoit;  qui  luy  fit 
penser  que,  quand  il  auroit  encores  un  coup  parlé 
à  elle,  ce  seroit  faict;  à  raison  dequoy  passa  tant 
souvent  par  devant  sa  porte  que,  l'ayant  trouvée 
seule,  luy  dict  avec   douces  et   amiables  paroles 
qu'il  la  supplioit  de  tout  son  cueur  luy  vouloir  ac- 
corder son  amour,  sinon  elle  seroit  cause  de  sa 
mort.  A  quoy  elle  respondit  :  «  Monsieur,  j'ac- 
complirais volontiers  vostre  volonté  et  la  mienne, 
mais  je  crains  estre  descouverte  par  mon  mary,  et 
de  perdre  en  un  instant  et  l'honneur  et  la  vie.  » 
Ces  paroles  saisirent  tant  maistre  Tibère  qu'il  cuyda 
mourir  de  dueil.  Finablernent,  estant  retourné  à 
soy,  la  pria  avoir  pitié  de  luy  et  ne  le  laisser  ainsi 
mourir  faute  de  secours.  Elle,  faignant  avoir  com- 
passion de  luy,  faignit  aussi  le  vouloir  contenter, 
si  qu'elle  luy  bailla  assignation  se  trouver  le  soir 
ensuyvant   avec  elle,  d'autant  que  le  matin  son 
mary  estoit  party  et  allé  aux  champs  achepter  du 
bois.   Quoy  entendu  par  le  prestre,  demeura  le 
plus  content  homme  du  monde.  Et,  ayant  prins 
congé  de  la  dame,  se  retira. 

Maistre  Quinquin  estant  retourné  en  sa  maison, 
sa  femme  luy  raconta  de  point  en  point  tout  ce 
qu'elle  avoit  faict,  à  laquelle  il  dict  :  «  Ce  n'est 
assez,  je  veux  que  luy  jouyons  un  tel  tour  qu'il  ne 

luy  vienne  jamais  en  fantasie  retourner  céans,  et 
soit  si  hardy^  vous  plus  molester.  Allez  et  ap- 
prestez  bien  le  lict,  et  serrez  bien  tout  ce  qui  est 
en  la  chambre,  excepté  les  coffres  ;  après,  nettoyez 
les  armoires  et  ne  laissez  rien  dessus;  de  ma  part, 
je  feray  le  demeurant,  car  je  veux  que  luy  baillyons 
la  trousse  que  je  vous  diray.  »  Lors  luy  raconta 
de  point  en  point  tout  ce  qu'il  avoit  délibéré  faire. 
Prudence,  entendant  la  volonté  de  son  mary,  pro- 
mit luy  obeïr. 

Ce  pendant  ceste  journée  duroit  dix  ans  à  maistre 
Tibère,  tant  ceste  nuict  luy  sembloit  longue  à  ve- 
nir, à  fin  de  jouyr  des  estroits  embrassemens  de  sa 
dame  désirée;  et,  estant  allé  au  marché,  achepta 
force  vivres  qu'il  envoya  chez  Prudence,  luy  man- 
dant faire  diligemment  cuyre  le  tout,  et  qu'à 
l'heure  promise  il  ne  failliroit  à  venir  soupper  avec 
elle;  laquelle,  ayant  le  tout  receu  ,  commença  se 
ruer  en  cuysine,  maistre  Quinquin  s'estant  pre- 
mièrement caché,  attendant  la  venue  du  prestre; 
lequel,  entré  en  la  maison  et  voyant  sa  bien  aymée 
qui  preparoit  elle  mesme  le  soupper,  la  voulut 
baiser;  mais  elle  y  résista,  disant  :  «  Monsieur, 
ayez  encor  un  peu  de  patience,  puisque  vous  en 
avez  des-ja  tant  eu,  car  il  n'est  bien  séant  que  je 
vous  touche  ainsi  orde  et  sale  comme  je  suis.  »  Ce 
disant,  remuoit  tantost  un  pot,  puis  un  autre,  fai- 
sant bien  l'empeschée.  En  ces  entrefaictes,  maistre 

Quinquin,  qui  estoit  aux  escoutes,  s'estoit  mis  à 
un  petit  pertuis  secret  qui  regardoit  en  la  chambre, 
par  lequel  il  voyoit  et  oyoit  ce  qu'ils  faisoient  et 
disoient,  craignant  peut-estre  que  la  tromperie  ne 
retournast  sur  luy. 

Prudence  donc  estant  en  ces  termes,  s'empes- 
chant  maintenant  à  une  chose,  puis  à  une  autre, 
faisoit  mourir  d'impatience  le  pauvre  prestre,  le- 
quel pour  l'ayder  mit  la  main  à  la  paste,  et  voulut 
contrefaire  le  cuisinier;  mais  elle  s'en  hastoit  encor 
moins.  Quoy  voyant  maistre  Tibère,  et  que  les 
choses  tiroient  en  longueur,  luy  semblant  qu'il 
n'auroit  jamais  assez  de  temps,  dict  :  «  Ma  dame, 
j'ay  si  grande  envye  vous  tenir  entre  mes  bras  que 
j'ay  perdu  l'appétit  de  boire  et  de  manger;  c'est 
pourquoy  j'ay  délibéré  ne  soupper  meshuy.  »  Et, 
se  despouillant,  se  mit  au  lict.  Adonc  elle,  qui  se 
rioit  de  la  sottise  de  l'homme,  luy  dict  en  gossant  : 
«  Et  quelle  folye  seroit-ce  ne  soupper  point,  au- 
près de  tant  bonnes  viandes  !  Or,  Monsieur,  si 
vous  estes  si  simple  que  de  ne  vouloir  manger,  le 
dommage  est  vostre;  quand  à  moy,  je  ne  délibère 
me  coucher  sans  souper.  »  Ce  disant,  continuoit 
tousjours  sa  cuysine,  et  plus  maistre  Tibère  la  pres- 
soit  se  coucher,  plus  elle  faisoit  la  longue.  Fina- 
lement, le  voyant  travaillé  d'impatience,  luy  dict 
pour  le  contenter  :  «  Monsieur,  je  ne  coucheray 
jamais  avec  homme  qui  la  nuict  ayt  sa  chemise 

vestue;  c^est  pourquoy  je  vous  advise  que,  si  vou- 
lez que  je  vous  obéisse,  il  faut  que  la  despouilliez; 
après  me  verrez  preste  à  faire  ce  qu'il  vous  plaira.  » 
Maistre  Tibère,  entendant  la  volonté  de  la  dame, 
et  luy  semblant  chose  légère,  desvestit  incontinent 
sa  chemise,  demeurant  nud  comme  quand  il  vint 
du  ventre  de  sa  mère.  Prudence,  voyant  avoir  ache- 
miné le  bon  père  où  elle  desiroit,  print  chemise  et 
tous  ses  accoustremens  et  les  enferma  en  un  coffre, 
duquel  elle  serra  la  clef;  après,  faignant  se  vouloir 
despouiller,  laver  et  parfumer,  faisoit  mille  tours 
par  la  chambre,  de  sorte  que  le  pauvret  se  con- 
sommoit  seul  dans  le  lict  en  l'attendant. 

Maistre  Quinquin,  qui  avoit  tout  veu  par  le 
trou,  voyant  qu'il  estoit  temps  jouer  son  rollet, 
sortit  doucement  de  son  logis  par  un  huys  de  der- 
rière, puis  alla  frapper  à  la  porte  de  devant.  La 
dame,  entendant  son  mary  au  heurter,  faignit  estre 
la  plus  dolente  du  monde,  si  que  toute  tremblante 
elle  dict  :  «  Helas,  Monsieur!  que  deviendray-je? 
car  c'est  mon  mary  qui  est  à  la  porte;  je  l'enten 
bien  à  son  frapper.  O  misérable  moy  !  que  ferons- 
nous  à  fin  qu'il  ne  vous  trouve  icy  et  ne  vous 
voye  ?  »  Lors  maistre  Tibère  :  «  Helas!  madame, 
donnez-moy  tost  mes  vestemens,  que  je  m'habille! 
puis  je  me  cacheray  soubs  le  lict.  —  Que  vous 
vous  habilliez!  dict-elle;  helas!  quand  seroit-ce 
faict?  Non,  non,  voicy,  j'ay  trouvé  un  autre  ex- 

pedient  :  montez  sur  ce  buffet  et  vous  tenez  dessus 
tout  debout  les  pieds  joints  et  les  bras  estendus  en 
croix,  pour  ce  que  je  m'asseure  que  mon  mary, 
entrant  icy  et  vous  voyant  en  ceste  façon,  pensera 
que  soyez  un  des  crucifix  qu'il  faisoit  ces  jours 
passez.  »  Ce  pendant  le  mary  heurtoit  tousjours 
plus  fort,  criant  qu'on  luy  ouvrist;  quoy  craignant 
maistre  Tibère,  et  qu'il  ne  le  trouvast  encores  au 
lict,  monta  incontinent  sur  le  dressouer,  où  sans 
se  remuer  il  se  tint  debout  ,  estendant  les  bras 
comme  un  crucifix.  Prudence,  estant  descendue, 
ouvre  à  son  mary,  qui  faisoit  bien  le  fasché  de  ce 
qu'on  luy  avoit  tant  faict  conter  les  chevilles,  et, 
monté  en  la  chambre,  faignant  ne  veoir  maistre 
Tibère,  se  mit  à  table  et  souppa  avec  sa  femme, 
puis  s'allèrent  coucher. 

Combien  cela  fut  fascheux  au  pauvre  prestre,  je 
le  laisse  penser  à  ceux  qui  ont  esprouvé  les  eguil- 
lons  d'amour,  mesmement  voyant  le  mary  se  soulier 
de  la  viande  que  tant  ardamment  il  desiroit,  et 
qu'à  la  fin  il  n'en  remporteroit  que  la  honte  et  le 
dommage. 

Des-ja  l'aurore  commençoit  à  se  monstrer,  et 
petit  à  petit  le  soleil  se  levoit,  quand  maistre  Quin- 
quin  sortit  du  lict,  et,  ayant  prins  ses  instrumens 
et  outils,  se  mit  à  la  besongne;  mais  à  peine  avoit- 
il  commencé,  quand  deux  religieuses  d'un  monas- 
tère voisin  arrivèrent  en  sa  maison,  et,  l'avoir  salué, 

luy  dirent  :  «  Maistre,  nostre  mère  abesse  nous  a 
envoyées  par  devers  vous  pour  vous  prier  luy  en- 
voyer le    crucifix  que   ces   jours  passez   elle  vous 
commanda  faire.   »    Respond  maistre  Quinquin  : 
«  Mes  dames,  vous  direz,  s'il  vous  plaist,  à  vostre 
abbesse,  que  le  crucifix  est  bien  commencé,  mais 
qu'il  n'est  encor'  du  tout  achevé,   et  que  dedans 
deux  jours,  pour  le  plus  tard,  elle  l'aura.  —  Elle 
nous  a  dict,  répliquèrent  les  religieuses,  que  faict 
ou  non  faict  nous  le  fissions   emporter,  pour  ce 
que  l'avez  tenu  trop  long  temps.  »  Maistre  Quin- 
quin, faingnant  se  fascher  de  l'importunité  de  ces 
femmes,  leur  respondit  comme  en  colère  :  «  Or, 
mes  Dames,  si  ne  me  voulez  croire,  entrez  leans, 
et  verrez  si  je  n'ay  mémoire  de  vous,  et  combien 
il  s'en  faut  qu'il  ne  soit  parachevé.  »  Et,  elles  en- 
trées, leur  dict  :  «  Regardez  sur  ce  buffet,  et  voyez 
si  l'aymerez  bien  ainsi,  et  si  ma  Dame  s'en  conten- 
tera. )>  Les  religieuses  adonc,   levant  les  yeux  en 
haut,  virent  le  piteux  crucifix  ;  lors,  appellant  l'yma- 
ger,  luy  dirent  :  «  Mon  Dieu  !  que  ma  Dame  seroit 
desdaigneuse  si  elle  ne  s'en  contentoit,  veu  que 
l'avez  tant  bien  représenté  au  naturel  qu'il  semble 
estre  de  chair  et  d'os  comme  nous;  aussi  ne  luy 
manque-il  que  la  parole  ;  il  est  vray  qu'une  seule 
chose  pourra  desplaire  à  ma  dame  et  à  toutes  les 
religieuses;  c'est  que  si  à  descouvert  avez  monstre 
ce  qui  pend  devant  luy,  d'autant  que  cela  pour- 

roit  engendrer  quelque  scandale  à  tout  le  convent. 
—  Voicy  grand  cas!  dict  maistre  Quinquin;  et 
quoy!  vous  ay-je  pas  dict  qu'il  n'estoit  entièrement 
achevé?  Hé!  que  cela  ne  vous  tourmente  :  que 
pleust  à  Dieu  qu'il  y  eust  aussi  bon  remède  à  la 
mort  que  je  pourray  remédier  à  ceste  faute,  et  en 
vostre  présence!  »  Lors,  prenant  un  de  ses  outils, 
et  le  mieux  aguisé,  leur  dict  :  «  Mes  Dames,  re- 
gardez comme  je  sçay  bien  et  en  peu  de  temps 
corriger  telles  fautes  que  ceste  cy.  »  Maistre  Ti- 
bère, qui  jusques  adonc  estoit  demeuré  si  coy  qu'il 
sembloit  estre  mort,  voyant  maistre  Quinquin  avec 
le  fer  au  poing,  sans  attendre  davantage  ny  sonner 
un  seul  mot,  se  jetta  bas  du  buffet,  et,  nud  comme 
il  estoit,  se  print  à  fuir  comme  s'il  eust  eu  le  feu 
sur  le  dos,  et  maistre  Quinquin  après.  Prudence, 
craignant  qu'il  en  advînt  quelque  scandale ,  retint 
son  mary  par  le  bras  pour  donner  passage  au 
pauvre  prestre,  à  fin  qu'il  se  sauvastplusaysément. 
Adonc  les  religieuses,  qui  voyoient  tout  ce  mis- 
tere,  commencèrent  à  cryer  en  la  rue  :  «  Miracle! 
miracle  !  le  crucifix  s'en  est  fuy.  »  De  mode  qu'à 
leur  cry  chacun  y  accourut,  qui,  ayant  entendu 
comme  le  tout  estoit  advenu,  n'en  fit  que  rire  ;  et 
le  pauvre  maistre  Tibère,  ayans  prins  autres  ves- 
temens,  sortit  de  la  ville.  De  vous  dire  où  il  alla, 
je  ne  sçaurois;  mais  cela  sçay-je  bien  que  jamais 
depuis  on  ne  l'a  veu. 

Les  gentilshommes  et  damoiselles  rirent  assez  de 
veoir  ce  pauvre  prestre  toute  une  nuict  faire  le  crucifix 
sur  un  buffet  sans  oser  tousser,  eust^-il  mangé  cent 
livres  de  plumes;  mais  encores  plus  quand,  pour 
sauver  ses  dandrilles,  ils  le  virent  fuyr  de  toutes  ses 
jambes,  et  les  religieuses  crians  miracle  et  que  le  cru- 
cifix s'en  estoit  fuy.  Et  tant  grande  fut  ceste  risée 
que,  pour  la  faire  cesser,  ma  Dame  fut  contraincte 
frapper  ses  mains  l'une  contre  Vautre,  commandant 
à  Vincende  suyvre,  recitant  son  énigme,  laquelle, 
obéissante,  dict  en  ceste  manière  : 

ENIGME 

Petit  bout  vermeillet,  en  qui  tout  bien  abonde, 
En  qui  tout  mal  aussi;  qui,  bon  et  vicieux, 
Es  la  gloire,  l'honneur  et  le  mespris  des  deux, 
Et  l'heur  et  le  malheur  de  ceste  masse  ronde  ; 

Quand,  bénin  et  courtois,  tu  desplies  au  monde 
De  tes  blancs  estendars  les  replis  précieux, 
Tu  fais  l'homme  immortel,  le  rendant  glorieux 
Par  les  heureux  effects  de  ta  grâce  féconde. 

Mais  aussi,  quand,  cruel,  tu  découvres  aux  vents 
Tes  aultres,  qui,  obscurs,  noircis  et  tous  sanglans, 
Ne  presagissent  rien  que  misères  futures, 

Il  fault,  bon  gré,  malgré,  et  qu'en  despit  de  totas, 
Tout  soit  bouleversé,  ce  que  dessus  dessoubs, 
Tant  fors  sont  les  effors  de  tes  fortes  injures. 

Vincende,  qui  voyoit  aucun  n'entendre  sonjdouteux 
Straparole.  III.  3  1 


242  NEUVIEME     NUIT 

énigme ,   l'exposa  en  ceste  sorte  :  «  L'énigme  lequel 
avec  une  tant  bonne  patience  avez  voulu  escouter  ne 
dénote  autre  chose  que  la  bonne  et  mauvaise  langue, 
qui,  rouge  et  vermeille,  est  la  gloire  et  l'honneur  des 
deux  quand   avec  icelle  nous  louons   et   remercions 
Dieu  des  biens  qu'il  nous  a  faicts,  est  aussi  le  mespris 
quand  nous  le  blasphémons;  par  mesmes  raisons  elle 
est  Yheur  et  le  malheur  du  monde.  Quand  elle  des- 
plye  ses  blancs  estendars,  c'est  à  dire  quelle  se  veut 
employer  à  bien  ,  elle  rend  l'homme  divin  et  immor- 
tel;  mais,  quand  elle   monstre  son  enseigne  noire, 
assavoir  qu'elle  s'adonne  à  mal,  elle  subvertit  toutes 
choses,  renversant  tout  sendessus  dessoubs;  et  de  ce 
pourroy-je  amener  infinis  exemples,  si  la  breveté  du 
temps  [ne]  m'en  dispensoit,  et  ma   damoiselle  Fleur- 
diane,  que  je  voy  s'apprester  pour  dire  sa  nouvelle.  » 
Ce  dict,  se  remit  en  son  siège,  et  Fleurdiane  se   leva, 
disant  :  «  Je  supplirois  volontiers  le  seigneur  Ferier 
Beltrame  me  faire   un  plaisir  qui  m'obligeroit  à  la 
pareille,  outre  que  je  luy  en  serois  tenue  à  jamais.))  Le 
gentilhomme,    s'entendant    nommer    et   requérir    de 
plaisir,   dict  :  «  Ma  Damoiselle ,  à  vous  est  le  com- 
mander, et  à  moy  l'obéir;  commandez  donc  ce  qu'il 
vous  plaira,  et  je  m'efforceray  vous  contenter.))  Quoy 
entendu  par  la  damoiselle,  après  l'avoir  bien  hum- 
blement remercié ,  luy    dict  :  «  Je  ne  vous  demande 
autre  chose,  Monsieur,  sinon  qu'il  vous  plaise  reciter 
quelque  fable  en  mon  lieu.  »  Le  seigneur  Ferier,  en- 

tendu  Vhonneste  requeste  de  la  damoiselle,  s'excusa 
premièrement,  comme  tousjours  a  esté  sa  coustume  ; 
puis,  voyant  son  esprit  comme  toute  la  compagnie 
estre  à  ce  enclin,  laissant  à  part  toute  autre  chose, 
dict  :  «  Ma  Damoiselle,  pour  Vamour  de  vous  et  de 
ceste  noble  assistance,  je  veux  obéir;  aussi,  si  n'avez 
de  moy  ce  que  desirez,  en  donnerez  la  faute  non  à 
moy,  débile  instrument  de  voz  volontez,  qui  ne  suis 
aprins  à  telles  choses,  mais  à  vous  mesmes ,  qui  en 
avez  esté  l'occasion  première.  »  Ce  dict,  en  ceste 
manière  donna  commencement  à  sa  fable,  disant. 


FABLE   V 


Les  Florentins  et  les  Bergamasques  assemblent  leurs  docteurs 
pour  disputer  les  uns  contre  les  autres;  les  Bergamasques, 
par  une  ruse,  confondent  les  Florentins. 


ombien  que,  gracieuses  Dames,  l'iné- 
galité soit  tresgrande  entre  les  hommes 
y|sçavans  et  lettrez  et  ceux  qui  sont  ma- 
tériaux et  grossiers,  si  est-ce  qu'on  a 
veu  aucunefois  des  sçavans  estre  vaincuz  par  les 
hommes  qui  n'avoient  point  de  lettres;  et  cecy  se 
void  clairement  en  TEscriture  Saincte,  où  les  apos- 
tres,  simples  et  abjectz,  confondirent  la  sapience 
de  ceux  qui  estoient  reputez  sages  et  prudens.  Ce 
qu'encor  pourrez  clairement  entendre  par  le  dis- 
cours de  ceste  mienne  fable. 

Au  temps  passé,  comme  j'ay  plusieurs  foys  ouy 
dire  à  mes  ayeulx,  et  peut-estre  l'avez  aussi  en- 
tendu, quelques  marchans  florentins  et  bergamas- 
ques, se  trouvans  de  compagnie,  alloient  devisans 
ensemble  (comme  est  la  coustume  des  voyageurs); 

et,  entrans  de  propos  en  autre,  un  Florentin  dict  à 
ceux  de  Bergame  :  «  Vrayment,  à  ce  que  pouvons 
comprendre,  vous  estes  hommes  tant  lours  et  gros- 
siers que,  si  n'estoit  le  peu  de  trafic  de  marchan- 
dise que  exercez,  vous  ne  seriez  bons  à  chose  du 
monde;  et,  encor  que  la  fortune  vous  soit  aucu- 
nement favorable  en  vostre  marchandise,  si  est-ce 
que  ce  n'est  pour  la  gentillesse  de  vostre  esprit, 
ne  par  science  qui  soit  en  vous,  mais  plustost  par 
un  ardant  désir  de  gaigner,  et  pure  avarice  qui 
vous  maistrise.  Aussi  estes-vous  les  plus  ignares  de 
la  terre.  »  A  quoy  un  Bergamasque,  s' avançant, 
respondit  :  «  Et  je  vous  dy  que  nous  sommes  en 
tout  et  par  tout  plus  abiles  que  vous  :  car,  com- 
bien qu'ayez  la  parole  plus  chatouilleuse  et  plai- 
sante aux  oreilles  des  auditeurs  que  nous  n'avons 
pas,  si  puis-je  asseurer  qu'en  toutes  voz  actions 
estes  de  beaucoup  noz  inférieurs;  et,  si  venons  à 
bien  tout  considérer,  il  n'y  a  aucun  de  nos'tre  na- 
tion, quel  qu'il  soit,  grand  ou  petit,  qui  n'ayt 
quelques  lettres,  outre  ce  que  sommes  propres  et 
bons  à  toutes  hautes  et  grandes  entreprises,  chose 
qui  ne  se  trouve  en  vous  que  bien  rarement.  » 

Estans  donc  en  ceste  dispute,  ne  voulans  les 
Bergamasques  céder  aux  Florentins,  ny  les  Floren- 
tins aux  Bergamasques ,  un  de  Bergame  dict  : 
«  Que  servent  tant  de  paroles  perdues  ?  Il  n'en 
faut  que  faire  la  preuve,  et  ordonner  une  solen- 

nelle  dispute,  où  se  trouveront  les  plus  doctes  et 
mieux  entendus  d'une  part  et  d'autre,  et  lors  on 
verra  clerement  qui  sera  le  plus  fort  en  doctrine  et 
science.  »  A  quoy  s'accordèrent  les  Florentins; 
restoit  seulement  un  différent,  assavoir  si  les  Flo- 
rentins dévoient  aller  à  Bergame,  ou  les  Berga- 
masques  à  Florence.  Mais,  après  longues  contes- 
tations, s'accordèrent  jetter  un  sort.  Et,  ayans 
faict  deux  bulletins,  qu'ils  mirent  en  un  petit  vase, 
advint  que  le  hazard  tomba  sur  les  Florentins,  si 
qu'il  fut  dict  qu'ils  iroient  à  Bergame  au  jour  de 
la  dispute,  qui  fut  déterminée  aux  calendes  de  may. 
Ainsi  chacun  des  marchans  retourna  au  lieu  de 
sa  demeure,  où  arrivez,  racontèrent  le  tout  à  leurs 
docteurs,  lesquels  furent  fort  joyeux  de  ces  nou- 
velles, proposans  faire  merveilles  au  jour  assigné. 
Les  Bergamasques,  comme  sages  et  bien  avisez, 
s'imaginèrent  faire  en  sorte  que  les  Florentins  de- 
meurassent confuz  et  escornez.  A  raison  dequoy, 
ayans  assemblé  les  plus  doctes  de  la  cité,  gramme- 
riens,  retoriciens,  légistes,  canonistes,  philosophes, 
théologiens  et  tout  autre  genre  de  docteurs,  en 
choisirent  les  meilleurs  pour  demeurer  en  la  cité, 
comme  leur  rarnpart  et  forteresse  contre  les  Flo- 
rentins. Puis  firent  vestir  les  autres  à  la  villageoise 
et  les  envoyèrent  hors  la  ville,  sur  le  grand  che- 
min par  lequel  dévoient  passer  les  Florentins,  leur 
enchargeant  que  tousjours  ils  parlassent  à  eux  en 

latin.  Les  docteurs  de  Bergame,  estans  donc  ainsi 
desguisez  et  meslez  parmy  les  bonnes  gens  des 
champs,  se  misrent  à  travailler,  les  uns  creusans 
un  fossé,  autres  labourans  la  terre,  cestuy  faisant 
une  chose,  cet  autre  une  autre.  Ainsi  s'exerçans 
en  ce  travail  rustique,  voicy  arriver  les  Florentins, 
chevauchans  en  grand  et  brave  appareil,  lesquels, 
aprochans  de  ces  hommes  qui  travailloient,  leur 
dirent  :  «Dieu  vous  gard,  frères  »,  ausquels  ils  res- 
pondirent:  «  Beneveniant  tantiviri.  »  Les  Florentins, 
pensans  qu'ils  se  mocquassent,  leur  dirent  :  «  Com- 
bien y  a- il  encores  d'icy  à  Bergame?  —  Decem 
milia,  vel  circa  »,  respondirent  les  Bergamasques. 
Quoy  entendans,  les  Florentins  dirent  :  «  Frères, 
nous  parlons  en  langage  vulgaire,  d'où  vient  cela 
que  nous  respondez  en  latin  ?  »  Respondent  les  Ber- 
gamasques :  a  Ne  miremini,  excellentissimi  Domini  ; 
unusquisque  enim  nostrum  sicut  auditis  loquitur  quo- 
niammajores  et  sapientiores  nostrisic  nos  docuerunt.» 
Apres  les  Florentins,  continuans  leur  voyage, 
virent  quelques  autres  vilageois  sur  le  grand  che- 
min, lesquels  faisoient  des  fossez,  et,  s'arrestans 
prés  d'eux,  leur  dirent  :  «  Compagnons,  Dieu  vous 
sauve  et  gard  »,  ausquels  ils  respondirent  :  «EtDeus 
semper  vobiscum  sit.  — Combien  y  a-il  d'icy  à  Ber- 
game? demandent  les  Florentins.  —  Exigua  vobis 
restât  via  »,  respondent  les  Bergamasques.  Et,  en- 
trans  de  propos  en  autre,  commencèrent  à  escrimer 

de  la  philosophie,  et  argumentaient  les  Bergamas- 
ques  si  doctement  que  les  Florentins  ne  sçavoient 
quasi  que  respondre.  Au  moyen  dequoy,  bien  eston- 
nez,  disoient  entr'eux  :  «  Comme  est-il  possible  que 
ces  hommes  grossiers  et  dédiez  à  l'agriculture  et  œu- 
vres rustiques  soient  tant  bien  instruicts  es  sciences 
humaines?  »  Partis  de  là,  chevauchèrent  vers  une 
hostellerie,  non  gueres  esloignée  de  la  cité.  Mais, 
devant  qu'ils  y  entrassent,  se  présenta  à  eux  un 
garçon  d'estable,  qui,  les  invitant  à  loger,  leur 
dict  :  «Domini,  libetnevobis  hospitaril  Hic  enimv  obis 
erit  bonum  hospitium.  »  Et,  d'autant  que  les  Floren- 
tins estoient  ja  las  pour  la  longueur  du  chemin, 
descendirent  en  ce  logis;  mais,  comme  ils  vou- 
loient  monter  en  leur  chambre  pour  se  reposer,  le 
maistre  du  logis  se  présente  à  eux,  disant  :  a  Excel- 
lentissimi  Domini,  placetne  vobis  ut  prxparetur  canal 
Hic  enim  sunt  bona  vina,  ova  recentia,  carnes,  vola- 
tilia  et  alia  hujusmodi,  »  Les  Florentins  demeuroient 
tous  estonnez,  ne  sachans  que  respondre,  pour  ce 
que  tous  ceux  ausquels  ils  s'arraisonnoient  parloient 
latin,  et  non  autrement  que  s'ils  eussent  consommé 
tout  le  temps  de  leur  vie  à  l'estude.  Ils  ne  furent 
gueres  qu'une  jeune  fille  arriva,  laquelle  véritable- 
ment estoit  religieuse,  de  grand  sçavoir  et  bonne 
doctrine,  et  là  finement  introduicte  à  cet  effect, 
qui  leur  dict  :  ce  Indigentne  Dominationes  vestrx  re 
aliqua?  Placet  ut  sternantur  lectuli,  ut  requiem  ca- 

piatish)  Ces  paroles,  prononcées  par  ceste  servante, 
rendirent  les  pauvres  Florentins  tous  confus.  Enfin, 
se  mirent  à  deviser  avec  elle,  qui,  tombant  sur  la 
théologie,  en  parla  tant  doctement  qu'il  n'y  eut  au- 
cun qui  ne  l'eust  en  grande  réputation. Tandis  qu'elle 
disputoit,  arriva  un  vestu  en  boulenger,  tout  blanc 
de  farine,  lequel,  les  entendant  disputer,  se  mit  du 
costé  de  la  fille,  interprétant  les  Escritures  sainctes 
avecques  tant  de  doctrine  que  tous  les  docteurs  flo- 
rentins affermoient  n'avoir  jamais  ouy  mieux  parler. 
Ce  faict,  les  Florentins  s'allèrent  coucher.  Et,  le 
lendemain  venu,  tindrent  conseil  s'ils  dévoient  s'en 
retourner  ou  passer  outre;  et,  après  avoir  long 
temps  debatu  cest  affaire,  déterminèrent  qu'il  seroit 
meilleur  s'en  retourner,  pour  ce  que,  si  les  bonnes 
gens  des  champs,  les  hosteliers,  les  garçons  d'es- 
table  et  les  femmes  sont  de  si  profonde  doctrine, 
que  debvoit-ce  estre  de  ceux  de  la  ville,  où  sont 
les  hommes  consommez  en  science,  et  qui  ne  pen- 
sent à  autre  chose  qu'à  leur  continuelle  estude? 
L'entreprise  donc  ainsi  faicte,  sans  autrement  son- 
ger ny  veoir  seulement  les  murailles  de  Bergame, 
montèrent  à  cheval  et  reprindrent  le  chemin  de 
Florence.  Ainsi,  par  leur  astuce  et  finesse,  les  Ber- 
gamasques  se  firent  victorieux  sur  les  Florentins, 
et  deslors  eurent  un  privilège  de  l'empereur  de 
pouvoir  en  toute  seureté  aller  par  tout  le  monde 
sans  aucun  empeschement. 

32 

Non  sans  grande  risée  le  seigneur  Ferier  mit  fin  à 
sa  courte  fable,  qui  fit  louer  l'astuce  des  Bergamas- 
ques  et  blasmer  la  peu  caute  simplesse  des  Florentins, 
ausquels  ma  Dame,  congnoissant  ce  discours  estre 
scandaleux,  commanda,  pour  ce  quelle  leur  estoit 
aucunement  affectionnée,  que  un  chacun  se  teust  et 
que  le  seigneur  Ferier  suivist  son  énigme;  lequel,  se 
retournant  vers  Fleurdiane,  luy  dict  :  «  Ma  Damoi- 
selle,  vous  m'avez  chargé  reciter  la  fable,  qui  a  esté 
si  mal  assaisonnée  qu'elle  n'a  pieu  au  goust  de  tous; 
Urne  semble  estre  raisonnable, puisque  j'ay  commencé, 
que  vous  acheviez,  et  je  vous  en  prie,  car  aussi  bien 
n'enten-je  rien  à  raconter  des  énigmes.))  Fleurdiane, 
qui  n' estoit  niaise,  ains  d'un  cueur  hault,  dict  : 
«  Seigneur  Ferier,  je  ne  refuse  ceste  charge,  que  j'ac- 
cepte pour  l'amour  de  vous.  »  Lors  de  bien  bonne 
grâce  commença  à  dire  en  ceste  façon  : 


ENIGME 


Je  ne  sçay  quel  desastre  ou  quel  triste  malheur, 
Ennemy  de  mon  bien  et  auteur  de  ma  peine, 
Se  plaist  tant  en  mon  mal  que  tousjours  il  me  meine 
D'une  longue  misère  en  plus  longue  langueur. 

De  masle  que  j'estois,  fort  et  plain  de  valeur, 
En  métamorphosant  ma  nature  certaine, 
On  m'a  sceu  transformer  en  une  femme  vaine, 
Inconstante,  légère,  et  voilage,  et  sans  cueur. 

Depuis,  chacun  me  bat,  et  d'une  main  hardie 
Me  donne  tant  de  coups  que  j'en  devien  bouffie, 
Molasse  et  toute  enflée,  et  dedans  et  dehors. 


Apres,  pour  contenter  les  appétits  avides 

Et  le  désir  d'aultruy,  il  fault,  las  !  que  mon  corps 

Endure  la  rigueur  des  flammes  homicides. 


Pource  qu'il  estoti  des-ja  tard,  et  que  désormais 
les  petitz  grillons  cessoient  de  chanter,  aussi  que  le 
jour  s'aprochoit,  ma  Dame  commanda  que  Fleur- 
diane  exposast  son  énigme ,  puis  que  chacun  se  reti- 
rast  en  sa  maison,  aux  conditions  de  retourner  le 
soir  ensuivant  comme  de  coustume;  laquelle  avec  un 
plaisant  geste  et  bonne  façon  deslia  le  douteux  nœud 
de  son  énigme  en  ceste  sorte,  disant  :  «  V énigme 
par  moy  recité  ne  signifie  autre  chose  que  le  fro- 
ment, qui  est  masle,  puis,  faict  farine,  est  femelle. 
Après,  estant  battu  avec  les  poings,  devient  pastt, 
qui  s'enfle  dehors  et  dedans ,  puis  est  cuyt  pour  la 
nourriture  de  l'homme.  »  La  compagnie,  après  avoir 
beaucoup  recommandé  la  déclaration  de  cet  énigme, 
se  leva  debout,  et,  prins  congé  de  ma  Dame,  partit 
ayant  les  yeux  plains  de  sommeil. 

Fable  i.  —  C'est  dans  le  Décaméron  (journée  VIII, 
nouv.  vin)  que  Straparole  a  pris  le  sujet  de  ce  conte  peu 
édifiant,  le  troisième  des  Cent  Nouvelles  nouvelles;  il  a 
fourni  à  La  Fontaine  le  sujet  d'un  de  ses  contes,  et  déjà 
Bonaventure  Desperiers  s'en  était  inspiré  pour  sa  nou- 
velle IX. 

Avant  Straparole ,  Aloïse  Cynthio  degli  Fabrizii  avait 
raconté  un  trait  de  ce  genre  dans  son  recueil  devenu  rare 
et  qui  n'a  point  été  réimprimé  :  L'ibro  delV  origine  degli 
vulgari  proverbj  ,  Venise,  i  5  2  5 ,  in-fol.  L'auteur  se  qualifie 
di  medicina  dottore  ;  il  explique  l'origine  de  45  proverbes 
au  moyen  de  contes  en  vers  où  se  montrent  une  licence 
alors  fort  tolérée  et  une  violente  animosité  contre  les  moi- 
nes ;  ce  livre  est  cependant  dédié  au  pape  Clémente  Settimo; 
on  a  avancé  qu'il  excita  contre  Al.  Cynthio  des  animosités 
si  violentes  qu'il  fut  assassiné.  On  trouve  une  analyse  suc- 

cincte  de  ces  contes  dans  le  Jahrbuch  fur  romanischen  Lite- 
ratur  (année  1860,  t.  III,  p.  81-91). 

Renouard  (Catalogue  d'un  amateur,  t.  III,  p.  85) 
avance  que  Cynthio  fut  brûlé  «  pour  avoir  immolé  les 
mœurs  et  la  religion  à  ses  plaisanteries  indécentes  » ,  mais 
cette  assertion  n'est  nullement  justifiée.  On  a  prétendu  que 
ce  rimeur  avait  été  assassiné  ;  de  fait,  il  s'était  contenté  de 
mettre  en  vers  des  anecdotes  parfois  risquées,  qu'il  puisait 
chez  ses  contemporains,  Masaccio,  Pogge,  Morlini  et 
autres. 

Fable  ii.  —  H  y  a  tout  lieu  de  croire  qu'il  s'agit  ici  d'une 
anecdote  dépourvue  de  réalité,  mais  nous  ne  saurions  affir- 
mer qu'elle  est  de  l'invention  de  Straparole  ;  le  jésuite 
Théophile  Raynaud,  dont  les  très  nombreux  écrits  ont  été 
recueillis  en  dix-sept  volumes  in-folio  (Lyon,  i656),aparlé 
des  châtrés  volontaires  dans  un  de  ses  traités  :  Eunuchi  nati, 
facti,  mystici  (Divione,  1  655).  Nous  n'avons  pas  rencontré 
d'imitation  de  cette  fable  trouvée  sans  doute  fort  amusante 
au  XVIe  siècle.  On  remarquera  l'expression  «  un  droit 
Roger  Bontemps  »  appliqué  à  Sandrin  ;  ce  type  éminem- 
ment français  est  de  l'invention  de  Roger  de  Collerye, 
poète  remarquable  dont  les  œuvres,  publiées  en  i5  3o,  ont 
reparu  en  1 8  5  5  dans  h  Bibliothèque  elzevlrienne. 

Nous  n'avons  rien  à  signaler  de  particulier  ni  sur  cette 
fable,  ni  sur  la  suivante.  L'énigme  qui  accompagne  cette 
«  fable  »,  et  qu'on  aimerait  autant  à  ne  pas  rencontrer,  rap- 
pelle une  pièce  en  latin  intitulée  Mnigma,  qui,  avec  la  tra- 
duction française,  n'occupe  que  deux  feuillets  et  qui  fait 
partie  des  facéties  du  bibliophile  Caron. 

Nous  pouvons  signaler  deux  volumes  italiens  difficiles  à  ren- 
contrer :  Notte  sollazzevole  di  cento  enimmi,  in  ottava  rima, 
di  G.  Cesare  délia  Croce,  Bologna,  1594,  in-40  ;  la  Sfinge, 
enimmi  di  Ant.  Malatesta,  Firenze,  1 563  :  une  clef  à  la 
fin  du  volume  donne  l'explication  de  ces  énigmes,  parmi 
lesquelles  il  s'en  trouve  de  tout  aussi  risquées  que  chez  notre 
Straparole. 

Un  curieux  volume,  dû  à  une  femme  de  talent  (Mme  Bohl 

de  Faber)  qui  s'est  dissimulée  sous  le  nom  de  Fernan  Ca- 
ballero  :  Cucntos,  adivinas  y  refranes  populares  y  infantiles 
(Leipzig,  1878),  nous  fait  connaître  des  énigmes  ayant  cours 
dans  l'Andalousie.  —  Dans  un  roman  Jiindoustani  dont 
M.  Garcin  de  Tassy  a  donné  la  traduction  (Revue  orientale, 
4e  année,  1861),  un  prince  obtient  la  main  de  la  fille  d'un 
roi  grâce  à  la  solution  d'une  énigme. 

Fable  m.  —  Jannet  n'offre  aucune  indication  au  sujet  de 
ce  conte  ;  nous  avons  rencontré  un  trait  de  ce  genre  dans  le 
Bouffon  de  la  cour}  compilation  assez  mal  faite  et  dont  il 
parut  diverses  éditions  de  1670  à  1690. 

Fable  iv.  —  Il  faut  reconnaître  que  ce  conte  de  fort 
mauvais  goût  dut  effectivement  faire  baisser  les  yeux  aux 
dames  qui  l'entendirent;  il  donne  à  Straparole  une  place 
parmi  les  auteurs  ayant  droit  de  figurer  dans  la  Bibliotheca 
scatologica,  facétie  dans  laquelle  trois  savants  en  us1  ont 
déployé  une  érudition  dont  il  était  peut-être  possible  de 
faire  un  meilleur  emploi. 

Fable  v.  —  Cette  anecdote,  que  Schmidt  n'a  pas  jugée  di- 
gne d'être  traduite,  se  retrouve  dans  Morlini,  novelle  41  : 
De  clerico  qui  sycophantam  ficus  edentem  adjuravit  ;  Stra- 
parole a  seulement  donné  au  prêtre  le  nom  de  Zéphirin,  et 
il  indique  la  ville  de  Bergame  ;  il  est  fort  possible  qu'il  s'agisse 
d'un  fait  réel. 

Fable  i.  —  Ce  récit,  où  le  surnaturel  tient  une  large 
place,  où  un  démon  transformé  en  cheval  parcourt  en  une 
seule  nuit  la  distance  qui  sépare  Florence  de  la  Flandre,  ne 
pouvait  manquer   d'avoir  un   grand   succès;    des   trouvères 


1.  MM.  Jannet,  Venant  et  Payen,  tous  trois  décédés. 


256  NOTES 

avaient  déjà  raconté  de  pareilles  merveilles;  Boccace  les 
avait  placées  dans  son  Décaméron  (journée  III,  nouv.  ix). 
Un  autre  Italien  peu  connu,  Bernardo  Accolti,  y  a  pris  le 
sujet  de  sa  Virginia,  et  ce  qui  est  plus  digne  d'attention, 
c'est  que  Shakespeare  s'en  est  inspiré  lorsqu'il  a  écrit  une 
de  ses  comédies  dont  le  titre  est  demeuré  proverbial  :  AWs 
well  that  ends  well. 

Fable  ii.  —  La  plupart  des  récits  de  Straparole  se  ter- 
minent d'une  manière  comique  ;  celui-ci  appartient  au  genre 
sombre;  nous  ne  croyons  pas  qu'il  se  rencontre  chez  les 
autres  conteurs  italiens;  Chappuis  l'a  imité  dans  ses  Facé- 
tieuses Journées  (IV,  nouv.  iv). 

Fable  m.  —  Les  plaisanteries  du  bouffon  Cimarosa,  qui 
lui  attirent  une  rude  mésaventure,  appartiennent  à  un  genre 
peu  littéraire  qui  a  toujours  été  en  faveur  auprès  des  popu- 
lations italiennes.  Les  facéties  de  Gonella,  bouffon  du  duc 
de  Mantoue,  celles  du  curé  Arlotto,  ont  joui  d'un  immense 
succès. 

Fable  iv.  —  Ce  pape,  d'origine  allemande,  est  Léon  IX, 
cent  cinquante-cinquième  successeur  de  saint  Pierre,  né  le 
21  juin  1002,  élu  le  ii  février  1049,  mort  Ie  19  avr^ 
1054;  il  se  nommait  Brunon,  évêque  de  Toul,  et  il  fut  élu 
dans  une  diète  convoquée  à  Worms,  par  l'empereur  Henri  III, 
afin  de  remplacer  Damase  II. 

Ce  singulier  partage  de  famille  pourrait  bien  être  de  l'in- 
vention de  Straparole;  nous  n'en  rencontrons  pas  d'autre 
exemple. 

Fable  v.  —  Ce  conte  est  le  dix-huitième  de  ceux  qu'a 
traduits  Schmidt;  les  oiseaux  qui  parlent,  la  tour  où  se 
trouvent  d'immenses  trésors  et  une  charmante  «  pucelle  », 
le  tout  sous  la  garde  d'un  dragon,  étaient  de  nature  à  char- 
mer les  auditeurs  ;  Morlini  avait  déjà  traité  ce  sujet  dans  sa 
nouvelle  LXXX,  De  tribus  fratribus  qui  per  orbem  perer- 
rando  ditati  sunt.  Straparole  s'est  borné  à  une  reproduction 
servile. 


NOTES  2^7 

Dans  un  recueil  de  contes  persans  traduits  en  anglais  : 
The  Tooii-Nameh  (London,  1800),  et  dont  il  existe  des 
traductions  en  divers  idiomes  orientaux,  un  perroquet  révèle 
des  secrets  fort  importants. 


HUITIÈME     NUIT 


Fable  i.  —  Nous  n'avons  rien  rencontré  qui  nous  rap- 
pelle cette  «  fable  »  ;  la  Farce  du  chaudronnier  (Ancien 
Théâtre  français,  tome  II),  à  laquelle  renvoie  Jannet,  n'y  a 
qu'un  rapport  bien  éloigné. 

Fable  ii.  —  On  peut  faire  remonter  l'origine  de  cette 
«  fable  »  à  deux  fabliaux  qui  figurent  dans  les  recueils  de 
Barbazan  et  de  Legrand  d'Aussy;  l'un  d'eux  est  intitulé: 
la  Femme  corrigée  ;  Molière  a  mis  en  scène  dans  son  École 
des  maris  la  théorie  qu'expose  notre  conteur. 

Fable  111.  —  Encore  une  ruse  de  femme  qui  trompe  son 
mari  en  détournant  sa  colère  sur  un  vieil  amoureux  ridi- 
cule qu'elle  chasse.  Straparole  est -il  l'inventeur  de  cette 
«  fable  »?  Nous  n'osons  l'affirmer;  toutefois  elle  ne  se  trouve 
pas  chez  les  novellieri  les  plus  connus. 

Fable  iv.  —  Cette  «  fable  ingénieuse  et  bien  déduite  », 
qui  montre  l'équitable  punition  infligée  à  un  marchand  de 
mauvaise  foi,  est  un  emprunt  fait  à  la  novella  XLVII  de 
Morlini  :  De  mercatore  januenci  qui  vinum  dilutum  vendens 
pecuniam  perdit;  le  conteur  italien  n'a  fait  que  suivre  exac- 
tement le  texte  latin. 

Fable  v.  —  Le  surnaturel  est  porté  jusqu'à  l'extravagance 
absurde  dans  ce  conte  :  un  jeune  homme  transformé  succes- 
sivement en  cheval,  en  poisson,  en  anneau,  en  grain  de  blé, 

en  renard,  dévore  son  maître,  sorcier  imprévoyant  qui  s'est 
métamorphosé  en  coq;  il  y  a  là  tout  au  plus  de  quoi  amuser 
des  enfants  fort  jeunes  encore. 

Chappuis  a  emprunté  cette  fable  aux  Notti  piacevoli  afin 
de  la  placer  dans  ses  Facétieuses  Journées,   i  584  x. 

Fable  vi.  —  Cette  «  fable  »,  dans  le  texte  italien,  con- 
cerne deux  médecins  :  l'un  fort  riche  et  très  ignorant,  l'autre 
possédant  un  grand  savoir,  mais  en  proie  à  la  pauvreté.  Les 
deux  docteurs  se  trouvent  appelés  auprès  d'un  bourgeois  que 
tourmente  la  fièvre;  le  médecin  pauvre,  ayant  jeté  les  yeux 
sur  le  lit  et  ayant  vu  des  pelures  de  pommes,  dit  au  malade  : 
«  Vous  avez  hier  mangé  des  pommes.  —  C'est  vrai.  —  C'est 
ce  qui  vous  a  fait  mal.  »  Ils  sortent,  et  le  médecin  riche, 
qui  n'a  rien  vu,  demande  à  son  collègue  :  «  Comment  avez- 
vous  deviné  que  votre  malade  avait  mangé  des  pommes?  » 
L'autre  docteur  répond  :  «  Toutes  les  fois  que  vous  serez 
appelé  auprès  d'un  malade,  regardez  sous  le  lit;  ce  que  vous 
verrez  pourra  vous  faire  connaître  ce  que  le  patient  aura 
mangé  la  veille.  » 

Le  lendemain,  le  docteur  opulent  est  mandé  auprès  d'un 
paysan  ben  accommodato  e  rico  ;  il  regarde  sous  le  lit  ;  il 
aperçoit  la  peau  d'un  âne,  et  il  dit  gravement  au  malade  : 
«  Vous  avez  hier  mangé  de  l'àne;  c'est  la  cause  du  mal  que 
vous  éprouvez  et  qui  est  fort  sérieux.  »  Le  paysan,  qui  n'était 
point  sot,  répondit  :  «  Docteur,  je  n'ai  pas  mangé  mon 
àne,  croyez-le  bien,  mais  j'en  vois  un  en  ce  moment.   » 

Nous  ignorons  pourquoi  Larivey  n'a  pas  jugé  à  propos  de 


1.  Schmidt  a  pris  la  peine  de  relever  (page  3  3 1  )  les  em- 
prunts que  Chappuis  a  faits  aux  conteurs  italiens;  on  retrouve 
dans  les  Facétieuses  Journées  trois  nouvelles  de  Straparole 
^Nuit  II,  fable  iv  ;  VII,  11,  et  VIII,  v),  trois  des  Cento  No- 
velle  antiche,  cinq  du  Pecorone;  huit  sont  prises  dans  Ma- 
saccio,  dix  dans  Firenzuola,  sept  dans  Parabosco,  quatorze 
dans  Bandello,  onze  dans  le  recueil  de  Sansovino,  Cento 
Novelle  scelte. 

traduire  ce  conte  qui  ne  vaut  ni  plus  ni  moins  que  bien  d'au- 
tres sur  lesquels  il  s'est  exercé;  Schmidt  s'est  montré  moins 
sévère;  il  l'a  fait  entrer  dans  sa  traduction  n°  12.  L'histo- 
riette est  empruntée  à  l'une  des  facéties  de  Pogge  :  De  me- 
dico  in  visîtatione  infirmorum  versuto  ;  Morlini  s'en  est  en- 
suite emparé  :  De  medico  et  mediculo  inouv.  xxxiiï,  et 
G.  Chappuis  l'a  prise  à  Straparole  pour  la  placer  dans  ses 
Facétieuses  Journées  (journée  VIII,  nouv.  ix). 


NEUVIÈME    NUIT 


Fable  i.  —  Straparole  a  probablement  trouvé  dans  quelque 
tradition  de  l'époque  le  récit  de  l'infortune  conjugale  du  roi 
Galafre,  lequel  prend  d'ailleurs  stoïquement  son  parti  de  ce 
qu'il  n'a  pu  empêcher  en  dépit  de  tous  ses  soins.  Quant  à  la 
divination  par  la  chiromancie,  elle  ne  soulevait  aucun  doute 
au  XV0  et  au  XVIe  siècle;  il  existe  un  livret  in-folio  de 
vingt-six  feuillets,  texte  et  figures,  exécuté  avec  des  planches 
de  bois,  à  Augsbourg,  vers  1490,  et  intitulé  :  Die  Kunst  Cv- 
romantia;  l'auteur  prend  le  nom  de  docteur  Hartlieb. 

Les  récits  de  maris  trompés,  assez  fréquents  chez  Strapa- 
role, forment  un  des  thèmes  habituels  de  l'ancienne  littéra- 
ture italienne  ;  indiquons,  entre  autres  écrits,  le  Successo  bel- 
lissimo  d'amore  d'una  giardiniera,  con  le  astutie  da  lei  usi- 
tate  al  marito  in  favor  dell*  amantey  1574;  opuscule  en 
vers  assez  bien  tournés. 

Fable  ii.  — -C'est  dans  le  Dècaméron  (journ.  IV,  nouv.  vin) 
que  Straparole  a  pris  le  sujet  de  cette  histoire;  elle  a  depuis 
été  reproduite  diverses  fois  avec  quelques  modifications; 
voir  la  traduction  de  Bandello,  part.  I,  nouv.  xx.  Dans  un 
travail  sur  les  sources  et  les  imitations  de  Boccace,  placé  au 
milieu  d'une  Histoire  de  la  poésie  Scandinave  (on  ne  l'atten- 
dait pas  là),  Paris,  1839,  in-8°,  M.  Edelestand  du  Meril 
avance   (p.   349)    que   cette  nouvelle  a  été  imitée  dans   un 

poème  anonyme  :  Novella  di  Cerbino,  qu'il  ne  connaît  que 
par  les  Novelle  litterarie  di  Firenze,  1755,  col.  161  ;  nous 
pouvons  ajouter  qu'un  exemplaire  de  ce  poème  a  figuré  en 
1847  à  la  vente  Libri,  n°  2  3o3. 

Fable  iii.  —  Il  y  a  dans  ce  récit  un  fondement  histo- 
rique; mais  il  paraît  que  ce  ne  fut  pas  François  Sforce, 
mais  bien  Maximilien  d'Autriche  (depuis  empereur  sous  le 
nom  de  Maximilien  II)  qui  échappa  ainsi  aux  embûches  de 
ses  ennemis. 

Fable  iv.  —  Lainez  fait  observer  que  ce  conte  a  été  sup- 
primé dans  la  plupart  des  éditions  italiennes,  même  dans  celles 
où  l'on  a  conservé  sans  changement  le  4e  conte  de  la 
VIG  nuit,  bien  qu'il  fût  de  nature  à  choquer  les  oreilles  dé- 
licates. Le  conte  substitué  dans  les  éditions  expurgées  est  le 
récit  de  la  vengeance  qu'un  écolier  infligea  à  son  curé,  le- 
quel avait  voulu  passer  pour  plus  versé  que  lui  dans  la 
langue  latine. 

Fable  v.  —  Il  n'est  pas  probable  qu'il  y  ait  quelque 
fondement  historique  dans  cette  dispute  entre  les  Florentins 
et  les  Eergamasques  (qui  passent  pour  les  Béotiens  de 
l'Italie).  On  peut  y  voir  une  de  ces  railleries  que  les  habi- 
tants d'une  ville  se  plaisent  à  lancer  contre  les  indigènes 
d'une  autre  localité. 

